# verses

text:
umthetheleli wâbo baxhatshazwayo; umondli wâbo balambayo. UNdikhoyo uwathi jize ngenkululeko amabanjwa.


text:
UNdikhoyo ngumkhuseli wabahambi nabangeneleli, umxhasi wabahlolokazi neenkedama. Ke bona abakhohlakeleyo uyabatshabalalisa.


text:
Kambe ke yena uNdikhoyo uya kulawula naphakade, uThixo wakho, Ziyon, kuzo zonke izizukulwana. Siyakhahlela, sithi: “Bayethe, Mhlekazi!”


text:
Dumani nithi: “Bayethe, Mhlekazi!” Kaloku yinto entle ukumemelela, sibonge uThixo wethu; ewe, luyolo, kwaye kufanelekile ukumdumisa.


text:
umtwabululi wamafu afihl' isibhakabhaka, nguye owabela umhlaba imvula, ulontshulis' ingca ezintabeni,


text:
Ewe, mabalibonge igama likaNdikhoyo; kaloku yena ngugama-khulu. Ke bona ubungangamsha bakhe bulivelele ihlabathi ndawonye namazulu.


text:
Ewe, abantu bakhe ubathe jize ngodumo nobungangamela, ke yona imilowo yakhe ithwel' intshinga yendumiso – nditsho amaSirayeli, isizwe esisenyongweni kuye. Masitsho sonke sithi: “Bayethe, Mhlekazi!”


text:
Aa! Bayethe, Mhlekazi! Memelelani niculele *uNdikhoyo ingoma entsha abongwa ngayo ebandleni lakhe labanyanisekileyo!


text:
khon' ukuze ifezekise isigwebo sikaThixo phezu kwabo. Nântso ke intshinga yemilowo yakhe. Masikhahlele sithi: “Bayethe, Mhlekazi!”


text:
Sithi: “Bayethe, Mhlekazi!” Khahlelani, nimbonge uThixo endlwini yakhe engcwele; mdumiseni ngenxa yamandla akhe esibhakabhakeni.


text:
Ewe, konke okushukumayo makudume kubonge *uNdikhoyo! Masidanduluke sonke sithi: “Bayethe, Mhlekazi!”


text:
Ezi zafobe ziluncedo: umntu ziyamqeqesha, zimnike ubulumko, abe nokuziqonda neentetho ukuba ngaba zezengqondo na.


text:
Ewe, zimenza aqeqesheke, akwazi ukuziphatha, abe ngumntu owenza okulungileyo, nothe ngqo engenagobe.


text:
Isiseko sobulumko kukuthobela *uNdikhoyo, kambe ke zona izityhakala zibujongele phantsi ubulumko nengqeqesho.


text:
Zona ziya kuyiphuhlisa ihambo yakho, oku kwentsimbi ehombisa intloko, nditsho oku kwamaso anika intamo umfaneleko.


text:
“Ziyathandini, koda kube nini nithe nca ebudengeni? Yaz'ba koda kube nini na abagculeli bekuvuyela ukuphoxisa? Koda kube nini izityhakala ziluthiyile ulwazi?


text:
Kambe ke xa beninokukugqala ukukhalima kwam, bendinganiphokozela umoya wobulumko, ndabelane nani ngolwazi lwam.


text:
Ewe, nditsho naxa senirhwaqele lunxunguphalo, lunihlasela njengesaqhwithi; seningathi nirhiwulwa sisivunguvane, imbandezelo neenzingo zinifikele.


text:
“Ngenene, niya kuzibika kum, kodwa ke mna ndingasabeli. Niya kuba ngabhadula nindifuna, ningandizuzi.


text:
Kaloku iziyatha zifa kuba zibumangala ubulumko; zona izityhakala zizibhubhisa ngokungakhathaleli nto.


text:
Kambe ke bona abandiphulaphulayo bahlala bekhuselekile; ewe, bathi zava, bengaxhalele kwenzakaliswa nto.”


text:
Ukuba uyenzile loo nto uya kukuqonda into okuyiyo ukuthobela *uNdikhoyo, utsho ufikelele ekumazini uThixo.


text:
Ukuba uyandiphulaphula uya kuba nako ukubuqonda ubulungisa, ukwazi okufanelekileyo nokulungileyo. Ewe, uya kutsho uyazi yonke indlela ethe ngqo.


text:
Nditsho lowo ungathembekanga nasendodeni awazimanya nayo kwasebutsheni bakhe, ongawukhathalelanga nomnqophiso awawenza phambi koThixo wakhe.


text:
Ewe, kuloo mzi wakhe akuyi lubuyayo; uthi umntu angangena khona angaze aphinde ayifumane indlela yobomi.


text:
Kaloku ngabantu abanyanisekileyo abaya kuma kweli lizwe; ewe, ngâbo bamsulwa abaya kuhlala behleli kulo.


text:
Ke bona abantu abakhohlakeleyo baya kunqanyulwa elizweni; abo bangamatshijolo baya kuncothulwa kulo.


text:
Ungaze wahlukane nentembeko nokunyaniseka. Maxa onke ezi zinto mazibe sisivatho entanyeni yakho. Ewe, zikrole elucwecweni lwentliziyo yakho.


text:
Mkhumbule uNdikhoyo kuyo yonke ihambo yakho, waye ke yena eya kukukhokela kuzo zonke iindlela zakho.


text:
Musa ukuzibona usisilumko wena ngokwakho; ndaweni yaloo nto hlala umhlonela uNdikhoyo, ubucezele ububi.


text:
Rhuma ngobuncwane bengeniso yakho, uzimase uNdikhoyo; ewe, menzele umnikelo ngolibo lwemveliso yakho.


text:
Ukuba uyayenza le nto ziya kutsho zizale izisele zakho yindyebo; kanti ke neentsuba zakho ziya kuhlala ziphuphuma yiwayini entsha.


text:
Ewe, bungaphezulu lee nakumatye axabisekileyo. Kuzo zonke izinto onokuzinqwenela ayikho edlula ubulumko.


text:
Mfo wam, buxabise ubuchule ndawonye nobulumko bokuvisisana; ezi zinto mazingasitheli emehlweni akho.


text:
Musa ukuthi kummelwane wakho: “Hamba, uze uphinde ubuye; ndiya kukunika ngomso,” kanti unalo uncedo kuwe.


text:
utata wayendiyala athi: “Wazikise engqondweni yakho amazwi am, ungayilibali imiyalelo yam; yigcine imithetho yam, uphile.


text:
Ewe, bunonelele ubulumko, ke bona buya kukuphakamisa; bukhwaphe, ke bona buya kukuthi jize ngesihomo.


text:
Kaloku izikhohlakali azaneli kukulala zingenzanga nto imbi. Ewe, ziphuthelwa ubusuku bonke, zide zibe zenzakalise umntu.


text:
Ke yona indlela yamalungisa ifana nemitha yokusa, yona iya iqaqamba ngokuqaqamba de ibe yimini epheleleyo.


text:
Kambe ke zona iindlela zabakhohlakeleyo zingumnyam' ombonde-mbonde. Naxa bekhubeka abayazi into abakhubeka kuyo.


text:
Eyona nto emawuyilondoloze ngaphezu kwazo zonke ezinye yintliziyo yakho, kuba yona ingumthombo wobomi.


text:
Kaloku imilebe yomfazi ongakwaziyo ukuziphatha ivuza ubusi; kwaye nenkalakahla yakhe igudile kunamafutha omnquma.


text:
Ewe, xa ningeva ikamva lenu liya kuxhanyulwa ngabasemzini, zize zona izinto eniziqwebileyo zibe sisisulu seentlanga.


text:
Ngenene zange ndiwaphulaphule amazwi âbo babendiyala, zange ndiyibazele iindlebe imfundiso yabandilulekayo.


text:
nditsho loo nzwakazi imanz' andonga, elo bhadikazi lihle kunene! Isifuba sayo sanga singakutsho ube nemihlali, ikurhawule ngolo thando lwayo, utsho uthi ncithi.


text:
waza ke ngaloo ndlela warhintyeleka ngamazwi omlomo wakho, wavaleleka emgibeni ngenxa yesithembiso sakho,


text:
nantsi ke into omawuyenze, nyana wam, ukuze ukhululeke ezandleni zommelwane wakho: hamba uzithobe kuye, umbongoze akukhulule.


text:
Kodwa kodwa, vilandini, koda kube nini uthe tywa kuloo mandlalo? Uya kuvuka nini kobo buthongo bakho?


text:
Ulibele kukuthi: “Hayi noko, makhe ndithi qwaka, ndithi ntlithi kancinane, khe ndisonge izandla, ndiphumle.”


text:
Kambe ke bona ubuhlwempu nâbo bukuchwechwela njengomkhuthuzi. Ewe, nantso ihambo-nzima isiza kukuhlasela oku kwendoda exhobileyo!


text:
Ngalo lonke ke elo xesha uqulunqa amayelenqe entliziyweni yakhe; ewe, uyila ububi, aphembelele uqhushululu.


text:
Ewe, la mazwi aya kukukhokela endleleni yakho, abe ngumlindi wakho xa ulele, aze athethe nawe xa uvukile.


text:
Kaloku imiyalelo isisibane; zona iziluleko zilukhanyiso; ingqeqesho ekukhalimelayo ingundoqo wobomi.


text:
Isiqhamo salo msebenzi wakhe ziinduma nokuhlazeka; futhi ke oko kuphoxeka kwakhe kuya kuhlala kungenakucinywa.


text:
Ukuba uyayilandela imimiselo yam uya kubudla ubomi. Ewe, imfundiso yam yilondoloze njengokhozo lweliso lakho.


text:
Imiyalelo yam zikhumbuze ngayo ngokungathi ibotshelelwe eminweni yakho, ihlale ibhaliwe engqondweni yakho.


text:
Xa kunjalo ke uya kusinda kumfazi okrexezayo, ungabi nakufumaneka kumfazi wasemzini okulalanisayo ngamazwi.


text:
Nanko ke selerhorhozela kwangoko emva kwaloo mfazi, selengathi yinkomo eya ekuxhelweni. Ungena okwesiyatha emgibeni,


text:
Ukumthobela *uNdikhoyo kukubuthiya ububi. Yiloo nto ndikuchasileyo ukuzigwagwisa, ikratshi, ukungabi nasimilo, kunye nentetho egwenxa.


text:
“Ekuqalekeni kwendalo kaNdikhoyo mna ndandikho ndingowakhe; ewe, ndandikho ingekabikho imisebenzi yakhe yamandulo.


text:
Xa wayesambathisa isibhakabhaka ngamafu ndandilapho, nangokuya wayeseka imithombo yeelwandle ndandikho.


text:
Ndandilapho xa wayemisa imida yolwandle, xa wayesithi: ‘Latyuza, kodwa ungagqithi apha.’ Ekuzimiseni kwakhe iziseko zehlabathi ndandikho.


text:
Ewe, ndayingcali yomsebenzi, ndiyintonga yakhe yasekhosi; ndandizele yimincili iimini ngeemini, ndivuya apho ecaleni kwakhe.


text:
Unenyhweba kambe umntu ondiphulaphulayo; nditsho lowo uhlala enkundleni yam yonke imihla, osoloko elindile emasangweni am phaya.


text:
Sukuziduba ngokululeka umgxeki kuba wosuka akucaphukele; kambe ke wakululeka isilumko sitsho sikuhloniphe.


text:
Wakusifundisa isilumko sitsho silumke ngaphezulu. Ukuba uyalicebisa ilungisa litsho longeze ulutho kulwazi lwalo.


text:
Abamphulaphulayo abaqondi ukuba kukufa okubalindele apho; abazi ukuba abo bakhe bamtyelela xa kungokunje bakwelabafileyo.


text:
Nazi izafobe zikaSolomon: Unyana osisilumko ulibhongo likayise, ke yena osisityhakala ungumva-ndedwa kanina.


text:
Ubutyebi obufunyenwe ngobuqhophololo abuphumelelisi, kodwa ke kona ukuziphatha kakuhle kuhlangula ekufeni.


text:
*UNdikhoyo soze abayeke abantu abalungileyo balambe, kambe ke zona izikhohlakali uyazithintela ingafezeki iminqweno yazo.


text:
Unyana oxakekayo evuna ngexesha lokuvuna ukhaliphile; kambe ke yena olalayo xa isivuno silungile lihlazo.


text:
Amalungisa athiwa jize ngesithsaba sentsikelelo, ke zona izikhohlakali ubundlobongela zibufihla ngokuthetha.


text:
Umntu oyivalela amehlo inkohlakalo ubangela intlupheko, kambe ke isityhala esilavuzayo siya kubhanga.


text:
Amazwi omntu olilungisa angumthombo wobomi; kanti ke zona izikhohlakali ubundlobongela zibufihla ngokuthetha.


text:
Amazwi omntu onengqondo ayinzuzo kwabaninzi; kanti ke zona izityhakala zibulawa kukungayisebenzisi ingqondo.


text:
Umntu okhohlakeleyo uzuza kanye le nto imnxunguphalisayo, kodwa yena olilungisa unikwa oko akufunayo.


text:
Zakufika iinkqwithela zimka nabo abantu abakhohlakeleyo; kanti ke bona abanyanisekileyo bema ngxishi ngonaphakade.


text:
Umntu onengqondo uthetha amazwi afanelekileyo; kambe ke sona isikhohlakali sithetha amazwi akrwempayo.


text:
UNdikhoyo umthiyile umntu osebenzisa isilinganiso esinegobe; kambe ke uyamthanda lowo usebenzisa isilinganiso esingenaxanasi.


text:
Ubutyebi bomntu abumsindisi kwingqumbo kaThixo; sisimo esisulungekileyo kuphela esimhlangulayo umntu ekufeni.


text:
Umlomo womntu ongakhathalele Thixo wenzakalisa ummelwane wakhe; ke bona abathobela uThixo balondolozwa lulwazi.


text:
Inkqubela yamalungisa itsho uchulumance umzi wonke; kanti ke ukufa kwezikhohlakali kutsho kuhlokome yimivuyo.


text:
Isixeko siyaphakanyiswa sakuthamsanqelwa ngabantu abathe ngqo; kambe ke wona amazwi ezikhohlakali ayasitshabalalisa isixeko.


text:
Umntu omela omnye angamaziyo uyenzakala; ke yena ongavumiyo ukubamba isandla somnye ebhambathisa ukhuselekile.


text:
Okuzuzwa ngumntu okhohlakeleyo ngenkohliso kuyaphela, phofu ke ohlala esenza okulungileyo ufumana umvuzo oqinisekileyo.


text:
UNdikhoyo ubathiyile abantu abantliziyo zinenkohlakalo; kanti ke ukholiswa ngabasimo sisulungekileyo.


text:
Ngokuqinisekileyo baya kohlwaywa abantu abenza izinto ezimbi; kambe ke bona abenza izinto ezilungileyo baya kusinda.


text:
Abanye abantu banezinwe kodwa bahambela phambili ngenkqubela; kanti ke bambi abasoluli isandla noko baya beswela ngokuswela.


text:
Umntu okholosa ngobutyebi bakhe uvuthuluka njengamagqabi ebusika; ke yena umntu ofanelekileyo uhluma njengamagqabi entlakohlaza.


text:
Umntu olilungisa umvuzo wakhe uwuzuza kwalapha emhlabeni; kobeka phi ke ukohlwaywa komqhankqalazi nomoni?


text:
Akakho umntu onokuzinza eqamele ngenkohlakalo; kambe ke wona amalungisa amila abe neengcambu ezingenakugungqiswa.


text:
Umfazi ofanelekileyo yintshinga yendoda yakhe; ke yena umfazi oyithwalela amahlazo indoda yakhe ufana nempehla emathanjeni ayo.


text:
Amazwi abantu abakhohlakeleyo ngawokulalela igazi; kambe ke wona amazwi abantu abathe ngqo ayasindisa.


text:
Umntu olilungisa uyazazelelela iimfuno zezilwanyana zakhe; kodwa nezona zenzo zingathi zihle zesikhohlakali ziba ngqwabalala.


text:
Umntu okhohlakeleyo usoloko efuna amaxhoba azuzwe ngabantu abanobubi; ke yona ingcambu yezityalo zamalungisa iyachuma.


text:
Umntu ufumana ulutho aneliswe sisiqhamo sokuthetha kwakhe; kananjalo umsebenzi womntu ubuyela kwakuye.


text:
Umntu osisiyatha uzibonakalisa kwangoko xa ecaphukile; kanti ke yena umntu oqiqayo akazidubi ngezithuko.


text:
Umntu onqenayo akayosi nenyamakazi le ayizingelayo; kodwa ke osebenzayo uzuza impahla exabisekileyo.


text:
Umntu ufumana ulutho axhamle isiqhamo sokuthetha kwakhe; kambe ke wona umnqweno wabantu abanganyanisekanga bubundlobongela.


text:
Lowo uwubopha ngomkhala umlomo wakhe ukhusela ubomi bakhe; kanti ke yena othetha gqitha uyazenzakalisa.


text:
Abanye abantu ngathi zizityebi kanti abananto; bambi ke ngathi bahlwempuzekile kanti ke bemi kakuhle.


text:
Kusenokwenzeka ukuba ubutyebi bomntu bube yintlawulo yobomi bakhe; kanti ke lona ihlwempu alazani nokugrogriswa.


text:
Umnqweno ongafezekiyo uyamngcungcuthekisa umntu; kanti ke wakufezeka umnqweno ufana nomthi onika ubomi.


text:
Umntu ozidelayo iziluleko uzibizela intshabalalo; kambe ke yena owuhlonelayo umyalelo uya kuba nomvuzo.


text:
Umntu onengqondo uyaqiqa phambi kokuba ayenze into, kodwa yena umntu osisiyatha uyabudandalazisa ubutyhakala bakhe.


text:
Umntu ongakhathalele ngqeqesho ulandelwa kukuhlazeka nobuhlwempu, ke yena oziphulaphulayo iziluleko uyahlonelwa.


text:
Umfo obhadlileyo ubashiyela ilifa abazukulwana bakhe, ke bona ubutyebi besityhakala lilifa lamalungisa.


text:
Umhlaba oqala ukulinywa ungawanika ukudla okuninzi amahlwempu, kambe ke xa kungekho bulungisa kutshayelwa kuphele.


text:
Umntu ongalusebenzisiyo uswazi umthiyile umntwana wakhe; kanti ke yena omthandayo uyamqeqesha ngokufanelekileyo.


text:
Apho kungekho nkabi zankomo umkhombe wesitali uba zé; ngamandla enkabi yenkomo kunokuzuzwa ingeniso eninzi.


text:
Ubulumko bomntu onengqondo bumenza ayichane indlela yakhe; ukumatha komntu osisityhakala kubanga inkohliso.


text:
Umntu onengqondo uhlala egcisile, ayiphephe inkathazo; ke sona isityhakala asikhathali, siyatyhuthuza.


text:
Ubuhandiba bokumkani buxhomekeke kubuninzi babantu bakhe; kambe bengekho abantu bokulawulwa itshawe alinto.


text:
Umntu ocinezela ihlwempu ugxeka uMdali walo; ke yena obalungiselelayo abahlelelekileyo udumisa uMdali.


text:
Umntu okhohlakeleyo ubhangiswa bububi bakhe; kanti ke yena olilungisa unenqaba azimela ngayo nasekufeni.


text:
Ubutyebi buyagcinakala emzini womntu olungileyo; kanti ke yona ingeniso yesikhohlakali isiphathela inkathazo.


text:
Amadini omntu okhohlakeleyo alisikizi kuNdikhoyo, kambe ke uyayamkela imithandazo yabantu abathe ngqo.


text:
UNdikhoyo uyazicaphukela iindlela zabantu abakhohlakeleyo, kodwa uyabathanda abo bathene mbende nezinto ezifanelekileyo.


text:
Ingcwaba nelabafileyo azifihlakalanga kuNdikhoyo; zibeka phi ke ukungafihlakali iingcamango zomntu kuye?


text:
Yonke imihla yomntu olusizana ngamabona-ndenzile, kambe ke kumntu ochwayithileyo ubomi busoloko bufana netheko.


text:
Xa ukho umoya wobudlelwana akunani nokuba utya imifuno, ndaweni yokutya inyama yenkomo etyetyisiweyo ikhatshwa yintiyo.


text:
Apho kungekho kucebisana izicwangciso ziyabhanga, kanti ke apho kukho abacebisi abaninzi ziyaphumelela.


text:
Hayi ukuvuya komntu oyaziyo impendulo echanekileyo! Ewe, ilizwi elithethwe ngexesha elililo lihle kunene.


text:
Indlela yomntu onengqondo isinga phezulu ebomini; yena uyayiphepha indlela ehlayo eya kwelabafileyo.


text:
Umntu onyolukileyo uyihlisela inkathazo indlu yakhe; ke yena okuthiyileyo ukunyotywa uya kudla ubomi.


text:
Umntu olilungisa uyacinga phambi kokuba aphendule; ke wona umlomo womntu okhohlakeleyo uphuphuma ububi.


text:
Imbonakalo echwayitileyo izisa ulonwabo entliziyweni; ibe ke zona iindaba ezimnandi ziyahlaziya emathanjeni.


text:
Umntu ongayifuniyo ingqeqesho uyazilimaza yena ngokwakhe: kanti ke yena ovayo akululekwa uzuza ukuqonda.


text:
Ngako ukuthembeka nokunyaniseka isono siyacanyagushelwa; ngokuhlonela uNdikhoyo umntu uyabucezela ububi.


text:
Akunani kwaintwana engephi oyizuze ngendlela elungileyo kunentabalala yengeniso oyifumene ngondlela-mnyama.


text:
UNdikhoyo ufuna kusetyenziswe isilinganiso nesikali esingenagobe; ubunzima bamatye okuveyisha mabube ngokwezigqibo zakhe.


text:
Umntu othe ngqo uhamba ngendlela ebucezelayo ububi; ewe, oyalusayo indlela yakhe ulondoloza ubomi bakhe.


text:
Akunani kwaukutya iqhekeza lesonka uxolile kunokuba semzini ozele yinyama yamadini kodwa kugquba imbambano.


text:
Isicaka esinobulumko sifumana amagunya ngaphezu konyana oza namahlazo, size naso sibe nenxaxheba elifeni njengabanye oonyana.


text:
Isiliva ivavanywa ngokuyinyibilikisa embizeni; igolide ivavanywa ezikweni lomlilo; kodwa yona intliziyo yomntu ivavanywa nguNdikhoyo.


text:
Umenzi wobubi uyawuphulaphula umlomo onenkohliso, kanti ke ixoki liyibazela iindlebe intetho eyenzakalisayo.


text:
Amazwi obuciko akanakufumaneka emlonyeni wesiyatha; amazwi obuxoki akalindelekanga emilebeni yesikhulu.


text:
Obugubungelayo ubugwenxa uzicengezelela ukuthandwa, kodwa lowo umana ewunokoza umcimbi uchitha ubuhlobo.


text:
Kubhetele ukuhlangana nebhere eyohluthwe amathole ayo, kunokuhlangana nesityhakala sisenza ubudenge.


text:
Umntu othanda ingxwaba-ngxwaba uthanda ubugwenxa; umntu osoloko eqhayisa ngezinto zakhe uzibizela iingxaki.


text:
Umntu onentliziyo echwayitileyo uba nempilo; kanti ke wona umoya odakumbileyo uyimpehla emathanjeni.


text:
Kanti ke nesiyatha sicingelwa ukuba sisilumko ukuba asithandi kuthetha; kaloku umntu othuleyo ubalelwa ukuba yingqondi.


text:
Umntu ozahlulayo kwabanye ujongana nokwakhe ukulungelwa; uwasengela phantsi onke amacebiso aphilileyo.


text:
Xa kuvela umntu okhohlakeleyo ngokunjalo nokudelela kuthath' indawo; ukuphoxa ke kuhambisana nehlazo.


text:
Umoya onganikezeliyo wenza ukuba umntu amelane nokufa. Ke wona umxhelo xa uwile ngubani ongawuvuselelayo?


text:
Isizalwana esikhutyekisiweyo silukhuni ngaphezu kwesixeko esinqatyisiweyo; ingxabano yabazalanayo injengemivalo yamasango enqaba.


text:
Ihlwempu alifunwa nangabakowalo; yeka ke ukungafunwa kwalo zizihlobo! Noba selizifuna linezicengo soze lizifumane.


text:
Umsindo kakumkani unjengokugragrama kwengonyama; ke kona ukwamkeleka kuye kunjengombethe phezu kohlaza.


text:
Umntu ocaphuka msinya uvuna loo nto ayilimileyo; ukuba ukhe wamnceda kwaba kanye uya kuphinda-phinda.


text:
Ingqina elingungantweni liyabugqwetha ubulungisa; okuphuma emlonyeni womntu okhohlakeleyo bububi bodwa.


text:
Ukumkani xa enomsindo nqwa nengonyama enengcwangu egragramayo; umntu omcaphukisayo ubeka ubomi bakhe emngciphekweni.


text:
Umntu onesidima uyasicezela isiphithi-phithi; kanti ke sona isiyatha siyathanda ukuphemba uqhushululu.


text:
Nditsho kwaumntwana waziwa ngokuziphatha kwakhe – zizinto azenzayo ezixela ukusulungeka nokuthi ngqo kwesimilo sakhe.


text:
Ikho igolide, ngokunjalo namatye amaninzi axabisekileyo; kanti ke eyona nto ixabisekileyo kukuthetha ulwazi.


text:
Ukutya okufunyenwe ngobuqhetseba kuhla kamnandi, kanti ke kamva kusuka kulumeze okomlomo ozele yintlabathi.


text:
Xa ufuna ukuphumelela qokelela amacebo; ewe, cwangcisa uqokelele amacebo phambi kokuba uqhwaye imfazwe.


text:
Umntu othuka uyise nonina ubomi bakhe busuka buthi pam njengesibane esicime kwisithoko-thoko sobumnyama.


text:
Ilifa lisenokuzuzwa buphuthu-phuthu ekuqaleni, kodwa ekugqibeleni alingekhe likuzisele amathamsanqa.


text:
Musa ukuthi: “Ndiya kuziphindezela ngenxa yobu bugwenxa.” Yekela kuNdikhoyo ibe nguye okuhlangulayo.


text:
Kufana nomgibe emntwini xa enikezele ngento kuNdikhoyo buphuthu-phuthu, aze kamva acinge ngenye indlela ngezibhambathiso zakhe.


text:
Ingqondo kakumkani isesandleni sikaNdikhoyo; uyilawula ngokuthanda kwakhe, ngathi kukuhamba komlambo.


text:
Zonke iindlela zomntu zibonakala zilungile kwawakhe amehlo, kanti ke nguNdikhoyo oyibeka esikalini intliziyo yomntu.


text:
Akunani kwaukuhlala wedwa, noba kuphezu kwendlu, ndaweni yokuhlala ndlwini-nye nomfazi ongunogqwashu.


text:
UThixo olilungisa uyazazi izinto ezenzeka kwimizi yabantu abakhohlakeleyo, yaye ke eya kuzibhangisa izikhohlakali ngenxa yobubi bazo.


text:
Isipho umntu asinikwa ngasese sithomalalisa umsindo; ewe, isicengo esigushiweyo sithothisa ingqumbo.


text:
Umntu olungileyo uyavuya xa izinto ziqhutywa ngokusemthethweni, kambe ke abenzi bobubi baya kunkwantya.


text:
Umntu othanda iziyolo uya kuba lihlwempu; kanti ke yena umntu othanda iwayini namafutha omnquma soze abe sisityebi.


text:
Kulula ukuncama umntu okhohlakeleyo ngenxa yolungileyo, othembekileyo athathe isikhundla songathembekanga.


text:
Umntu onjalo ulibala imini yonke kukucinga ngezinto azifunayo; kanti ke yena umntu olungileyo unezinwe uyapha.


text:
Umntu okhohlakeleyo unobuganga bokuzicingela ukuba uyayazi into ayenzayo, onyanisekileyo uyayicingisisa ihambo yakhe.


text:
Igama elihle lilungile ngaphezu kwentabalala yobutyebi; ukuba nesidima kungaphezu kwayo isiliva negolide.


text:
Umfo ohlakaniphileyo uthi akuyibona isiza ingozi ayiphephe; ke yena ongaqondiyo uthwabaza aye kungena kuyo, aze ke ave ubuhlungu yiloo nto.


text:
Wakumgxotha umgxeki itsho iphele ingxabano, ngokunjalo zitsho zinqamke iingxwaba-ngxwaba nokunyelisa.


text:
Umlomo womfazi ongakwaziyo ukuziphatha nqwa nenzonzobila yomhadi; ke bona abashwatyulelwe nguNdikhoyo batshona kuyo.


text:
Omnye ucinezela amahlwempu ngeenjongo zokwandisa ubutyebi bakhe, wumbi anikezele ngezipho kwizinhanha, kodwa bobabini baphelela ebuhlwempini.


text:
Ezi ngongoma ziya kukunceda ukwazi ukuyicalula inyaniso, utsho ukwazi ukunika ingxelo enyanisekileyo xa uthunyiwe.


text:
Musa ukuthi kuba umntu elihlwempu umxhaphaze; futhi sukumcinezela umntu ohlelelekileyo xa esematyaleni.


text:
Ungazibonela ngokwakho: umntu olichule emsebenzini usebenzela ukumkani, akasoze asebenzele abantu abangenagama.


text:
Kaloku ubutyebi busuka buthi shwaka ngephanyazo; ungáde ucinge ukuba busuke bantshula amaphiko bantinga njengokhozi.


text:
Kaloku yena ngumntu apha osoloko ebala indleko. Noba angathi: “Yitya, usele,” akathethi loo nto entliziyweni yakhe.


text:
Nguwuphi umntu osezintsizini nonesingqala, osoloko esezingxwaba-ngxwabeni ekhalaza; nditsho ofumana enzakale nje ngelize, umntu ongafik' etyofu-tyofu amehlo?


text:
Inkangeleko ebomvu yewayini mayingakukhangi, noba ingade imenyezele endebeni – ewe, nditsho seyinambitheka, isihla kamnandi!


text:
Uya kubuza uthi: “Ingathi ndibethiwe nje phofu? Hayi suka, ndingakhange ndive nje! Akwaba bendinganako ukuphinda ndiphakame, khe ndithi nje intwana ndiziqabule!”


text:
Phambi kokuba uye emfazweni hlala phantsi ucwangcise kuqala; uloyiso lungabakho xa unabacebisi abaninzi.


text:
Mhlawumbi ungathi wena: “Besingazi nto ngale nto,” kodwa ke yena uThixo onganqatyelwa nto uyayibona inyaniso – ukujongile, yaye uyakwazi. Ke yena uvuza umntu ngokwezenzo zakhe.


text:
Bukwanjalo ukuyola kobulumko: ukuba uthe wabufumana lotsho liqiniseke ikamva lakho, nethemba lakho linganqanyulwa.


text:
Sukuvutha ngumsindo ngenxa yabantu abenza ubugwenxa, ungabamoneli abantu abakhohlakeleyo ngezinto abanazo.


text:
Kaloku bona babhanga ngephanyazo, ibe ke akukho bani waziyo ukuba botshatyalaliswa nini na nguNdikhoyo okanye ngukumkani.


text:
xa uthe: “Hayi noko, makhe ndithi qwaka, ndithi ntlithi kancinane, khe ndisonge izandla, ndiphumle,”


text:
ubuhlwempu bosuka bukuchwechwele njengomkhuthuzi. Ewe, ihambo-nzima iza kukuhlasela oku kwendoda exhobileyo.


text:
Isihomo sikaThixo siphuhliswa zizinto eziyimfihlakalo; kambe ke sona isidima sokumkani kukuphengulula imicimbi.


text:
Njengokuphakama kwesibhakabhaka nobunzulu bomhlaba, zikwanjalo ukungabi nakugocagocwa iingcamango zookumkani.


text:
Kaloku kubhetele ukuba yena athi: “Nyukela apha,” kunokuba akususe kwindawo yezikhulu amatshawe ebukele.


text:
Sukungxamela enkundleni ngento oyibonileyo, hleze kuvele omnye umntu nabungqina bumbi, utsho uhlazeke ke wena.


text:
Umntu otshonisa ummelwana wakhe ngobungqina obubuxoki uyingozi nqwa negqudu, umkhonto, okanye utolo.


text:
Ukuthembela ngomntu ongathembekanga xa usenkathazweni kufana nezinyo elonakeleyo nonyawo oluqhwalelayo.


text:
Ukuculela umntu oneenzingo kufana nokumhambisa ze mhla kubandayo, okanye kunjengokonakalisa isoda ngokuyixuba neviniga.


text:
Akunani kwaukuhlala wedwa noba kuphezu kwendlu, ndaweni yokuhlala ndlwini-nye nomfazi ongunogqwashu.


text:
Akoyiswa sisikhohlakali umntu olungileyo loo nto ifana nequla eligxobhekileyo okanye nomthombo ongcolisekileyo.


text:
Ukuncoma isityhakala ngumhlola onjengokuba kusuke kukhithike ehlotyeni, okanye kune imvula ngexesha lokuvuna.


text:
Isishwabulo kungekho sizathu asiphumeleli; sifana nokundanda kwamahlankomo neenkonjane ezingahlali phantsi.


text:
Umntu oqesha isidenge okanye nabani na odlulayo akanankathalo, ufana nejoni elidubula nje nabani na.


text:
Oku kocango oluvula luvaleke kwiihenjisi oluxhonywe kuzo linjalo ivila ukuqika-qikeka emandlalweni walo.


text:
Umntu olivila usisilumko kwawakhe amehlo; kuye ngathi ungaphezulu nakumadoda asixhenxe akwaziyo ukuphendula ngengqiqo.


text:
Ziinkuni ezivuthisa umlilo kwanjengokuba iintlantsi ziwavuthisa amalahle; ukwanjalo ke nomntu onochuku ukuphembelela ingxabano.


text:
Umntu onentiyo usenokuyifihla ngendlela athetha ngayo, kodwa ngaphakathi abe esabambelele enkohlakalweni.


text:
Nokuba angayifihla intiyo yakhe ngenkohliso, kodwa inkohlakalo yakhe yona iya kudandalaza esidlangalaleni.


text:
Yeka ibe ngomnye okuncomayo, ingabi ngowakho umlomo; ewe, mayibe ngowasemzini, kungaphumi emilebeni yakho.


text:
Amafutha neziqholo zonwabisa intliziyo; ke lona ulonwabo oluzuzwa kumhlobo ziingcebiso ezinyanisekileyo.


text:
Ungaze wahlukane nezihlobo zakho, ungazilibali nezakowenu. Xa usengxakini sukubalekela kumntakwenu – isenokuba ngummelwane osondeleyo onokukunceda ngaphezulu komntakwenu okude.


text:
Yoba luvuyo kum, mfo wam, ukuba uthe waba sisilumko; ndotsho ndibe nako ukubaphendula abo bandigxekayo.


text:
Umntu owukhathaleleyo umthi womkhiwane uyawafumana amakhiwane, nomntu oyibusayo inkosi yakhe uya kuwongwa.


text:
Umfanekiso womntu emanzini ubonakalisa inkangeleko yakhe; ngokunjalo nentliziyo yomntu ibonakalisa into ayiyo.


text:
Isiliva ivavanywa ngokuyinyibilikisa embizeni; igolide ivavanywa ngokuyinyibilikisa kwiziko lomlilo; ke yena umntu uvavanywa ludumo alufumana ebantwini.


text:
Kaloku ubutyebi obu yinto edlulayo, nesithsaba sobukhosi asihlali sihleli kwizizukulwana ngezizukulwana.


text:
Xa uyisikile ingca, wayenza ifulu, lo gama enye isaqala ukuntshula, nditsho xa utyani lwasezintabeni luhlanganisiwe,


text:
Umntu okhohlakeleyo ubaleka kungekho mntu umsukelayo; ke wona amalungisa anobuganga njengeengonyama.


text:
Xa ilizwe linovukelo baba baninzi abafuna ukuphatha, kodwa xa kukho ophatha ngengqiqo nolwazi uyazinza.


text:
Izaphula-mthetho ziyazincoma izikhohlakali, kambe ke bona abawuthobelayo umthetho bayazichasa izikhohlakali.


text:
Umntwana onengqondo uyawuthobela umyalelo; ke yena otshomana noongantweni ubaphathela ihlazo abazali bakhe.


text:
Umntu ozuza ubutyebi kuba ebolekisa aze axhaphaze abantu ngenzala ayibizayo, obo butyebi abuqokelelayo busuka bufunyanwe ngumntu wumbi owazelelelayo amahlwempu.


text:
Umntu owexulela amalungisa ekwenzeni ububi uya kweyela kwakuloo mgibe wakhe, kanti ke bona abamsulwa baya kukudla ilifa okulungileyo.


text:
Xa amalungisa athe aphumelela kuba yimivuyo nemincili, kodwa ke xa kuthe kwaphakama izikhohlakali abantu bayabaleka bazimele.


text:
Umntu osifihlayo isono sakhe akabi nampumelelo; kambe ke yena osivumayo, ahlukane naso, wenzelwa inceba.


text:
Isiphathamandla esikhohlakeleyo, esilawula abantu abangenakuzilwela, sinjengengonyama egragramayo, okanye ibhere ehlaselayo.


text:
Umlawuli ongenangqondo uba ngumcinezeli; ke yena umlawuli oyithiyileyo inzuzo yobuqhetseba uba nexesha elide.


text:
Umntu oxhaphaza uyise nokuba ngunina, kodwa abe esithi: “Akukho nto imbi kuloo nto,” akahluke nganto kwisikrelemnqa.


text:
Xa kulawula izikhohlakali abantu bayabaleka bazimele, kodwa zakutshabalala amalungisa aba nempumelelo.


text:
Wakuba sezandleni zamalungisa umbuso, batsho bavuye abantu; kambe ke kwakulawula isikhohlakali iba ziincwina zodwa.


text:
Xa ukumkani elawula ngobulungisa litsho lizinze ilizwe lakhe; kambe ke yena orhwiphiliza irhafu uyalibhuqa.


text:
Umntu olilungisa unemfobe ngâbo bahlelelekileyo, ke yena umntu okhohlakeleyo akayiqondi nokuyiqonda into enjalo.


text:
Ihlwempu ndawonye nalowo ulingcungcuthekisayo bafana ngale nto yokuba bobabini banikwe amehlo abonayo nguNdikhoyo.


text:
Abantu abangenawo umbono kaThixo baba ziindlobongela; phofu ke unoyolo umntu owuthobelayo umthetho kaThixo.


text:
Ihlakani lomntu olisela lizibeka emngciphekweni; nakuba lisazi ukuba liza kohlwaywa nguThixo noko lithe cwaka.


text:
Umntu onobuqhetseba uyacekiswa ngamalungisa; ngokunjalo nomntu othe ngqo uyacekiswa ngabakhohlakeleyo.


text:
Nanga amazwi ka-Agure unyana kaYake, udaba olundilisekileyo. Yasuka yadanduluka indoda leyo, yathi kuItiyeli, ewe, uItiyeli noUkali:


text:
Kanti ke, ngubani oselekhe waya ezulwini wabuya wehla; ingubani owakha wawubamba ngezakhe izanda umoya? Khona, ngubani owakha wabamba amanzi wawaqhinela ngesondo lengubo yakhe; ingubani khona owamisa imida yehlabathi? Khawutsho kaloku, ukuba unolwazi! Ngubani igama lakhe; ingubani unyana wakhe?


text:
Ndikhwebule kubuqhetseba nokuxoka; mandingade ndibe sisityebi okanye ndihlwempuzeke, nto nje ndiqhekezele isonka sam semihla ngemihla,


text:
hleze ndikukhanyele ndakuhlutha, ndisuke ndithi: “Kuxa engubani yena *uNdikhoyo?” Ukanti ke naxa ndihlwempuzekile ndingasuka ndibe, ndihlazise igama likaThixo wam.


text:
Basisizukulwana esimazinyo aziingxavula okwekrele, esimabamba abukhali okwemela, khon' ukuze baxhaphaze amahlwempu ehlabathini, ewe, nditsho abasweleyo phakathi kwabantu.


text:
Ikhalane lineentombi ezimbini; zithi: “Ndiphe! Ndiphe!” Ewe, zintathu izinto ezingahluthiyo, gxebe, zine ezingasoze zithi: “Kwanele!”:


text:
Amehlo omntu ophoxisa ngoyise nocekisa ukuthobela unina aya kuxholwa ngamahlungulu, anqwamzwe ngamaxhalanga.


text:
ukubhabha kokhozi esibhakabhakeni; ukurhubuluza kwenyoka elulwalweni; ukuhamba kwenqanawa enzulwini yolwandle; ukuthandana komfana nentombi.


text:
kukuba phantsi kwebhinqa ebelingafunwa elide latshata, okanye isicakazana xa sithe sathatha indawo yenkosikazi yaso.


text:
Wakulucofa ucwambu kuvela ibhotolo, wakuyixhimfa impumlo isuka yophe, wakuxhokonxa umsindo kugqabhuka imbambano.


text:
“Lemweli, iwayini ayibafanelanga ookumkani, ewe, ookumkani ayibafanelanga; iziphathamandla akulunganga zizinikele etywaleni.


text:
Kaloku zakusela zitsho ziwulibale umthetho, zingabi sawakhathalela amalungelo abantu abahlelelekileyo.


text:
“Thetha ubamele abantu abangakwaziyo ukuzithethelela; ncedisana nabo uwakhusele amalungelo eendwayinge.


text:
Umfazi onomtsalane angakukhohlisa, ke bona ubuhle buyatshitsha; kuphela ngumfazi ohlonela *uNdikhoyo oya kubongwa.


text:
Ncoma umwonge ngenxa yoko kwenziwa zizandla zakhe; ewe, makutyibelwe kudombozwe ngemisebenzi yakhe naphaya emasangweni.


text:
“Ngamampunge awo amampunge;” itsho iNgqondi, “ewe, ngokupheleleyo ngamampunge; yonk' into ngamampunge!”


text:
Kumnceda ntoni umntu ukuzabalaza esebenza? Ude azuze ntoni ngokubulaleka kwakhe apha phantsi kwelanga?


text:
Ilanga liyaphuma, kanti ke ilanga libuya litshone, lize ke likhawuleze liye apho liya kuphuma khona.


text:
Umoya ubhudla ubhekisa ngasezantsi, ubuye ubhekise ngasentla; wenza loo njike-njike uthatha umjikelo wawo.


text:
Yonk' imilambo ingena elwandle, kodwa ke lona ulwandle aluzali; amanzi abuyela apho ebevela khona, aphinde asinge apho ebesiya khona.


text:
Yonke into yindebelefele yendinisa engathethekiyo: iliso liyabona, kodwa alaneli; kanti nendlebe iyeva, kodwa ayihluthi.


text:
Into eyakha yakho yophinda ibe khona. Le nto yenzekileyo iya kuphinda yenzeke kwakhona. Akukho nto intsha phantsi kwelanga.


text:
Izinto zakudala azisakhunjulwa; ukanti ke nezi zanamhlanje izinto aziyi kwaziwa sisizukulwana esizayo.


text:
Ndasuka ndazimisela ukuphicotha ndenze uphando ngobulumko ngazo zonke izinto ezenzekayo ehlabathini. Ewe, uThixo ubanike uxanduva lomzabalazo otyhafisayo abantu.


text:
Ndizibonile ke zonke izinto ezenziwayo phantsi kwelanga; zonke zingamampunge, nqwa nokusukelana nomoya.


text:
Ndaziva sendisithi kum ngaphakathi: “Ngoku mna ndide ndabalasela ngobulumko kunaye nabani na owakhe walawula eJerusalem ngaphambi kwam. Ndinamava aphangaleleyo ngobulumko nolwazi.


text:
Ndazimisela ukuzuza ulwazi nobulumko, ndibuqonde ubutyhakala nobudenge, kodwa ndafikelela kwelithi naleyo into ifana nokusukelana nomoya.”


text:
Ke kaloku ndagqiba kwelithi: “Makhe ndilinge iziyolo, ndizonwabise, ndive ukuba kunjani na!” Kodwa ke ndafumanisa ukuba naloo nto ngamampunge.


text:
Ndacamanga entliziyweni yam ukuba mandithi lo gama ndifuna ubulumko khe ndizilahlele kwiwayini, ndiziphathe okwesityhakala, ndide ndibone ukuba yeyiphi into ebalungeleyo oonyana babantu ukuba bayenze apha emhlabeni ngemihla embalwa yobomi babo.


text:
Ndandizithengela amakhoboka angamadoda nabhinqileyo, kwada kwakho namakhoboka azalelwa emzini wam. Ndandinemihlambi emininzi yeenkomo nempahla emfutshane ngaphezu kweyabo bonke abakhe bahlala ngaphambi kwam eJerusalem.


text:
Ndaqokelela imfumba yesiliva negolide, ndiyithatha kwindyebo yookumkani abaphantsi kwam, namazwe endiwalawulayo. Ndandineekwayala zokundonwabisa – amadoda nabantu ababhinqileyo. Kananjalo ndandinabafazi abaninzi ngokomnqweno wentliziyo yam.


text:
Ewe, ndandisisikhulu, ndimkhulu kunabo bonke abakhe bema eJerusalem ngaphambi kwam. Ngalo lonke eli xesha bendincedwa bubulumko bam.


text:
Yonke into endandiyinqwenela ndandiyifumana, kungekho nasiyolo sakha sandiphosa. Ndandineqhayiya, ndizidla ngayo yonke imizabalazo yam; lowo yaba ngumvuzo wam ngoko kubulaleka.


text:
Ndathi ke ndakuwuphonononga wonke umsebenzi wezandla zam nokubulaleka endibulaleke ngako, ndafumanisa ukuba yonke loo nto ngamampunge nje, yimfeketho enjengokusukelana nomoya. Ewe, akukho nzuzo apha phantsi kwelanga.


text:
Ndaza ke ndaphicotha umahluko phakathi kobulumko kunye nobutyhakala nobudenge. Kakade yintoni anokuyenza ongena ezihlangwini zokumkani ebeyingasele yenziwa ngaphambili?


text:
Umntu osisilumko uyabona apho aya khona, kanti ke sona isityhakala sifathula emnyameni. Kambe ke ndafumanisa ukuba bebonke isiphelo sinye.


text:
Ndagqiba kwelithi: “Nam ngokwam ndiya kufa kwanjengesityhakala, ibe yintoni ke endiyizuzileyo ngobulumko?” Ndaza ndagqiba kwelithi: “Nale ke into ikwangamampunge.


text:
Isilumko siyalityalwa, kanti nesityhakala asikhunjulwa. Ngemihla ezayo bobabini bayalityalwa, bangabi sakhunjulwa. Kukugqwesa ngantoni ke ukufa kwesilumko ukufa kwesityhakala?”


text:
Ngoko ke ndatsho ndabucaphukela ubomi, kuba yonke into eyenziwa apha phantsi kwelanga yasuka yandiphathela inkxwaleko. Ewe, zonke izinto ngamampunge, nqwa nokusukelana nomoya.


text:
Ke kaloku ndasuka ndakucaphukela konke ukubulaleka kwam apha phantsi kwelanga, kuba ndisazi ukuba ndihlalelwe kukuzishiya kulowo undilandelayo zonke izinto endizenzileyo.


text:
Kwazi bani ke ukuba woba sisilumko okanye isityhakala? Ukanti ke noba kunjalo konke ukubulaleka nobuchule bam apha phantsi kwelanga buya kuba semandleni akhe. Hayi suka, ngamampunge lawo!


text:
Kaloku umntu ebesenokuwenza umsebenzi wakhe ngobulumko, ingqiqo, nobuchule, kanti yonke loo nto abulaleke ngayo uza kuyishiya emntwini ongayisebenzelanga mpela-mpela! Ngenene nale into ngamampunge; imbi kunene!


text:
Yonke imihla yakhe yinkxwaleko, nokuzabalaza kwakhe ziinzingo. Nasebusuku uyaphuthelwa angaphumli. Ewe, yonke loo nto nayo ingamampunge.


text:
Ayikho enye into angayenzayo umntu ngaphandle kokuba atye asele, ahlale anelisekile kukubulaleka kwakhe. Phofu ke naleyo ndafumanisa ukuba iphuma kwasesandleni sikaThixo,


text:
Kaloku uThixo umnika ubulumko, ingqiqo, nokonwaba, loo mntu umkholisayo; kambe ke bona abagwenxa abanike uxanduva lokusebenza nzima, beqweba beqokelela ubutyebi, ukuze ke babunikezele kwabo bakholisa uThixo. Ngenene nale into ngamampunge, ifana nokusukelana nomoya.


text:
Ukuzalwa kunexesha lako, nokufa kunexesha lako. Likho ixesha lokutyala, likwakho nexesha lokuncothula.


text:
Likho ixesha lokubulala, kanti likho nexesha lokunyanga. Ukuchitha kunexesha lako, nokwakha kunexesha lako.


text:
Ukulila kunexesha lako, nokuhleka kunexesha lako. Likho ixesha lokuzila, likwakho nexesha lemihlali.


text:
Ukusarhaza amatye kunexesha lako, nokuqokelela amatye kunexesha lako. Likho ixesha lokuwolana, likwakho nexesha lokuyeka ukuwolana.


text:
Ukufuna kunexesha lako, nokuncama kunexesha lako. Ukugcina kunexesha lako, nokulahla kunexesha lako.


text:
Likho ixesha lokukrazula, likwakho nexesha lokuthunga. Ukuthi cwaka kunexesha lako, kanti nokuthetha kunexesha lako.


text:
Uthando lunexesha lalo, nokucaphukela kunexesha lako. Likho ixesha lemfazwe, kanti likwakho nexesha loxolo.


text:
Into yonke uyimisele ixesha layo. Umntu yena umnike ulangazelelo lokuqonda nangamaxesha angamiselwanga. Kodwa ke umntu akafikeleli ekuyazini into eyenziwa nguThixo ukususela ekuqaleni kuye esiphelweni.


text:
Ndifumanise ukuba akukho nto iyenye angayenzayo umntu ngaphandle kokuba ahlale onwabile, enze okulungileyo lo gama esaphila,


text:
Ndiyazi ukuba yonke into eyenziwa nguThixo iya kuhlala ihleli; akukho nto inokongezwa kuyo, kungekho nto inokususwa kuyo. UThixo uyakwenza oku ukuze ahlonelwe ngabantu.


text:
Into ekhoyo ibiselikho kakade, nento eya kubakho ibikho ngaphambili. UThixo uyakubuyisela obekusele kudlule.


text:
Ngaphezu koko ke ndifumanise ukuba apha phantsi kwelanga usuka ufumane inkohlakalo endaweni yokugweba ngokufanelekileyo, nditsho inkohlakalo endaweni yobulungisa.


text:
Ndagqiba kwelithi: “UThixo uza kugweba bonke, abalungileyo nabakhohlakeleyo, kuba umise ixesha layo yonke imicimbi nazo zonke izenzo.”


text:
Ndagqiba ngelithi: “UThixo uyaluvavanya uluntu, efuna ukuba luqonde ukuba alwahluke kuya phi ezilwanyaneni.


text:
Kaloku isiphelo somntu siyafana nesesilwanyana. Ukufa kubabopha ngentambo enye ngokufanayo. Ewe, umoya mnye emntwini nasesilwanyaneni. Ke umntu akasidluli nganto isilwanyana. Yonke into ingamampunge.


text:
Ngubani owaziyo ukuba umoya womntu uyenyuka ubheke phezulu, ingubani owaziyo ukuba umoya wesilwanyana uyehla ubheke emhlabeni?”


text:
Ke kaloku ndabona ukuba into emfaneleyo umntu kukwanela, axhamle imigudu yakhe, kuba kambe eso sisabelo sakhe. Kakade ngubani onokumbonisa oko kuza kwenzeka za sele engekho?


text:
Kwakhona ke ndathi ndakukhangela ndayibona ingcinezelo ekhoyo apha phantsi kwelanga. Awu, iinyembezi zabo bacinezelweyo; ibe ke kungekho namthuthuzeli! Ewe, akukho mntu ubathuthuzelayo, ibe ke bona abacinezeli baxhaswa ligunya.


text:
Ndafumanisa ukuba abo bangasekhoyo, abasele befile kakade, bakwimeko engcono kunabo baphilayo, abasahleliyo nangoku.


text:
Kambe ke oyena ukwimeko engcono ngulowo ungekabikho, engekayiboni le nkohlakalo yenziwayo apha phantsi kwelanga.


text:
Ndafumanisa ukuba into eyenza abantu babulaleke bazabalaze kangaka kukuxhalela abamelwane. Kambe ke naleyo ngamampunge, nqwa nokusukelana nomoya.


text:
Phofu ke akunani kwaintwana engephi, oyifumana wonwabile, kunentabalala ezuzwa ngembulaleko kusukelwana nomoya.


text:
Nanko umntu ohlala yedwa, kungekho owesibini: akananyana namntakwabo, kodwa uxhabashile, uyasebenza engaphezi; noxa kunjalo amehlo akhe akaneliswa bubutyebi bakhe. Ude athi: “Ngubani endibulalekela yena, ndide ndizivimbe ulonwabo kangaka?” Ewe, nale into ngamampunge; ngumzamo ophuthileyo!


text:
Kaloku xa omnye ethe wawa omnye unokuphakamisa ugxa wakhe. Mawoo ke lowo uyedwa xa athe wawa! Akukho bani unokumphakamisa.


text:
Oyedwa uyagaganyelwa, kodwa ababini banako ukumelana nohlaselo. Intsontelo ephindwe kathathu iqhawuka nzima.


text:
Endaweni yokumkani owalupheleyo osisityhakala esingeva nacebiso lilunge kanye igatyana lomfana olihlwempu xa enobulumko,


text:
nangona angade abe wazalelwa ebuhlwempini phantsi kwaloo kumkani. Ewe, usenokuphuma nasentolongweni abe ngukumkani alawule.


text:
Ndibone ukuba bonke abadla ubomi besihla benyuka apha phantsi kwelanga basuke bamlandela umfana lowo ungene esikhundleni sokumkani lowo walupheleyo.


text:
Ewe, baba baninzi kakhulu abantu abamlandelayo kangangokuba bangabi nakubalwa. Kambe ke sona isizukulwana esilandelayo asibi saba namdla kuye. Ngenene nale ke into ikwangamampunge nokusukelana nomoya.


text:
Lumka, ugqale ukunyathela kwakho xa usiya endlwini kaThixo. Xa usiya khona hamba ngeenjongo zokuphulaphula endaweni yokwenza amadini njengezityhakala ezingaziyo ukuba zenza ubugwenxa.


text:
Qiqa phambi kokuba uthethe; musa ukungxama ukwenza izithembiso kuThixo. Kaloku yena usezulwini, ube ke wena ulapha emhlabeni; ngoko ke amazwi akho makabe mbalwa.


text:
Xa wenze isifungo kuThixo, khawuleza usifezekise. Kaloku yena akavani nezityhakala; ngoko ke siphumelelise isifungo sakho.


text:
Umlomo wakho mawungakukhokeleli esonweni, uze ke ube ubongoza isigidimi, usithi: “Ndiphazamile.” Ngani ukuba umkhathaze uThixo ngento oyithethileyo, ade atshabalalise umsebenzi wezandla zakho?


text:
Sukumangaliswa xa ubona abantu abahlelelekileyo becinezelwa, bengazelelelwa kummandla othile, bengenzelwa ubulungisa nokufanelekileyo. Kaloku igosa ngalinye livelelwa lelinye, aze ke xa ewomabini avelelwe ngamanye angentla kuwo.


text:
Umntu oyinyolukeleyo imali soze imanelise; kanti ke noxhinele ubutyebi akaze aneliswe yingeniso yakhe. Nale ke into ngamampunge.


text:
Yakukhula ingeniso bayanda nabaxhomekeke kuyo, ibe yintoni ke ezuzwa ngumniniyo? Kuphela uyitya ngamehlo!


text:
Umntu ophangelayo ulala athi yoyi, noba utya kancinci, okanye ke uyahlutha. Ke bona ubunewu-newu besityebi busitsho siphuthelwe.


text:
Apha phantsi kwelanga ndibone ububi obungcungcuthekisayo: umntu angaziqwebela ubutyebi, busuke benzakalise kwayena mnikazi wabo!


text:
Omnye ke ufumba ubutyebi, alahlekelwe bubo ngenxa yentlekele, ze ke unyana ozelwe nguye angabi nanto ezandleni.


text:
Mhla wavela umntu uzalwa ngunina ezé; mhla andulukayo uhamba kwangolo hlobo eze ngalo. Kuko konke ukubulaleka kwakhe umntu apha emhlabeni umka engaphathanga nto ngesandla sakhe.


text:
Ewe ngenene, ibuhlungu le meko! Umntu umka eyiloo nto ebefike eyiyo. Kumncede ntoni ke ukusebenzela ilize?


text:
Kananjalo imihla yobomi bakhe yonke uyidlela ebumnyameni, egutyungelwa ziinkathazo neenzingo nomsindo.


text:
Ke kaloku ndifumanise ukuba eyona nto ilungileyo nefanelekileyo ukuba umntu ayenze kukutya asele, akuxhamle enelisekile ukubulaleka kwakhe ngezi ntsukwana zimbalwa aziphiwe nguThixo apha phantsi kwelanga. Kaloku eso sisabelo sakhe.


text:
Ewe, umntu xa ephiwe ubutyebi nezinye izinto eziphathekayo, aze futhi uThixo amnike inyhweba yokuzixhamla ezo zinto, kufuneka akuxhamle enombulelo ukubulaleka kwakhe – kaloku eso sisipho esivela kuThixo.


text:
nditsho into yokuba umntu anikwe ubutyebi nguThixo, aze abe ngumfo omi kakuhle nohlonelwayo, ade angasweli nto ayinqwenelayo, kambe ke uThixo angamniki ithuba lokuzixhamla, ndaweni yaloo nto kuvele owasemzini azixhamle ezo zinto. Ewe, ngamampunge le nto; iyimeko ebuhlungu.


text:
Umntu noba anganekhulu labantwana, aphile imihla emininzi, phofu angabuxhamli ubumnandi bobomi, angènzelwa umngcwabo onguwo, mna ndithi akunani kwaumntwana ovele engasekho kunaye.


text:
Kaloku ukuzalwa akumphathelanga nto loo mntwana, usuke aduke ebumnyameni, negama lakhe ligutyungelwe bubumnyama.


text:
Nakuba lo mntwana engazange walibona ilanga, futhi engazange wazi nto, kodwa ke yena ukufumene ukuphumla kunaloo mntu.


text:
Ewe, umdlula kude lee umntu ongaxhamlanga luyolo ebomini, noba angade aphile iwaka eliphindwe kabini leminyaka. Andithi na kaloku bonke baya ndaweni-nye?


text:
Umntu osisilumko usigqitha ngani isityhakala? Kulinceda ntoni ihlwempu ukuyazi indlela yokuziphatha phakathi kwabantu?


text:
Masanele zezo zinto sinazo endaweni yokuzikhathaza ngokunqwenela le naleya. Hayi bo, ngamampunge lawo, nqwa nokusukelana nomoya!


text:
Yonke into ekhoyo sekukudala ithiywe igama layo, nento ayiyo umntu selisaziwa kakade; umntu akanako ukumelana nalowo womeleleyo kunaye.


text:
Umntu angayazi njani eyona nto imfaneleyo umntu kobu bomi bufutshane buphuthe kangaka? Ewe, obu bomi buthi phinzi njengesithunzi. Ngubani onokumxelela into eya kwenzeka apha phantsi kwelanga akuba engasekho yena?


text:
Kungcono uye emzini onesililo kunokuya emzini onetheko, kuba kaloku ukufa sisiphelo sabantu bonke. Ngoko ke abantu ngebeyithathela ingqalelo le nto.


text:
Ukuhleka kwesityhakala kufana nqwa nokunqanqaza komlilo wameva phantsi kwembiza. Nale ke into ngamampunge!


text:
Musa ukuthi: “Bekungani ukuba imihla yamandulo ibe ngcono kunale yangoku?” Kaloku ayibubo ubulumko ukubuza umbuzo onjalo.


text:
umntu bumenza akhuseleke njengokuba nemali isenjenjalo. Ewe, naku ukubalasela kolwazi: ubulumko buyabukhusela ubomi balowo unabo.


text:
Ngamathuba obumnandi yonwaba; ngemihla yobubi qonda kakuhle ukuba kwale njengaleya yenziwe nguThixo. Ngoko ke akukho mntu uyaziyo into eza kwenzeka kamva.


text:
Kobu bomi bam bungamampunge ndizibonile zonke ezi zinto: Ndibone umntu olungileyo efela ebulungiseni bakhe, ngokunjalo ndabona nomntu okhohlakeleyo ephila ubomi obude benkohlakalo.


text:
Ngani ukuba ufe phambi kwexesha lakho ngokusuka ubalasele ngenkohlakalo, okanye ugqwese ngobutyhakala?


text:
Bambelela kwezi zinto zombini, kungabikho oyiyekelelayo. Umntu omoyikayo uThixo uya kuwaphepha omabini la macala.


text:
Ngobulumko bam ndayivavanya yonke le nto, ndaza ndathi: “Ndizimisele ukuba sisilumko,” kodwa ke andafikelela kubo.


text:
Ndazinikezela ke ukuba ndiphande ndifune ulwazi, ukuze ndibuzuze ubulumko bokubhaqa isizekabani sezinto, ndibuqonde nobutyhakala benkohlakalo nokuphutha kobudenge.


text:
Ndifumanise ukuba eyona nto ikrakra nangaphezu kokufa ngumfazi oliqili, ontliziyo inezabatha, ongalo zifana namakhamandela. Ke yona indoda ekholisa uThixo iyasinda kuye, kodwa ke yona engumoni uyayibambisa.


text:
“Khangel' apha,” itsho iNgqondi, “nantsi into endiyibhaqileyo: Ndakudibanisa enye nenye ukuze ndicacelwe zizinto –


text:
lo gama umoya wam wawusaphengulula ndingekafumani nto – ndibhaqe indoda yanye kwiwaka ethe ngqo, kodwa yena umfazi onjalo andimfumananga phakathi kwabo bonke.


text:
Kuphela kwendikufumeneyo kukuba uThixo uluntu waludala luthe ngqo, kodwa ke abantu basuke bayila ubuqili phezu kobuqili.”


text:
Yaz'ba ngubani eso silumko singaziqondayo ezi zinto? Ngubani ongayichazayo intsingiselo yezi zinto? Kaloku ubulumko buyabuswabulula ubuso bomntu, atsho ayeke ukumatsheka.


text:
Musa ukungxama ukumka kukumkani. Futhi ke sukumela ububi, kuba kaloku yena angenza nantoni na athanda ukuyenza.


text:
Lowo ugcina umthetho akayi kuhlelwa bububi; onobulumko uyakwazi amakakwenze ngexesha elifanelekileyo.


text:
Kaloku yonke into inexesha layo nendlela emayenziwe ngayo; kambe buninzi ububi obunokumhlela umntu –


text:
Umntu akanalo igunya phezu komoya ukuba awuthintele; akukho bani uyilawulayo imini yokufa kwakhe. Njengokuba kungekho ukuphuncula emfazweni, kananjalo inkohlakalo ayibayeki abo bayenzayo.


text:
Yonke le nto ndiyibone xa bendiphicotha izinto ezenziwa apha phantsi kwelanga – nditsho into yokuba umntu abe negunya phezu komnye, kube buhlungu kuye.


text:
Ewe, ndibabonile abantu abakhohlakeleyo bengcwatywa, bathi shwaka, kanti ke nâbo bangena bephuma endlwini kaThixo besenza ubulungisa, kwanabo bayalityalwa esixekweni. Ewe, kwanaloo nto ngamampunge!


text:
Nakuba isikhohlakali singona nakalikhulu, siphile ixesha elide, noko ndiyazi ukuba izinto ziya kuhamba kakuhle kwabo bamoyikayo uThixo, abo bamhlonelayo.


text:
Phofu ke, ngenxa yokuba izikhohlakali zingamoyiki uThixo, izinto aziyi kuzilungela, nemihla yazo ingòlulwa oku kwesithunzi.


text:
Ewe, ikho into engamampunge eyenzekayo kweli hlabathi: maxa wambi amalungisa azuza isohlwayo sezikhohlakali, zize zona izikhohlakali zifumane indwe yamalungisa! Ndithi kwanaloo nto ngamampunge!


text:
Ngoko ke mna ndithi masonwabe, kuba ayikho enye into emfaneleyo umntu apha phantsi kwelanga ngaphandle kokuba atye asele azonwabele. Loo nto ke únokuyenza phakathi kwemizabalazo yakhe kobu bomi abuphiwe nguThixo kulo mhlaba.


text:
Xa ndandizikisa ukucinga, ndifuna ukubazi ubulumko, ndiqwalasela ukubulaleka komntu kulo mhlaba – nditsho le nto yokuba amehlo akhe angabonani nokulala imini nobusuku –


text:
ndide ndakubona konke akwenzayo uThixo. Akukho bani onako ukukuqonda okwenzekayo apha phantsi kwelanga; noba selesenza yonke imigudu yokuphengulula akangeze akufumane. Nezilumko noba zingade zithi ziyaqonda, azazi nto tu!


text:
Ke kaloku ndithe ndisakuwuphonononga lo mbandela ndafumanisa ukuba izenzo zamalungisa kunye nezezilumko zisesandleni sikaThixo, phofu kungekho namntu waziyo nokuba ulindelwe luthando okanye ukuthiywa na.


text:
Abantu bonke isiphelo sabo sinye: amalungisa nezikhohlakali, abalungileyo [nabagwenxa], abahlambulukileyo nabanomlaza, abawenzayo amadini nâbo bangawenziyo. Umntu olungileyo ufaniswa nomoni, nalowo wenza isifungo afaniswe nowoyikayo ukwenza isifungo.


text:
Ezintweni zonke ezenzeka apha phantsi kwelanga eyona imbi yile yokuba kubo bonke isiphelo sabo sinye. Iintliziyo zoonyana babantu zizele bububi; bubugeza ezintliziyweni zabo lo gama besadla ubomi – ze kuthi kamva baye kwelabafileyo.


text:
Kaloku bona abaphilayo bayazi ukuba baseza kufa, kambe ke bona abafileyo abazi nto. Abasajonganga mvuzo, futhi ke sebelityelwe.


text:
Uthando ndawonye nentiyo yabo, kunye neminqweno, kukonke nje kwafa kunye nabo. Abasoze babuye babe nenxaxheba kwizinto ezenzekayo apha phantsi kwelanga.


text:
Hayi ke, yitya isonka sakho wonwabile, usele iwayini yakho uchwayitile entliziyweni, kuba ngoku lithuba elikholekileyo kuThixo lokuba wenze oko.


text:
Hlala ngokonwaba nomfazi wakho omthandayo ngemihla yobomi bakho obungamampunge obunikwe nguThixo kulo mhlaba – nditsho zonke ezo ntsuku zingamampunge – kuba eso kuphela kwesabelo oya kusizuza ngokubulaleka kwakho apha phantsi kwelanga.


text:
Nawuphi na umsebenzi owubambileyo ngezandla zakho wenze ngamandla akho onke; kuba kaloku akwenziwa nto, akucingwa, kungekho lwazi nabulumko engcwabeni, apho wena uya khona.


text:
Nantsi enye into endiyibonileyo apha phantsi kwelanga: ezona mbaleki zisenokungaphumeleli elugqatsweni, futhi namagorha avunyiweyo asenokoyiswa edabini. Ewe, izilumko zisenako ukuswela ukutya, kanti ke neengqondi zisenokuphulukana nobutyebi, kwanjengokuba neengcaphephe zisenokuphosana nezikhundla eziphezulu. Kaloku wonke umntu uba namaxesha namathuba akhe.


text:
Ke yena umntu akazi ukuba ithuba lakhe linini na. Njengentlanzi ebanjiswe ngomnatha ongenalusini, okanye intaka ebhajiswe ngumgibe, nathi bantu sisuka sixinwe yimin' embi esigubungela singayilindelanga.


text:
Kwakukho idolophu ebantu bambalwa. Yahlaselwa yingangamsha yokumkani. Wayingqinga, wayakhela izikanisi ezayame iindonga eziyikhuselayo.


text:
Kwalapho kuloo dolophu kwakukho umfo olihlwempu, phofu esisilumko, owathi ngobulumko bakhe wayihlangula loo dolophu. Kambe ke akukho mntu wamkhumbulayo loo mfo ulihlwempu.


text:
Ndaza ndathi ke mna: “Ubulumko bubhetele kunamandla.” Kambe ke ubulumko behlwempu budeliwe, namazwi alo akakhathalelwe.


text:
Kungcono ukuphulaphula amazwi esilumko esithetha sizolile kunokuzikhathaza ngokukhwaza komlawuli wezityhakala.


text:
Ubulumko bubaluleke ngaphezu kwezixhobo zemfazwe, kambe ke nomoni omnye nje angonakalisa lukhulu kwizinto ebezilungile.


text:
Iimpukane ezifileyo zingasonakalisa isiqholo sitsho sibile sinuke, ngokunjalo nentwana nje yobutyhakala ingabutshabhisa ubulumko ndawonye nesidima.


text:
Noba isityhakala sesihamba ngendlela, sibonakala kubo bonke ukuba simuncu. Umntu onjalo uzicacisa nakubani na ukuba usisiyatha.


text:
Xa ekhathazekile umlawuli wakho musa ukurhoxa esikhundleni sakho – kaloku kukuzola into ewulungisayo umonakalo.


text:
Ndiwabonile amakhoboka ekhwele amahashe, kodwa zona izikhulu zibhadaza ngeenyawo ngathi ngamakhoboka.


text:
Xa izembe libuthuntu, lingalolwanga, kufuneka ubethe ngamandla ngalo. Kodwa ke bubuchule into enika impumelelo.


text:
Inyoka kufuneka ilalaniswe ngaphambi kokuba imlume umntu, kuba xa seyimlumile akusancedi lutho kumlalanisi wayo.


text:
Anendili amazwi aphuma emlonyeni wesilumko, ukanti ke sona isityhakala sizitshabalalisa ngemilebe yaso.


text:
Ewe, isityhakala sithetha singayeki. Akukho mntu uyaziyo into eza kwehla, kungekho namntu unokuyixela into eya kwenzeka kamva.


text:
Kambe ke linoyolo ilizwe elikumkani uzalwa zizikhulu, elimatshawe atya ngexesha elililo, efuna amandla, ingekuko ukunxila.


text:
Isidlo simenza onwabe umntu, ke yona iwayini iyabudlamkisa ubomi; kambe ke kuyo yonke into yimali ethethayo.


text:
Ungaze umnyembe ukumkani, nditsho nangeengcinga; nesityebi sukusinyelisa, noba sewusesililini sakho, hleze kubekho ntakazana iphuma namazwi akho, into enamaphiko iyixele loo ntetho.


text:
Indyebo yakho yigcinise kwiindawo ezisixhenxe – ewe, noba zide zasibhozo – kuba kaloku akuyazi intlekele enokulihlela ihlabathi.


text:
Amafu xa anemvula ayithulula emhlabeni; noba umthi uwela ngasezantsi okanye ngasentla, kodwa uhlala uthi ncwaba kuloo ndawo uwe kuyo.


text:
Njengoko ungayazi indlela yomoya, ungamazi nokuba wenziwa njani na umntu esizalweni sonina, kananjalo soze ukuqonde nokusebenza kukaThixo onguMdali weento zonke.


text:
Imbewu yihlwayele kusasa, nangokuhlwa ungasiphumzi isandla sakho. Kaloku akuyazi eya kuphumelela: isenokuba yile okanye leya, ukanti zisenokuphumelela zombini.


text:
Yixhamle ngokobungakanani bayo iminyaka yokudla kwakho ubomi, ukhumbule ukuba imihla yobumnyama xa ungasekhoyo iya kuba mininzi. Ewe, yonke into ezayo ingamampunge.


text:
Wena mntu osemtsha, yonwaba ngethuba lobutsha bakho, intliziyo yakho ichwayite lo gama uselula. Yenze loo nto isentliziyweni yakho, nditsho leyo ibonwa ngamehlo akho, kambe ke ukhumbule ukuba uza kuziphendulela enkundleni kaThixo ngayo yonke into oyenzileyo.


text:
Ngoko ke ligxothe ixhala entliziyweni yakho, ukuphephe okunokwenzakalisa umzimba wakho. Kaloku ubutsha namandla awo ngamampunge.


text:
Mkhumbule uMdali wakho ngemihla yobutsha bakho, ngoku ingekafiki imihla yeenkathazo, ingekasondeli neminyaka apho uya kuthi: “Akukho nto imnandi ekudleni ubomi.”


text:
Ngelo thuba ke ukukhanya kwelanga, inyanga, neenkwenkwezi, kosuka kufiphale kuwe, nezulu lihlale lisibekele ngathi kungemva kwemvula.


text:
Iingalo zakho ebezikukhusela ziya kuba nomkhinkqi; ngokunjalo nale milenze yakho yomeleleyo okwangoku iya kuba nengevane. Uya kuba ungasenako ukuhlafuna, kuba amazinyo embalwa, namehlo selemfiliba, ungasaboni kakuhle.


text:
Iindlebe ziya kuba sezixinene, ungabi sayiva nengxolo esesitalatweni, nditsho nesandi selitye lokusila. Uya kuvuka kusasa zisantyiloza iintaka, noxa kungasekho nayiphi na ingoma onokuyiva.


text:
Ngelo xesha uya kuzoyika iindawo eziphakamileyo, ngokunjalo uziphephe iingozi ezitalatweni. Iinwele zakho zosuka zibe mhlophe oku kom-amangile otyatyambileyo, nasekuhambeni ungabi nako nokuzirhuqa oku, ke yona iminqweno ingabi nako ukuvuseleleka. Kaloku umntu uhlalelwe kukuhamba aye ekhayeni lakhe laphakade, abazili behle benyuka ezitalatweni.


text:
Ewe kaloku, umxokelelwana wesiliva uya kushunquka, nesibane segolide siwe saphuke; ukanti ke nentambo phaya equleni iya kuqhawuka, nomphanda utsho ukroboke.


text:
Ke lona uthuli lwethu luya kubuyela emhlabeni, apho lwaluvele khona kakade, umoya ubuyele kuThixo njengoko wawuvela kuye.


text:
Ke yona iNgqondi le ayibugcinanga nje ubulumko bayo, koko yathi rhoqo ukubaphakela abantu kubo. Yazikisa ukucinga, yenza uphando, yayila izafobe ezininzi.


text:
Amazwi ezilumko abukhali oku kwentonga enodalo, kanti ke yona ingqokelela yezafobe itshona lè oku kwesikhonkwane. Zizonke nje zivela kuThixo onguyena Malusi wethu sonke.


text:
Ngaphezu koko, lutsha, nasi isilumkiso: Ukubhala iincwadi ezininzi yinto engaphele ndawo, kanti ke nokusoloko ufunda kuyawuqoba umzimba.


text:
Ngoko ke ngoku nasi isishwankathelo salo mbandela: Mhlonele uThixo, uyithobele imimiselo yakhe, kuba oko luxanduva lomntu ngamnye.


text:
Kaloku uThixo usaza kusimisa enkundleni ngenxa yazo zonke izinto esizenzayo, ngokunjalo nezo zifihlakeleyo, nokuba zilungile, nokuba zimbi.


text:
Akwaba ubungakhe undiphuze, undincamise ngaloo mlomo! Aluyole ngako uthando lwakho; luhlasimlisa ngaphezu kwayo newayini!


text:
Isiqholo sakho sithi ndirhogole, negama lakho lifuz' eso siqholo. Yiyo le nto iintombi zithe phithi nguwe!


text:
Khawulezisa, ndithathe simke! Masiye entangeni yakho, kumkani! Siya kugcoba sivuye ngawe! Uthando lwakho luyancomeka ngaphezu kwewayini; iintombi zifanele ukuthi phithi nguwe.


text:
Ewe, zintombi zaseJerusalem, ndingunomdakazana, kodwa ndinomkhitha oku kweentente zaseKedare nemikhusane kaSolomon.


text:
Ndingade ndibe ngunomdakazana kodwa noko ke sukundidela; ndifiphele nje kungenxa yelanga. Oonyana bakama basuka bandiqumbela, baza bandenza umgcini wesidiliya, ndaza mna siqu ndaziyekelela.


text:
Khawutsho ke, sithandwa sam, ngaba walusela phi kakade? Ziphumla phi iigusha zakho emini? Ngani ukuba ndibe ngogqubutheleyo ndikufune phakathi kwemihlambi yezihlobo zakho?


text:
Awazi na kakade, nzwakazindini egqwesileyo? Hayi ke, landela umzila weegusha, uye kwalusa amatakane eebhokhwe kufutshane neentente zabelusi.


text:
Njengomthi weeapile ehlathini sinjalo isithandwa sam phakathi kwabafana. Akwaba bendingahlala emthunzini wawo; azimnandi ngako iziqhamo zawo!


text:
Zintombi zaseJerusalem, ndiyanifungisa ngamabhadikazi namanxalakazi asendle: Sanukuluxhokonxa ningaluphembeleli uthando; luyekeni lude luzivukele ngokwalo.


text:
Khanive, sisithandwa sam eso! Awu, naso ke sisiza: siza siqakatha ezintabeni; siyatsiba-tsiba ezindulini phaya.


text:
Isithandwa sam ngathi linxala, sona sinjengetakane lebhadi. Naso simi emva kodonga lwakowethu, silolonga efestileni, sinyondla, sikroba emkhusaneni.


text:
Isithandwa sam sibhekisa kum, sisithi: “Vuka kaloku, sithandwa sam. Awu, uyinzwakazi ke khona! Yiza kaloku, masihambe.


text:
Iintyatyambo ziqhakazile elizweni; ligalelekile ixesha lokuntyiloza. Nâlo ihobe lidumzela; ewe, liyavakala kweli lakowethu.


text:
Ngoku namakhiwane okuqala ayavuthwa; ukudubula kwesidiliya kutsho ngesiqholo. Phakama uze, sithandwa. Ewe, nzwakazi yam, yiza kaloku, masihambe!”


text:
Uyintw' engathi lihotyazana lithe nca ezimfanteni zamawa; nditsho elizimela ezintabeni. Vela kaloku ndikubone, ukuze ndive nelo lizwi; nditsho elo liyole kunene. Ubuso bakho buthi ndijonge!


text:
Khawusibambele ezo mpungutye; ewe, iimpungutyana ezincinci, kuba ziyazonakalisa izidiliya, kanti izidiliya zethu zityatyambile.


text:
Ide ke isangane imini, ke wona amathunzi anabe, jika ubuye, sithandwa sam. Ewe, khawube njengenxala; khawuxel' ithole lebhadi kuloo mixawuka yeentaba.


text:
Ubusuku bonke emandlalweni wam ndahlala ndimlindele olangazelelwa yintliziyo yam; ndaba ngamjonga kodwa andamfumana.


text:
Ndosuka ndivuke ndihamba-hambe esixekweni, ndijikeleze ezitalatweni nasemabaleni; ndomzingela lowo ulangazelelwa yintliziyo yam. Ewe, ndaba ngathalaza andamfumana.


text:
Ke bona abalindi bandibhaqa; bona babehamba-hamba bejikeleza isixeko: “Ngaba khange nisibone isithandwa sam?”


text:
Ukubanje ndahlukane nabo suka ndagaxeleka kuye ndamfumana. Hayi ke, ndambamba andamyeka, ndaza ndaya naye endlwini kamama, kwigumbi lalowo ndakhawulwa nguye.


text:
Zintombi zaseJerusalem, ndinifungisa amanxala namabhadi asemathambekeni: Sanukuluxhokonxa ningaluphembeleli uthando; luyekeni lude luzivukele ngokwalo.


text:
Ngubani na lo uthi gqi entlango, lo ngathi ngumqulu womsi? Nditsho lo uqholwe ngesiqhumiso nentlaka esiphuma kwiziqholo zabarhwebi.


text:
Tyhini, yinqwelo kaSolomon! Ukhatshwa ngamashumi amathandathu amajoni, ezona ngcungela zamagorha akwaSirayeli.


text:
Onke agaxel' amakrele; onke ngoompondo zihlanjiwe emfazweni. Ngalinye lixakath' ikrele; selilungel' izigigaba zobusuku.


text:
Iintsika zayo zityatyekwe ngesiliva, amazantsi ayo atyatyekwa ngegolide. Isihlalo sona sênziwa ngelaphu elimsobo; umphakathi ke wona uthungwe ngobunono zezo ntombi zaseJerusalem.


text:
Phumani, zintombi zaseZiyon; khanikhangele nimbone ukumkani uSolomon. Nanko ethwele isithsaba sobukhosi, eso wasithweswa ngunina mhla zawelan' iindonga, mhla intliziyo yakhe yaphuphuma luvuyo!


text:
Awu ke wena, sithandwa sam, awusemhle ngako — uyinzwakazi enomkhitha! Loo mehlo angaphaya kwesigqubuthelo nqwa namahotyazana; iinwele ngathi ngumhlambi weebhokhwe xa zisihla kwiintaba zaseGiliyadi.


text:
Loo mazinyo amhlophe qhwa, ngathi ziigusha ezisand' ukuchetywa, kanye xa zigqityw' ukuhlanjwa. Onke asenamaqabane awo, akukho lingumth' uzimele.


text:
Imilebe ngathi ngumty' obomvu; hay' ukuthandeka kwaloo mlomo! Izidlele ngathi ngamaqhekez' erharnati, ngaphaya kweso sigqubuthelo.


text:
Ntamo ngathi yinqaba kaDavide, yona yakhiwe ngezintlu zamatye; ithiwe gaxa ezo ntsimbi, ngathi liwaka lamakhaka amagorha.


text:
Ide ke isangane imini, ke wona amathunzi anabe, ndohamba-hamba kwiintaba zesiqholo semore, ndijikeleze kwiinduli zentlaka yesiqhumiso.


text:
Masihle eLebhanon, mtshakazi wam; ewe, masihle eLebhanon. Masihle kwincopho yeAmana, nditsho kumalenga-lenga eSenire, incopho yentaba iHermon, apho zinezikhundla zazo iingonyama, apho zihlala khona izingwe.


text:
Ewe, uyithimbile intliziyo yam; nditsho wena, mtshakazi wam, dad' ethu. Ngenene intliziyo yam uyibile ngokundithi krwaqu kanye ngaloo mehlo akho, nangomxokelelwane nje omnye entanyeni yakho.


text:
Awu, ndithe swii nguwe, mtshakazi wam, dad' ethu! Uthando lwakho lundanelisa ngaphezu kwewayini; nevumba lamafutha akho lingaphezulu kwazo zonke iziqholo.


text:
Imilebe yakho, mtshakazi wam, ithontsiza incindi; phantsi kolwimi lwakho lubisi nobusi. Ivumba lezambatho zakho ngathi livumba laseLebhanon.


text:
Mtshakazi wam, dad' ethu, wena ungumyezo ofihlakeleyo, ngathi ungumjelo obiyelweyo, umthombo ovingcelweyo.


text:
Ewe, ikho inadusi nesafroni, okuziikalamo noozisinamoni, iintlobo-ntlobo zemithi yentlaka yesiqhumiso. Asisathethi ke ngemore nekhala nezona-zona ndidi zeziqholo.


text:
Ngumyezo onkcenkceshwa yimithombo; nditsho imithombo empompozayo, imithombo enkcenkceza kwiintaba zeLebhanon.


text:
Vumbuluka, moya wasentla; vuthuza, moya wasezantsi! Phepheza emyezweni wam, ivumba lawo litsho lithi saa! Masingene emyezweni waso isithandwa sam, singcamle ezona ziqhamo.


text:
Ndingenile emyezweni wam, mtshakazi wam, dad' ethu. Ndiyifumene imore nezinye iziqholo, ndiyityile incindi nobusi, ndilusele ubisi newayini. Yityani nisele, nina zihlobo! Ewe, selani nide nincitheke, nina bathandanayo.


text:
Bendilele, kodwa ingqondo yam iphaphile. Nâso isithandwa sam sinkqonkqoza sisithi: “Ndingenise kaloku, sithandwa sam, dad' ethu, hobe lam, cikizwa wam. Intloko yam imanzi ngumbethe, neenwele zam ngamathontsi asebusuku.”


text:
Awu, sendikhulule nje! Uthi mandinxibe kwakhona? Sendizihlambile neenyawo. Uthi mandizingcolise kwakhona?


text:
Ndavuka ndisiya kuvulela isithandwa sam, izandla zam zivuza isiqholo semore, neminwe imanzi kwasiso. Ndasichukumisa ndinjalo isitshixo,


text:
ndasivulela isithandwa sam. Kodwa phi kwaphi, sasimkile nje! Benditsho ndasilangazelela sakuthetha, ndaba ngathalaza andasibona, ndaba ngamemeza, tu impendulo!


text:
Ndade ndabhaqwa ngabalindi kwimijikelo yabo esixekweni. Hayi ke, bandibetha bandenzakalisa. Nâbo besimka nengubo yam abo bagada iindonga zesixeko.


text:
Zintombi zaseJerusalem, ndiyanifungisa: Apho nisibone khona isithandwa sam ze nisixelele ukuba ndiyafa luthando!


text:
Nzwakazi yeenzwakazi, sibhetele ngani esakho isithandwa? Ngaba siyabedlula na abanye, le nto ude usifungise ngolu hlobo?


text:
Yintw' emehlo ngathi lihobe xa lisemithonjeni yamanzi. Ngathi ahlanjwe ngobisi, ahonjiswa okwamatye exabiso.


text:
Izidlele ngathi ngumhlatyana wezityalo ovelisa iziqholo ezivumba limyoli. Imilebe ngathi yinyibiba, yona ivuza isiqholo semore.


text:
Yintw' engalo ngathi ziintonga zegolide eziqhoqhonywe ngamatye exabiso. Umzimba ugude njengebamba lendlovu, uqhoqhonywe ngamatye esafire.


text:
Yintw' emilenze ngathi ziintsika zemabhule ezimiliselwe kwizikhondo zeyona golide. Yingwanyalala ngathi ziintaba zeLebhanon naloo misedare ingayiwayo.


text:
Hay' ukuyola komlomo wakhe; ngenene isithandwa sam sinomtsalane. Sinjalo ke esam isithandwa, zintombi zaseJerusalem!


text:
Nzwakazindini etshatsheleyo, siye ngaphi isithandwa sakho? Ngaba sibhekise ngaphi, khon' ukuze nathi sikufunise?


text:
Simke saya emyezweni waso, apho kutyalwe iziqholo khona. Sizalusele khona emyezweni, kananjalo siqokelela iinyibiba.


text:
Awu, waza wamhle, sithandwa sam! Uyinzwakazi okwesixeko iTiza; umhle nqwa neJerusalem; unesihomo ngathi ngumkhosi onendwe.


text:
Hayi, musa ukundijonga; amehlo akho ayandongamela. Iinwele ngathi ngumhlambi weebhokhwe zisihla kuloo mixawuka yaseGiliyadi.


text:
Amazinyo amhlophe qhwa, ngathi ziigusha zivela kuhlanjwa. Onke asenamaqabane awo; akukho lingumth' uzimele.


text:
ke mna andiziva ngehobe lam, yena cikizwa wam onguye qwaba! Nguyedwazana kanina, yena ngumathandwa walowo umzeleyo. Zonk' iintombi ziyamdumisa zakumbona; unconywa ngamakhosikazi namaqadi.


text:
Ngubani lo uthi gqi ngathi ngumso, omkhitha ngathi yinyanga, oqaqambe ngathi lilanga, ondili ngathi ziinkwenkwezi zingumngcelele?


text:
Ndihle nday' emyezweni wemithi yeenati, ndaya kubuka izityalo entilini. Ndiye kukhangela ukuba imidiliya iyadubula na, nokuba ngaba imirharnati iyatyayamba na.


text:
Ndithe ndingaqondi ndazibhaqa sengathi ndilitshawe lamatshawe, ndiphethe iinqwelo zokulwa zabantu bakowethu.


text:
Buya, buya, mShulemikazi! Buya, buya, ukuze sikubone! Nobona ntoni na kakade kumShulemikazi lo gama angqungqayo phakathi kwemikhosi?


text:
Azintle ngako ezo nyawo zisezimbadadeni, nditsho wena ke, nkosazanandini. Naloo milenze ngathi ziintsimbi zokuhombisa, ngathi yenziwe zizandla zengcibi.


text:
Inkab' engqukuva ngathi yingqayi ehlal' inewayini exutyiweyo. Isisu ngathi yingqumba yengqolowa, yona ijikelezwe ziinyibiba.


text:
Intamo injengenqaba yamabamb' endlovu. Amehlo anjengamachibi aseHeshbhon, lawo angasesangweni leso sixekokazi. Impumlo ngathi yinqaba yaseLebhanon, leyo ikhangelene neDamasko.


text:
Intloko ithe cwa, ngathi yintaba iKarmele. Iinwele ngathi lilaphu elimfusa — buhle bazo buthimba nokumkani.


text:
Ndosuka nditsiwule kwelo sundu, ndiqhawule kwezo ziqhamo. Amabele ngathi zizihloko zediliya; umphefumlo wakho livumba leeapile;


text:
umlomo ngathi yeyona wayini. Loo wayini mayiginywe sisithandwa sam, igqithe kuloo milebe naloo mazinyo.


text:
sivuke kwanini, siye ezidiliyeni, ukuze sihlole ukudubula kwazo, sibone ukuba azikatyatyambi na, siqonde nokudubula kwemirharnati. Khona ndokuvava ngothando.


text:
Wofumana ivumba lemithuma nezimuncu-muncu zeziqhamo zisemnyango, nditsho ezidala nezitsha, ndizigcinele wena, sithandwa sam!


text:
Akwaba ubungumnakwethu, nditsho owancanca kumama. Bendiya kukuncamisa naphandle phaya, ndize ndingagxekeki noko.


text:
Bendiya kukukhokela ndikuse endlwini kamama, yena wandifundisayo, ndikuseze iwayini edidiyelwe ngezinongo nencindi yeerharnati zam.


text:
Zintombi zaseJerusalem, ndiyanifungisa: sanukuluxhokonxa ningaluphembeleli uthando; luyekeni lude luzivukele ngokwalo.


text:
Ngubani lo uvela ngasentlango, uqhogene nesithandwa sakhe? Ndakuvusa phantsi kom-apile, apho wakhawulwa khona ngunozala wakho, apho waba nenimba khona owakuzalayo.


text:
Mayibe ndim kuphela osentliziywemi yakho oku komsesane wokutywina; ewe, mandibe ngumsesane wokutywina engalweni yakho. Lent' uthando lunamandla nqwa nokufa; ikhwele lalo aliqheliseli oku kwengcwaba. Ludangazela ngathi lidangatye, luvuthe ngathi ngumlilokazi.


text:
Alungecinywa nangamanzi; alukhukuliseki naziimpuphuma. Xa unokulithenga ngobutyebi bonke bendlu yakho ungasuka ube sisigculelo.


text:
Ukuba ke ebeludonga ngesimakha abe yinqaba yesiliva. Nokuba ngaba ebelisango ngesimkhusela ngemivalo yomsedare.


text:
Ewe, mna ndiludonga; la mabele ziinqaba. Yiloo nto emehlweni akhe ndingulowo umphathela ukwaneliseka.


text:
USolomon unesidiliya eBhali-hamon; uqeshise ngaso kubalimi. Ngeziqhamo zaso bayarhuma: liwaka leengqekembe zesiliva.


text:
KwelakwaJuda ngemihla yookumkani u-Uziya, uYotam, uAhazi, noHezekiya, uIsaya unyana ka-Amozi wafumana isityhilelo esivela kuThixo, waza wadanduluka wathetha ngokubhekiselele kwisizwe sakwaJuda neJerusalem, wenjenje:


text:
Hoyi-i-i-na! Hoyina, mazulu! Bek' iindlebe, nawe hlabathi! Kaloku *uNdikhoyo uthethe wathi: “Ndakhulis' abantwana ndabondla, kodwa ke ngoku bajike bandivukela.


text:
Kambe ke yona inkomo iyamaz' umniniyo, ngokunjalo nedonki iyasazi isibaya sayo. Ukanti ke yena uSirayeli uvalekile; ewe, abantu bam abazi nto tu!”


text:
Yeha ke, sizwe samanyundululu, abantu abasuntsubala bubugwenxa, nzalandini yamatshijolo, sizukulwanandini sonakalisayo! Kaloku nikreqile nina kuNdikhoyo, nisuke namdelela uYedwa kaSirayeli; ewe ngenene, nihlehlile namfulathela.


text:
Anikaneli kwesingaka sona isohlwayo? Niya kurhoxa nini kolu vukelo? Mhawoo! Intloko seyide yaboko-boko; xa uwonke nomzimba uvikivekile.


text:
Phantsi elunyaweni kuye entloko phezulu, hayi konke, kulityufu-tyufu nje! Kuziingongoma, kuziinduma; azicudiswanga, zingakhanyelwanga nangachiza; ewe, khange zikhathalelwe zibotshwe!


text:
Nâlo ilizwe lakowenu liyinkangala; okwakuzizixeko kutshe kwaluthuthu. Yonke ke loo nto nikho nibukele. Iintlanga ziwuphangile umhlaba wooyihlo; ewe, ziwubhukuqe zawuvuthulula.


text:
Ke yona iJerusalem isele yodwa jwi! Seyifana nephempe esidiliyeni; seyingathi linqugwala emasimini, nqwa nesixeko esingqingiweyo.


text:
Kambe ke uNdikhoyo uSomandla-onke, ukuba ebengasishiyelanga qaqobana, besiya kusuka sifane neSodom; ewe, ngesitshabalele njengeGomora.


text:
Nalu udaba lukaNdikhoyo! Luveni, ziphathamandla zaseSodom; yiphulaphuleni imfundiso kaThixo, nani zima-mhlaba zaseGomora.


text:
Kaloku uNdikhoyo uyakhala ngawe, Sirayeli; uthi: “Ngawani ke ngoko la madini angakanana? Mna ndidikiwe ziinkunzi zeegusha ezitshiswayo. Ndanele nangamanqatha enyama etyebileyo. Andisalifuni igazi leenkunzi zeenkomo, nditsho nelamaxhwane eegusha neebhokhwe.


text:
Nide nize kum nje, nibizwe ngubani? Nisafuna ntoni apha kum? Hayi bo! Phezani ukuyixovula le nkundla!


text:
Andizifuni izipho namadini aphuthileyo, kwankqu nesiqhumiso senu siyanditsarha! Andinamdla kwiimbizo neentlanganiso zenu zokuthwasa kwenyanga *noMhla wokuPhumla; amatheko anobugwenxa andikruqule.


text:
“Ndiyawenyanya onke amatheko enu; nditsho nala okuthwasa kwenyanga. Kaloku ngoku asuke aluxanduva, ndaye ke ndidiniwe kukuluthwala.


text:
“Nakukhongozela ngezandla nizibika, mna ndosuka ndiwavale amehlo am. Noba ningade nibhomboloze, andiyi kunikhathalela mpela; kaloku izandla zenu zinkone ligazi.


text:
Khanizicoce nibe nyulu! Yahlukanani nale mikhwa ingcolileyo; yekani ukwenza izinto ezinje; mandingaze ndiphinde ndizibone.


text:
Khanifunde ukwenza okusesikweni; zonke izinto zenzeni ngokomthetho. Khaninyenyise ngakubantu abacinezelekileyo; kanti neenkedama zilungiseleleni; ngokunjalo nimbonelele nomhlolokazi.”


text:
Ewe, uNdikhoyo uthi: “Yizani, khe sithetha-thethane. Noba sewudyobheke wankone sisono, mna ndokuhlambulula utsho ube msulwa; kanti nokuba sewuyinyhuku-nyhuku, mna ndiya kukwenza ube mhlophe qhwa.


text:
Kambe ke xa ningafuni, nindivukela, niza kusuka nibe lixhoba lekrele. Nditshilo nje ke mna Ndikhoyo, nditshilo!”


text:
Ewe, kambe, sixekondini! Kade uyinzwakazi ngesimo, kodwa xa kunamhlanje-nje, ungumadod' onke. Wawufudul' uphuphuma lucwangco; ngenene wawulikhaya lamalungisa; ke namhlanje ulikhaya lezikrelemnqa.


text:
Kaloku wawukade ucwenge njengesiliva, kodwa ngoku sewuphuthile. Wawufana newayini eyondeleleneyo, kambe namhlanje sewungumngxengwa.


text:
Iziphathamandla zakho zizibhoja, abafo abalala ngangubo-nye namatutu. Bathwangekile kukufun' izipho nezicengo; abaziinkedama abanaxesha labo, kanti nabahlolokazi abazidubi ngabo.


text:
Ngoko ke nanku umlomo *kaNdikhoyo – nditsho uNdikhoyo uSomandla-onke, iNgangalala kaSirayeli – uthi: “Ngoku ndiza kukhe ndiphuncule kwiintshaba zam; ewe kaloku, ndiza kuziphindezela.


text:
Ngoku ndiza kuthatha amanyathelo aqatha: ndiza kunikhama ndinicwenge oku kwesinyithi; ndiza kubukhupha buphele tu ububi kuni.


text:
Kaloku ndiya kunibuyisela abalawuli njengantlandlolo, ndinimisele izithwala-ndwe njengamandulo. Kuya kwandula ke kuthiwe ungunobulungisa, ngenene ube ngunontembeko.”


text:
Kambe ke baya kutshabalala bonke abavukeli-mbuso nabanxaxhayo; ewe, uNdikhoyo uya kubabhubhisa bonke abakreqi.


text:
Ngoko ke nosuka nibe manyonywana ngenxa yale mithi yemioki niyinqulayo, ngokunjalo nayiloo miyezo yamanyundululu.


text:
Njengoko nengca itshiswa nayintlantsi le, nawo ke amagorha aya kutshabalala. Ewe, aya kubhujiswa yimisebenzi yawo, ibe ke akukho uya kulamla.


text:
Ke kaloku ngemihla yokugqibela intaba emi kuyo indlu *kaNdikhoyo iya kuba yeyona ibalaseleyo, izikrobele zonke iinduli; nezizwe zonke ziya kugxalathelana ukuya kuyo.


text:
Ewe, abantu abaninzi baya kuza, bathi: “Yizani siye entabeni kaNdikhoyo, endlwini kaThixo kaYakobi. Yena wosifundisa iindlela zakhe, ukuze thina sihambe ngazo.” Kaloku umthetho wophuma eZiyon, liphume eJerusalem ilizwi likaNdikhoyo.


text:
Nguye oya kugweba phakathi kwezizwe, abe ngumlamli phakathi kweentlanga ngeentlanga, wona amakrele azo ziwenze amakhuba, yona imikhonto ibe zizitshetshe zokuthena imithi. Kaloku izizwe soze ziphinde ziqulelane ngamakrele, zingasayi kuze ziphinde ziyiqeqeshelwe imfazwe.


text:
Kambe ke wena, Thixo wethu, ubalahlile abantu bakho, nditsho indlu kaSirayeli! Kaloku bathene nca nezangoma – ezasempuma nezo zaseFilistiya – bayavumisa batsho ngehlombe bekunye neentlanga.


text:
Nelizwe labo liphuphum' isiliva negolide; ubutyebi babo abunambaliso. Nomhlaba wabo uzele ngamahashe; yinyambalala iinqwelo zabo zemfazwe.


text:
Awu! Asiyomifanekiso kwilizwe labo! Kaloku bakhahlela kwaizinto ezenziwe kwangabo; banqula umsebenzi wezandla zabo.


text:
Ke bona baya kuzifaka emaweni, bazimele baziqhusheke nasemhlabeni, kuba besoyika ingqumbo *kaNdikhoyo, bebaleka ukukhazimla kobungangamsha bakhe.


text:
Ikratshi lomntu lihlalele ukuphuthiswa, nokukhukhumala kwakhe kuthotywe. Ngaloo mini ke nguNdikhoyo yedwa oya kubalasela.


text:
Kaloku uNdikhoyo onamandla onke uwumisile umhla wembubho; baya kuthi shuu abanekratshi nabaziphakamisayo, nditsho abaqwanyileyo nabaqhoshayo.


text:
Ewe, ikratshi lomntu liya kuphuthiswa, nokukhukhumala kwakhe kuthotywe, ngaloo mini ibe nguNdikhoyo yedwa obalaseleyo.


text:
Ke bona abantu baya kungena emiqolombeni, baziqhusheke nditsho nasemingxunyeni, bezimela ubuqaqawuli bobungangamsha bakhe ekufikeni kwakhe eze kuwurhwaqelisa umhlaba.


text:
Ngaloo mini abantu baya kuyilahla imifanekiso yabo yesiliva neyegolide, nditsho leyo bayenzele ukuyinqula. Ewe, yoba lixhoba leempuku namalulwane.


text:
Ke bona baya kungena emiqolombeni, bazifake ezimfanteni ezawaneni, bebaleka ingqumbo kaNdikhoyo, bezimela ubuqaqawuli bakhe ekufikeni kwakhe eze kuwurhwaqelisa umhlaba.


text:
Nanko ke *uNdikhoyo onamandla onke! EJerusalem nakwaJuda ubhubhisa yonke into okwakuyinkxaso nesixhaso. Uza kutshayela kuthi tu ukutya ngokunjalo namanzi.


text:
Asisathethi ke ngamagorha namajoni, abagwebi kwakunye *nabashumayeli, oosangoma ngokunjalo neenkunkqela,


text:
iingqwayi-ngqwayi zomkhosi noosomaqhuzu, amaphakathi nawo onke amachule, abakhafuli kanti nabemilingo.


text:
Kaloku abantu baya kuxhaphazana, ibe nguwashiywa nowashiywa, nakubamelwane kube kwanjalo, nabantwana bangabahloneli abadala, nabaphantsi bangazikhathaleli izihandiba.


text:
Ewe, liyeza ixesha apho abendlu enye baya kunyanzelana bathi: “Ngokuba wena unawo nomnweba ngoko ke sikhokele kuwo lo mbodamo.”


text:
Kambe ke lowo uya kuphendula athi: “Hayi, ndiyekeni, andinako mpela mna. Ndiyimpula kalujaca; andinakutya nazambatho; ngoko ke andinako ukunikhokela.”


text:
Kaloku iJerusalem iyafadalala nelakwaJuda livuthulukile. Kaloku ukuthetha nokwenza kwabo kusoloko kuchasene noNdikhoyo. UThixo bamdelile; abamazele nto mpela.


text:
Ubutyala babo abufihlakali; kaloku banjengeSodom, badlisela ngokona. Futhi ke abanazazela ngaloo nto; ewe, kunyembelekile kubo! Isikhuni sibuye nomkhwezeli.


text:
Abantu bam baxhatshazwa naziimveku, bade balawulwe nangabafazi. Ewe, lusapho lwam, iinkokheli zenu ziyanintlokothisa; senide nadideka, anayazi nemaniyenze.


text:
Ewe, uza kuwisa isigwebo kumadod' amakhulu nakumatshawe. Nasi isityholo asimisayo: “Nini abanqwamze isidiliya, nemizi yenu iyaphuphuma zizinto eniziphange kubantu abahlelelekileyo.


text:
Ngani ukuba nibaxushe abantu bam? Ngani ukuba niwaxhaphaze amahlwempu? Lumkani ke, kuba ndithethile mna Ndikhoyo onamandla onke.”


text:
*UNdikhoyo uyathetha, uthi: “Asikratshi kubafazi baseJerusalem! Bafathula nje, beqhiwul' iintamo. Ungafika belaqaza, becel' injezu. Ewe, nâbo bechul' ukunyathela, bekrocozisa loo miliza yabo.


text:
Ewe, ndiza kubagugula iinwele, ndibarhawule ngesikhakh' entloko, batsho ngaloo mabunzi achengezelayo.”


text:
Ewe, uyeza umhla apho iNkosi iya kubohlutha konke abazidla ngako abafazi baseJerusalem – nditsho loo miliza bayinxibayo, naloo malaphu bawathwalayo, amaso ngokunjalo,


text:
nezipili. Iya kuthatha nezo lokhwe zabo zicikiziweyo, iitshefu zelinen nezikhafu, naloo malaphu bagquma iintloko ngawo.


text:
Mh-mh-mh, kuthi khaphu! Kaloku abasaziqholi! Ngoku abasenabhanti; babhinqa ngeentsontela. Neenwele zigugulwe; asiyonkqayi; yehaa! Abasenalokhwe ngoku, bayadlakazela. Ubunzwakazi babo sebukukuhlazeka.


text:
Ewe, namasango esixeko ngokwawo osuka ahlahlambe agixe, nesixeko ngokwaso sofana nomfazi othe bhaxa phantsi ngengub' esele.


text:
Ke kaloku abafazi abasixhenxe bobambelela ndodeni-nye, bathi: “Sinako ukuzixhasa ngokutya nempahla yokunxiba; kambe ke into esiyicelayo kukuba sibizwe ngegama lakho, ukuze siphume ehlazweni.”


text:
Ngelo xesha ke ihlumelo eliveliswe *nguNdikhoyo liya kukhula ligabadele libe lihle gqitha. Ke imveliso yomhlaba iya kuba ligugu nebhongo kuloo maSirayeli asindileyo.


text:
Elo qaqobana labantu abachongwe nguThixo basala eJerusalem bokwaziwa ngokuba ngabantu bakaThixo ncakasana.


text:
Kaloku iNkosi iya kukuhlambulula ukungcola kwabafazi baseZiyon, iligutyule negazi eliphalele eJerusalem, nto leyo iya kuyenza ngoMoya wayo ogwebayo, uMoya wayo ovuthayo.


text:
Intaba iZiyon nabo bonke abakuyo uNdikhoyo uya kubagubungela ngelifu alidalileyo elirhuqayo emini, aze ngokuhlwa abakhanyisele ngedangatye eliqaqambileyo. Ewe, uThixo isixeko eso uya kusisitha asikhusele ngobungangamsha bakhe.


text:
Ngenene isixeko esi siya kuba semthunzini ngexa lasemini, sibe yinqaba sikhuseleke ezimvuleni nakwiinkqwithela.


text:
Makhe ndintyiloze ndivum' ingoma, ingoma ngogxa wam nesidiliya sakhe. Ugxa wam wayenesidiliya kwinduli echuma kunene.


text:
Wawuphethula umhlaba, wawageqa amatye, waza watyala idiliya yodidi. Kwalapho wakha nemboniselo; ngokunjalo wenza nesixovulelo. Waza ke wanqumama ekholosile; suka ke zona iidiliya zavela zingezizo.


text:
“Athi ke, nina bemi baseJerusalem, ngokunjalo nani, bantu bakwaJuda! Ndiyanibongoza, khanahlule phakathi kwam nesidiliya sam.


text:
Ngaba yintoni endingasenzelanga yona? Yiyiphi enye into engendisenzele yona? Ngaba uphi undonakele? Kaloku mna ndithe ndijonge iidiliya, suka sona savelisa ezingezizo.


text:
Phulaphulani ke, mna ndinixelele, nantsi into endiya kusenza yona: ndoyisusa loo nto ndisibiyele ngayo, sitsho sibe sisisulu sokubhuqwa; ndiya kuzidiliza iindonga ezisibiyeleyo, imidiliya ibe sisisulu sokunyathelwa.


text:
Ndosiyeka nje, side sibe lifusi; isidiliya singàthenwa, singàhlakulwa, sikhule utshungu nenkunzane. Namafu ngokwawo ndowagunyazisa ukuze angasiphatheli namvula.”


text:
Isidiliya *sikaNdikhoyo onamandla onke yindlu kaSirayeli; ewe, esi sidiliya ngamaJuda, wona angumyezo oligugu lakhe. Yena walindela okusemthethweni kuwo, suka wona ee dyubhu ngobutyadidi begazi! Wayelindele ubulungisa kuwo, suka yasisijwili sokuzibika!


text:
Kunyembelekile ke kuni, kuba nithatha imizi ninemizi. Nongeza amasimi, ninawo amasimi, nifunzel' ukugqiba konke tu, ibe nini nodwa abemi kweli lizwe.


text:
Ndimvile *uNdikhoyo onamandla onke; ewe, ufunge wathi: “Ngenene la mapomakazi ezindlu ndowatsho akhal' ibhungane, neenzwakazi zemizi zoba ngamanxuwa.


text:
Kwisidiliya esiziindima ezilishumi kuya kuphuma umphanda wewayini kuphela, ize yona imbewu ezele ingobozi ivelise isitya sengqolowa kuphela.”


text:
Yeha! Kunyembelekile kuni, nina bavuka ekuseni, nisukelana notywala kube njeya; nina bajikeleza kude kube sebusuku, nide nibe zizinxada-nxada kukunxila!


text:
Kwezo ziyunguma sisigingci nehapu, umrhubhe nefluthi, ndawonye notywala; uNdikhoyo yena animkhathalele, nemisebenzi ayenzayo aniyihoyanga.


text:
Ngenxa yokuba bengaqiqi abantu bam baza kuthinjwa. Oomaqhuzu babo bofa yindlala, ngokunjalo nomndilili ufe lunxano.


text:
Ngoko ke elabafileyo libalambele; ewe, ingcwaba likhamise ng'aa, liza kuziqongqoloza izihandiba zaseJerusalem. Ngokunjalo nezihlwele ziya kutshona kulo, ingabi yongxolo ke, ibe yingxuba kaxaka!


text:
Kodwa ke uNdikhoyo onamandla onke uphakanyiswa bubulungisa bakhe; ewe, yena uThixo onguYedwa wozicacisa ngobulungisa bakhe.


text:
Lusizi lodwa kwabarhuqa ukona ngomnxeba wokuxoka, abo balandelwa sisono ngathi basirhuqa ngentsontela,


text:
abo bathi: “UThixo makakhawulezise; makangxame enze sibone kaloku. Masifike isicwangciso sikaYedwa kaSirayeli, ukuze nathi sibe nokusiqonda.”


text:
Kulusizi kwabathi ububi kokuhle, nakwabo bathi okuhle bububi; nditsho abathi ubumnyama kukukhanya, bajike bathi ukukhanya bubumnyama. Bona ekrakrayo bathi imnandi, ukanti emnandi bathi iyakrakra.


text:
nditsho nina bamkhululayo onetyala, ngenxa yokuba nifumene isicengo, nina babugqwethayo ubulungisa komsulwa!


text:
Ngoko ke niya kufana nomququ, wona ulencwayo lidangatye; nani niya kuba njengengca, yona ishwatyaniswayo ngumlilo. Niya kusuka nibole iingcambu; intyatyambo yenu iya kuvuthuluka. Kaloku niyimangele ingqeqesho kaNdikhoyo onamandla onke, nalitshica ilizwi likaYedwa kaSirayeli.


text:
Ewe, uNdikhoyo uyalwa nabantu bakhe; wosuka abathi mpaka ngesandla sakhe! Ke zona iintaba zonyikima, izidumbu zibe yinkunkuma ezitalatweni. Naxa kunjalo nje usavutha ngumsindo; ewe, akajiki, uyalekuza.


text:
UNdikhoyo uza kuxhokonxa isizwe esikude; uza kuntyontyela esiseziphelweni zehlabathi. Nâso ke sisiza sigxalathelana!


text:
Amajoni aso akakhubeki, engadinwa; wona akozeli, akalali nokulala. Ezawo iibhanti azikhululeki, nemitya yeembadada zawo ayiqhawuki.


text:
Iintolo zawo azibukhali, ziingcangula; ewe, ziinto ezihlala zityedile. Iimpuphu zamahashe – nyengane yakwabani! Ke wona amavili eenqwelo sisitshu.


text:
Ziinto ezivungama okwengonyama; ewe, umgqumo wazo ngathi yingonyama entsha. Zigragrama zilithi xhwii ixhoba lazo, zilithi xhakamfu kungabikho unokulamla.


text:
Ngaloo mini ke zibhavumla phezu kwalo, zitsho ngomgqumo ngathi lulwandle. Wothi wakukrwaqula ke kulo mhlaba ufike uyinkxwaleko nembonde-mbonde, ukukhanya kuginywe bubumnyama bamafu.


text:
Ngonyaka awasweleka ngawo ukumkani u-Uziya, ndayibona iNkosi ihleli kwibhotwe layo eliphakamileyo nelizimasekileyo. Yayizithe wambu ngomnweba owawulurhululu lomwundu-wundu owalitsho lazala qhu elo pomakazi liyindlu yayo.


text:
Yayiphahlwe *zizithunywa ezimaphiko ngamathandathu. Ngasinye-ngasinye kuzo, isibini samaphiko sasigqume ubuso, isibini sambathise iinyawo, ukanti ke ngala mabini aseleyo sasiphaphazela.


text:
Zazikhwazana zixelelana zisithi: “Hay' isidima, ayisosidima, ayisosidima *kuNdikhoyo uSomandla-onke! Ubungangamsha bakhe bulizalisile ihlabathi jikelele!”


text:
Ke kaloku eso sandi samazwi azo sazitsho zazama-zama iziseko zelo pomakazi; asisathethi ke ngomsi owawulapho, kuba wawubophe kulitsili nje!


text:
Suka ke mna ndadanduluka ndathi: “Athi ke mna, mntu uludwayi! Kuxa bendingubani kakade ndingumfi nje! Kaloku nokuthetha kwam kuvuza ukona, ibe ke ndimi phakathi kwabantu abathi bakuthetha kurhuq' ukona. Kambe ke naxa kunjalo, uKumkani onguNdikhoyo uSomandla-onke ndimbone ngala wam amehlo!”


text:
Sasuka ke esinye sezo zithunywa ezimaphiko saphaphazela seza kum, siphethe ilahle elivuthayo, esasilithathe ngesibambo phaya kwiqonga leziqhumiso.


text:
Safika sandirheca ngalo apha emlonyeni, saza ke sathi: “Uyabona ke, likurhecile nje ngoku eli lahle, buphelisiwe ubutyala kuwe, zaye ke nezono zakho zicanyagushelwe.”


text:
INkosi ke yadanduluka yathi: “Yaz'ba ndiya kuthuma bani na? Ngubani ongaba sisigidimi sethu?” Ke mna ndiphendule ndathi: “Thuma mna; ndiyaya!”


text:
Ke yona yathi: “Yiya kwaba bantu, uthi kubo: “ ‘Niya kuphulaphula niphulaphule, ningaqondi noko; niya kujonga nijonge, kodwa ningaboni nto!’


text:
Iqhube yenjenje: ‘Yenze gqathu-gqathu ingqiqo yaba bantu; iindlebe zabo uzivale zivingceke tu, namehlo abo ke uwavale mba, hleze babone ngamehlo abo, okanye beve ngeendlebe zabo, mhlawumbi baqiqe ngeengqondo zabo, nto leyo ke iya kubenza basuke beze kum banyangeke.’ ”


text:
Ndibuzile ke mna ndathi: “Koda kube nini na kunje, Mhlekazi?” Ke yena undiphendule wenjenje: “Izixeko zoda zibe ngamabhodlo; ewe, koda kukhal' ibhungane, imizi ingahlalwa bani mpela, nomhlaba ubhuqeke ube yinkangala.


text:
Noba kungakho mngqandanda usalayo, nawo ngokwawo uya kutshitshiswa kuthi tu! Kambe ke uya kufana nomterebhinte nom-oki, mithi leyo ivelisa ihlumelo yakugawulwa. Kananjalo ke isiphunzi sohlanga siya kuba nalo ihlumelo.”


text:
Ke kaloku kwabakho imfazwe kwelakwaJuda ngethuba lokulawula kukakumkani uAhazi unyana kaYotam, umzukulwana kaUziya. URezin ukumkani wama-Aram, ekunye noPeka unyana kaRemaliya owayengukumkani wakwaSirayeli, bahlasela iJerusalem, kodwa babuya ze.


text:
Ukumkani wakwaJuda uthe akulufumana udaba lokuba imikhosi yama-Aram seyingxange kumhlaba wakwaSirayeli, akoyika wangcangcazela, yena nabantu bakhe, okwemithi ishukunyiswa ngumoya.


text:
*UNdikhoyo ke uthethe noIsaya wathi: “Hamba nonyana wakho uMasalela-obuya, uhlangabeze ukumkani uAhazi. Niya kudibana naye endleleni phaya kulaa ndawo basebenzela kuyo abasonti belaphu, ekupheleni kwalaa mjelo utsala amanzi kwelaa qula liphezulu.


text:
Yithi kuye: ‘Hlala uthe qwa uzole, ungabhuduzeli ube nevuso. Kaloku lo msindo kakumkani uRezin nama-Aram kunye nalo kakumkani uPeka unyana kaRemaliya ufana nje nokutsitsitheka komlilo weviti.


text:
Bathi: “Masilihlasele ilizwe lakwaJuda, silithathe sahlulelane ngalo, size simisele unyana kaTabhele abe ngukumkani.”


text:
Kaloku intloko yama-Aram yiDamasko, ibe ke yona intloko yeDamasko nguRezin. Okokwakhe ke uSirayeli, kwisithuba nje samashumi amathandathu anantlanu eminyaka, uya kuvuthuluka kungasali nempunde le – ewe, buya kubhanga ubuzwe bakhe.


text:
Kaloku intloko yamaSirayeli yiSamariya, ibe ke yona intloko yeSamariya nguPeka unyana kaRemaliya. Kambe ke ukuba ithemba lakho alimilanga, soze ume.’ ”


text:
“Yitsho kuNdikhoyo uThixo wakho akunike umqondiso, noba ngowasenzonzobileni kwelabafileyo okanye emajuku-jukwini phezulu.”


text:
UIsaya ke uphendule wathi: “Khawuphulaphule, ndlu kaDavide! Ngathi uyithatha kancinci into yokudinisa abantu! Ngoku sewufunzela ukukruqula noThixo wam lo?


text:
Ngoko ke yiNkosi ngokwayo eza kukunika umqondiso! Kaloku intombi ikhulelwe, ibe ke iza kuzala unyana, imthiye igama elinguImanuweli.


text:
Ke kaloku loo nkwenkwe iya kuthi xa seyikwazi ukukhetha phakathi kokubi nokuhle kube sekudliwa ngendeb' endala, ingamasi nobusi.


text:
Kambe ke lothi lingekafiki nelo thuba, ibe yona imihlaba yaba kumkani bakuphakuzelisayo seyikhal' ibhungane.


text:
“Wena nabantu bakho ndawonye nekomkhulu liphela uNdikhoyo uza kunizisela inkxwaleko engathethekiyo engazange yalanywe okokoko waqhekekayo umbuso kaSirayeli kowakwaJuda. Ewe, uza kunithumela ngokumkani wama-Asiriya.


text:
“Ngelo xesha ke uNdikhoyo uya kutsho ngomtyangampo wekhwelo, atsho amaJiputa ancothuke kwelikude kwiintlambo zomlambo iNayile, eze ngathi libubu leempukane. Kanti kananjalo nama-Asiriya aya kuphuma kwelakowawo ebhubhuzela exel' iinyosi.


text:
Elo bubu ke liya kuyambathisa nje imixawuka ndawonye nemiqolomba emaweni phaya; ewe, liya kunwena lithandele nenameva imithi, lingashiyi nalinye idlelo.


text:
“Ngelo thuba ke uNdikhoyo uya kuqesha umchebi waphesheya komlambo iEfrati ukumkani waseAsiriya! Yena ke uya kunigugula zonke iinwele neendevu noboya.


text:
kangangokuba ziya kuba zisehlisa, kuya kuba yintlutha emzini wakhe. Ewe, kaloku loo masalela ashiyekileyo kweli lizwe aya kudla ngendeb' endala, ingamasi nobusi.


text:
“Ngelo xesha ke izidiliya ezinemithi eliwaka kuso ngasinye – mithi leyo ixabisa iwaka leesiliva – ziya kuba zitshone lè, zonganyelwe sisiphingo nobobo.


text:
Ke bona abantu baya kujikeleza neentolo zabo bezingela. Kaloku lonke eli lizwe loba liphanjwe ngamatyholo anameva ndawonye nobobo.


text:
Kwezo ntili apho kwakufudula kulinywa khona kuya kuba kwene ngangokuba kungabi nakusondela mntu khona. Ewe, amasimi abo selejike angamadlelo eenkomo kwaneegusha.”


text:
*UNdikhoyo wathetha nam wathi: “Thatha ithwathwa elikhulu lokubhala, ubhale cacileyo uthi: ‘Phangamaxhoba.’


text:
Ngokunjalo ke thatha amadoda amabini athembekileyo, umbingeleli u-Uriya noZakariya unyana kaYebherekiya, abe ngamangqina am.”


text:
Emva koko ke inkosikazi yam yakhawula, yaza yazala unyana. UNdikhoyo ke wathi igama lakhe malibe nguPhangamaxhoba.


text:
Waqhuba wathi: “Kothi loo nkwenkwe ingekakwazi nokuthi: ‘Mama,’ okanye: ‘Tata,’ bube bonke ubutyebi baseDamasko, ngokunjalo namaxhoba aseSamariya, selethathwe ngukumkani waseAsiriya.”


text:
wathi: “Ngenxa yokuba aba bantu bewamangele amanzi ankcenkceza eShilowa, futhi bemvuyelela ukumkani uRezin nokumkani uPeka,


text:
mna ndiza kubazisela irhuluneli yaseAsiriya kunye nemikhosi yayo, imhlasele uJuda. Ukugaleleka kwayo iya kuba ngathi kukuzalisa nokutyekeza komlambo omkhulu iEfrati.


text:
Ukungena kwawo kwelakwaJuda lo mkhosi uya kukhukulisa okomlambo ozeleyo. Wosuka uyinabise imisinga yawo, ngayo ulintywilisele eli lizwe jikelele. Tarhu, Imanuweli!


text:
“Ke nina zintlanga, hlaban' umkhosi ninkwantye! Nina zizwe, bekan' indlebe niphulaphule! Qulani niligangathe – kodwa ke – rhorho! Xhobani nif' amacala – niza kuthi shuu!


text:
Noba ningade nicebisane, yoba lilize elo; ningathwesana nje kodwa soze niphumelele, kuba kaloku uThixo unathi.”


text:
Yena uya kuba ngumqolomba wakho. Kambe ke kuzo zombini izindlu zikaSirayeli uya kuba lilitye elibakhubekisayo, ulwalwa olutyibilikisayo, nakwiJerusalem ngokwayo abe ngumgibe obambisayo.


text:
Baninzi ke abaya kukhubeka; ewe, baya kukhahleleka phantsi bacumke; ndithi baya kurhintyeleka emgibeni.”


text:
Ke mna ndiya kukholosa *ngoNdikhoyo, lo uyifulatheleyo indlu kaYakobi; ewe, mna ndokholosa ndithembele ngaye ngokupheleleyo.


text:
Ndim lo kunye nabantwana andinike bona uNdikhoyo. UNdikhoyo uSomandla-onke, obhotwe lakhe likwintaba iZiyon, thina usenze sangumqondiso nomzekelo kumaSirayeli.


text:
Xa benicebisa besithi yiyani kwabavumisayo, abaneshologu, nabanoonomathotholo, kutheni ukuba ningababuzi nithi: “Ngani ukuba abantu bangabuzisi kuThixo wabo? Ngani ukuba abantu babuzise kwizinyanya, bathetha-thethane nabafileyo ngenxa yâbo baphilayo?”


text:
Ke kaloku abantu baya kubhadula ezweni, bexhwalekile, belamba. Bekwelo phango ke bosuka babe lugcala-gcala, bakhangele esibhakabhakeni, bamshwabulele ukumkani wabo ngokunjalo noThixo wabo.


text:
Boba ngakhangela bangaboni nto yimbi ehlabathini ngaphandle kwenkxwaleko nomnyam' ombonde-mbonde ongaphephekiyo.


text:
Kambe ke akuyi kuhlala kumnyama kwabo bebesezinkxwalekweni. Kwilixa lamandulo elakwaZebhulon nelakwaNafetali lalidelekile, kambe ke kwilixa elizayo lo mmandla uya kuzuza udumo; nditsho ukusuka kulwandle lwasempuma ujikele uwele iJordan, uye kuthi gaa ngeGalili yeentlanga.


text:
Abantu ababemfamza ebumnyameni ngoku bakufumene ukukhanya; kwabo babehamba ebumnyameni kubo uthe qheke umsobomvu.


text:
Wena usandisile isizwe sakho, usuke waluthi chatha uvuyo lwaso. Ngoko ke siyachulumacha ngenxa yakho, de ngathi sinemihlali ngexa lokuvuna, sengathi sigcotyiswe kukuxhaphaz' amaxhoba.


text:
Kaloku wena uyaphule idyokhwe yaso, ulususile uxanduva nomqobo obusemagxeni. Leyo ke yingcinezelo yomcinezeli. Wena ubuthe kwanga kungomhla wamaMidiyan.


text:
Zonke izihlangu zomkhosi ogxashizayo, nazo zonke iimpahla ezidyojwe ligazi, ziya kutshatyalaliswa ngomlilo.


text:
Andithi na kaloku thina sizalelwe umntwana; kaloku thina silizwe ngonyana. Nguye ke oya kulawula. Ke yena wothiywa igama kuthiwe nguMcebisi omangalisayo, uThixo oligorha, uSonini-nanini, iTshawe loxolo.


text:
Yena uya kuba yingangalala, into embuso uluxolo olungaphele ndawo. Yena uya kungena ezihlangwini zikaDavide, umbuso wakhe awumilisele ume ngxishi, uxhathise ngomthetho nangobulungisa, ukusukela ngoku kude kube nini-nini. *UNdikhoyo onekhwele, nditsho uSomandla-onke, nguye oya kuyenza loo nto!


text:
“Naxa nje zidilikile izindlu zezitena, thina siya kwakha ngamatye aseleqingqiwe; ngenene yona imithombe igawulwe, kodwa thina sotyala imisedare.”


text:
*UNdikhoyo ubayekele ngeentshaba, nditsho iintshaba zeentshaba zabo; ewe, usuke wabaxhokonxela iintshaba.


text:
Ngama-Aram ngasempumalanga, ibe ngamaFilistiya ngasentshonalanga; xa zizonke zigragramela uSirayeli. Naxa kunjalo uNdikhoyo usafuthekile; nanko elekuza ngaloo ngalo yakhe!


text:
Ngoko ke uNdikhoyo wosuka amohlwaye uSirayeli: uya kumnquml' intloko, amgumpul' umsila; uya kuncothul' isundu, asiphul' ingcongolo.


text:
UNdikhoyo ke akasabakhathalele nabafana, akayi kuthi thiki nangabahlolokazi neenkedama, kuba bonke zintw' ezingento, bakhohlakele, imilomo yabo iphuphum' ububi. Naxa kunjalo uNdikhoyo usafuthekile; nanko elekuza ngaloo ngalo yakhe!


text:
Kaloku inkohlakalo yabantu ivutha njengomlilo; ileny' inkunzane ngokunjalo nobobo, idangazel' okomlilo wehlathi, ithunquza okwentshinyela yomsi.


text:
Ngenxa yomsindo kaNdikhoyo onamandla onke eli lizwe liza kuvutha, umlilo udangazeliswe ngabantu, kungabikho nonak' umntakwabo.


text:
UManase noEfrayim bosuka bahlaselane, kananjalo bosuka badibane ngoJuda. Naxa kunjalo uNdikhoyo usafuthekile; nanko elekuza ngaloo ngalo yakhe!


text:
ukuze amahlwempu angafumani malungelo, nokuze abacinezelwa bona bangalungiselelwa. Nisuka nibaxhaphaze abahlolokazi, iinkedama zona zibe ngamaxhoba enu.


text:
Yaz'ba nothini na mhla yajika imeko, mhla kwathi gqi isithwakumbe kwelikude! Ngaba ke nobalekela kubani, bethu? Ubutyebi bona ke nobufihla phi?


text:
Ewe, koba kungasekho ndlela-mbini ngaphandle kokuzinyakathisa phakathi kwabathinjwa, okanye nirhuqwe ndawonye nabaginwa. Naxa kunjalo uNdikhoyo usafuthekile; nanko elekuza ngaloo ngalo yakhe!


text:
Ndibathumela ngaye abangakhathalele Thixo; ndibabetha ngaye abandicaphukisayo, ukuze abathimbe, axhaphaze amaxhoba, abaxovule njengodaka endleleni.


text:
Kambe ke yena uAsiriya akakhw' apho; kuthe kanti yena unanjongo yimbi. Suka yena wazimisela ukutshabalalisa; izizwe yena ufun' ukuzicim' igama.


text:
OoKaleno nooKarkemishe bona ndabageqa; iiHamati neeArpadi ndazisukelisa; kooSamariya nooDamasko ndathi ginyi-qobo!


text:
Izikumkani ezinqula imifanekiso ndazoyisa – mifanekiso leyo yayiyinyambalala, ingaphezu kweyeJerusalem neSamariya.


text:
Ndayitshabalalisa iSamariya, ndenjenjalo nakwimifanekiso yayo. Ndisaya kwenjenjalo ke naseJerusalem kwakunye naloo mifanekiso yayo.’ ”


text:
Kambe ke yona iNkosi ithi: “Ndakuwufeza umsebenzi wam kwintaba iZiyon eJerusalem, ndiya kubuya ngayo ikumkani yaseAsiriya, ndiyohlwaye. Kaloku iyadelela, futhi xa iqhayisayo


text:
ithi: “ ‘Lo ngumsebenzi wamandla am! Obu bubunkunkqela nengqiqo yam! Ndiyidedisile imida yezizwe, ndaza ndazenzela kwindyebo yazo; njengengangamsha ndizikhiqile izikumkani.


text:
Ubutyebi bazo suka bafana namaqand' entaka, ndaza ke mna ndathatha ndathaphulula nje! Njengomntu oxhaphaza amaqanda asisisulu, ndenjenjalo ukuziqokelela izizwe. Ndizenzela nje kungaqhwaqhwazi nephiko eli, kungekho nantaka ekhe yakrotsha!’ ”


text:
Lingazenza bhetele na izembe kunomgawuli, khona isarha kunomsarhi? Asiyonduku ephakamisa umniniyo; kaloku iba ngumntu oyiphakamisayo.


text:
Ngoko ke iNkosi uNdikhoyo uSomandla-onke iya kuzifaka isibetho izigantshontsho, ilitshise ngomlilo elo qhayiya lazo.


text:
UThixo olukhanyiso lukaSirayeli wosuka afike abe ngumlilo, uYedwa kaSirayeli abe lidangaty' elilenyayo, ngamini-nye abhubhise konke nje, nditsho nameva kunye nobobo.


text:
Loo masimi achumayo naloo mahlathi ashinyeneyo wosuka yena awabhuqe bhuqiyane, oku komkhuhlane usutywa kukufa.


text:
Liyeza ixesha apho elo qaqobana lisindileyo lamaSirayeli lingayi kuba saqamela ngalowo ulenza ixhoba. Ngelo xesha amaSirayeli aya kukholosa ngokupheleleyo *ngoNdikhoyo uThixo onguYedwa kaSirayeli.


text:
Nangona nje ngoku amaSirayeli ebonakala eyinyambalala enjengeenkozo zentlabathi eselunxwemeni lolwandle, kuphela yimbinana nje eya kusinda ibuye. Kaloku phezu kwawo kulenga-lenga intshabalalo – ibe ifanele ke phofu.


text:
Ngoko ke itsho iNkosi *uNdikhoyo onamandla onke ukuthi: “Hayi nina, lusapho lwam lumi eZiyon, ze ningabi nadyudyu ngama-Asiriya la, noba angade aniphakele ingcinezelo enjengaleya nayifumana kumaJiputa.


text:
Mna Ndikhoyo onamandla onke ndiya kuwathwaxa kwangalaa ndlela ndawabetha ngayo amaMidiyan kwiliwa laseOrebhe. Isohlwayo sam kuma-Asiriya yoba kwaseso ndawabetha ngaso namaJiputa.


text:
Ngaloo mini luya kuxibilika uxanduva olusemagxeni enu, le dyokhwe niyinikwe ngama-Asiriya itsho ivikiveke, kuba kaloku nikhule nada nomelela.”


text:
Kubi, nantso iqabel' enkalweni, ngobusuku yanqumama eGebha phaya. Abemi baseRama batsho bankwantya, iGibheya yakuloSawule ke yona nantso igil' izicithi isaba!


text:
UMhlekazi *uNdikhoyo onamandla onke wosuka ke abathi fohlo-fohlo ngathi ucwaba amasebe omthi. Izikhulu ndawonye nezikhakhamela nazo zovikivwa ziwe bhaxa.


text:
Uya kuzigeca ngezembe uSomandla, abe ngathi utshitshisa ihlathi, loo mihalambela yemithi yaseLebhanon.


text:
Kwisiphunzi sikaJese kuya kuntshula ihlumelo; kumnombo wakhe kosuka kuthi thaphu isebe. Elo sebe ke lothwala iziqhamo.


text:
UMoya *kaNdikhoyo uya kubutha kuye, amambathise ngobulumko nokuqonda, atsho abe ligorha elimacebo, abe nokumazi amhlonele uNdikhoyo.


text:
Uya kukulangazelela ukuthobela uNdikhoyo; umfo ongagwebi ngembonakalo, umfo ongenguye uthoba-sikutyele.


text:
Uya kuyilungelelanisa imicimbi yabahlelelekileyo; abazelelele abaxakekileyo kulo mhlaba. Uya kuthetha ngezwi, lohlwaywe eli lizwe, afuthe batsho bagileke abakhohlakeleyo.


text:
Itakane legusha lobutha ndawonye nengcuka, itakane lebhokhwe liphumle kunye nehlosi. Amathole eenkomo naweengonyama aya kuvana; ewe, wona aya kwaluswa nangumntwana.


text:
Edlelweni kodibana imaz' enkomo neyebhere, aze amathole azo ahlalisane ngoxolo, njengenkomo ingonyama nayo itye ingca.


text:
EZiyon, intaba ekhethekileyo, akusayi kubakho owonayo notshabalalisayo; njengolwandle lwambathiswe ngamanzi, ehlabathini uNdikhoyo uya kwaziwa jikelele.


text:
Ke kaloku ngaloo mihla lowo ungumnombo kaJese uya kuba yimbasa yezizwe. Zona ziya kuqokelelana kuye komkhulu, lize ibhotwe lakhe libe nendili.


text:
Ngelo thuba ke iNkosi iya kuphinda iligqogqe xa lilonke, ifuna amasalela abantu bayo, khon' ukuze iwabuyisele ekhaya. Iya kuwathatha eAsiriya, eJiputa nasePatros, eKushe, e-Elam naseShinare, eHamati nakumazwe aselunxwemeni, ide ithi xhaxhe ngeziqithi.


text:
Ewe, izizwe iya kuzihlabela umkhosi, ize iziqokelele iimbacu zikaSirayeli, ibahlanganise abo baziintsali bakwaJuda, ibakhulule kumagumb' omane ehlabathi.


text:
Losuka liphele tu ikhwele likaSirayeli, abo balwa noJuda banqanyulwe. USirayeli akasayi kuba sammonela uJuda, noJuda akasayi kuba samdlakathisa uSirayeli,


text:
koko bosuka bahlanganisane barhawule entshonalanga kwezo nduli zamaFilistiya, empumalanga baxhaphaze amaxhoba bekunye. Baya kuhlasela amaEdom namaMowabhi; ke wona ama-Amon oba sesandleni sabo.


text:
*UNdikhoyo uya kubetha kome khonkqo phaya kwinyoba yoLwandle oluBomvu; ngaloo moyakazi unolophu kunene uya kuwuphekuza utshe umEfrati, utsho usale uziintlanjana ezisixhenxe, wonke ubani abe nokuqakatha awele.


text:
Nanko uhola wendlela ephuma kwelaseAsiriya khon' ukuze amasalela abuye ngaye; ewe, kaloku, koba njengamhla-mnene, mhla uSirayeli waphum' eJiputa.


text:
Ngaloo mini ke niya kudanduluka nisithi: “Ewe, ndiyakubulela, *Ndikhoyo, kuba nakuba ubundiqumbele suka wetha umsindo wakho, wajika wena wandithuthuzela.


text:
Ngenene uThixo ngumsindisi wam; ndokholosa ngaye ndingenadyudyu. NgoNdikhoyo ndomelele ndide ndimemelele, kuba kaloku nguye ondihlangulayo.


text:
Ewe, ngaloo mini niya kusuka nithi: “Masidomboze sibulele uNdikhoyo; ewe, masiqambe sinqule igama lakhe. Imisebenzi yakhe masiyibhengeze ezizweni; masishumayele sibuxele ubukhulu bakhe.


text:
Masintyiloze sidumise uNdikhoyo, kuba wenze imisebenzi emikhulukazi; olu daba malufikelele ehlabathini jikelele.


text:
Nditsho kuni, bemi baseZiyon, ndithi memezani nimemelele ngemihlali, kuba yena umi phakathi kwenu; ewe, yingangalala uYedwa kaSirayeli.”


text:
Misani intshinga kwinduli ebharhileyo, nidanduluke nihlab' umkhosi, niwubize niwukhwebe umkhosi, nize kungena emasangweni ezikhulu.


text:
Mna *Ndikhoyo ndiwagunyazisile onke amafa-nankosi; ndithe makeze amagorha am, abo bavuyisana noloyiso lwam, khon' ukuze bathulule umsindo wam.


text:
Yaz'ba ngawani na loo mayeyeye avakalayo? Ezintabeni phaya ngathi lugxudululu oluxokozelayo. Ewe, izirhulumente ziyaphithizela; nâzo izizwe zona ziqokelelana. Ke yena uNdikhoyo uSomandla-onke selehlab' umkhosi.


text:
Nantso imikhosi ivela kwelikude, iphuma eziphelweni zehlabathi. UNdikhoy' uyaxhakazela zizixhobo; uza kulivuthulula lonke ilizwe.


text:
Hlahlamba ke, utsho ngesikrakra. Kaloku imini kaNdikhoyo isemnyango! Yogaleleka ipheth' intshabalalo evela kuSomandla.


text:
Bonke ke bosuka bee nkamalala; bosuka babhinyalaze bezibhija-bhija; bopena-pena ngathi ngumfazi olunywayo. Baya kukrwaqulana bethe khumnqa; ewe, boba sebenyoshoza ziintloni.


text:
Ngenene imini kaNdikhoyo ifikile; yona yimin' enzima yengqumbo, elo lizwe loxusheka litsho libe yinkangala; bonke abakhohlakeleyo kulo batshatyalaliswe.


text:
Esibhakabhakeni iinkwenkwezi namaqela azo zosuka zifiphale zingabi nakukhanya. Ke lona ilanga lophuma lizilile, nenyanga ngokwayo iya kugungxa.


text:
Ihlabathi ndilizisela isithwakumbe, ndibohlwaye abantu ngenxa yezono zabo, ndilinqamle ikratshi labazikhukhumalisayo, ziwe bhaxa izibhoja eziqholosayo.


text:
Amazulu ndiya kuwangcangcazelisa, umhlaba utsho unyikime endaweni yawo ngomhla wengqumbo kaNdikhoyo uSomandla-onke, ngemin' enzima yomsindo ovuthayo.


text:
Baya kufana nenxala elizingelwayo neegusha ezibhadula ziding' ozalusayo. Elowo uya kubhenela kumawabo, umntu ngamnye asabele kwelakowabo.


text:
Iintsana zabo ziya kuntlekezwa, abazali bebukele ngawabo amehlo. Imizi yabo iya kuphangwa, nakubafazi ke kube yiloo nto.


text:
Okwakungabafana aya kubageqa ngeentolo; wona akanalusini nasezintsaneni; ewe, akavakalelwa nasebantwaneni.


text:
IBhabheli yinzwakazi phakathi kwezikumkani, iligugu neqhayiya lamaKaledi, kodwa yobhukuqwa ifane neSodom neGomora mhla wazihlasela uThixo.


text:
Yona soze iphinde imiwe mntu. Yoba zizizukulwana ingahlalwa mntu, kungekho nam-Arabhu womisa ntente kuyo; nabelusi soze babe salusela khona.


text:
Iya kuba likhaya lamarhamncwa; badakase khona noodyakalashe; iya kusala ilikhaya lezihulu-hulu, nemigewu yeebhokhwe iqakathe khona.


text:
Ezingxandeni yoba sisijwili samaxhwili, nodyakalashe atsho ngomkhulungwane kuloo mapomakazi. Ewe, ngoku ixesha layo lisemnyango, nemihla yayo isongekile.


text:
Ke *uNdikhoyo woba nemfobe ngoYakobi, abuye azichongele uSirayeli. Uya kumbuyisela kumhlaba wakhe, neentlanga ke zosuka zithontelane khona, zizibandakanye nendlu kaYakobi.


text:
Izizwe ziya kuwagodusa amaSirayeli, ziwabuyisele kwilizwe awalinikwa nguNdikhoyo; zona zoba zizicaka zamaSirayeli. Abathimbi bamaSirayeli bojika babe ngabathinjwa bawo, wona amaSirayeli alawule abo babefudula bewacinezela.


text:
niya kuhlabela elempoxo ngokumkani waseBhabheli, nithi: Yaz'ba utshitshe njani na lo mcinezeli! Ewe, akukho nkang' idubul' ingethi.


text:
Nditsho lo ubuntlekez' abantu ngolunyakazi, obusitsho ngezithong' ezingaphelele ndawo, obutyakaty' izizwe ngengcwangu nengqumbo, owatsho ngentshutshiso engenabuyambo.


text:
Kuvuya nditsho nemithi eLebhanon phaya; ewe, imipayini nemisedare iyakugcolodela. Ithi: “Tshotsh' uwe, kumkanindini,” kuba kaloku nomgawuli utsho wasweleka.


text:
Ewe, nelabafileyo litsho lazama-zama, lilungiselela ukuhlangabeza wena. Noomoya babangasekhoyo baza kukukhahlela, nditsho abo babefudula beziikumkani zezizwe kungokunje nabo bayavusw' ezililini.


text:
Ubunewu-newu bakho namhla bugqunyelelwe, ngokunjalo nengoma yezigingci ingcwatyiwe. Ngoku umandlalo wakho ziimpethu; kukalokunje ingubo yakho seyingamanundu.


text:
Khawutsho! Ukhiqwe kanjani emazulwini? Kutheni, khwezi lomso elinguBhabheli? Wen' owawufudul' ugeq' izizwe ngoku uthe khalakahla bhalakaxa!


text:
Kaloku wawuzithuthuzel' usithi: “Mna ndosuka ndintingel' ezulwini, ndibe ngaphaya kweenkwenkwezi zikaThixo, ndilimise khona ibhotwe lam, ndingqendeve kuloo ntaba yembizo, kwintlanganiso *yezithixo, emalanda-lahla kweliphezulu.”


text:
Abo bakubonayo ke ngoku bathe nqa! Ewe, babamb' ongezantsi, bathi: “Lo asinguye na owayedidizelis' ihlabathi, intw' ibiduma zirhwaqel' izikumkani;


text:
intw' eyajij' ilizwe latsho labharha, eyabhukuq' izixeko zatsho zangamabobosi, emabanjw' angazang' akhululeka?”


text:
Kambe ke wena uyindingan' engenangcwaba; wena uyinto esidumbu sibukulwayo. Ngoku sewambethe ababuleweyo abagwazwe ngekrele, abaphoswe emhadini ongxondorha. Ngoku sewuyinto yokuxovulwa ngeenyawo;


text:
owakh' umngcwabo soz' ufane nowabo. Kaloku wena wabatshabalalisa wababhuqa; wababopha ngentamb' enye nabakho abantu. Intw' ekhohlakele nesizukulwana sayo negama layo soze libe nto!


text:
Iwu-u-u! Lungiselela kugqityezelwe nenzala yakhe! Ngenxa yenkohlakalo yooyise mabangasindi, hleze bahlume, uze umvundl' uzek' indlela, hlez' eli lizwe lizale zizixeko zabo!


text:
UNdikhoyo uSomandla-onke uthi: “Ndoyihlasela ndiyibhukuqe iBhabheli, ndiyicim' igama tu, kungabikho hlumelo nanzala. Nditshilo nje ke mna Ndikhoyo, nditshilo.


text:
Ndakuyibetha itsho ibe yimigxobhozo, ibe likhaya lookhwalimanzi. Inene, ndiya kuyitshayela ngentshabalalo engathethekiyo!”


text:
*UNdikhoyo uSomandla-onke ufunge wathi: “Konke endikucwangcisileyo kuza kwenzeka; ziza kufezeka zonke iinjongo zam.


text:
Ndiza kuwavikiva ama-Asiriya kweli lizwe, ndiwanyhashe tu entabeni yam, idyokhwe yawo yahlukane nabantu bam, usuke umthwalo emagxeni abo.


text:
UNdikhoyo uSomandla-onke ezimisele nje ke, ngubani ongema ngaphambili? Xa eyolule ingalo yakhe, ngubani ongabuya amjike?


text:
Ke wena, Filistiya, yithi rhubaxa! Ewe, musa ukuzikhohlisa uthi: “Intonga ebendibethwa ngayo yaphukile,” kuba kwakuloo mnombo kosuka kuthi gqi irhamba; inzala yalo ke inobuhlungu kangako.


text:
Aya kuhlutha amahlwempu abantu bam, abahlelelekileyo bahlale bekhuselekile, ke wena ndikugengqe ngendlala, kungasali nditsho nempunde le!


text:
Hlahlambani, masango; bhombolozani, nina zixeko! Ewe, tatazela urhwaqele, wena Filistiya! Kuba nanko umsi uthuquza kweliphezulu; loo mkhosi ke awunalo ityutyusi!


text:
Kodwa kodwa singaphendula sithini ukuthetha namakhankatha eso sizwe? Ewe, sowaphendula sithi: “UNdikhoyo uyimise wayimilisela iZiyon, ngoko ke zozimela kuyo iintsizana zakhe!”


text:
Nalu udaba olundilisekileyo olumayela neMowabhi: KwelaseMowabhi yimbubho yodwa; kaloku iAri ivuthululwe ngabusuku bunye. Kunyembelekile eMowabhi phaya; kaloku iKiri itshatyalaliswe ngabusuku bunye.


text:
Nango amaDibhon enyukela endaweni yawo yokunqula, esiya kuphalaza iinyembezi elila. AmaMowabhi alilela iNebho neMedibha; selede agugul' iinwele neendevu.


text:
AmaHeshbhon namaElale ayabhomboloza; isikhalo sawo sivakala naseYahaza. Kubi, namajoni ngokwawo ayakhalaza; kaloku nawo ngoku angenwa yingevane.


text:
Ke mna ke ndikhalela iMowabhi, kuba abantu bayo babhacel' eZoware, basabele e-Egelati-sheleshiya. Nâbo bekhwina benyuka iLuti; benz' isimbonon' ukusing' eHoronayim, benesingqala ngenxa yentshabalalo.


text:
Intlanjana yeNimrim yona yome khonkqo, notyani ecaleni kwayo apho butshazile; ewe, akusekho hlaza, kome khwahla.


text:
Ubuntwana-ntwana ababuqwebileyo nâbo bexhakazela bebuphethe, besiya kuwela loo ngxingwa yemipampiri.


text:
Yintlokoma yesikhalo eMowabhi jikelele. Eso sililo sivakala nase-Eglayim; eso sijwili sifikelela naseBhere-elim.


text:
Emlanjeni kwisixeko saseDibhon namanzi ngokwawo abomvu ligazi. Kanti ke mna Thixo ndisaza kwenza izinto zamehlo: kuza kujub' ugodo kwaseleyo amaMowabhi!


text:
Nango amaMowabhi entlango kwisixeko iSela; ngoku athumela umrhumo: amatakane eegusha kwiziphathamandla eJerusalem.


text:
AmaMowabhikazi ayazula-zula; axel' intaka egxothwe endlwaneni yayo. Nango ephithizela kumazibuko eAnon.


text:
“Izwe lifile, yizani kusophula! Sicela uncedo, khanisikhusele! Yibani njengomthunzi mhla ligqatsileyo. Besingoobani kakade siziimbacu nje! Hayi bo, sincedeni ningasingcothozi!


text:
Iimbacu zaseMowabhi maziphambukele kuni; sikhuseleni kulo mtshabalalisi.” Le ngcinezelo iza kubuya yethe, nale ntshabalalo iza kuphela, nomphembi-dushe aphel' emehlweni.


text:
Ngelo thuba ke kosekwa ubukumkani, bumiselwe ngothando olunezibele. Esihlalweni kongqendeva onyanisekileyo. Lowo ke woba ngowendlu kaDavide. Yena ke uya kulawula ngobulungisa, alangazelele ulungelelwano nocwangco.


text:
Sivile ngokuzikhukumalisa kwamaMowabhi, elingako lona ikratshi nendelelo; ewe, angade abe ucikekile likratshi, kodwa ke, akulele nto apho.


text:
Myeke ke uMowabhi abhomboloze. Mabamthelele uMowabhi nabo balile; mabenze isililo nesijwili xa bekhumbula amaqebengwane aseKir-hareshete.


text:
Amasimi aseHeshbhon ayadodobala, nezidiliya zaseSibhema zitshabalele. Amakhosi ezizwe azixangxathile izidiliya zodidi, zona fudula zifikelela eYazere, zenjenjeya zithi xhaxhe ngentlango, amasebe azo ethe gaa ngolwandle.


text:
Ngoko ke ndilila kunye neYazere; ndiyakhala ngezidiliya zaseSibhema; ndiyinyhididi, Heshbhon nawe Eliyali. Ewe kaloku, isivuno asibonwa, imivuyo nemincili iyalambatha.


text:
Amasimi akezi namihlali nalonwabo; ezidiliyeni ayisekho ingoma nemiyeyezelo. Ezixovulelweni akusekho baxovuli; imiyiyizelo yabavuni iphelile.


text:
Ngoko ke ndinesimbonono ngenxa yeMowabhi; ngenene ndihlahlamba njengesigingci, ngenxa yeKir-hareshete ndibindekile.


text:
Kambe ke ngoku uNdikhoyo uthi: “Kwiminyaka emithathu yokunyamezela ubutyebi beMowabhi buya kuphel' emehlweni. Obu bunewu-newu naloo nyambalala yabantu konke kuya kutshabha, naloo mingqandanda isindileyo yoba ngamabhetye-bhetye.”


text:
Nalu udaba olundilisekileyo olumayela neDamasko: “Ke yona iDamasko ayisayi kuba sisixeko, yosuka ibe ziingqumba zamabhodlo.


text:
Izixeko zaseArohere zosala zize; kuphela zosala zilidlelo lempahla, futhi kungekho namntu uyiphazamisayo.


text:
KwaSirayeli zophela izixeko ezinqatyisiweyo, ke bona ubukumkani baseDamasko ngokunjalo namasalela aseSiriya oba yinto yezolo, ngathi ludumo lwamaSirayeli,” utsho *uNdikhoyo uSomandla-onke.


text:
USirayeli woba ngathi yintsimi engqolowa isikwayo; kwaSirayeli kuya kubharha kube sedizeni – wofana namasimi entili yaseRefayim.


text:
Kambe aya kuba khona amasalela. Kuya kuba ngathi ngumnquma obhululweyo kwasala mabini mathathu phezulu, mhlawumbi isine nesihlanu kwahlanzayo,” utsho uNdikhoyo uThixo kaSirayeli.


text:
Abayi kuba saqamela ngamaqonga lawo bawakhe ngezandla zabo, bengayi kuba sathembela kowabo umsebenzi – imiqondiso yesithixokazi uAshera kunye namaqonga okuqhumisa.


text:
Ngelo thuba izixeko ezikhuselweyo ziya kusala zize, zingamabhodlo akhula imithi namatyholo, ngokungathi zizixeko ezahlaselwa ngamaSirayeli.


text:
Kaloku, wena Sirayeli, umfulathele uThixo, yena odla ngokukuhlangula; umlibele uThixo ongumqolomba wakho; usuke watyala imiyezo eyodwa, khon' ukuze unqule thixo bambi.


text:
Kanti noba ingantshula idubule kwangaloo ntsasa ubuyityala ngayo, liya kubhek' umoya ngasesivunweni – kuphela yoba yinkxwaleko nezifo ezingaphele ndawo.


text:
Ke zona izizwe ziyabhabhama, zitsho ngogqumo ngathi kukuyaluzela kolwandle; ewe, uluntu luyaxokozela okwamanz' olwandle.


text:
Izizwe zingade zibe ziyabhonga, zityhuluba okwamanz' olwandle, yena ukhalima kanye, zitsho zisabe; ziphephetheka ngathi luthuli endulini, ngathi yinkunkum' ibalek' isaqhwithi.


text:
Ngorhatya bahlasela kutsho kunyembeleke, kanti kusasa abaziwa nomkhondo. Banjalo ke abo basixhaphazayo; eso sisabelo sâbo bazithathelayo.


text:
Likhuph' izigidimi ngezikhitshana ezakhiwe ngeengcongolo, zidad' emlanjeni. Tsheluzani, zigidim' ezikhawulezayo; luthathen' udaba nigoduke nalo, luye kwilizwe eliphanjwe yimilambo, kwisizwe esingwanzilili esinamandla, amafaf' alusu lumpuluswa, izintw' ezoyikwa lilizwe jikelele.


text:
Bekan' iindlebe, bemi behlabathi! Jongani, nikhangel' imbasa ilenga-lenga phezu kweencopho zeentaba; phulaphulan' isandi sesigodlo.


text:
Kalok' *uNdikhoy' undixelele wathi: “Ndiya kuthi zole cwaka, ndijonge; ndoqwalasela ndisekhayeni lam ezulwini, ndizole ngathi kukuwa kombethe ebusuku, cwaka ngathi lilanga ligqats' ubhobhoyi.”


text:
Iidiliya ziya kudubula zifeze, kodwa zithi ke zona zingekavunwa – ewe, kanye xa ziya ekuvuthweni – lusuke luthi vumbululu utshaba, luwahlabanisele luwageqe amaKushe, lula nje, ngathi kunqunyulw' amaseb' omdiliya.


text:
Izidumbu ke zosala zithe gangalala, zibe zizisulu zeentaka namaxhalanga. Ewe, ziya kuba lixhoba lamarhamncwa, iintaka zizenzele ehlotyeni – asisathethi ke ngamarhamncwa ebusika.


text:
Ixesha liyeza apho uNdikhoyo uSomandla-onke aya kunikwa aphiwe imirhumo ngabo balizwe liphanjwe yimilambo, iingwanyalala zesizwe esimandla, amafaf' alusu lumpuluswa, izintw' ezoyikwa lilizwe jikelele. Ewe, baya kuza kwintaba iZiyon, apho anqulwa khona uNdikhoyo uSomandla-onke.


text:
Nalu udaba olundilisekileyo olumalunga neJiputa: Nank' *uNdikhoyo esiza eJiputa; uza etshebeleza ngelifukazi. *Oothixo abanqulwa apho batsho bankwantya, namaJiputa ngokwawo atsho anengevane.


text:
UNdikhoyo ke uthethe wathi: “Ndiza kuxhokonxa umJiputa avukele umJiputa; elowo nalowo uza kuvukelana nomntakwabo, ummelwane avukelane nommelwane. Ngokunjalo isixeko sovukelana nesixeko; ewe, uburhulumente bovukelana noburhulumente.


text:
AmaJiputa aza kudideka atyhafe; amacebo awo osuka aphunze. Aya kunkinkq' uncedo koothixo abaqingqiweyo; osuka abhenele kwabo bafileyo; obhenela kwabaneshologu nabambululayo.


text:
AmaJiputa ndowanikela aphathwe gadalala: oba sezandleni zorhulumente okhohlakeleyo; aya kulawulwa ngukumkani osisikhohlakali.” Utsho ke uNdikhoyo uSomandla-onke.


text:
Asivumba eliya kubakho kwimijelo yawo! Iintlambo zeNayile zowutha zitshe; iingcongolo nemikhanzi ziya kutshaza.


text:
Ngasemlanjeni apho utyani bosuka buyobe; namasimi apho kuloo ntilindini osuka atshaze, avuthuluke aphele.


text:
Sovakala isikhalo nencwina yabalobi. Baya kukhala abaphosa umnatha emanzini; amaqhogi abalobi aya kubuya ze.


text:
Amaphakathi aseZowan wona zizityhakala; loo matshawe alumkileyo ayalahlekisa! Ngani ukuba ade athi kukumkani: “Thina siziingcaphephe zeengqondi, amahlakani ezikumkani zamandulo”?


text:
Phendula, kumkanindini waseJiputa: Aphi loo maphakathi akho aziingqondi? Ngani ke ukuba angakucebisi akuxelele oko kuza kuhlela iJiputa? Nditsho isicwangciso sikaNdikhoyo uSomandla-onke.


text:
Hayi bo! Amaphakathi aseZowan ziziyatha, iinkokheli zaseMemfisi zididekile; amathenjwa aseJiputa ngabalahlekisi.


text:
UNdikhoyo ubayekele ngomoya wolahlekiso. Kungokunje iJiputa iyaphithizela, ityibilika emhlanzweni njengenxila.


text:
Kulo lonke ke elaseJiputa, kwizityebi ngokunjalo nakumahlwempu, abo baziwayo nabangazelwe nto, akukho namnye ungalivezayo icebo.


text:
Ngaloo mihla ke amaJiputa aya kuba ngamatyutyusi amagwala. Aya kuphakuzela oyike akuqonda ukuba isandla *sikaNdikhoyo uSomandla-onke sijinga phezu kwawo.


text:
AmaJiputa aya kurhwaqeliswa nakukukhankanywa oku kukaJuda; kuwo kosuka kuthi qatha isicwangciso sikaNdikhoyo uSomandla-onke.


text:
Ngelo xesha ke kwisihlanu sezixeko zaseJiputa kobe kuthethwa ulwimi lwabemi baseKanana. Futhi xa bathethayo baya kufunga uNdikhoyo uSomandla-onke. Esinye sezixeko zakhona kothiwa sisiXeko seNtshabalalo.


text:
Ngelo thuba ke eJiputa kuya kubakho iqonga likaNdikhoyo, kananjalo kubekho nentsika yelitye enikezelwe kuye phaya emdeni weJiputa.


text:
Ezo zinto ke ziya kuba yimiqondiso yobukho bukaNdikhoyo uSomandla-onke apho eJiputa. Bothi ke abantu bakhona, xa bephantsi kwengcinezelo baze bakhale kuNdikhoyo, yena abathumele umhlanguli nomkhuseli wokubasindisa.


text:
UNdikhoyo uya kuzityhila kumaJiputa, atsho amazi. Aya kumnqula ngamadini atshiswayo nangawokutya. Amadinga amenzele wona aya kuwafezekisa.


text:
UNdikhoyo uya kuwohlwaya ngezibetho amaJiputa, kambe ke wobuya aphozise. Aya kuthi akubhenela kuye amaJiputa, uNdikhoyo asabele awanyange.


text:
Ke kaloku kuya kubakho uhola wendlela esuka eJiputa iye kungena eAsiriya. Aye ke ama-Asiriya namaJiputa aya kuhambelana, futhi anqule kunye.


text:
Ke ngelo thuba yena uSirayeli uya kuba kumgangatho omnye neJiputa neAsiriya, zizozithathu ezi zizwe zibe yintsikelelo ehlabathini.


text:
Kaloku uNdikhoyo uSomandla-onke uya kuzithamsanqela, athi: “Nithamsanqelekile, bantu bam maJiputa! Nani msebenzi wezandla zam, ma-Asiriya, ndiyanithamsanqela! Nditsho nakuni, lifa lam elingamaSirayeli, ndithi nisikelelekile!”


text:
Ingqwayi-ngqwayi yomkhosi waseAsiriya yagunyaziswa nguSargon ukumkani wakhona, yaza yahlasela isixeko samaFilistiya iAshdode, yasithimba.


text:
Ngelo xesha *uNdikhoyo wayalela uIsaya unyana ka-Amozi, wathi: “Zikhulule iimpahla ozinxibileyo zokuzila, ndawonye neembadada zakho.” Ngokwenene ke wawuthobela loo myalelo, waza wahamba ze.


text:
Waza ke uNdikhoyo wathi: “Kakade isicaka sam uIsaya besisoloko sijikeleza sizé, singenazo nambadada, yonke le minyaka mithathu. Lowo ke ngumqondiso wento eya kwehlela iJiputa neKushe.


text:
Ukumkani waseAsiriya uya kubanxula bezé abathinjwa ababambe kwezo zizwe zozibini. Ewe, abadala nabanci baya kubhadaza ngeenyawo, bambethe ingubo yesele – nto leyo iya kuzisela iJiputa ishwangusha.


text:
Ngelo thuba ke abemi bommandla wonxweme lwaseFilistiya baya kuthi: ‘Niyayibona ke into eyehlele aba bantu besithembe ukukhuselwa ngabo kukumkani waseAsiriya! Kodwa kodwa siya kusinda njani?’ ”


text:
Nalu udaba olundilisekileyo olumayela neBhabheli, intlango engasemlanjeni: Njengesaqhwithi sivuthuza entlango uya kwenjenjalo xa ezayo umhlaseli: uya kuza ephuma ezweni eloyikekayo.


text:
Ndiwalamile umbono wezehlo zenkohlakalo: ungcothoza nomxhaphazi bayazenzela. Phakathi, maElam; hlaselani! Nani, maMedi, zirhawuleni izixeko! Ngoku uThixo uya kuphelisa ukungcungcutheka; nditsho ingcinezelo eze neBhabheli.


text:
Ke ngoko nditsho ndahlasimla; nditsho ndapena-pena ziintlungu, ndangathi ngumfazi kunkqonkqoza inimba. Izintw' endizivayo ziyandikhamnqisa; Kambe ke endikuvileyo ndiyanazisa, izintw' endizibonayo ziyandimangalisa.


text:
Ewe, ingqondo yam imile; suke ndangenwa bubuphaku-phaku; kukade ndilangazelela urhatya, nalu ke lunditsho ndangcangcazela.


text:
Naso ke isidlo sesilungile; kungokunje sebesophula. Phantsi sebandlele iingubo; ewe, kuyatyiwa kuyaselwa. Hayi bo, phakamani, matshawe; kubi, thambisan' amakhaka.


text:
Yakubona iinqwelo zamahashe, mhlawumbi abaqabele iidonki noba ziinkamela, maze ibaqwalasele ngononophelo.”


text:
Ngephanyazo nje gqi inqwelo itsalwa ngamahashe. Umqhubi udanduluka esithi: ‘Hi-i-i! Yaw' iBhabheli! Imifanekiso yezithixo zakhona nantso ibubusaza emhlabeni.’ ”


text:
Nina ke, maSirayeli, mawethu, senifana nengqolowa exushwe ziinyawo esandeni. Kambe ke endikuvileyo ndiyanazisa, ndibhengeza endikuxelelwe *nguNdikhoyo uSomandla-onke, nditsho uThixo kaSirayeli.


text:
Nalu udaba olundilisekileyo olumayela neDuma: Kukho obiza eSeyire: “Khawutsho, mlindi, buntangani obu busuku? Khawundixelele, kuxesha liphi ebusuku?”


text:
Umlindi uphendula athi: “Sekumbovu kuse, kodwa ubusuku buyeza kwakhona. Xa usenomkro ungabuza; ewe, uze ubuye ubuze kwakhona.”


text:
Nalu udaba olundilisekileyo olumayela nelama-Arabhu: Nina barhwebi baseDedan abaxhwarhe kumahlathi elama-Arabhu,


text:
Kaloku zizisindisa kuloo mikhonto, leyo seyirholwe yada yajoliswa, ngokunjalo nezo ntolo zingxashiweyo, ewe, zipheph' ifuthe lemfazwe.


text:
INkosi ke ithethe nam yenjenje: “Kwisithuba sonyaka ninyamezele ubukhulu nodumo lweentlanga zamaKedare luya kunqamka.


text:
“Kwezo ncushe zamaKedare adubula ngeentolo kuya kusala iingqandandana nje. Ewe, kuya kuba njalo, kuba nditshilo mna *Ndikhoyo Thixo wamaSirayeli.”


text:
Nalu udaba olundilisekileyo olumayela neJerusalem, iNtili yeMibono: Khanitsho! Kwenzeka ntoni kanye? Ngani niphezu kwezindlu nje?


text:
Kutheni kuyimikhwazo nje esixekweni? Uthetha ntoni lo mbhiyozo wenu? Sesani isiphithi-phithi nengxokozelo? Ewe, amagorha enu ahambile, kambe ke akafelanga dabini.


text:
Kaloku iindwalutho zenu zasik' umoya; ngenene zibaleke zingakhange zaxhathalaza. Nithinjwe ningalekuzanga noku kukanye; suka nafulathela ningenawo nomkrwelo.


text:
Yiyo loo nto ndisuke ndathi: “Bhekelani phaya; mkani kum! Ndiyekeni nditshw' esikrakra ngenxa yabam abahambileyo. Sukani kum; kahleni ngentuthuzelo!”


text:
Liyeza ithuba leNkosi *uNdikhoyo onamandla onke, ithuba lokuphakuzela nokujokwa; umhla wesiphithi-phithi. Kuya kuba njalo ke kwiNtili yeMibono. Suka yangugiqe-giqe esixekweni, iindonga zenz' ubutyobo, gcimfi-gcimfi! Zatsho kwahlahlamba izikhalo zabazibikayo; ewe, neentaba zivile zatsho zaphendula!


text:
Atsho abophelela amafa-nankosi ase-Elam, eza selegqabadula ephalisa; ingezontolo, ef' amacala zizixhobo! Kaloku namaKiri awabambil' amakhaka; ewe, selechophile elindel' uphakathi.


text:
Ke yona loo ntili entle kunene kaJuda, kanye le yendyebo, ibizama-zama, kungeyonqwelo, kuyinto nje! Amajoni amahashe selengxangile ethe xhonkxosholo kumasango eJerusalem.


text:
Suka ke yangufohle-fohle novithe-vithe; kaloku amaxhadi kaJuda afadalele! Kuthe ke kwakuba nje suka nina naya kulanda izixhobo phaya eBhete-yahare.


text:
nazijonga izakhiwo zaseJerusalem, suka nazichitha ezinye zazo ukuze nilungise ngazo udonga lwesixeko.


text:
Apha ngaphakathi esixekweni nakha iqula elinguvimba, nisenzela ukulondoloza amanzi lawo aphuma kweliya lidala. Kambe ke kuyo yonke loo nto tu ukuziduba ngalowo ungumcwangcisi – animkhathalelanga lowo wayisekayo kwamandulo.


text:
Ngelo thuba iNkosi uNdikhoyo onamandla onke uthe efuna nihlahlambe nitshw' esikrakra, xa ebesithi niza kugugula nitsho ngezokuzila.


text:
Suka nina naguya nabhiyoza, naxhela zigusha zinkomo kwanjeya; natya nenyama, nalebela ngotywala, nisithi: “Masonwabe sitye sisele; ikakade siyafa ngomso!”


text:
UNdikhoyo uSomandla-onke uthethe nam wathi: “Ngenene obu bubi abuyi kuxolelwa.” Ewe, ufunge wathi kode kufiwe kunjalo. Utshilo ke uMhlekazi uNdikhoyo uSomandla-onke!


text:
Ke iNkosi *uNdikhoyo uSomandla-onke yandiyalela ukuba ndiye kuShebhena, usomaqhuzu wakomkhulu, ndifike ndithi kuye:


text:
Ewe, uya kukuthatha ube ngathi uyibhola, akutshukutshele kwilizwekazi elikhulu. Uya kufela ngakwezi nqwelo uzidla ngazo, ntondini ihlazisa umzi wenkosi yayo!


text:
INkosi yaqhuba yathi: “Kuya kuthi ke kwakuba kunjalo, ndibize isicaka sam uEliyakim unyana kaHilekiya.


text:
Ndiya kuwunika yena umnweba osisivatho sakho, ndawonye nebhanti obhinqa ngayo, nawo onke amagunya onawo. Ke yena uya kuba nguyise kubantu baseJerusalem nabakwaJuda.


text:
Yena ndiya kumnika lonke ulawulo kumzi kaDavide. Ngenene uya kuba ngunozitshixwana, abe yinqwayi-ngqwayi evula kungavali mntu, into evala kungabikho mntu unokuvula.


text:
Kambe ke izizalwane zakhe ziya kuba luxanduva lwakhe. Amawabo aya kumbhubhuzelela, atsho azive esindwa.”


text:
Ewe, uNdikhoyo onamandla onke wathi: “Kuya kuthi kwakuba njalo isikhonkwane ebesiqinile sitsho sixenga-xenge side siwe. Eso ke iya kuba sisiphelo sayo yonke into ejinga kuso.” Kaloku uthethile uNdikhoyo.


text:
Nalu udaba olundilisekileyo olumalunga neTire: Bhombolozani, zinqanawa zaseTashishe! Kaloku yona iTire itshabalele; okwakuzizindlu nezibuko ngamabhodlo nje! Ewe, zisuke zavakala zona iindaba; abebevela eKiti baxelelwa bevile.


text:
Yithini cwaka, nina bemi baselunxwemeni, nditsho nina barhwebi baseSidon, nina banyuswe ngabemi bolwandle


text:
abadada kumanz' anzongo-nzongo, bathengi abayithengisayo ingqolowa, nditsho leya ikhula kwelaseJiputa, eyitsho iTire yayimalike yezizwe.


text:
Dana unyoshoze, wena Sidon, nawe, Tire, nqaba yolwandle! Kaloku inzonzobila yolwandle iyakhalaza, ithi: “Mna kaloku andizange ndalunywa; ewe, mna andizange ndazala; zange ndikhulise nyana nantombi!”


text:
Ngaba esi sesiya sixeko solonwabo iTire? Ngaba sesiya sasungulwa ngonoquku mandulo? Siso na esathumela iintlola phesheya kolwandle ukuze sandise isizwe?


text:
Kodwa kodwa ngubani umcebi wale ntlekele; ifakwe ngubani iTire kulo mgxobhozo, yona eyayikade iphaka iimbasa? Abarhwebi bayo fudula ingamatshawe; hay' isidima sabo ehlabathini jikelele!


text:
*NguNdikhoyo uSomandla-onke oyicebileyo, khon' ukuze aliphelise ikratshi labo, lutsho ludake udumo lwabaziwayo.


text:
UNdikhoyo usolule isandla sakhe sawel' ulwandle, zangcangcazel' izikumkani. Ugunyazisile mayela nelamaKanana; iinqaba zakhona ziza kudilizwa.


text:
UNdikhoyo wathi kwiSidon: “Liphelil' ixesha leziyolo, Sidon; ubuntombi bakho bonakele. Ningade nisabele kwelamaKiti, kodwa nalapho akukho buyambo.”


text:
Khangelani elamaKaledi, namhlanje alisento yanto. Ama-Asiriya alenza laphutha, latsho layintlango yezilwanyana. Suka balirhawula neemboniselo zalo, avuthulula zinqaba, alitsho langamabhodlo.


text:
Yona iTire ihlalele ukungena kwelokulibala. Yoba sisixhenxe samashumi eminyaka ingasakhunjulwa, xesha elo ke libubomi bokumkani. Emva kwaloo minyaka ke iTire kuya kuculwa ngayo njengehenyukazi, kuthiwe:


text:
“Thath' isigingci ujikelez' isixeko, henyukazindin' eselide laphutha. Sikhalise untyiloze ngengoma kwakhona, ukuze ubuye udle ngendeb' endala.”


text:
Emva kwaloo minyaka ingamashumi asixhenxe uNdikhoyo iTire woyibuyisela kwaushishino lwayo lwamandulo, uhenyuzo, ize iziqeshise kuzo zonke izikumkani zehlabathi.


text:
Loo mali ke iyizuze kwezorhwebo iya kuyinikela kwezikaNdikhoyo. Ewe, loo mali ayiyi kugcinwa, koko iya kusetyenziswa ngâbo banqula uNdikhoyo, bathenge ukutya nezingayiwayo izinxibo.


text:
*UNdikhoyo uza kulibharhis' ihlabathi; uya kubetha kutsho kube senkangala; uya kulitsho lenz' uqulukubhode, abemi balo bona babe ziintsali.


text:
Akayi kukhetha bani; kubo bonke ukufa kobe kunkongolo. Kofana kumbingeleli nakwibandla, ibe yiloo nto kumnumzana nesicaka sakhe; kube kwanjalo kwinkosikazi nesicakazana, kumthengi nakulowo uthengisayo; kube yiloo nto kumboleki nakumbolekisi, kwizityebi nakwabo balambileyo.


text:
Ihlabathi liya kuba yinkangala exushekileyo; liya kuba ngumqwebedu oxhwithekileyo. Etshilo nje ke uNdikhoyo utshilo.


text:
Nâlo ihlabathi lirhawuka, litshaza. Ewe, ihlabathi liyangcungcutheka, liyabuna; isibhakabhaka nomhlaba ziyatshitsha.


text:
Uluntu luligqwalisile eli hlabathi; ngokwaphula imiyalelo kaThixo bonakalisile. Ewe, imimiselo yakhe bayikrobozile, baza bawuxusha ngeenyawo umnqophiso waphakade.


text:
Ngoko ke liqalekisiwe ihlabathi, nabemi balo ke libambethe ityala. Ewe, uluntu nalo ke lutsho larhawuka; ngoku liqaqobana kuphela eliseleyo.


text:
Ingoma ekhatshwa yingqongqo inqamkile, imikhwazo yolonwabo nayo iphelile, ukuhlasimlisa kwesigingci kukombela.


text:
Ezitalatweni phaya balilela utywala; imivuyo yabo ijike yakukudakumba; imihlali nolonwabo zimkile ehlabathini.


text:
Kuya kuba njalo ke ehlabathini jikelele; nantso ke into eya kwenzeka ezizweni zonke: koba ngathi lixesha lokubethwa komnquma, ngathi sisidiliya esivunwe sakhwahlazwa.


text:
Abo basindileyo baya kutsholoza bantyiloze; entshona baya kuduma bakhahlele ngenxa yobungangamsha bukaNdikhoyo; bothi: “Bayethe!”


text:
Nina basempuma, yitshoni ngendumasi; nani baselunxwemeni, dombozani nibonge uNdikhoyo; ewe, mdumiseni uThixo kaSirayeli.


text:
Ingoma yezibongo ivakala eziphelweni zehlabathi: “Hayi, ubungangamsha baLowo ulilungisa!” Athi ke mna – kuxa bendiyintoni na kakade! Ewe, kunyembelekile, akukho yam kwaphela! Abangcothozi bona benza ngokungcothoza; ngokungcatsha kwabo abangcatshi bayangcotsha.


text:
Nobenevuso wasaba kuba esoyika; woth' esabaleka eyele enzonzobileni. Omnye wogwencel' aphum' emhadini, suka ke arhintyelwe zizabatha. Kaloku amazul' ayivulele imvula, zatsho zangcangcazela iziseko zehlabathi.


text:
Ngenene ke ihlabathi lona livikivekile; ewe, nangoku ke liqhaqhambile, linyikime lachachamba laboko-boko.


text:
Ihlabathi ke logxadazela njengenxila; lophephuka okwephempe mhla ngomoyakazi. Ihlabathi liyasindeka zizono zalo; losuka lithi folokohlo kube sisiphelo eso.


text:
Ngaloo mhlandini ke uNdikhoyo uya kohlwaya, athi ekwiinginginya zasemazulwini ezulwini phezulu, abe ekwizikumkani zezizwe ehlabathini phantsi.


text:
Zoba lugxudululu kunye ndawonye njengamabhantinti kwamnyama-ndawo esiseleni, wona anyathelana phakath' entolongweni, de kube ziintsuku zamkele isohlwayo.


text:
Nyangandini ke yona yombatsha igqubuthele, nelanga life ziintloni litsho lizile, kuba uNdikhoyo uSomandla-onke elawula, ethe zava kwintaba iZiyon eJerusalem, ubuqaqawuli bakhe buthe tha kumadod' amakhulu.


text:
*Ndikhoyo, wena unguThixo wam; ndosuka ndikuthuthe ndikudumise. Kuthi mandikutyibele ndibongisele ngenxa yemisebenzi yakho ekhamnqisayo; kaloku ngokuthembeka okukhulu wena zonke uzifezekisile – nditsho izicwangciso zakho zamandulo.


text:
Isixeko wena usitsho sangamabhodlo, neso sinqatyisiweyo sitsho sayimiwewe; amabhotwe aziinqaba kwiintlanga atsho angamanxuwa, engasoze abuye avuswe.


text:
Kaloku wena uyawakhusela amahlwempu; akubalekela kuwe ayasinda enkathazweni. Wena ungumqolomba kumaqhwa nenkqwithelo, kanti ukwangumthunzi kwingqatsini yelanga. Kaloku izithonga zezikhohlakali zinjengesiphango,


text:
ngathi yinzwinini yelanga kwelibharhileyo. Wena ukucimile ukugragrama kotshaba, ukuthe pam ngathi ngumthunzi elangeni, ingoma yeendlavini itsho yanqamka.


text:
Izizwe zonke zehlabathi *uNdikhoyo uSomandla-onke wozenzela isidlo eZiyon; sidlo eso soba zezona zimuncu-muncu, nditsho eyona inencasa inyama nesiqhoqhololo sewayini.


text:
Ewe, uMhlekazi uNdikhoyo uya kukuphelisa tu ukufa, neenyembezi azisule kubo bonke abalilayo. Nengcikivo nokuhlazeka kwabantu bakhe wokuphelisa jikelele ehlabathini. Kaloku uthethile uNdikhoyo!


text:
Ngelo thuba bonke baya kuthi: “Ngenene nguThixo wethu lo! Sakholosa ngaye wasihlangula. NguNdikhoyo lo! Ngenene sikholose ngaye, ngoko ke ngoku masonwabe, ngoku ke masibe nemihlali, kuba yena usihlangule.”


text:
Okhweba ngezandla ngathi ayadada; kambe konke kungancedi nto – uThixo wosuka awathobe, lihle elo kratshi lawo.


text:
Ngelo thuba baya kumemelela bavume le ngoma kwelakwaJuda: Asomelele ngako isixeko sethu! Usindiso lumiselwe lwanga ziindonga neenqaba zaso.


text:
Yena ngumthobi wabakhukhumeleyo, asichitha-chithe nesixeko esomeleleyo, iindonga zidilike zibe luthuli,


text:
Ebusuku umphefumlo wam ulangazelela wena; kusasa umoya wam uyazula ufuna wena. Xa ulohlwaya ihlabathi abemi balo bafunda ngobulungisa.


text:
Akuncedi nto ukwazelelela isikhohlakali; kaloku sivalekile, asibuqondi ubulungisa. Sona siyona nakwilizwe lamalungisa; asibuvumi ubungangamsha bukaNdikhoyo.


text:
Abachasi bakho, Ndikhoyo, abaqondi ukuba uyohlwaya; bahlazise ubayekele ngeenzima. Masibe phezu kwabo isohlwayo, ubabonise ikhwele onalo ngabantu bakho.


text:
Ndikhoyo, wena usithe jize ngenzolo kuyo yonke imisebenzi yethu; ewe, konke sisiqhamo sokwenza kwakho.


text:
Ngoku ke bafile, kuphelil' okwabo; ewe, bona soze babuye bavuke. Kaloku wena ubavelele ngentshabalalo; usuke wabaphosa kwelokulibala.


text:
Usikhulisile isizwe sethu, Ndikhoyo, wayongeza okunene nemida yesizwe. Ngoko ke uzuze isihomo nesithozela.


text:
Ewe, usitsho sanga ngumfazi, nditsho ojutyalaziswa yinimba lakuba lifikile ixesha lakhe, nathi ke sitsho sajubalaza sapena-pena


text:
phambi kwakho, Ndikhoyo. Suka saphithizela ngathi siyalunywa, phofu kuthe kanti yigalimoya. Kaloku asiluhambisanga usindiso; asibandisanga abantu emhlabeni.


text:
Abangasekhoyo bakho, Ndikhoyo, bona bobuya bavuke; kuya kuvuka bona ngenkqu, badle ubomi – nditsho bonke abalinde emadlakeni, bothi khwaphululu batsholoze ngemincili. Njengombethe unyephisa umhlaba uNdikhoyo ke uya kwenjenjalo ukubavusa abo basishiya mandulo.


text:
Ngenan' emagumbini enu, bantu bam; ewe, ngenani nizivalele kaloku, nikhe nizifihle okomzuzwana nje, ide ithothe le ngqumbo yakhe.


text:
Kaloku uNdikhoyo yena uyeza; wosuka aphume ekhayeni lakhe, aze kubohlwaya abemi behlabathi, kuba kaloku bona basuke bona. Nomhlaba ngokwawo wosuka uthethe uwaxele amagazi aphalele kuwo; wosuka ubaveze abo babulawayo.


text:
Ngelo thuba ke uNdikhoyo uya kusebenzisa elo krele lakhe ligeqayo, ayohlwaye inabulele, alibulale elo gongqongqo lijubalaze libhinyalaze elwandle.


text:
Mna Ndikhoyo ndingumalusi waso, mna ndisinkcenkceshela rhoqo; nangobhadakazi andilali, ndalusa sona, hleze ubani asonakalise.


text:
Ngemihl' ezayo uYakobi uya kumila; ewe, uSirayeli uya kudubula aqhakaze; ilizwe lophuphuma yimveliso yakhe.


text:
USirayeli noko yena akohlwaywanga kangako, noko akafaniswanga neentshaba zakhe, akatshatyalaliswanga njengabagwinti bakhe.


text:
Yena wohlwaywe ngokuthinjwa, suka yena wafuduswa ngesaqhwithikazi somoya, njengeso somoya wasempuma.


text:
Isono sikaYakobi ke socanyagushelwa, oko ke kube sisiqhamo sokuxolelwa kwakhe, akuba amatye amaqonga ecoliwe, nditsho amaqonga *oothixo basemzini. Bowacumza njengelitye elinkum-nkum, kungabi sabakho qonga lasiqhumiso, kungasali namfanekiso ka-Ashera.


text:
Satsho salilolo isixeko esinqatyisiweyo. Mzindini obalekiweyo washiywa, ngoku sowumatwa nentlango. Kulapho adla khona amathole, anqunquda anqunqude acambalale.


text:
Amaseb' emithi oma ade aqhuzuke, bancedakale ke abafazi ngezo nkuni. Kaloku esi sisizwe esingaqondiyo, ngoko ke tu usini kuMdali waso; ewe, uMxonxi akayi kuba naluvelwano.


text:
Ngelo thuba uNdikhoyo uya kubaqokelela abantu bakhe ngabanye ngabanye, oku komntu obhulayo esahlula ingqolowa nomququ. Ewe, uya kuqalela kumlambo iEfrati, aye kuthi xhaxhe kumda waseJiputa.


text:
Kwangelo thuba kuya kuhlokonyiswa isigodlo, sibabize beze bephuma eAsiriya naseJiputa, apho babethinjwe khona. Baya kubuya bafike banqule uNdikhoyo kwintaba yakhe eyodwa eJerusalem.


text:
Kwaza kwanyembeleka, Samariya echophe phezu kwentili echumayo, ntshingandini iliqhayiya kwiinkokheli eziyantazayo zakwaEfrayim; dumasindini elitshitsha njengentyatyambo, bhongondini lamanxila!


text:
INkosi inengwanyalala eseyichophel' ukuhlasela. Sisitshu esofika ngathi sisiphango; yintw' engathi sisandyondyo semvula; ilizwe labo ngathi lisityekelwa ngunogumbe.


text:
Woyiphosa phantsi emhlabeni! Loo ntshinga yeenkokheli ezinxilayo zaseSamariya yonyathelwa ixotyongwe ngeenyawo.


text:
Loo ntyatyambo itshitshayo, ichophe phezu kwentili echumayo, yoba ngathi lulibo lwamakhiwane, lona luthi lungavela luqhawulwe lutyiwe.


text:
Ikho kamb' imini ezayo; *uNdikhoyo uSomandla-onke woba ngathi yintshinga, isiqhwaqhwalala sembasa yeentyatyambo; uya kuba njalo kwelo qaqobana lisindileyo.


text:
Ke bona abo bachophel' ukugweba wobathi jize ngomoya wokwazelelela; abayi kusilela noolindikhaya emasangweni – wobakhuthaza abaphe ukomelela.


text:
Nababingeleli ngokwabo bayanxila, nabashumayeli bayagxadazela butywala. Utywala babusela bade bahexe; ungafika beyotywe bade badideka. Abashumayeli bathwangeke bancitheka, nkqi ukuluqiqa udaba lukaThixo; nababingeleli bayashwantshatha butywala, abanako ukuyicalula imicimbi.


text:
Kodwa bakhalaza bathi: “Ngubani ongafundiswa nguye? Ntshumayeloni yona leyo? Suka! Ifanel' iintsana, yini le! Ilingen' abakhov' ukulunyulwa!


text:
Khanimbone ukuzimisela kwakhe! Khanimve epitiliza ubugoci-goci; yenjenje, yenjenjeya, nci-nci-nci-nci, yonk' inanana!”


text:
Ngani nina aba kanye wathi: “Yiyo le intuthuzelo nokuphumla kwenu; le yindawo yokuphumla!” Suka ke nina anamhoya.


text:
Ngenxa yoko ke yena *uNdikhoyo wosuka abe yinto nani; uza kunifundisa bonke ubugoci-goci, anithi nca ngabo ubucukubhede. Wonithi mbende ngenkcukacha nenanana! Ngoko ke nosuka nithi thwanga, noba ngasus' unyawo nikhubeke; nosuka nenzakale ningxwelerheke; norhintyelek' emigibeni nithinjwe.


text:
Kaloku nina niqhayisa ngokuthi: “Thina senze umnqophiso nokufa; sinesivumelwano nalo elabafileyo.” Suka nazikhohlisa ke nisithi: “Nangomhla wesithwakumbe ke thina sothubeleza; thina kaloku siqamela ngokuxoka, inkohliso nobuxoki yinqaba yethu.”


text:
INkosi enguNdikhoyo ke yona ithi: “EZiyon ndibeka isiseko esingagungqiyo; kuso ndifak' inyengane ekhethiweyo entsingiselo ithi ozinikezeleyo akasayi kukhukhuliseka.


text:
Umthetho ndowenza umtya wokulungelelanisa, ubulungisa bube yintambo yokundindanisa. Ubuxoki benu botshayelwa sisichotho, iimpuphuma ziyikhukulise inqaba yenu.


text:
Umnqophiso wenu nokufa uya kutshitsha, nesivumelwano nelabafileyo sonqamka. Ekugalelekeni kwaso isithwakumbe sona siya kunibetha sinongamele.


text:
Isithwakumbe sobetha sinikhukhulise; kobe ngasa ibe siso nani. Soba ngunonca imini nobusuku.” Ukuchazwa kolu daba kuya kunirhwaqelisa.


text:
Wozaliseka ke nomzekeliso othi: “Akukho kunaba – umandlalo mfutshane; kanti nengubo libhayi – ayambathisi.”


text:
Kuba uNdikhoyo uya kulwa njengamhla mnene, nditsho apho kwintaba iPerazim. Koba ngathi kukwintili yaseGibhiyon; woba ufezekisa umsebenzi ongalindelekanga, ephumeza oko kuhlasimlisayo.


text:
Ngoko ke, khawuthi cwaka, mgxeki, hleze akusinde amakhamandela akho; kuba sivakele kum isandi sentshabalalo, isaziso esimiselwe lonke ilizwe, siphuma kuMhlekazi uNdikhoyo onamandla onke.


text:
Yena uyalima ade agqibe; egqibile ke uhlwayela idile noba yikumin, mhlawumbi atyale noba yingqolowa; kungenjalo ke ahlwayele ihabile, zonke ke ngeendawo zazo.


text:
Obhula idile akasebenzisi sileyi, engayibhuli nanganqwelo ikumin. Hayi, idile uyibhula ngesibhulo, ikumin ayibethe ngomchiza.


text:
Andithi iyasilwa na ingqolowa? Hayi kaloku, akayibhuli okokoko, engayicoli nditsho nangenqwelo, kanti ke namahashe akayigrayi.


text:
Obo bulumko ke buvela *kuNdikhoyo uSomandla-onke; kaloku yena yintshatsheli ngamacebo, ngenene yena ubalasele ngobulumko.


text:
Kunyembelekile kuwe, Ariyeli, sixeko esathinjwa nguDavide! Mayijikeleze ihambe iminyaka; mayenjenjalo nemibhiyozo yonyaka.


text:
Kodwa mna *Ndikhoyo ndokuhlasela, Ariyeli; yoba sisijwili nokuyayatheka, kum ube ngathi liziko elivuthayo.


text:
Kodwa ke iintshaba zakho zovuthululwa njengothuli, imikhosi eyomeleleyo itshayelwe njengomququ. Ngethuba elingephi, ngephanyazo,


text:
uNdikhoyo uSomandla-onke uya kukuhlangula; uya kutsho ngentswahla yeendudumo nenyikima, ibe sisivungu-vungu esigquthezayo, umlilo nedangatye elilenyezayo.


text:
Yonke imikhosi yezizwe ezihlaselayo, ezihlasela iAriyeli, izixhobo nezikrweqe zazo konke nje, koba njengephupha, njengombono wasebusuku.


text:
Kofana nomfo olambileyo ephupha, engathi uyatya, kodw' akuvuk' usalambile; okanye umntu othe khothe lunxano, ophuph' esela, phof' avuke esanxaniwe. Koba njalo ke ukuphoxeka kwemikhosi yezizwe leyo ihlasela intaba yeZiyon.


text:
Zithwangeni nitsho nibe zizityhakala; zimfamekiseni ke, nitsho nimfameke; nxilani, noba anikhange nibufake; gxadazelani, ningaselanga tywala.


text:
*UNdikhoyo unitsho nangamayosi-yosi; unitsho nayeketheka bubuthongo. Kaloku amehlo enu avalekile, neentloko zenu zincithekile; ewe, abashumayeli benu ababoni, abaqiqi.


text:
Intsingiselo yemibono iya kufihlakala kuni, ifane nencwadi ecikiweyo. Niya kuthi nakuyisa kwabo baziyo, nisithi: “Khanisifundele,” bathi: “Asinako, kuba itywiniwe.”


text:
Suka ke iNkosi yathi: “Aba bantu basondela kum ngomlomo, bandihlonela ngalo umpaku-mpaku; iintliziyo zabo zona zikude lee, inkolo yabo imi ngeziqhelo kuphela.


text:
Ngoko ke mna ndosuka ndiphinde ndibancithe ngesishiqi phezu kwesithwakumbe, nobulumko beengqondi butsho buthi shwaka, nobungcaphephe bamaqili butsho bunyamalale.”


text:
Asazi ke kwabo bazifihlayo – kunyembelekile kwabafihlela *uNdikhoyo iinjongo zabo, kwabo benza izinto ebumnyameni, besithi: “Ngubani oya kusibona? Ngubani oya kusazi?”


text:
Iinto zonke bona bayazibhukuqa: kukho udongwe nombumbi – yiyiphi eyona-yona? Into ebunjiweyo ingamsola na umbumbi isithi: “Andenziwanga nguye”? Udongwe lungatsho na kumxonkxi ukuthi: “Awunangqiqo”?


text:
Kaloku kukho isimbo esithi: “Amahlathi aseLebhanon ojika abe ngumyezo weziqhamo, ke wona umyezo ube ngamahlathi.”


text:
Ngaloo mini ke nesithulu siya kuva; siya kuweva amazwi afundwa encwadini. Nemfama ehlala esithokothokweni sobumnyama ovuleka amehlo ayo, itsho ibone.


text:
Nabo bangazelwe nto uNdikhoyo uya kubavuselela ngolonwabo; abahlelelekileyo boba nemihlali ngoYedwa kaSirayeli.


text:
Eso soba sisiphelo seendlobongela, batsho banqamke abamgxekayo uThixo, nabaququzeleli bobubi batsho baphele.


text:
Baya kutshabalala abaphixanisayo; konyembeleka kwabacupha abantu ngobugqwetha; abo bajika ubulungisa ngobuxoki, bacudulele abantu abamsulwa.


text:
Ngoko ke ngoku uNdikhoyo owakhulula uAbraham uthi mayela nendlu kaYakobi: “UYakobi akaphindi abe semahlazweni, engasoze aphinde abuye anxube!


text:
Akubona inzala endiya kumpha yona, abantwana abangumsebenzi wam, uya kutsho avume athi mna ndinguYedwa kaYakobi. Ngenene, uya kundihlonela, akhahlele kum, mna Thixo kaSirayeli, alidumise igama lam elilodwa.


text:
*UNdikhoyo uthethe wenjenje: “Libhek' umoya kusapho olunenkani, abo benza izigqibo ngaphandle kwam, abenza izivumelwano ngaphandle kwam; izono zabo ziyelekelana.


text:
Bona basuka babhenela eJiputa; abanaxesha lokubuzisa kum. Nto bayifunayo kukukhuselwa yiJiputa; nto bayingxameleyo liphiko lokumkani walapho.


text:
kambe ke wonk' umntu uya kuphoxeka ngenxa yesi sizwe singento yanto, isizwe esingenaluncedo nacebo ngaphandle kwamahlazo namanyondololo.”


text:
Nalu ke udaba olundilisekileyo mayela nezilo zentlango yasezantsi: Oonozaku-zaku bacanda kweleembandezelo neengozi, kwilizwe abakrotywa ziingonyama, apho kuphithizel' iinyok' ezinobuhlungu, zikwalapho nezitshu zamagongqongqo. Iidonki neenkamela zabo ziyasuntsubala yimithwalo ezizipho ezixabisekileyo, ziphiwa isizwe esingento yanto.


text:
Kaloku iJiputa ize, ayinaluncedo mpela; yiyo loo nto ndiyibiza ngokuthi nguRahabhi ongenamsebenzi, nditsho ikhwang' elinqunyulwe neempondo.


text:
Aba ngabantu abangalawulekiyo, sisizukulwana esinenkohliso, abantu abangazimisele kuphulaphula, abayichasayo ingqeqesho *kaNdikhoyo.


text:
Kubashumayeli bathi: ‘Yithini cwaka ngemibono! Sanukusifundekela ngeemfanelo zethu! Sithuthuzeleni sihlale sinje; siboneleni okungamampunge.


text:
Ngoko ke uYedwa kaSirayeli uthi: “Ngokuba ningaluvumanga olu daba, koko nisuke naqamela ngenkohliso nengcinezelo,


text:
ngoko ke anikho lityala, nifana nqwa nodonga oluphakamileyo olunenkenkewula yethanda; ewe, sekulindeleke isithonga nanini na.


text:
Losuka lupharhake ngathi yingqayi entlekeke yaba ziingceba ezingenakukha malahle eziko namanzi equleni.”


text:
Utsho uMhlekazi uNdikhoyo, nditsho uYedwa kaSirayeli, uthi: “Nosinda ngenguquko nokuzinikezela kum; amandla enu kukuzola nokuthembela kum. Phi ke, nisala nje!


text:
Ndaweni yaloo nto nithi: ‘Sosuka sisabe ngamahashe.’ Ewe, kungaba njalo. Nithi: ‘Amahashe ethu angaphala gqitha.’ Ewe, amahashe enu angaphala nakangako kodwa nofunyanwa ngabanisukelayo.


text:
Iwaka losukeliswa lijoni elinye; xa ninonke niya kugxothwa ngamajoni amahlanu qha, nibaleke nisabe nibe njengendwe emi yodwa entabeni phaya, nayo ke iyeyentlaba-mkhosi.”


text:
Kambe ke uNdikhoyo usanilindele, usazungula ukunibabala ngesisa. Kaloku yena nguThixo ongajika-jikiyo; hayi ithamsanqa labo bakholosa ngaye!


text:
Ewe, nina bemi baseJerusalem, anisayi kuphinda nilile. Kaloku *uNdikhoyo unenceba; ngoko ke nothi nakuzibika kuye asabele.


text:
Nangona uMhlekazi eya kuniyekela ngamaxesha enkxwaleko, kodwa nguye ngokwakhe oya kunithundeza; niya kumqonda lowo uya kunifundisa.


text:
Ke yona loo *mifanekiso yenu niyinqulayo ityatyekwe ngesiliva, naleyo ityatyekwe ngegolide, iya *kugqwaliseka oku kwesishuba somfazi, niyithathe niyilahle kude, niyichile nithi: “EMbo-o-o!”


text:
Ngexesha lokulima uNdikhoyo uya kuyivulela imvula, iphume imbewu eniyityalileyo, nezityalo zikhule zitsho ngesingayiwayo isivuno. Ngelo thuba ke neenkomo zenu ziya kudla kumadlelo abanzi ayokozelayo.


text:
Kogqabhuka imithombo yamanzi ezintabeni nasezindulini ngaloo mini inkulu yokuhlaselwa nokuwa kweenqaba zeentshaba zenu, nazo ngokwazo zibulawe.


text:
Inyanga yoqaqamba njengelanga, ke lona ilanga liqaqambe ngokuphindwe kasixhenxe, kube ngathi kubandakanywa ukukhanya kweentsuku ezisixhenxe ndawonye. Koba njalo ke mhla uNdikhoyo wawabopha amanxeba awenze kubantu bakhe, azihlambe neenduma zabo.


text:
Nango amandla nobungangamsha, *obukaNdikhoyo buthi gqi kwelikude; intshinyela yomsi idiza ingqumbo yakhe, ubebezelis' imilebe ngumsindo, ulwimi lulatyuzelis' amalangatye.


text:
Umphefumlo wakhe ukhukulisa njengomlambo, ngathi ngumlamb' ozele wada watyekeza, uhluz' izizwe ngentshabalalo, uzirhintyela ngomkhala wolahlekiso.


text:
Ke nina niya kuchulumacha, nintyiloze nimemelele ngathi kungobusuku bamatheko amiselweyo. Niya konwaba ngathi ningabantu abaya endlwini kaNdikhoyo, bevuma bekhatshwa ngamaxilongo: uNdikhoyo ixhadi likaSirayeli.


text:
Wonke umntu uya kukuva ukuhlokoma kwelizwi likaNdikhoyo, ngokunjalo azive nezabhokhwe zengqumbo yakhe. Kuya kubakho amadangatye nogqabhuko-mafu, isichotho nezandyondyo zemvula.


text:
Wothi ephindelela nje uNdikhoyo ukuwohlwaya ama-Asiriya ngaloo nduku yakhe yesohlwayo, babe bona abantu bakhe bentyiloza bengqungqa ngamagubu neekatala, abe yena esilwa nawo.


text:
Kambe ke kudala lalungiswayo labaswa iziko, iziko ekuya kutshiswa kulo ukumkani waseAsiriya. Yinzongo-nzongo yomngxuma obanzi, iinkuni zifunjwe zayintaba. Ke yena uNdikhoyo wosuka avuthele atsho ngomlambo wedangatye, unqanqaze umlilo.


text:
Kunyembelekile kwabo babhenela kuncedo lweJiputa; nditsho abo bathembela kumahashe, abo bakholosa ngeenqwelo eziyinyambalala, nabaqamele ngobukroti bamajoni, nditsho amajoni amahashe, abantu abangamjongele nto uYedwa kaSirayeli, nditsho abangasifuniyo isiluleko *sikaNdikhoyo.


text:
Ukanti yena sisilumko, angasivulela nesithwakumbe; ewe, elakhe ilizwi alidliwa nja! Koko wosuka ayivukele indlu yezikhohlakali, abohlwaye abancedisana nabenzi bobubi.


text:
La maJiputandin' asiThixo, koko ngabantu, namahashe awo asimhlola, koko zizilwanyana. UNdikhoyo wothi angaphakama ibe ziziqwenga, ke yena umncedisi atsho akhubeke, aze ke yena umncedwa awe bhaxa, bonke bavuthuluke batshabalale.


text:
UNdikhoyo uthethe nam wenjenje: “Abelusi bangafanelana beqobisa ngemikhwazo, kodwa ngunotshe ukuba bayothuse ingonyama, ingakumbi xa seyilibambile ixhoba layo. Ngokunjalo nam ke akukho bani unokundinqanda ekuyikhuseleni kwam intaba iZiyon, mna Ndikhoyo uSomandla.


text:
Njengentaka ikhusela amathole ayo, nam, mna Ndikhoyo onguSomandla-onke, ndiya kwenjenjalo ukuyihlanganisela iJerusalem. Ewe, ndoyikhusela ndiyikhulule; ndogqitha kuyo ndiyisindise.”


text:
Kaloku iyeza imini apho nonke niya kulilahla eli zothe liyile mifanekiso niyiqingqe ngesiliva nangegolide.


text:
“UAsiriya ke yena wofela emfazweni. Phofu ke akayi koselwa krele lamntu: kovela krele limbi, lisuke limngxwelerhe. Kweso sithuba ke wosuka aswantsule, abafana bakhe ke bona benziwe amakhoboka.


text:
Injengele yakhe yosuka ingenwe bubuphaku-phaku, nezinxiba-mxhaka zosuka zirhwaqele zoyike, zide zibaleke zilahle kanye nayo nembasa yomkhosi.” Etshilo nje ke uNdikhoyo utshilo, Ndikhoyo lowo omlilo uvuthayo eZiyon, omsi wamadini utsho ngomlembelele eJerusalem!


text:
Zonke ngazinye zoba ngumqolomba mhla ligquthayo, zibe yinqaba yokuzimela mhla ngoqhwithela. Zofana nemijelo yamanzi kwelibharhileyo, zibe lithunzi lamawa kwilizwe eliyinkangala.


text:
Zona ziya kuba namehlo, ziqonde iingxaki zoluntu. Ziya kuba neendlebe, zikuphulaphule ukuzibika kwabantu.


text:
Kaloku isiyatha sitheth' ubuyatha, nengqiqo yaso iqulunqa ubugwenxa. Sizixakekise ngenkohliso; *uNdikhoyo sihlala simcukuceza ngengcikivo. Simshiya enjalo umntu othezwa liphango, singamkhathalele nganto nokhotheke lunxano.


text:
Umntu oyindlavini nezenzo zakhe zinenkohlakalo; uba soloko efutha ukwenza ububi, ezama ukubhubhisa amahlwempu ngenkohliso, khon' ukuze awavimbe amalungelo awo.


text:
Phakamani nindiphulaphule ke nani, nditsho nina, zimazi zingaxhalele nto; bekan' iindlebe nive xa ndithethayo, nina zintombi ezingáthi zikhuselekile.


text:
Ningade nibe ngathi nanelisekile ngoku, kodwa kozayo unyaka nongcungcutheka, kuba idiliya yona yosuka iphunze, singabikho tu isivuno seziqhamo.


text:
Xhalabani, zimazi ezihlala zingaxhalele nto; hlahlambani, zintombi ezingenaluvalo; khululani, nithi gatya ezenzila.


text:
Gixani ngenxa yomhlaba wabantu bam, kuba namhla sowugqunywe ngameva nobobo. Hlahlambani ngenxa yamakhaya avuyayo; ewe, silileleni isixeko esixokozelayo.


text:
Kaloku nekomkhulu lokhal' ibhungane, nakwisixeko esinyakazelayo kuthi bhe! Kwandlunkulu koba ngamabhodlo kanaphakade; koba lapho adloba-dloba khona amaqwarha, kube lapho itya khona imihlambi,


text:
ade uThixo asithululele uMoya wakhe, nentlango itsho ifane nomyezo weziqhamo, imiyezo yeziqhamo ifane namahlathi.


text:
yoba luvuyo kuye wonk' ubani, ingengomanzi ingesosivuno, kuyinto nje, amadlelo enabe ethe tshitshilili, iidonki neenkomo zidakasa zikhuselekile.


text:
Kunyembelekile kuwe, mtshabalalisi; wena ungatshatyalaliswanga! Yeha ke, wena tshijolondini; ke wena siqu awuqhathwa mntu! Uya kuze upheze ukutshabalalisa, ibe nguwe otshatyalaliswayo. Boze bupheze ubuqhophololo bakho, nawe ke ube lixhoba lokuqhathwa.


text:
*Ndikhoyo, khawube nenceba kuthi; asisakulangazeleli ngako! Ntsasa zonke yiba ngamandla ethu; sihlangule sakungena enkathazweni.


text:
Maxa onke uya kuba sisiseko esingahexiyo, isisele sosindiso, ubulumko, nolwazi. Umthombo wale ndyebo kukuhlonela uNdikhoyo.


text:
Ngoku koohola sekuthe bhe; abahambi abavakali ndawo konke. Izivumelwano ziyakrotyozwa; ke izixeko zideliwe, akusekho mntu uhlonitshwayo.


text:
Umhlaba ulele, ngamafusi nje, amahlathi aseLebhanon atshazile; ngoku iSharon ifana nentili yasentlango, imithi ibunile eBhashan naseKarmele.


text:
*UNdikhoyo uthi: “Ngoku ke ndosuka ndiphakame; niza kububona ubungangamsha bam; ewe kaloku, ndiza kuzimaseka.


text:
Nina bantu bakude, phulaphulani; ewe, yiveni into endiyenzileyo; nina bakufuphi, wavumeni amandla am.”


text:
Aboni baseZiyon bayagubha liphaphu, abangakhathalele Thixo bayangcangcazela. “Ngubani ke kuthi ongamelana nomlilo olenyayo? Ngubani onganyamezela umlilo ongacimekiyo?”


text:
Ngondlela zithe ngqo nothetha kakuhle, nongafuni kungenelwa ngengcinezelo, noyingcathu ongazamkeliyo izicengo, ongahambisaniyo nabafutha amayelenqe, umntu ongafunaniyo nezinto ezimbi.


text:
Ngeenkumbulo nocamanga ngehambo-nzima yamandulo: “Waya phi umphicothi-ncukacha; ephi ke yena umvavanyi? Kanti uphi yena umhloli weenqaba?”


text:
Ezo ntlanga zidelelayo zophel' emehlweni, abantu abantetho ingacacanga, abapitiliza ulwimi eningaluqondiyo.


text:
Khangelani iZiyon, isixeko samatheko amisiweyo; zisuka nje nokhangwa yiJerusalem, ikhaya lenzolo, umzi ongashukumiyo; ezawo izikhonkwane soze zancothuka, neentsontelo zawo soze ziqhawuke.


text:
Apho ke uNdikhoyo woba nguThixo wethu onamandla, soba ngathi siphakathi kweentlambo nemilambo; kodwa akukho sikhephe siya kuhamba khona, kungekho nanqanawa ingangcambaza apho.


text:
Kaloku umgwebi wethu nguNdikhoyo; ewe, uNdikhoyo yena uyasilawula. Ikumkani yethu nguNdikhoyo; nguye oya kusisindisa.


text:
Zona iintambo zenqanawa ziyeke-yeke; azisenako ukuyibamba intsika yayo, zingenako ukuyiqinisa neseyile. Boxhaphaz' amaxhoba bazanelise; kuya kuhlomla nesiqhwala esi sembala.


text:
Sondelani, zizwe, niphulaphule; inzwi kaloku nakuni, zintlanga. Maliphulaphule ihlabathi nenzaliseko yalo; ihlabathi nemveliso yalo yonke malimamele.


text:
Kalok' *uNdikhoyo ulwa nazo zonke izizwe, uxabene nayo yonk' imikhosi yazo. Wozibhubhisa xa zizonke, zonke azixhaxhe kuphele.


text:
Iinkwenkwezi nemikhosi yazo zonke zosuka zisumke zinyamalale; isibhakabhaka sosongwa ngathi ngumqulu, iinkwenkwezi zivuthuluke okwamagqabi, zitshaze ngathi ngamagqab' omdiliya nomkhiwane.


text:
Umkhonto kaNdikhoyo wodad' egazini; ewe, utsho waxhapha ngamanqatha ngathi ligazi lamatakane neebhokhwe, namanqatha ezintso zenkunz' egusha. EBhozera uNdikhoyo uya kwenza idini; ewe, yoba ngamatyadidi kwaEdom.


text:
Abantu baya kuwa njengenqu; bafane neenkunzi ezindala nezingamathole. Umhlaba uya kufuma ligazi, nothuli lunyephe ngamafutha.


text:
Wodangazela imini nobusuku, umsi utsho ngomlembelele othunquzayo, kube zizizukulwana ngezizukulwana libharhile, kungaze kunqumle mntu khona,


text:
ilizwe limiwe sisikhova nesihulu-hulu, limiwe ngookhwalimanzi namahlungulu. UThixo wolibharhisa kwakhona elakwaEdom, libe njengelamandulo kungekadalwa nto.


text:
Izakhiwo zomila ameva nobobo, iinqaba zambathwe lutshungu nesinama. Yoba sisikhululo soodyakalashe, ibe likhaya lezikhova.


text:
Koba lapho angqungqa khona amarhamncwa, zikhwazane khona neendimoni. Yoxhwarha khona nerhorho yobusuku, izula-zule iphathe kuphumla.


text:
Isikhova siya kwakha sizalele khona; zofukama zide ziqandusele, ziwakhulisele khona amathole azo. Oontloyiya boqokelelana bonwabisane khona.


text:
Khangela encwadini kaNdikhoyo ufunde: Kwezi zilo akukho singekhoyo, kungekho nesingenaqabane laso, kuba lowo ngumlomo kaNdikhoyo, nguMoya wakhe oya kuziqokelela.


text:
Isekwanguye oya kuzabela azinike inxaxheba ngazinye ngazinye. Elo yoba likhaya lazo naphakade, zime khona izizukulwana ngezizukulwana.


text:
Intlango yomemelela idlokove luvuyo; yoba yinzwakazi enjengeentaba zaseLebhanon, yochuma njengamasimi aseKarmele naseSharon. Bonke bobubona ubungangamsha *bukaNdikhoyo, bucace ubuhandiba nokomelela koThixo wethu.


text:
Thetha namagwala, uthi: “Qinani, ningabi nentaka! Kaloku uyeza uThixo wenu; uza epheth' impindezelo. Nank' egush' imbuyekezo; ewe, uza kunihlangula.”


text:
nesiqhwala sidlobe sitsiba-tsibe okwempunzi; nezimumu zomemelela ngemihlali. Kaloku kompompoza amanzi nasentlango, kugqabhuke imilambo nakwelibharhileyo.


text:
Intlabathi evuthayo yojika ibe lichibi, umhlab' okhothekileyo uphanjwe yimithombo. Asisathethi ke ngeendawo zikadyakalashe, kuba zona zoba yimigxobhozo yemizi neengcongolo.


text:
Apho ke kothi tyaba uhola; leyo ke kothiwa yindlela yobungcwele ekungekho namoni woze athi cakatha kuyo, nasiyatha solahlekisa mntu kuyo.


text:
Kuyo soze kubekho ngonyama, ingasoze ihanjwe narhamncwa; kuphela ngabakhululwe nguNdikhoyo abaya kudakasa kuloo ndlela.


text:
Abasindisiweyo nguNdikhoyo bobuyela eZiyon benemihlali, bengqungqa bememelela ngochulumacho. Soze babe sazana neentsizi nenkxwaleko; boxhamla ulonwabo naphakade.


text:
Ngonyaka weshumi elinesine wokulawula kukakumkani uHezekiya kwelakwaJuda, ukumkani waseAsiriya uSenakeribhe wazihlasela wazithimba zonke izixeko ezinqatyisiweyo zakwaJuda.


text:
Ke kaloku wandulula ingqwayi-ngqwayi yakhe eLakishe, eyithumela eJerusalem nomkhosi omkhulu. Ingqwayi-ngqwayi leyo ke yema kwindlela ebheka apho kusetyenzwa khona amalaphu, ngakumjelo otsala amanzi kwiqula elingentla.


text:
Yahlangatyezwa nguEliyakim unyana kaHilekiya umaqhuzu wakomkhulu, noShebhena unobhala wenkundla, ndawonye noJowa unyana ka-Asafu usiba-khulu.


text:
Ingqwayi-ngqwayi yathetha nabo yathi: “Xelelani uHezekiya nithi: ‘Ithethe ngolu hlobo ingangalala ukumkani waseAsiriya: Njengokuba uzithembe kangaka nje, Hezekiya, uqamele ngantoni kanye?


text:
Akuzilibali unamacebo nobuchule bomkhosi onamandla. Awu, waza walavuza kambe! Ukholose ngabani undivukela nje?


text:
Mhlawumbi ke uthi: “Hayi, thina sikholose *ngoNdikhoyo uThixo wethu.” Kanene lowo asingulo uHezekiya amdilizele iindawo eziphakamileyo zonqulo, wabhangisa namaqonga amadini akhe, esithi kuJuda neJerusalem: “Yizani kunqula kwiqonga eliseJerusalem kuphela”?


text:
“ ‘Hayi bo! Yiza kaloku, ukhe umiselane nenkosi yam, umhlekazi ukumkani waseAsiriya. Ndokunika amawaka amabini amahashe ukuba unganabo abakhweli.


text:
Kuxa ungubani wena? Akunakuthelekiswa naso nesiveke-veke kumajoni aseAsiriya, noba ungade ukholose ngeenqwelo namahashe aseJiputa.


text:
Kwesi sithuba ke uEliyakim noShebhena noJowa babhekisa apho kwingqwayi-ngqwayi, bathi: “Khawuncede ukhumshe isiAram, mhlekazi; izicaka zakho ezi ziyasiqonda. Musa ukuthetha nathi ngesiHebhere, hleze kuve naba bantu baseludongeni.”


text:
“Musani ukumphulaphula uHezekiya lo! Ukumkani waseAsiriya uthi: ‘Phumani nize kuzinikezela kum, sivisisane. Ukuba niyayenza loo nto, nonke ngabanye niya konwaba, ibe ngulowo nalowo atye iziqhamo zesidiliya sakhe namakhiwane akhe, esela amanzi equla lakhe,


text:
ndide ndize kunithatha, ndinise kwilizwe elifana neli lenu, umhlaba onemveliso yeenkozo newayini, ilizwe lengqolowa neediliya.’


text:
“Sanukulahlekiswa nguHezekiya xa esithi: ‘UNdikhoyo uza kusihlangula.’ *Nguthixo wasiphi isizwe owakhe wasihlangula esandleni sokumkani waseAsiriya?


text:
Baphi oothixo baseHamati nabaseArpadi? Baphi oothixo baseSefarvayim? Ngaba bakha bayihlangula iSamariya esandleni sam?


text:
Ke kaloku uEliyakim unyana kaHilekiya, umaqhuzu wakomkhulu, noShebhena unobhala wenkundla, kunye noJowa unyana ka-Asafu, usiba-khulu, bakhathazeka bazikrazula izambatho zabo, bahamba baya kuHezekiya, baza bamazisa loo mazwi athethwe yingqwayi-ngqwayi.


text:
Ke kaloku wathi akuziva ezi ndaba ukumkani uHezekiya, suka wakhathazeka, wazikrazula izambatho zakhe, wanxiba ezirhwexayo zokuzila, waya endlwini *kaNdikhoyo.


text:
Wathuma uEliyakim umaqhuzu wakomkhulu, noShebhena unobhala wenkundla, kunye nababingeleli abaphambili, bonke benxibe ezirhwexayo zokuzila, wathi mabaye *kumshumayeli uIsaya, unyana ka-Amozi.


text:
Makube uNdikhoyo uThixo wakho uwevile onke amazwi athethwe yingqwayi-ngqwayi leyo ibithunywe yinkosi yayo ukumkani waseAsiriya ukuze ize kuphoxisa ngoThixo ophilayo. Ngamana yakhalinyelwa ngenxa yamazwi aweve ngokwakhe uNdikhoyo uThixo wakho. Ngoko ke nceda uthandazele amasalela asindileyo.’ ”


text:
uIsaya wathi kuwo: “Yixeleleni inkosi yenu ukuba uNdikhoyo uthi: ‘Musa ukuxhalaba yiloo nto uyivileyo – loo mazwi athethwe ngamaphakathi kakumkani waseAsiriya endithuka.


text:
Ingqwayi-ngqwayi yomkhosi yathi yakuva ukuba ukumkani waseAsiriya umkile eLakishe, suka yarhoxa, yabuya umva, yaza yafika ukumkani esilwa neLibhena.


text:
Ke uSenakeribhe wafumana udaba oluthi ukumkani uTiraka umKushe nanko ehlasela iAsiriya. Ngoko ke waphinda wathumela kuHezekiya esithi:


text:
Babephi *oothixo bezizwe ezatshatyalaliswa ngoobawo-mkhulu? Abazihlangulanga ngani ke oothixo baseGozan, eHaran, eRezefe, nabo babantu baseIdeni ababeseTelasare?


text:
Uphi ngoku ukumkani waseHamati, owaseArpadi; ukumkani wesixeko saseSefarvayim? Yena owaseHena nowaseIva uphi?’ ”


text:
Ezo zigidimi zamnika loo leta uHezekiya, waza ke yena wayifunda wayithatha waya nayo endlwini *kaNdikhoyo, wafika wayandlala phambi koNdikhoyo.


text:
“Ndikhoyo, Somandla-onke, Thixo kaSirayeli, wena osesihlalweni phakathi *kwezithunywa ezimaphiko, nguwe kuphela onguThixo olawula zonke izikumkani zehlabathi. Wena walidala izulu kwanehlabathi.


text:
Kaloku ke, Ndikhoyo, khawubek' iindlebe uphulaphule. Vula amehlo akho ujonge, Ndikhoyo. Khawuweve onke la mazwi awathumeleyo uSenakeribhe, ethuka uThixo ophilayo.


text:
Ngenene, Ndikhoyo, ookumkani baseAsiriya bazibhuqa bazitshabalalisa ezi zizwe zonke kunye nemihlaba yazo.


text:
Oothixo bazo wabafaka emlilweni, wabatshabalalisa; kuba kakade babengethixo, koko yayiyimifanekiso eqingqwe zizandla zabantu ngomthi nangelitye.


text:
Ngoko ke ngoku, Ndikhoyo Thixo wethu, khawusihlangule kulo mfo, khon' ukuze zonke izikumkani zehlabathi ziqonde ukuba nguwe wedwa uNdikhoyo.”


text:
“Mayela naye ke uNdikhoyo uthi: ‘Okokwakho, wena Senakeribhe, isixeko iZiyon siyakugcolodela, isixeko iZiyon sihlekisa ngawe. Ewe, iJerusalem ihlunguzel' intloko xa ikubona wena uswantsula.


text:
Ngubani lo umngcikiva ngezinyeliso ezinje? Uba uthetha nabani, ukhwaza nje? Ngubani lo umjonge ngekratshi? Lowo ke nguYedwa kaSirayeli!


text:
Ndimbe amaqula kumazwe eentlanga, ndaza ke ndasela amanzi khona. Ndingqishe ngonyawo kuphela, ngazo zona ezi nyawo zam, zatsho zoma zonk' iintlambo eJiputa.”


text:
“ ‘Ngaba awuzange uve na, ukuba le nto yamiselwa ndim, ukuba sekuntsuku ndayicwangcisayo le nto yenzekayo namhlanje, ukuba wena udilize izixeko ezinqatyisiweyo, uzivuthulule zitsho zibe ngamabhodlo?


text:
Abemi bazo baphelelwe ngamandla; bathe nkamalala, bayanyongoba. Nqwa nomfino emasimini phaya ngathi zizithombo ezithukuzayo; ngathi yingc' entshula phezu kwendlu, esuk' itshe ingakhulanga nokukhula.


text:
“Nanku ke umqondiso wakho, Hezekiya: “ ‘Kulo nyaka uza kutya ummilela, kowesibini utye ummilela wommilela, kowesithathu ke uhlwayele uvune, utyale izidiliya, utye iziqhamo zazo.


text:
Kaloku amasalela ovela eJerusalem, lithi nyalulu kwintaba iZiyon iqela lâbo babhungcileyo. UNdikhoyo onekhwele, nditsho uSomandla-onke, nguye oya kuyenza loo nto.’


text:
“Ewe, uNdikhoyo uthethe ngolu hlobo mayela nokumkani waseAsiriya: “ ‘Akasoze angene kwesi sixeko, engayi kudubula lutolo apha. Akasoze eze phambi kwaso, engayi kusihlanganisela ngakhaka. Akasayi kwakha asingqinge esi sixeko.


text:
Ewe, wobuya agoduke kwangendlela ebeze ngayo. Soze angene kwesi sixeko! Nditshilo nje mna Ndikhoyo nditshilo.


text:
Ke kaloku isithunywa sikaNdikhoyo saya kumkhosi wama-Asiriya, safika sabulala ikhulu elinamashumi asibhozo anantlanu lamawaka amajoni. Bathe ke bakuvuka ngentsasa elandelayo bazibona izidumbu zithe gangalala!


text:
Ngamhla uthile ke uthe esanqula kwindlu yothixo wakhe uNiseroki, suka oonyana bakhe uAdrameleki noSharezere bamhlasela, bambulala ngekrele, baza ke babalekela kwelaseArarati. Ke uEsaradoni, omnye koonyana bakhe, wangena esikhundleni sakhe, wangukumkani.


text:
“Xelela uHezekiya uthi: ‘Nali ilizwi elithethwa nguNdikhoyo uThixo kayihlo uDavide: Ndiwuvile umthandazo wakho, ndazibona neenyembezi zakho. Ndiza kubongeza ngeminyaka elishumi elinesihlanu ubomi bakho.


text:
Futhi ndiza kukuhlangula wena kunye nesi sixeko kwisandla sokumkani waseAsiriya. Esi sixeko ndiza kusikhusela.’ ”


text:
UIsaya uqhube wathi: “Nanku umqondiso kaNdikhoyo ocacisa ukuba yena uya kwenza ngokwesithembiso sakhe:


text:
umthunzi welanga uza kuwuhlehlisa iinyawo ezilishumi, ubuye umva kulaa ndawo ukuyo kwisitupu sika-Ahazi.” Ngenene ke umthunzi welanga wahlehla iinyawo ezilishumi.


text:
“Phantse ndathi kanye xa ndiyindoda kwafuneka ndindwendwele kwelabafileyo, phofu ndingazukuphinda ndibuxhamle ubomi.


text:
Besendisithi soze ndibe sambona apha *uNdikhoyo; besendimncamile kweli lizwe labaphilayo. Bendisithi ndahlukene noluntu mpela, kwanokuhamba-hamba kweli gada lomhlaba.


text:
Besendifana nephempe labelusi, ndisithi ubomi bam bunqanyulwe. Njengelaphu lomsonti nam phantse ndasongwa; imini nobusuku bendisithi kum iphelil' intw' ebithethwa.


text:
Bendizibamba ngeenkophe kude kuse; suka yena wandigramza njengengonyama. Imini nobusuku bendisithi kum iphelil' intw' ebithethwa.


text:
Ilizwi lam belinkwiniza ngokwenkonjane, ndiphatha kubhonga njengehobe. Amehlo ade aluzizi ndijonge phezulu. Khawulamle, Mhlekazi, ndafa!


text:
“Yaz'ba ndingathetha ndithini na kodwa? Kuba lo ngumlomo wakho; ewe, oku kukwenza kwakho. Maxa onke ndohlala ndidakumbile ngenxa yokudandatheka komoya wam.


text:
Ewe, Mhlekazi, kuphilwa ngolu hlobo; nomoya wam ngoku wanelisekile. Ndinyange nditsho ndibe ngumqaba-qaba, ngoko ke ndiphilele wena.


text:
Akukho bani ukudumisayo engcwabeni; nokufa akumemeleli kukubonge. Abafileyo abakholosanga nganto; abakunanzanga nokunyaniseka kwakho.


text:
Kanti ke abaphilayo ngabo abakudumisayo, njengokuba nam ndisenjenjalo namhlanje; ooyise bona bagqithisela kubantwana, bebaxelela ngokunyaniseka kwakho.


text:
Ewe, Ndikhoyo, undiphilisile. Ngoku ke songqungqa simemelele, sintyiloze sitsho ngezentambula; siya kukudumisa endlwini yakho ngayo yonke imihla yobomi bethu.”


text:
Kaloku uIsaya wayeyalele wathi: “Ithumba elo libekeleni ngentlama yomkhiwane, ukuze liphole, aphile umhlekazi.”


text:
UHezekiya wabuza kuIsaya wathi: “Woba yintoni na umqondiso wokuba ndophinda ndibe nako ukuya endlwini kaNdikhoyo?”


text:
Ke kaloku ngelo xesha ukumkani waseBhabheli, uMerodaki-bhaladan unyana kaBhaladan, weva ukuba ukumkani uHezekiya ubekhe wagula wabuya wachacha. Ngoko wambhalela iileta, wazithumela ngezigidimi kunye nesipho.


text:
Zifikile ke, uHezekiya wavuya, wazamkela, waza wazibonisa konke okwakukoovimba bakhe: isiliva, igolide, ubulawu, neziqholo, ngokunjalo nazo zonke izikrweqe zomkhosi. Wazingenisa kubo bonke oovimba bakhe, akwabikho nto zingayibonanga apho ebhotwe nakubukumkani bakhe buphela.


text:
*Umshumayeli uIsaya ke waya kukumkani uHezekiya, wafika wabuza wathi: “La madoda ebevela phi, efuna ntoni khona?” UHezekiya uphendule wathi: “Aphuma kwelikude, eBhabheli, esiza kum.”


text:
“Ngaba kukho nto ayibonileyo ke apha komkhulu?” ubuzile umshumayeli. UHezekile uphendule ngelithi: “Akukho nto angayibonanga. Ndiwangenise kubo bonke oovimba bam.”


text:
‘Ngenene kuza ithuba apho yonke into elapha komkhulu nalo lonke ilifa elashiywa ngooyihlo ukuza kuthi gaa namhlanje, liya kuthinjwa, lifuduselwe eBhabheli.’ Ewe, uNdikhoyo uthi akukho nto iya kusala.


text:
“Thethani kakuhle neJerusalem; dandulukani niyixelele ukuba umzabalazo wayo ufezekile. Kaloku izono zayo zixolelwe; *uNdikhoyo uyibonelele ngaphezu kunobugwenxa bayo.”


text:
Nâlo ilizwi lidanduluka lisithi: “UNdikhoyo mhlahleleni indlela entlango; uThixo wethu mgeceleni uhola kwelibharhileyo.


text:
Zonke izigingqi mazidityelelwe, iintaba neenduli zidilizwe zibe ngamathafa, ke zona izixhobo zigqalwe zibe ziintili, amageduka aletyelwe abe zizithabazi.


text:
Ke ubungangamsha bukaNdikhoyo buya kutyhileka, lonke uluntu lububone. Kaloku lowo ngumlomo kaNdikhoyo.”


text:
Ndeva ilizwi lisithi: “Suka udanduluke uthethe.” Ndibuze ndathi: “Ndithethe ndithini na?” “Yithi: ‘Bonke abantu banjengengca; ubomi babo bulingana nobeentyatyambo.


text:
Kaloku ingca iyabuna, ivuthuluke intyatyambo yakubethwa ngumoya kaNdikhoyo. Ngenene uluntu nqwa nengca.


text:
Phakama unyukele entabeni, wena Ziyon, sigidimi seendaba ezimnandi. Danduluka umemeze, wena Jerusalem, mvakalisi weendaba ezimnandi. Sukoyika, danduluka umemeze. Yithi kwiidolophu zelakwaJuda: “Nanko ke uThixo wenu.”


text:
Kaloku iNkosi uNdikhoyo iza ngokomelela; iya kutsho ngolawulo olungqongqo. Kananjalo iphethe neziqhamo zomsebenzi wayo; ewe, ihamba nebuyambo lemigudu yayo.


text:
Yona njengomalusi iyawulondoloza umhlambi; amatakane iwaqokelela iwafunqule, ke zona ezanyisayo izithundeze.


text:
Ngubani okhe alinganise amanzi ngethende lesandla, okanye olinganisa isibhakabhaka ngesandla? Mlinganiselo mni ongavalela uthuli lomhlaba, isisiphi isikali sokulinganisa iinduli neentaba?


text:
Kakade uThixo lo ubhenela kubani, ingubani ongamfundisa okusesikweni? Ngubani ke omphokozela ulwazi, aze ambonise indlela yobulumko?


text:
Ngenene izizwe zifana nethontsi lamanzi ethungeni, nqwa nothuli azivakali nasesikalini; neziqithi ngokukwanjalo.


text:
Akafani nomfanekiso oqingqwa yingcibi, uze utyatyekwe ngegolide ngumnyibilikisi, uhonjiswe ngamakhonkco esiliva.


text:
Ihlwempu elingenasiliva nagolide lithatha umthi ongàdliwayo yimpehla, lifune ichule lomchweli, lona loqingqa umfanekiso ongashukumiyo.


text:
Ngaba anazi na? Ngaba zange nive na? Zange nixelelwe na kwamandulo? Anikuqaphelanga ukusekwa kwehlabathi?


text:
Kaloku ladalwa ngulo ungqendeve esihlalweni emajukujukwini ngaphaya kwesibhakabhaka; kuye uluntu olu lunjengentothoviyane. Ngumtwabululi-sibhakabhaka njengomkhusane, asaneke njengentente yokuhlala.


text:
Zithi zingekatyalwa nokutyalwa, ewe, zingekamili nokumila oku, suka azibhudle ngomoya zibune, isaqhwithi simke nazo njengomququ.


text:
Khawujonge phezulu esibhakabhakeni; zidalwe ngubani ezi zinto? Lo uzikhokela njengomkhosi iinkwenkwezi yena uyalazi nenani lazo. Uzibiza ngamagama zonke ngazinye; ewe, akanganganto amandla akhe, ngoko akunakulahleka nob' ibe nye.


text:
Ngani ke, Yakobi, ukuba ukhalaze, nditsho wena, Sirayeli, ukuba uthi: “UNdikhoyo akabuqondi ubume bam; uThixo wam akandazeleleli nganto”?


text:
Kanti ngaba awazi na? Ngaba zange uve na? UNdikhoyo nguThixo onguSonini-nanini; yena ngumdali wehlabathi jikelele. Yena soze adinwe atyhafe, nengqiqo yakhe ayiphengululeki.


text:
kambe ke bona abakholosa ngoNdikhoyo bosuka bahlaziyeke bomelele. Bosuka bantinge baxel' ukhozi; noba sebebaleka, soze badinwe; ewe, baya kuhamba bangaze batyhafe.


text:
“Yithini cwaka niphulaphule, ziqith' ezikude; lungelani ukuxoxa, nina zizwe. Sondelani nizithethelele; yizani ke sihlangane, sinik' isigwebo.


text:
“Ngubani lo uqhway' iqhaji empumalanga, lo ulinik' indwe konke nje jikelele? Nguban' olenza loyis' izizwe nezikumkani, omkhonto wakh' uzenza zifane nothuli? Iintolo zakhe zibatsho bathi saa, basarhake okomququ emoyeni.


text:
Yaz'ba ngubani na umphembi wale ntlekele? Ngubani owasimiselayo esi sishiqi? Mna *Ndikhoyo, yaba ndim kwasekuqaleni; ewe, yoba isendim nasekugqibeleni.”


text:
Iziqith' ezikude nazo zibonile; ewe, iziphelo zomhlaba zitsho zarhwaqela zangcangcazela. Nâzo ziqokelelana zisiza.


text:
Umchweli ukhuthaza umnyibilikisi, nàlo ugudisa umfanekiso ukhuthaza lo uwudibanisayo. Uthi: “Hayi, ngunonca!” Batsho babethelele isikhonkwane, uqine nkqi umfanekiso.


text:
“Ke wena, sicaka sam Sirayeli, nditsho wena, ndlu kaYakobi, wena uluhlanga endilunyulileyo, uyinzala yesihlobo sam uAbraham.


text:
Ndakulanda eziphelweni zehlabathi, ndakubiza kwiindawo ezisekudeni, ndaza ndathi: ‘Usisicaka sam.’ Andikubukulanga; ndakunyula.


text:
Ngoko ke ndinawe, sukoyika; ndinguThixo wakho, sukuphakuzela. Ndiza kukomeleza ndikusize, amandla am asindisayo akuxhase akukhusele.


text:
Mna ndinguNdikhoyo, uThixo wakho; ndokugcina ndikomeleze, ndithi kuwe: ‘Sukuphaphazela, ndiza kukunceda.’


text:
“Ewe, mna Ndikhoyo ndithi: ‘Ubuthathak' unjalo, Yakobi, nimbalwa ninjalo, Sirayeli, kodwa sukoyika, ndiza kukusiza. Mna Yedwa, Thixo kaSirayeli, ndim okukhululayo.’


text:
Ndokutsh' ube ngathi usisileyi sokubhula esinangayiway' amazinyo amatsha. Wozicol' iintaba uzivuthulule, iinduli uzicole zibe luthuli.


text:
Uya kuzijiwuza emoyeni, ke won' umoya uzitsho ziphephetheke; uqhwithelo lozithatha lumke nazo. Ke wena utsho wonwatyiswe nguNdikhoyo, undidumise mna Yedwa kaSirayeli.


text:
“Abahlelelekileyo bam bofuna amanzi bancame; sebekhothekile bona lunxano. Ke mna Ndikhoyo ndosisabela isikhalo sabo – mna Thixo kaSirayeli soze ndibalahle.


text:
Ndogqabhuz' imilambo emqwebedini, kutsho kumpompoz' imithomb' ezintilini, intlango ndiyijike ibe yimigxobhozo, umqwebedu utsho unkcenkcez' amanzi.


text:
Entlango kokhul' imisedare, ibe ngumngampunzi, umnquma, nemetile. Elibharhileyo lokhula ipayini, isipresi, nomgalagala.


text:
Boyibona abantu le nto baqonde, baqaphele bazi, bathi nguNdikhoyo lo uyenzileyo. Ewe ngenene, botsho baqonde ukuba oku kudalwe nguYedwa kaSirayeli.”


text:
“Nina *zithixo zeentlanga, ethe ubungqina benu;” utsho *uNdikhoyo. Ewe, uKumkani kaSirayeli uthi: “Khaniyibeke apha ingxoxo yenu, sive.


text:
Yizani kaloku, xelani izinto ezizayo; chazelan' inkundla iziganeko zamandulo; ewe, zichazeni nentsingiselo yazo.


text:
Khanisixelele ngekamva kaloku; khona nathi sotsho sithi ningoothixo. Yenzani noba yentle okanye ebuhlungu; nathi sitsho sirhwaqele, soyike.


text:
“Ke mna ndixhokonxe umfo wasentla; uyeza – ondihloniphayo nanko evela empumalanga. Iziphathamandla uzixovula ngathi ludongwe, ngathi ngumbumbi exonxa udongwe.


text:
Le nto ngubani oyazise kwantlandlolo kuni, owasilumkisayo ukuze siningqinele? Akukho namnye wakha wayixela, engekho nowakha wayithi thupha.


text:
Ndim mna kuqala owayixelelayo iZiyon, ndathi: ‘Nâbo besiza.’ Ndathumela isigidimi eJerusalem, umvakalisi weendaba ezimnandi.


text:
Ndakuzikhangela ke izithixo ezo zonke ndifika zisik' umlomo, kungekho nasinye sinako ukundiphendula.


text:
*UNdikhoyo uThixo uthethe wathi: “Nasi isicaka sam endisixhasayo. Yena ngumnyulwa wam ondikholisayo; ndimthe jize ngoMoya wam, izizwe zonk' uziphakel' ubulungisa.


text:
Ingcongolo ecekethekileyo soze ayaphule, nesibane esilozisayo soze asicime, koko uphak' ubulungisa ngokunyaniseka.


text:
Yena ke soze atyhafe adangale, de aphak' ubulungisa ehlabathini; nezizw' ezikude zilindel' umthetho wakhe.”


text:
Nalu udaba lukaThixo uNdikhoyo, umdali owatwabulula amazulu; nguye owalaneka ihlabathi nako konk' okwalo; abemi balo wabaphakel' ubomi, abantu balo wabanik' ukuphefumla:


text:
“Mna Ndikhoyo ndikubizile; ewe, ndingothembekileyo. Kaloku ndosoloko ndinawe, ndikulondoloze, ndikwenze umnqophiso nabantu bam, ube kukukhanya ezizweni.


text:
“Mna *ndinguNdikhoyo – igama lam ncakasana. Ubungangamsha bam andinikisi ngabo; udumo lwam aluzuzwa *yimifanekiso enqulwayo.


text:
Zinto endazixelayo zenzekile, futhi nezintsha ngoku ndiyazibhengeza; ewe, ndizixela zingekathungululi.”


text:
Ntyilozani niculele *uNdikhoyo ingoma entsha. Malimdumise limbonge ihlabathi jikelele; nditsho nani nonke abahamba phezu kolwandle. Mazingathi cwaka nezilwanyana zolwandle; nezikud' izizwe mazibonge zibongisele.


text:
Mayidumise nentlango nezixeko zayo; nabaseKedare mabadumise uThixo; nabaseSela mabamemelele ngemincili; ewe, mabamemeze naphezu kweentaba.


text:
UNdikhoyo yena ufunza njengegorha; yena selequle wada waligangatha. Nankw' esitsho ngentlaba-mkhosi, nto leyo idiza ukutshatshela kwakhe.


text:
*UNdikhoyo uthethe wathi: “Kaloku sekumzuzu ndithe cwaka; suka ndadl' imu ndazibamba. Ngoku ke okomfazi osikwa yinimba ndozibhija-bhija ndide ndibhonge.


text:
Iinduli neentaba ndosuka ndizibhulule, okwakuyingca nemithi ndikomise. Imilambo ndoyibharhisa yome khonkqo, imigxobhozo nezadunge zitshe khothe.


text:
Iimfama ndozihambisa ngeendlela ezingazaziyo; ewe, ndozikhokela ngomendo ongaqhelekanga. Kubo ubumnyama ndobujika bube kukukhanya; iingxondorha zojika zibe ngamathafa. Ezo zinto ndiya kuzenza; futhi ke soze ndizityeshele konke.


text:
Ke bona abakholosa *ngemifanekiso, abo bayinqulayo besithi: ‘*Ningoothixo bethu,’ ngenene baya kuphoxeka bahlazeke.”


text:
Kakade ngubani oyimfama kunesicaka sam? Sithulu saphi esidlula isigidimi sam? Ngubani oyimfama okwalowo ungowam; nditsho oyimfama njengesicaka sikaNdikhoyo?


text:
Ewe, ubonile kambe, Sirayeli; nto nje ayikuncedanga nto loo nto; uvile kambe nangeendlebe zakho, kodwa suka awaphulaphula.”


text:
Kambe ke aba bantu zizisulu zokuxhatshazwa; sebatshixelwa kwamnyama-ndawo, bade baya kufihlwa ezintolongweni. Ziindwayi ezingamaxhob' ukuxhatshazwa; ziintw' ezingenabani wakuzihlangula. Akakho othi: “Godukani ngoku.”


text:
Nguban' ophise ngoYakobi kubaphangi, onikele ngoSirayeli kubaxhaphazi? IkwanguNdikhoyo lo sikreqe kuye, sisuke asahamba ngendlela yakhe, suka asaphulaphula simthobele.


text:
Suka ke wavulela umsindo wakhe, ukuze thina sidad' emfazweni. Utsho ngomsind' odangazelayo, koko uSirayeli tu ukuqonda; suka wavaleka mpela-mpela, akahoya nokuhoya.


text:
Ngoku ke *uNdikhoyo, umdali wakho, Yakobi, nombumbi wakho, Sirayeli, uthi: “Uze ungaxhali wena, ndikuhlawulele; ndikubize ngegama, ungowam ncakasana.


text:
Noba sewucand' emanzini, mna ndiya kuba nawe; noba sowuwela imilambo, ayisoze ibe nako ukukukhukulisa; nditsho sowucand' emlilweni, soze urhawuke; amadangatye akanakukutshisa wena.


text:
Kaloku mna Ndikhoyo ndinguThixo wakho, uYedwa kaSirayeli, uMhlanguli wakho. Ndinikezela ngeJiputa ukukuhlawulela; iKushe neSebha zothath' indawo yakho.


text:
Kum uxabisekile ke kambe; yeka elo wonga, andikuthandi ngako! Ndincam' izizwe ngenxa yakho; ndinikezel' iintlanga, ndizuze wena.


text:
Uze ungaxhali, ndinawe mna; inzala yakho ndoyiqokelela empumalanga, nina ndiniphuthume nasentshonalanga.


text:
Kwelasentla ndothi: ‘Bakhulule bagoduke,’ kwelasezantsi ndithi: ‘Ungabathinteli.’ Oonyana bam babuyise kwelikude, neentombi zam eziphelweni zehlabathi,


text:
Zibizeni zonke izizwe; mazihlanganisane iintlanga. *Koothixo bazo nguwuphi owayixelayo le nto yenzekayo namhlanje, wasazisa nangezinto ezenzeke mandulo? Ewe, mazize nawazo amangqina, khon' ukuze abevayo bathi: “Axel' inyaniso.”


text:
“Ke nina ningamangqina am,” utsho uNdikhoyo, “izicaka zam endazinyulayo, ukuze nindazi nikholose ngam, niqonde ukuba ndinguye endinguye. Ngaphambi kwam akukhange kubekho thixo; ewe, yaye engasoze abekho.


text:
Mna andingothixo wasemzini kuni. Kaloku ndaxela, ndahlangula, ndavakalisa. Nina ngokwenu ningamangqina am ukuba ndinguThixo,” utsho uNdikhoyo.


text:
*UNdikhoyo uMkhululi wenu, yena uYedwa kaSirayeli, uthi: “Ngenxa yenu ndothumela eBhabheli, atsho amaKaledi asabe ngezo nqanawa zawo zeqhayiya.


text:
umkhosi wamagorha wawurholela enzonzobileni, uwonke nje iinqwelo namahashe; wafadalala, soze uphinde uthini, wafuthaniselwa mpela njengekhandlela:


text:
Khangelani ke, ngoku ndenza entsha; ewe, seyisenzeka, nani niyayibona. Ndiza kuvul' indlela enkangala, kutsho kuqukuqele imilambo entlango.


text:
Neenyamakazi ngokwazo zondihlonela, oodyakalashe neenciniba zindincome, xa sendimpompozis' amanz' entlango, kubalek' imilambo enkangala, khon' ukuze lusel' usapho lwam, nditsho usapho olukhethiweyo,


text:
Akuwenzelanga mna amadini atshiswayo; ewe, akundiwonganga ngeminikelo. Phofu akuxhanyulwanga ndim ngamadini; andikukhathazanga nangaziqhumiso.


text:
Akundenzelanga siqhumiso sivumba limnandi, ungandanelisanga nangamanqatha ezilwanyana; suka wandisinda ngezono zakho, wandikruqula ngemikhuba oyenzayo.


text:
“Ukanti mna ndim ozisusayo izono zakho. Ndenjenjalo ngenxa yesidima sam; ukundivukela kwakho sobe ndibe sakukhumbula.


text:
Mna ndozihlazisa izithwala-ndwe zesibingelelo senu, ngoko ke uYakobi ndomzisela intshabalalo; ewe, amaSirayeli ndiwayekele abe sisigculelo.”


text:
uthi *uNdikhoyo, umenzi wakho owakubumba esizalweni, yena owahlala ekunceda: Ungabi naxhala, Yakobi sicaka sam; ungumnyulwa wam endimthandayo.


text:
Ndowuphokozel' amanzi umhlaba onxaniweyo, kuqukuqele imilambo enkangala, inzala yakho ndiyithululele uMoya wam, intsikelelo yam ifukame phezu kwayo.


text:
Uthile wothi: ‘NdingokaNdikhoyo;’ omnye azibandakanye nendlu kaYakobi; wumbi agximfizwe ‘Ndikhoyo’ esandleni, naye azibize ngokuba ngumSirayeli.”


text:
UNdikhoyo uKumkani kaSirayeli noMkhululi wakhe, nditsho uSomandla-onke, uthi: “Ndingowokuqala; ndikwangowokugqibela; akukho Thixo wumbi ngaphandle kwam.


text:
Kakade ngubani onjengam? Makavele! Makakuvakalise kaloku okwênzekáyo okoko ndamisela abantu bam mandulo. Makazixele iziganeko ezizayo; ewe, makazixele!


text:
Sanukuphakuzela, musan' ukuxhalaba; kaloku ndatsho kwamandulo, unangoku ke. Kambe nina ningamangqina am. Ngaba kukho Thixo wumbi na? Ngaba likho na elinye iXhadi? Unotshe! Mna andizange ndilibone.”


text:
Akanto yanto umntu oqingqa *umfanekiso; naloo mfanekiso azidla ngawo yimfeketho. Abo bayithelelayo ziimfama; abaliqondi ihlazo labo.


text:
Wonke umntu owenza loo nto uhlazekile. Andithi na kaloku le mifanekiso iqingqwa ngabantu? Mabeze enkundleni kaloku, uya kubona bosuka barhwaqele – abakho lihlazo.


text:
Umkhandi uthatha ubhedu, alusebenze ngomlilo. Ngezo zigalo zakhe uthatha isando, alukhande elulungisa. Esasebenza njalo uyanxanwa, uyalamba, uyadinwa, yonke loo nto.


text:
Kanti ke umchweli uyawulinganisa umthi. Uzoba loo nto afuna ukuyenza ngetshokhwe; usebenzisa izixhobo zakhe ewukrola, aze ke akhuphe into efana nomntu (inzwana yomfo) ayithathe ayifake endlwini.


text:
Ehlathini phaya uthatha nawuphi na umthi; ingangumsedare, um-oki, okanye ipayini. Kanti usengatyala nawuphi na umthi, awulinde ukhuliswe yimvula.


text:
Inxalenye yomthi umntu uyayithatha abase enze umlilo, aze kwangaloo mthi enze umfanekiso awunqule. Ewe, wotha umlilo awubase ngomthi; aze kwalapho apheke isonka atye; kanti ngenxalenye yaloo mthi uza kwenza umfanekiso, awunqule esithi nguthixo.


text:
Kwangaloo mthi uyabasa, ose inyama, atye ade adikwe. Ewe, wotha umlilo ade ancome athi: “Kutsho kwamnandi; kufudumele.”


text:
Kanti ke oseleyo umthi uza kweza umfanekiso ngawo, ajike akhahlele kuwo. Uzibika kuwo athi: “Nceda undihlangule, thixo wam!”


text:
Abantu abanjalo ke zizititsi ezingayaziyo into eziyenzayo. Amehlo nengqondo yabo ivaleke mba; abayazi inyaniso.


text:
Umntu oqingqa umfanekiso aze awunqule uncitheke kangangokuba angabi nabuganga bakuthi: “Ikwangulo mthi lo ndiwubasayo ndipheke ngawo, ndize ngokunjalo ndose inyama ndiyitye. Ndingathini ukwenza kwangawo intw' enezothe, ndize ndikhahlele isikhuni somthi?”


text:
Ufana nomntu otya uthuthu. Ubhanxeke mpela; ngoku uyaphuphutheka, futhi akukho buyambo. Kaloku akavumi ukuba le nto ayiphetheyo ngamampunge.


text:
Utsho *uNdikhoyo ukuthi: “Zikhumbule ezi zinto kaloku, Yakobi; kaloku wena usisicaka sam, Sirayeli. Ndakudalela ukuba ube sisicaka sam; ndaye ke andisoze ndikulibale.


text:
Ukundivukela kwakho ndikuphuthisile; isono sakho sithe shwaka okwenkungu. Buyela kum; ndim umkhululi wakho.”


text:
Memelelani ngemihlali, mazulu; mazidume kaloku neenzonzobila. Ngqungqani nisine, nani zintaba, ningqiyaze nani, mithi yamahlathi. Kaloku uNdikhoyo uzibonakalisile; ewe, ukukhulule, wena Yakobi; utyhile amandla akhe ngawe, Sirayeli.


text:
UMkhululi wakho uNdikhoyo uyathetha; yena owakubumbayo kwasesizalweni uthi: “NdinguNdikhoyo uMenzi weento zonke; ndim owawatwabululayo amazulu, ikwandim owawolulayo umhlaba; ewe, zange ndincedwe bani.


text:
Mna ndizitsho zibhanxeke izanuse, ndidlale ngabo ke oosiyazi; ubuciko bezilumko ndiyabutshitshisa, butsho budule ubutyhakala bazo.


text:
Ndiyaluphumelelisa udaba lwezicaka zam, ndizifezekise izihlabo zabathunywa bam. IJerusalem ndithi isaza kumiwa, iidolophu zakwaJuda zibuye zakhiwe, kuvuke izixeko kuloo mabhodlo.


text:
Ke kuKoreshi ndithi: ‘Nguwe oza kundalusela; nguwe oza kufezekisa icebo lam. Wena uya kuyalela uthi: “Mayakhiwe iJerusalem.” Malunga nendlu kaThixo uya kuthi: “Mazimiswe iziseko zayo.” ’ ”


text:
Wenjenje *uNdikhoyo ukuthetha nomthanjiswa wakhe uKoreshi, amthe jize ngegunya namandla oloyiso jikelele, khon' ukuze avuthulule ookumkani, avulelwe zonke iingcango, angathintelwa ngamasango esixeko:


text:
“Ndim ngokwam oya kukutshayelela; iinduli neentaba ndosuka ndizilebele, amasango enziwe ngobhedu ndiwakroboze, nemivalo yentsimbi ndiyivuthulule.


text:
Ndokunika ubutyebi obunqatyisiweyo; ewe, obugcinwe kwiindawo ezifihlakeleyo. Uya kutsho uqonde ukuba ndinguNdikhoyo uThixo kaSirayeli; ngenene ndim okubize ngegama.


text:
Ngenxa yesicaka sam uYakobi, nditsho uSirayeli endimnyulileyo, ndikubize ngegama, ndakuthi jize ngesihomo nesithozela, nangona wena ungandazi nje.


text:
Le nto ndoyenza ukuze baqonde bonke, bazi emhlabeni wonke jikelele, baqonde ukuba mna ndinguNdikhoyo, bazi ukuba akukho Thixo wumbi.


text:
Ndikudalile ukukhanya, kanti ke nobumnyama; ivela kum impumelelo, ngokunjalo neshwangusha; ndim mna Ndikhoyo ozenzayo ezi zinto.


text:
Ndokuthobela ulungelelwano lune njengemvula, ke wona umhlaba uya kulwamkela kutsho kuthi qhakra inkululeko nobulungisa. Ndim mna Ndikhoyo unobangela wezi zinto.”


text:
Mawoo kulowo uphikisana noMenzi wakhe! Imbiza nje yomdongwe ingathini ukusuka iphikisane nombumbi wayo? Ungathini umdongwe ukuthi kumbumbi: “Wenza ntoni kodwa?” Ingakhalaza na imbiza ithi: “Uliqhithala, mbumbindini”?


text:
*UNdikhoyo, uThixo oYedwa kaSirayeli, umdali wakhe, uthi: “Ningathini na ukundithethisa ngekamva, nindinkqangise ngabantwana bam, nide nindixelele ngemfanelo yam?


text:
Ndim owalenzayo ihlabathi; ndim owadala uluntu kulo; ngezam izandla ndawatwabulula amazulu; ndiyayilawula inyambalala yawo.


text:
Ngobulungisa bam ndim oxhokonxe uKoreshi; ndoyityeneneza indlela ayihambayo. Isixeko sam iJerusalem wobuya asivuse; uza kubakhulula abantu bam abathinjiweyo. Loo nto woyenza ngaphandle kwembuyekezo; kaloku uthethile uNdikhoyo uSomandla-onke.”


text:
KuSirayeli utsho uNdikhoyo ukuthi: “Ubutyebi beJiputa neKushe bobákhó, iingxilimbela zaseSebha ngamakhoboka akho. Zona ziza kulandela zikhonxiwe; zokhahlela kuwe zivuma zisithi: ‘Nini kuphela abanoThixo; akukho wumbi.’ ”


text:
Ke yena uSirayeli wahlangulwa nguNdikhoyo; olwakhe usindiso lohlala luhleli; yena akasoze ahlazeke aphoxeke nanini nanini.


text:
UNdikhoyo nguye umdali wamazulu; ngenene nguye oyena-yena Thixo. Ihlabathi eli labunjwa nguye; walenza waza walizinzisa. Akalenzanga laba ngumqwebedu obharhileyo; walenzela ukuze limiwe luluntu. Yena ke uthi: “Ndim uNdikhoyo; akukho Thixo wumbi.


text:
Ewe, mna andithethanga ekusitheleni, nenjongo yam andizange ndiyifihle. Mna andiyixhamlanga indlu kaYakobi, ndingatshongo nokuba mayindifune enkqantosini. NdinguNdikhoyo; mna ndiyayithetha inyaniso, mna ndiyakuvakalisa oko kuqinisekileyo.


text:
“Qokelelanani, nonke zizwe; nditsho nina, mingqandanda esindileyo. Yizani kaloku nizokuxoxa, bantundini bazizityhakala ezingazi nto, nina batyethe imifanekiso yomthi, nina banqula *oothixo abangento yanto.


text:
Yizani kuxoxa enkundleni; mabathetha-thethane abamangalelwa. Ngubani owayixela kwamandulo le nto? Ngubani owayivakalisa ingekenzeki? Asindim na Ndikhoyo? NdinguThixo osindisayo, olilungisa; ngaphandle kwam akukho Thixo.


text:
Ngenene ndiyafunga, yaye esam isifungo sinyanisekile; ewe, sona soze siguquke: Zonk' iintlanga zokhahlela kum, zifunge ukuba zondithobela.


text:
Zovuma zithi: ‘KukuNdikhoyo kuphela ukuzuzwa kosindiso namandla.’ ” Ke bona abamthiyileyo bohlazeka.


text:
“Namhlanje uBhele uthotyiwe; uNebho uwe bhaxa! *Oothixo ebenikade nijikeleza nabo namhlanje batyabula imiqolo yezilwanyana. Ngenene baluxanduva lomthwalo.


text:
“I-i-i-nzwi ke wena, ndlu kaYakobi! Ndiphulaphuleni nina masalela endlu kaSirayeli, nina endanixhasa kwasekukhawulweni kwenu, ndaza ndanisingatha kwasekuzalweni kwenu.


text:
Noda niguge nibe ziingwevu mna ndisengulowo unixhasayo. Nenziwa ndim, ngoko ke ndonisingatha; ewe, ndonigcina ndinihlangule.


text:
Abantu bakhupha igolide engxoweni, isiliva bayilinganisa esikalini, basuke baqeshe ingcibi, ibenzele uthixo; kamva ke basuka bee guqaqa bamnqule.


text:
Bambeka emagxeni, bamtyathe; bambeke endaweni yakhe, eme bhuxe. Kaloku yena lutiniko olungashukumiyo. Udl' imu noba umntu uyazibika kuye; akakwazi kuhlangula mntu ezingxakini.


text:
Isiphelo ndasixela kwasekuqaleni; kwamandulo ndazivakalisa izinto ezizayo. Ndatsho ukuba icebo lam soze liwe, koko ndokufezekisa oko ndikumisileyo.


text:
Mna ndibize umfo empumalanga; sisitshu esiya kurhiwula njengokhetshe. Yena woyifezekisa yonke injongo yam; njengoko ndithethile kuya kuba njalo kanye.


text:
Umhla wosindiso wona ndiyawusondeza; ngenene awukude kuya phi. Ukusindisa kwam akuyi kulibazisa; ewe, ndiza kuyihlangula iZiyon, uSirayeli ndimzisele isidima nesithozela.”


text:
*UNdikhoyo uthi: “Yihla esihlalweni, ntombindini Bhabheli; ewe, yiza nawe ukhe ugqush' eluthulini. Wena wakhe wayinzwakazi yentombi; oko kuguda nokuthamba ngoku kumkile.


text:
Thath' ilitye, usil' ingqolowa; ewe kaloku, sikhulule isigqubuthelo; finyeza kaloku, uwel' imilambo.


text:
Kaloku ngoku buza kudlula ubuze bakho; awukho kukuphoxeka nalihlazo. Kaloku mna ndiza kuziphindezela; ibe ke andizi kuba nalusini konke.”


text:
UNdikhoyo uthi: “Yithi cwaka, ntombindini Bhabheli, uhlale ebumnyameni. Kaloku wena ngoku akusayi kuthiwa uyikumkanikazi yezizwe.


text:
Besendinomsindo ngakubantu bam; ndide ndalishwabulela ilifa labo; suka ndabayekela esandleni sakho. Ke wena awubanga nanceba konke, neengwevu usuke wagadalala nakuzo.


text:
Ubusithi wena woba sisimakade, uhlale uhleli uyikumkanikazi. Khange uzikhathaze nganto; khange uzidube nangokujonga isiphelo.


text:
“Phulaphula ke, wena mthandi weziyolo; nditsho wena uzicingela ukuba ukhuselekile, nditsho wena uzilinganisa noThixo, wena othi nguwe okhoyo, akukho wumbi. Ubusithi wena soze ube mhlolokazi; soze ulahlekelwe bantwana.


text:
Kodwa ngephanyazo nje – ngamini-nye – ilahleko yabantwana kunye nobuhlolokazi iza kukufikela nawe zikho ezo ngwebedla zakho, ekho loo makhubalo akho namaqwili; ewe, zofika ziphelelise.


text:
Ubusithi uza kukhuselwa yinkohlakalo; usithi akukho bani ukubonayo. Ubulumko bakho nolwazi bukulahlekisile; usitsho nje ukuthi nguwe okhoyo, akukho wumbi.


text:
Ngoku wena uzelwa sisithwakumbe, ibe nemilingo yakho ayinakuma ngaphambili. Uza kuqutyulwa sisibetho ongenakusingxengxezela, ufikelwe sisihelegu ongazange wasicinga.


text:
“Bambelela kuloo makhubalo nezo ziphondo, njengoko kaloku walunyulelwa kuzo! Hleze kuthi kanti zisenokunceda; mhlawumbi ngazo ungazigrogrisa iintshaba.


text:
Namacebiso lawo akuqobile; mabeze kaloku oosiyazi bakuhlangule, nditsho abo bacalula iinkwenkwezi, abo bazoba amazulu ngezigaba zawo, abo baphicotha ubume benyanga nganye, baze bambulule baxele izinto ezizayo.


text:
Bona baza kufana nemvuthuluka yengca, kuze kuthi gqi umlilo ubatshise. Sobe babe nako nokuzihlangula; amadangatye onqanqaza batsho bathi shuu! Kaloku lowo asinguwo umlilo wokothiwa.


text:
Usizo lwazo luphelel' apho ezo zazi zakho walunyulelwa kuzo. Zonke zophephetheka ngeendlela zazo, kube kungekho bani ungakuhlangulayo!”


text:
*UNdikhoyo uthi: “Khanibek' iindlebe, ndlu kaYakobi; nditsho nina babizwa ngoSirayeli, nina bomnombo kaJuda, nina bafunga igama likaNdikhoyo, nina bathi banqula uThixo kaSirayeli, kodwa ngenene nisitsho nje ngomlomo!


text:
Kanti kwanina niyazidla, niqhayisa ngokuthi nina ningabemi besixeko sikaNdikhoyo; nithi nina nixhomekeke kuThixo kaSirayeli, ogama linguNdikhoyo uSomandla-onke.


text:
“Kudala-dala ndatsho kwangonoquku; ewe, ndazixela izinto eziza kuhla, kamva ke ndatsho suka zenzeka njengoko.


text:
Kambe ke wena bendisazi ukuba uneenkani nqwa nesele, ntondini eqinis' intamo, lityendini lenyengane!


text:
Kungoko ndazibhengeza kwakudala ezi zinto, izehlo ndazixela ngaphambi kokuba zenzeke, khon' ukuze wena ungabi nako ukuthi leyo yimisebenzi *yezithixo ozinqulayo.


text:
Konke endakuxelayo kwenzekile. Vuma kaloku! Kanti ke ngoku ndiza kuxela into entsha, imfihlakalo eningazange nayazi.


text:
Zange uve uqonde nakuqonda, kuba ubungenako kakade. Bendikwazi ukuba wena awuthembekanga; ndiyakwazi ukuba ungumvukeli owaziwayo.


text:
Ngenxa yegama lam ndibuya nganeno ngomsindo; ngenxa yodumo lwam ndiyazithibaza ukuze ndingakutshabalalisi.


text:
Kungenxa yam ukuba ndenjenje; soze ndiliyekele ngehlazo igama lam, kungekho bani wosizuza neso sihomo. Andinikisi ngaso; sesam ndodwa.”


text:
*UNdikhoyo uthi: “Bek' iindlebe uphulaphule, Yakobi, nditsho wena, Sirayeli endakubizayo. Mna ndinguNdikhoyo: ndingowokuqala, ndikwangowokugqibela.


text:
Ndim owamisa iziseko zehlabathi; ndim lo owawatwabululayo amazulu. Ndithetha ngelizwi, zisuke zibekho.


text:
Qokelelanani niphulaphule xa ninonke. Kakade sisiphi *isithixo esinokuvakalisa into enjengale? Ndinyule oza kuhlasela iBhabheli. Yena uza kwenza oko kufunwa ndim.


text:
Khawusondele ke uphulaphule. Kwasekuqaleni ndathetha ngokuphandle, futhi nokufezeka kwazo kokwam.” Ewe, uMhlekazi uNdikhoyo undithumile, wandixhobisa ngoMoya wakhe.


text:
Utsho ke *uNdikhoyo, uMkhululi wakho, uYedwa kaSirayeli: “Mna ndinguNdikhoyo uThixo wakho. Ndikufundisa nje kaloku ndiyakunceda; ndikufaka endleleni ekufaneleyo.


text:
Akwaba wawuyiphulaphule imiyalelo yam. Ngelumpompoza njengamanzi uloyiso lwakho, budlobe okwamaza ubulungisa bakho.


text:
Ngeba ke namhlanje inzala yakho yinyambalala engenakubalwa, lingaze linqanyulwe igama lakho, kananjalo lingaze litshabalale.”


text:
Phuman' eBhabheli; washiyeni amaKaledi! Bhengezani ngemihlali; ewe, memezani nazis' abantu bonke, nithi: “UNdikhoyo usihlangule isicaka sakhe uYakobi.”


text:
Ngokuya wayebakhokela kwinkqantosi ebharhileyo abantu bakhe zange bafe lunxano; wabakhuphela amanzi eliweni, suka waliqhekeza, aza ampompoz' amanzi!


text:
I-i-i-nzwi! Bekan' iindlebe, zizw' ezikude! Yivani ke, nina nto zihlal' ekudeni! *UNdikhoyo wandibiza ndingekaliboni ilanga; ewe, wandikhankanya ndingekazalwa.


text:
Wawenza amazwi am ahlaba njengekrele; ewe, yena wandifumbatha ngesandla, wandicikiza ngathi uhombisa utolo, wandithi xhwa sendilind' umayenzeke.


text:
Ke mna ndithe: “Ndibulalekele ilize; umzabalazo wam ungamampunge. Kambe ke ibango lam likuNdikhoyo; nguThixo wam oya kundibuyekeza.”


text:
UNdikhoyo owandibumba esizalweni, wandenza isicaka sakhe, ukuze ndibuyisele uYakobi kuye, ndiphuthume uSirayeli owabhacayo. Kaloku isidima ndisizuza kuNdikhoyo; amandla am ampompoza kuThixo wam.


text:
UNdikhoyo uthethe wenjenje: “Njengesicaka sam akwanele okokuba ubuyisele ubuhandiba kwaYakobi, uphuthume amasalela kaSirayeli endiwalondolozileyo, koko ndikumisela ukuba ube lukhanyiso lweentlanga, ube lusindiso lwam olubandakanya ihlabathi jikelele.”


text:
UYedwa, uNdikhoyo, uThixo kaSirayeli, lowo unguMkhululi wakhe, uthi kulowo udelwe mpela-mpela, nditsho lowo ucatshukelwayo zizizwe, lowo usisicaka seziphathamandla: “Izikumkani ziya kukubona; ewe, ziya kuphakama zikhahlele, namatshawe aya kuvova ee guqaqa!” Yonke loo nto ke iza kwenzeka kuba uNdikhoyo ekunyule wena ukuze ube sisicaka sakhe, nditsho uThixo onguYedwa kaSirayeli othembekileyo.


text:
*UNdikhoyo uthi: “Ayeza amathuba akholekileyo, imihla yokusindiswa. Ke mna ndiya kukusiza, ndisabele ndakuva uzibika. Ndiya kukwalúsa ndikukhusele, ngawe ndenze umnqophiso nabantu. Ngawe ndolibuyisela kubantu bam ilizwe, ndilabe eliyinkangala libe lilifa,


text:
amabanjwa uwathethele uthi: ‘Yinkululeko; khululekani;’ uthi kwabo basebumnyameni: ‘Phumani, nize ekukhanyeni.’ “Bona baya kutya ngasezindleleni njengeegusha ezitya ezindulini.


text:
Abayi kubuya balambe banxanwe; ilanga lentlango aliyi kubenzakalisa. Baya kwaluswa ngulowo unovelwano, abakhokelele kwimithombo empompozayo.


text:
Memelelani ngovuyo, nina mazulu; yeyezela uhlahlambe, wena mhlaba; hlokomani nivume, nina zintaba! Kaloku uNdikhoyo uyabathuthuzela abantu bakhe; uhlabekile ziinkxwaleko zeentsizana zakhe.


text:
Waphendula ke esithi: “Ngaba umfazi angalulibala na usana lwakhe, ade angavakalelwa ngowakhe umntwana? Noba ke yena angade amlibale, okokwam ke mna soze ndikufulathele,


text:
kuba igama lakho ndilivambile, ndilithe tyaba esandleni sam; iindonga zakho zihlala zisemehlweni am.


text:
Khawulaqaze uqwalasele: nâbo oonyana bakho bexhontelana; nâbo bebuya begxalathelana. Ndiyafunga mna Thixo ophilayo, nawe wozingca ngoonyana bakho, uxel' umtshakazi ngobuyoko-yoko bakhe.


text:
“Ngenene ilizwe lakho labhukuqwa lada labharha, kodwa ngoku loba lincinane kunabo, lingabalingani abo babuyela kulo; abo balibhukuqayo boba sebekude.


text:
Abantwana obazalele ekuxhwalekeni ngeny' imini baya kuthi kuwe: ‘Lo mhlaba mncinane gqitha; sivulel' indawo, ukuze sime nathi!’


text:
Uya kwandula ke uthi: ‘Ndibathathe phi abantwana abangaka? Ndandingaphathi, ndiludlolo; kaloku ndathinjwa ndagxothwa. Kambe ke bakhuliswe ngubani aba? Mna ndasala ndiyimpula kalujaca, ngaba luphuma phi na usapho olungaka?’ ”


text:
UMhlekazi uNdikhoyo uthi: “Ndiya kuzikhweba iintlanga, ndiziphakamisele imbasa yam izizwe, zitsho zize nalo usapho lwakho, zibabeleke oonyana bakho, zizifunqule iintombi zakho.


text:
Ookumkani boba ngabondli bakho, ookumkanikazi babe ziineni zakho; bothi vovololo, benik' imbeko kuwe, borhuqa phantsi ngentlonipho, utsh' uqond' ukuba ndinguNdikhoyo, soze badane abo bathembela ngam.”


text:
Kambe yena uNdikhoyo uthi: “Yiloo nto kanye eza kwenzeka: amaxhoba othathwa kumajoni, abathinjwa bakhululwe kubathimbi. Baxabene nam abo balwa nawe; usapho lwakho lona ndiluhlangule.


text:
Abakucinezelayo ndobatsho bavukelane; boqumba babe ngoomnqay' ulambile, noluntu lonke lutsho lundiqonde ukuba ndinguNdikhoyo okusindisayo, mna Mkhululi wakho, iNgangamsha kaYakobi.”


text:
*UNdikhoyo uthethe wathi: “Ùthi abantu bam ndabagxotha okomfo esahlukana nomfazi wakhe? Ziphi ke iincwadi zolo qhawukano? Ngaba ndanithengisa kubani njengomfo othengisa ngekhoboka lakhe? Hayi kaloku, nathengiswa ngenxa yezono zenu; nagxothwa wena nonyoko ngenxa yamatyala enu.


text:
Ndakufika akubangakho bani undamkelayo; ndaba ngamemeza akwasabela mntu. Ngaba imfutshane na ingalo yam? Ngaba andinako na ukukukhulula? Mhlawumbi makube andinamandla na ukuze ndikusindise? Ndithi ndingakhalima lome qoko ulwandle, imilambo itsho ibharhe, iintlanzi zife kukunqaba kwamanzi; yeka ke elo phunga!


text:
UMhlekazi *uNdikhoyo undazisile into emandiyithethe, ukuze ndikhuthaze abo batyhafileyo. Ntsasa zonke undivusa ndiphulaphule njengalowo ufundiswayo.


text:
Ndazinikezela kwabo bandibethayo, kwabo banditsala-tsalayo, bencothula intshebe yam, bephatha kunditshicela ebusweni bendinyelisa.


text:
Kaloku uMhlekazi uNdikhoyo uyandisiza; ngoko ke andiyi kuhlazeka. Ndikulungele ukunyamezela; ewe, andisayi kudana.


text:
UThixo ondithethelelayo ukufuphi nam; yena wosuka andigwebele. Ngubani ke ongade andimangalele? Makeze kaloku, siye enkundleni; makachaze izityholo andibeka zona.


text:
Mna ndithethelelwa nguMhlekazi uNdikhoyo. Ngubani ke onako ukundigweba? Abandimangalelayo boguga njengengubo; nabo baya kumemethwa ngamanundu.


text:
Ngoobani na abamnqula ngentlonelo uNdikhoyo, abasiphulaphulayo isicaka sakhe? Ofikelwa bubumnyama, ekude nokukhanya, makathembele ngoNdikhoyo; ewe, makakholose ngoThixo wakhe.


text:
Nina baphembi bamayelenqe, isikhuni sobuya nomkhwezeli. NguNdikhoyo oya kuyenza loo nto, ke wena ufe ungcungcuthekile.


text:
*UNdikhoyo uthi: “Phulaphulani, nina banxanel' ubulungisa, nina babongozana noNdikhoyo. Khangelani kwiliwa enathwetyulwa kulo, kuloo mqhokro navunjululwa kuwo.


text:
Khanicinge ngoAbraham inyange, nangoSara yena ungumawokhulu. Ndambiza eyedwa kuphela, ndaza ndamsikelela waba sisizwe.


text:
Inene uNdikhoyo woyithuthuzela iZiyon, akhathazeke ngenxa yamabhodlo ayo. Elibharhileyo wolijika libe ngumyezo, nentlango ibe njengomyezo waseIdeni, khona kulawule uvuyo nemincili, ibe yintsholo yengoma yokudumisa.


text:
“Ndiphulaphuleni ke, bantu bam, nibek' iindlebe, sizwe sam. Mna ndowisa umthetho; ulawulo lwam lukhanyisele izizwe.


text:
Ngokukhawuleza ndiza kuhlengahlengisa; usindiso lwam lusendleleni; izizwe zolawulwa ndim ngenkqu. Kaloku nezikude zindilindele; nazo zikholose ngamandla am.


text:
Khanijonge amazulu phezulu, nijonge umhlaba phantsi. Amazulu othi pheselele njengomsi, umhlaba uguge njengengubo, abantu bafe njengeempukane. Ke lona usindiso lwam lohlala luhleli; ubulungisa bam soze buthini.


text:
“Ndiveni, nina babaziyo ubulungisa, luhlangandini lunomthetho wam entliziyweni. Sanukuzihlupha ngâbo baninyelisayo, ningazidubi nangabo banithukayo.


text:
Bonyamalala ngathi yingubo edliwe ngamanundu, ngathi buboya begusha obudliwe ngumbungu. Ubulungisa bam bona boma bumi; usindiso lwam lukwizizukulwana ngezizukulwana.”


text:
Hoyina, Ndikhoyo! Sihlangule! Xhoba ngamandla akho usihlangule; makube njengemihla yamandulo. Kaloku nguwe owahlanganisela inabulele; nguwe owamqwenga-qwengayo uRahabhi.


text:
Abo bahlawulelweyo nguNdikhoyo baya kungena eJerusalem bechulumacha, bengqungqa bememelela ngemihlali, bathiwe jize ngovuyo ngonaphakade, bonwabe babe nemincili, bangaze babuye bazane neenzingo neenkxwaleko.


text:
UNdikhoyo utsho ukuthi: “Mna ndingulowo ukuthuthuzelayo; ngani ke ukuba woyike umntu – into evuthuluka njengengca?


text:
Kanti umlibele na uNdikhoyo uMenzi wakho, yena wawatwabululayo amazulu, yena walisekayo ihlabathi? Ngani ukuba uhlale ngedyudyu, usoyika ingqumbo yomcinezeli? Lowo uzungula ukukutshabalalisa soze abe nako ukukuchukumisa.


text:
Abo babanjiweyo sebeza kukhululwa; abayi kufa, koko bodla ubomi obude, bangalambi, koko baxhamle intlutha.


text:
Mna ndinguNdikhoyo uThixo wakho; mna ndiyalushukumisa nolwandle, amaza alo atsho agragrame. Igama lam nguNdikhoyo uSomandla-onke.


text:
Mna ndawatwabulula amazulu, ndazaneka iziseko zehlabathi. KwiZiyon ke ndithi: ‘Ke wena ungowam; imfundiso yam ndikunikile, futhi ke ndiyakukhusela.’ ”


text:
Vuka! Vuka, Jerusalem! Phaphama ude uphakame! Kaloku usizekile isohlwayo akuphathele sona *uNdikhoyo; usiqongqoloze sada sakunxilisa.


text:
Ngoku ke akakho okukhokelayo – namnye kubantu bakho – engekho nakoonyana obazeleyo; tu umntu wokukurhuqa.


text:
Kuwe ilishwa lishwabene ngokuphindiweyo: umhlaba wakho uvukuzeliswe yimfazwe; abantu bakho bamemethwa yindlala. Ngubani ke onokukuthuthuzela?


text:
Oonyana bakho zizigede eziyobayo; bathe tywaa ezitalatweni phaya. Sebefana nenxala emgibeni. Batyakatywa yingqumbo kaNdikhoyo; umsindo woThixo wakho uphezu kwabo.


text:
Utsho uMhlekazi uNdikhoyo, nditsho uThixo wakho lo ukuthethelelayo: “Ngoku ndiyayisusa kuwe le ndebe, ingqumbo le ndakuseza yona, le isuke yakugxadazelisa; ngoku sobe ube sayixhamla.


text:
Ndoyinika abakuphakele ingcinezelo, abo bakwenze umgaqo wokuhamba, abo bakuxangxathe ngeenyawo, abo bakuxovule njengomhlaba.”


text:
Vuka! Vuka, Ziyon! Khawuvath' amandla nokomelela; khawufak' ezingayiwayo ngokundileka. Awu, Jerusalem, sixekondini esingcwele, kula masango soze babe sangena abangalukanga nâbo *bagqwalisekileyo.


text:
Vuk' uvuthulul' uthuli olo; mbanjwandini Jerusalem, khululeka. Thukulul' amakhamandel' akukhonkxileyo, ungqendeve, mthinjwandini Ziyon.


text:
UNdikhoyo uthi: “Ukungena kwenu ebukhobokeni zange nihlawulelwe, ngoko ke naxa nikhululekayo akuyi kwenziwa mrhumo.”


text:
Ewe, uMhlekazi uNdikhoyo uthi: “Kuqala abantu bam bâya kuhlala eJiputa; kamva ke bangena phantsi kwedyokhwe yama-Asiriya.


text:
Ngoku ngaba yiyiphi ke le imeko?” utsho uNdikhoyo. “Kaloku abantu bam baqweqwedisiwe bangena ebukhobokeni ngaphandle kwentlawulo, nabaphathi babo baphoxisa ngabo. Igama lam lihlala linyeliswa imihla yonke.


text:
Hayi ubuhle beenyawo zesigidimi sibhijel' iintaba, sipheth' iindaba ezimnandi, sibhengeza sisithi: “Uxolo lufikile! Yonk' intw' ilungile! Nal' usindiso!” Ewe, sibhekisa kwiZiyon sisithi: “UThixo wakho uyalawula.”


text:
Abalindi batsho ngentswahla, batsho ngenzwinini yovuyo ngazwi-nye. Kaloku ngoku sebebona ngamehlo; nanko uNdikhoyo engena eZiyon!


text:
Dandulukani ngemivuyo nemincili nani ke, mabhodlo aseJerusalem. UNdikhoyo wobathuthuzela abantu bakhe, ayikhulule iJerusalem.


text:
Yena wosebenza ngamandla awodwa, zibone zonke izizwe, usindiso loThixo wethu lutyhileke kuzo zonke iintlanga.


text:
Ke nina phumani, hambani nimke apho, ningachukumisi nento le *enomlaza. Phumani ningenabala nimsulwa, baphathi bobuncwane bendlu kaThixo.


text:
Namhla aniyi kuphuma magxabha-gxabha. Kaloku animki ngakuba nibhaca, koko nikhokelwa nguNdikhoyo. UThixo kaSirayeli wonikhusela ngeenxa zonke.


text:
Ke abaninzi bomangaliswa bakusibona; suka santleke-ntleke asazeka, imbonakalo yaso ingachazeki, singasafani nanyana wamntu.


text:
Nangoku ke wochaphazela izizwe ezininzi, izikumkani zikhumnqe zisik' umlomo. Kaloku zobona zide ziqondisise nento ezingazange zayazi.”


text:
Ke abantu bophendula bathi: “Ngubani ongékholiwe ludaba esiluvileyo? Ngubani ongéwuqondile umnwe kaNdikhoyo?


text:
Kaloku isicaka sikhule njengesithole kwelibharhileyo, suke asabi namfaneleko nabunganga, saba ngasijonga asabi namtsalane.


text:
Abantu basidelile basibukula, saba ngumntu wenkxwaleko nentlungu. Saba njengalowo ufulathelwayo, engasiwa so; saba ngulowo udeliweyo, nathi asasikhathalela.


text:
“Kanti ngenene buthwelwe nguye ubuthathaka bethu, inkxwaleko yethu yâsemagxeni akhe. Ngenene thina besiba ubandezelekile, sisithi uyabethwa nguThixo.


text:
Phofu ke ungxwelerhwe ngenxa yokukreqa kwethu; ewe, ubulewe ngenxa yobugwenxa bethu. Ukohlwaywa kwakhe kusiphathele uxolo; thina sinyangwe ngamanxeba akhe.


text:
Sonke salahleka njengeegusha, elowo wabhadula ngeyakhe indlela; ke yena uNdikhoyo wamwisela ngobugwenxa bethu sonke.


text:
“Ewe, yena waphathwa gadalala, kodwa wathi cwaka, akakhalaza tu. Waba njengexhwane eliya kuxhelwa, wathi cwaka njengegusha ichetywa; ewe, akawuvulanga umlomo wakhe.


text:
Wanqanyulwa ngengcinezelo nesigwebo. Kwisizukulwana sakhe ngubani oyiqondileyo le nto? Inene, wanqanyulwa kwelabaphilayo; wabethwa ngenxa yezikreqo zamawethu.


text:
Engcwabeni walala nezikhohlakali, ngokunjalo nesityebi ekufeni kwakhe, nakuba wayengenzanga lugonyamelo, engazange waba ngokhohlisayo.”


text:
Kanti yintando kaNdikhoyo ukuba abandezeleke abulawe, khon' ukuze ukufa kwakhe kube lidini lokungxengxezela izono. Ngoko ke wobona nezizukulwana; uya kukhula ade akhokhobe; ngaye intando kaNdikhoyo yofezekiswa.


text:
Ngenxa yembandezelo yakhe wobuya axhamle ulonwabo. Uthi uNdikhoyo: “Ngokwazana nesi sicaka sam sindikholisayo abaninzi bofumana ubulungisa. Kaloku sona sibuthwele ubugwenxa babo.


text:
Yena ndomabela isahlulo phakathi kweendwalutho, abe nenxaxheba kumaxhoba ndawonye namagorha. Kaloku waziqongqothela ekufeni, wada wabalwa nabakreqi. Kaloku usithwele isono sabaninzi, wenza isingxengxezo ngenxa yabakreqileyo.”


text:
Danduluka utyibele, ludlolondini Jerusalem! Ewe, hlabel' ingoma umemelele kaloku, nawe, wen' ungazange wayiva inimba. Kaloku lona usizana loba ngunobantwana; loba ngaphezu kwakhe umfaz' onendoda. Ewe, *nguNdikhoyo oyithethileyo loo nto.


text:
Yandise loo ndawo uhlala kuyo; sukuthandabuza, yolule nemikhusane yentente yakho; zandise iintsontelo, uzibethelele ziqine izikhonkwane.


text:
Kaloku uza kunabela macalana onke; isizukulwana sakho siya kuzithimba izizwe, umhlaba ubuyele kuso, size sime kwezo zixeko zingamabhodlo.


text:
Musa ukuxhala, awuyi kungena hlazweni; ungaphithizeli, awusayi kuthotywa. Ihlazo lobutsha bakho lona lolibaleka, ungabi sasikhumbula nesingcikivo sobuhlolokazi.


text:
Kaloku nguMenzi wakho indoda yakho; igama lakhe ke nguNdikhoyo uSomandla. NguYedwa kaSirayeli uMkhululi wakho; kuthiwa nguThixo wehlabathi jikelele.


text:
Ngoku uNdikhoyo uphinde wakubuyela, njengomfazi osel' enomvandedwa kukushiywa, nditsho umfazana owaliweyo. Kodwa ke uThixo wakho uthi:


text:
Ndakufulathela ndinengqumbo okomzuzwana nje; ngoku ke ndikuthanda ngothando olungenabuyambo; ewe, ndiyavakalelwa ngenxa yakho.” Utsho ke uNdikhoyo uMkhululi wakho.


text:
“Ngexesha likaNowa ndenza isifungo sokungaphindi ndilintywilisele ihlabathi. Nangoku ke ndithi soze ndiphinde ndicaphuke; andiphindi ndikukhalimele ngoburhalarhume.


text:
Ewe, iintaba zingadilika, ke zona iinduli zinyamalale, kodwa izibele zothando lwam soze zinqamke kuwe, nomnqophiso wam woxolo soze ushukume.” Utsho ke yena uNdikhoyo okukhathaleleyo.


text:
“Jerusalem exhwalekileyo, sixekondini siselusizini, nkedamandini engenaye nomthuthuzeli, mna ndiza kukwakha ngamatye odidi, iziseko zakho ndizizinzise ngamatye anqabileyo.


text:
Iinqaba zakho ndozakha ngeerubhi, amasango ndiwakhe ngamatye abengezelayo, iindonga ndizijikeleze ngamatye anqabileyo.


text:
Ndokuxhasa ngobulungisa nolungelelwano; ingcinezelo sobe ibe sakuchukumisa, futhi akusayi kugrogriswa mntu konke.


text:
“Kaloku umtyhidi udalwe ndim lo; ubasa umlilo aze atyhide izixhobo. Kwankqu nejoni elitshabalalisayo lidalwe kwandim lo, nditsho elo lisebenzisa ezo zixhobo.


text:
Nezo zixhobo zixonxwe ngenxa yakho soze zikutshabalalise, uya kumphendula nabani na okumangalelayo. Lilo ke elo ilifa lezicaka zikaNdikhoyo; ewe, mna ndozithi jize ngoloyiso.” Etshilo nje ke uNdikhoyo utshilo!


text:
*UNdikhoyo unimema esenjenje: “Yizani nonke nina ninxaniweyo; yizani xa ninonke, nanga amanzi. Yizani nonke, nabo bangenamali; thengani, naku ukutya nitye. Yizani nizenzele kwiwayini nobisi; xa iyonke loo nto sisimahla.


text:
Sanukuchitha imali ngento engahluthisiyo. Ngani ukuba nibulaleke ninganeli noko? Ndiphulaphuleni nize nindithobele, khon' ukuze nixhamle ubuncwane obanelisayo.


text:
Bekani indlebe, nize kum; phulaphulani, nixhamle ubomi. Ndonenzela umnqophiso waphakade, ndiniphathe ngezibele endazithembisa uDavide,


text:
Ngoku niya kumema iintlanga eningazaziyo; izizwe ezinganaziyo ziya kunilangazelela ngenxa kaNdikhoyo uThixo wenu. Lowo ke nguYedwa kaSirayeli. Kaloku yena unithe jize ngesihomo.”


text:
Umntu okhohlakeleyo makahlukane nobubi, netshijolo maliyeke ukuyila ubutshijolo. Maliguquke, lize kuNdikhoyo; yena wosuka abe novelwano lilo. Malize kuThixo wethu, kuba yena uxolela kangangoko.


text:
“Njengokuphakama kwezulu emhlabeni ziphakamile neendlela zam kunezenu, kanti ke zikwanjalo neengcinga zam.


text:
Ilizwi lam nqwa nekhephu nemvula: ziphuma esibhakabhakeni, kanti ke azigoduki ngaphandle kokumanzisa umhlaba, zikhulise izityalo, umlimi zimnike imbewu, olambileyo zimnike ukutya.


text:
Likwanjalo ke nelizwi endilithethayo: alibuyi lilambatha, koko liyawufezekisa umnqweno wam, liliqaqambise icebo lam.


text:
Nophuma nimemelela ngovuyo, nihambe ningumngcelele owonwabileyo. Iintaba neenduli phakathi kwenu zosuka zingqokole zitsho ngengoma, amahlathi nemithi atsho ngentswahla luvuyo.


text:
Endaweni yomqaqoba kovela imipayini, kukhule imetlani endaweni yobobo. Loo nto ke yoba ludumo lukaNdikhoyo – umqondiso ongasoz' uthini!”


text:
*UNdikhoyo uthethe wenjenje: “Yenzani okusemthethweni noko kulungileyo. Kaloku usindiso lwam lukufuphi, nobulungisa bam buza kutyhileka.


text:
Unoyolo ke umntu owenjenjalo, nditsho umntu oyibambisisayo, lowo uwuhlonelayo *uMhla wokuPhumla, umntu ongawudeliyo awuxabhele, nditsho ozigcinayo angenzi bubi konke.”


text:
Intlanga ezibandakanya noNdikhoyo mayingathi: “Inene uNdikhoyo wondikhetha kubantu bakhe.” Nendoda elithenwa mayingakhalazi ithi: “Mna ndinjengomthi ongenahlumela.”


text:
Kumathenwa uNdikhoyo uthi: “Ukuba niyawuhlonela *uMhla wokuPhumla, ukuba nizimisele ukwenza izinto ezindikholisayo, niwugcine ngokupheleleyo umnqophiso wam,


text:
ndonenzela isikhumbuzo negama endlwini yam, elingaphezu kokuba noonyana neentombi, nditsho igama elingasoze litshitshe.


text:
Iintlanga ezizibandakanya noNdikhoyo, ezizinikeleyo kuye zimsebenzela, ezizimiseleyo ukuba zizicaka zakhe, lowo uwuhloneleyo uMhla wokuPhumla, umntu ongawudeliyo awuxabhele, owuthobelayo pheleleyo umnqophiso wam –


text:
abanjalo ndobasa kwintaba yam eyodwa, bonwabe endlwini yam yokuthandaza. Amadini abo atshiswayo kunye neminikelo aya kwamkeleka kwiqonga lam lamadini. Kaloku indlu yam kothiwa yindlu yokuthandaza iintlanga zonke.”


text:
Utsho ke uMhlekazi uNdikhoyo, nditsho umqokeleli weembacu zikaSirayeli: “Ndisaza kuqokelela nabanye ngaphandle kwâbo sendibaqokelele.”


text:
Kaloku iinkokheli zabo aziboni, zizonke nje zititsekile nqwa nezinja ezimumekileyo, nditsho izinja ezingakhonkothiyo, ezibhuqa-bhuqeka zide ziphuphe, ezilangazelela ubuthongo kuphela.


text:
Zifana nqwa nezinja ngokunyoluka; zizingxala ngokutya, kodwa azihluthi. Zinjalo nezi nkokheli, zivaleke mba; zonke zenza ngokuzithandela; ngulowo nalowo usemva kwenzuzo.


text:
Ungaziva zisithi: “Yizani sihambe siye etywaleni; masibutye sibuphathe ngeembambo. Nangomso yiloo nto – okanye kothi kratya!”


text:
Amalungisa ayafa, kungabikho mntu ukhathalayo; abantu benene bayahamba, kungabikho bani uqondayo – bona bayafa ngenxa yobubi.


text:
Ngubani lo nidlala ngaye? Ngubani lo niphoxisa ngaye, lo nimlencezela ulwimi? Nzalandini yezibhoxi! Sizukulwanandini sabakhohlisi!


text:
Zintondini zitshiseka emiokini, ze zilalane phantsi kwemithi efukufuku, nixhela abantwana ezingxingweni, emiqolombeni phantsi kwezawana.


text:
Ilifa lenu ngamatye agudileyo ezingxingweni; isabelo senu zezo *zithixo. Zona nide nizithululele utywala, niziphe nomnikelo weenkozo. Nithi mandivelane nani kule mikhuba?


text:
Emigubasini nasemva kocango kulapho nizizoba khona izithixo. Ngokundibaleka niwuhlubile umandlalo wenu, suka nawuvula nangena nezithandwa zenu, ezo nilala nazo ngokuzihlawula, khon' ukuze nizanelise ngazo.


text:
Nto niyaziyo kukuziqaba nokuziqhola, nenjenjeya ukunqula uMoleki. Izithixo nide nizizingele, izigidimi zenu zixananaze, nithumele nakwelo labafileyo.


text:
Nibhadula nide nidinwe, nifuna izithixo, kodwa anivumi ukuba yinkcitha-xesha. Anizilibali nisomelezwa zizithixo; yiyo le nto ngathi anidinwa.”


text:
*UNdikhoyo uyabuza, uthi: “Ngoobani ezi zithixo nizoyika kangaka? Ngenxa yazo nide anathembeka, mna anabi sandikhumbula mpela. Ngaba ndithule ndada ndagqithisa le nto ningasandazele nto ngoku?


text:
Ndosuka ndibudandalazise ubulungisa benu benkohliso, ngokunjalo nezenzo zenu; nolu nqulo lwenu luya kulambatha.


text:
Xa nibhomboloza nizibika, azinincedi ngani izithixo zenu; kambe ke zona ziphetshethwa nangumoya lo, nditsho nomphunga lo. Ke bona abo bakholosa ngam baya kuma bazinze kulo mhlaba; ewe, intaba yam eyodwa ibe lilifa labo.”


text:
Utsho uThixo ophakamileyo, uThixo oyedwa ophila ngonaphakade: “Ndihlala emajuku-jukwini angayiwayo, kanti ndiyahlala nasebantwini – kwabo bazinikelayo bathobekileyo – ukuze ndibahlaziye abathobekileyo, ndibakhuthaze abo bazinikelayo.


text:
Andiyi kusoloko ndibamangalela abantu, ndingayi kusoloko ndisilwa nabo, hleze umntu atyhafe, adane lowo ndimenzileyo.


text:
Ndacatshukiswa sisono sabo sokunyoluka, suka ke ndabohlwaya ndabafulathela. Kambe ke basuke baneenkani, babhadulela ekuthandeni kwabo.


text:
Ngoku ke ndikubonile ukuziphatha kwabo; ngoko ke ndiza kubanyanga – ndiza kubakhokela ndibasize ndibathuthuzele,


text:
abo banesingqala ndibaphakel' indumiso, uxolo nenzolo kwabakufuphi nabasekudeni; ewe, ndiza kubanyanga abantu bam,” utsho uNdikhoyo.


text:
Ke zona izikhohlakali ziphithizela njengolwandle olumaza asoloko elatyuza, edudula ukungcola nodaka.


text:
*UNdikhoyo uthi: “Danduluka ubhomboloze ungathandabuzi; khwaza umemeze njengexilongo. Thetha uzikhombe izikreqo zabantu bam; indlu kaYakobi yibonise izono zayo.


text:
Kaloku bona bafunana nam mihla le, ngathi bayazithanda iindlela zam. Sebengathi basisizwe esindithobelayo, ngathi babambelele kwizimiso zoThixo wabo. Bathi mandibanik' umtheth' onguwo ngokwabantw' abalangazelel' uThixo wabo.”


text:
Ungabeva bekhalaza besithi: “Siba ngazila awusikhathaleli! Kudala sizibhuqa-bhuqa ngentobeko, kodwa wena ngathi awusiboni.” Kanti ke yena uNdikhoyo uthi: “Ewe, ngenene ninayo imihla yokuzila, kodwa ikwayimihla yokuzenzela unothanda – ngayo nisuka nixhaphaze abasebenzi.


text:
Ngomhla wokuzila iba sisiphithi-phithi semfazwe; nisuka nibethane ninqindane ngolunya. Namhlanje ke olo zilo lwenu lilize; ilizwi lenu alinakuviwa phezulu.


text:
Kakade, nithi olu lolu zilo lufunwa ndim, usuku nje lokuba umntu aziqobe, ufike nithe tyek' iintloko ngathi yingcongolo, nide nilal' eluthuthwini ngamasaka? Ningathi kukuzila ke eso simanga? Ingandikholisa njani ke into enjalo?


text:
“Naku okona kuzila ndikufunayo: Zikhululeni iimbophelelo zengcinezelo; niwanyenyise amatyathanga edyokhwe, bakhululwe bonke abacinezelwa, niyaphule idyokhwe yengcinezelo.


text:
Kananjalo yabelanani nabo abalambileyo, amahlwempu eembacu niwafake ezindlwini. Abo badlakazelayo baphen' impahla; yekani ukusuka nifulathele amawenu.


text:
Nam ke ndotsho ndiyenze mhlophe indlela yenu; nezifo zenu ndozinyanga ngokukhawuleza. Ewe, impumelelo yakho iya kukukhokela, ubungangamsha bukaNdikhoyo bukuphahle ngeenxa zonke.


text:
Nothi ke nakuzibika, asabele uNdikhoyo; nothi nakukhala, athi: ‘Ndim lo!’ “Ukuba nithe nahlukana nengcinezelo, nayeka ukutyityimbisela abanye umnwe, nahlukana nokuyila nokuthetha inkohlakalo –


text:
ewe, xa nithe nababela abalambileyo, ukuba nithe nabathuthuzela abaxhwalekileyo, notsho nibe zizibane ezigxotha ubumnyama, ngenene yotsho ibe mhloph' indlela yenu.


text:
UNdikhoyo ke wonikhokela njalo-njalo, anibonelele naxa senisenkqantosini. Uya kunomeleza nihlale niphile qete! Nodlamka njengomyezo onkcenkceshelwayo; nofana nomthombo ompompoz' ungaz' utshe!


text:
Abanye benu baya kuwakha amabhodlo akudala; iziseko zamandulo ziya kuvuswa. Kothiwa ningabakhi beendonga eziwileyo, abavusi bezitalato ukuze kumiwe kuzo.”


text:
*UNdikhoyo ke uthi: “Ukuba nithe ke nawuhlonela *uMhla wokuPhumla, nayeka ukuzikholisa ngalo mhla wam uwodwa, xa nithe nawulangazelela lo mhla, ukuba niyawuxabisa umhla kaNdikhoyo, ngawo ningenzi misebenzi iyeyenu, niyeke ukuzonwabisa ngawo nokuthetha ngokungakhathali,


text:
uNdikhoyo ke uya kunonwabisa, animise nasezintabeni, nixhamle ilifa lokhokho wenu uYakobi.” Etshilo nje ke uNdikhoyo utshilo.


text:
Ngenene isandla *sikaNdikhoyo asisifutshane ukuba ade angabi nako ukumhlangula umntu. Ewe, yena akasiso isithulu ukuba ade angeva.


text:
Nto nje ubugwenxa benu bungumqobo; buthe zinzi phakathi kwenu noThixo. Ewe, zizono zenu ezimsithayo uThixo kuni, yiyo nale nto ngáthi akaniva.


text:
Izandla zenu zidyojwe ligazi, neminwe yenu inkone kukona. Ngemilomo yenu niyaxoka, kananjalo nithulula inkohlakalo.


text:
Akukho ukhathalele ubulungisa; xa bemangalelana bubuqhophololo bodwa. Bakholosa ngenkohliso nobuxoki; bakhawula inkathazo, bazale inkohlakalo.


text:
Baqandusela amaqanda erhamba, batsho ngobobo lwamayelenqe. Maqanda lawo ke ayityhefu – lithi lingakroboka kuthi gqi irhamba.


text:
Amayelenqe abo akancedi mntu; ewe, akambathwa njengengubo. Imisebenzi yabo ngamanyondololo; ngezandla zabo basebenza ububhoja.


text:
Bahamba ngezantya xa besiya kona; bayakhawuleza xa babulala ongenatyala. Ngeengcinga bayila inkohlakalo yodwa; endleleni yabo yimbubho nentshabalalo.


text:
Ewe, indlela yoxolo abayazi; umthetho nesiko abahambi ngawo. Iindlela zabo bubuqili nobuqhophololo; abahamba ngazo soze babe noxolo.


text:
Abantu bathi: “Ewe, ngenene asilungiselelwa; ubulungisa abufikeleli kuthi. Silindela ukukhanya, kuthi gqi ubumnyama; silindela ilitha, suka kusibekele.


text:
Siyaphuthaphutha ngathi siziimfama; siyaphampatha ngathi asinamehlo. Sikhubeka emini ngathi kusebusuku, kwabaphilayo ngathi singabafileyo.


text:
Sibhomboloza ngathi singamarhamncwa; sitsho ngesimbonono ngathi ngamahobe. Sibe ngafuna ukulungiselelwa, kungabikho; sakuthalaza usindiso suka lube ziinkwenkwezi.


text:
“Ndikhoyo, sikone ngokuphinda-phindeneyo; izono zethu nâzo zisimangalela. Ewe, ngenene singabakreqileyo; siyabuqonda yaye sibuvuma ubugwenxa bethu.


text:
Sikuvukele ngobuqhetseba, wena Ndikhoyo; suka safulathela asamlandela uThixo wethu; suka saphul' izikeyi, sifuth' ingcinezelo, sayil' inkohliso, satheth' ubuxoki.


text:
Ngoku ke umthetho urhoxile, nobulungisa bumele qelele. Phandle phaya inyaniso iyaphephetheka, nokunyaniseka akungeni ndawo.


text:
Ewe, inyaniso yafuduka mpela-mpela; oshiy' ububi uzibhaqa elixhoba.” Akukhangela *uNdikhoyo suka wakhathazeka akubona umthetho unyathelwa ngeenyawo.


text:
Akukhangela akabonanga mncedi konke, suka wakhathazeka kwakungabikho mlamli. Ngoko ke suka waxhabasha ngamandla akhe asindisayo, ukuze azuze uloyiso ngobulungisa bakhe.


text:
Uthe gaxa ubulungisa esifubeni, watsho ngomnqwazi wosindiso entloko. Ewe, kaloku uvath' impindezelo, wada wazithándela ngekhwele.


text:
Abantu wobohlwaya ngokwezono abazenzileyo; iintshaba uza kuziphakel' ingqumbo, abalwa naye ababel' impindezelo, ade aye kuqhina nakwabo bakude.


text:
Entshonalanga bonkwantya besoyika uNdikhoyo, lufikelele nasempuma udumo lwakhe. Ekuhlaseleni kotshaba oluza ngokomlambo otyhulubayo, uMoya kaNdikhoyo uya kuluswantsulisa.


text:
“UMkhululi uyeza eZiyon; uza kukhulula abakwaYakobi abazisolayo ngezono zabo.” Lowo ke ngumlomo kaNdikhoyo.


text:
UNdikhoyo uthi: “Ndiza kwenza umnqophiso nani. Amandla nemfundiso endininike yona yohlala iyeyenu; ngokunjalo ke ukusukela ngoku ngamana nandithobela, nide nifundise nesizukulwana senu, khon' ukuze naso sindithobele kude kuye ephakadeni.”


text:
Khawuvuke! Vuka, Jerusalem! Khanya! Ukhanyiso lwakho luthwasile; isihomo *sikaNdikhoyo sikujikelezile.


text:
Nâbo ubumnyama phezu kwehlabathi; umnyam' ombonde-mbonde uvalel' izizwe. Kodwa ke uNdikhoyo uyakukhanyisela; ukukhanya kwesihomo sakhe kuphezu kwakho.


text:
Khawubheka-bheke ude uqwalasele; bonke bayaqokelelana, bayeza! Oonyana beza bevel' ekudeni; iintombi zona ziza zisingathiwe.


text:
Wothi ungabona, utsho ube nemihlali; uya kutsho uhlasimle kukuchulumacha. Kaloku ubutyebi bezizwe boza kuwe; ubutyebi bothi gqi naphesheya kweelwandle.


text:
Ilizwe lozala yimihlambi yeenkamela namankonyane aseMidiyan naseHefa. NabaseShebha baya kuza begxalathelana, bepheth' igolide kunye nesiqhumiso, bebhengeza bedumisa uNdikhoyo.


text:
Zonke iigusha zakwaKedare zoba zezakho; wosebenzisa iinkunzi zeegusha zakwaNebhayoti. Zona ziya kutsho ngamadini amkelekileyo eqongeni lam; ndoyihombisa indlu yam enesihomo.


text:
Ziinqanawe ezivela emazweni, kukhokel' ezaseTashishe – nâzo zigodusa abantu bakaThixo. Beza bepheth' igolide nesiliva; ngazo badumisa igama likaNdikhoyo. Lowo ke nguThixo oyedwa kaSirayeli, yena unithe jize ngesihomo nesithozela.


text:
KwiJerusalem ke uNdikhoyo uthi: “Iindonga zakho zokwakhiwa ziintlanga, izikumkani zazo ke zona zikuququzelele. Kuba kaloku ndanohlwaya ngomsindo, ke ngoku ndiyimvuze-mvuze ngobubele.


text:
Amasango akho ohlala evulwe ng'aa! Imini nobusuku wona soze avalwe, ukuze abantu bakuzisele ubutyebi bezizwe, izikumkani zazo ziluludwe, zona zingumngcelele wabathinjwa.


text:
“Iqhayiya lamahlathi aseLebhanon loza kuwe, imithi yesipresi, umpleyini, nompayini, yoziswa kuhonjiswe ngayo indlu kaThixo, ukuze umzi wakhe undiliseke.


text:
Baya kuza abo babekade bekucinezela, bafike bakhahlele babuse kuwe. Nabo bonke abebekade bekudelile baya kuwisa kuwe bekhahlela, besithi wena usisixeko sikaNdikhoyo, iZiyon kaYedwa kaSirayeli.


text:
“Nangona ushiyiwe uthiyiwe, kungasekho bani udlulayo, ndiya kukwenza iqhayiya laphakade, uvuyo lwezizukulwana ngezizukulwana.


text:
Izizwe nezikumkani ziya kukuququzelela, zifane nomfazi okhulisa usana lwakhe. Nawe ke uya kutsho uqonde ukuba ndim mna Ndikhoyo okusindisileyo, wazi ukuba ngenene ukhululwe yiNgangalala enguThixo kaYakobi.


text:
Ndaweni yobhedu ndokunika igolide, ndaweni yentsimbi ndikunike isiliva; esikhundleni somthi ibe lubhedu, ndikunike intsimbi endaweni yelitye. Uya kuphathwa luxolo, ulawulwe bubulungisa.


text:
Ubundlobongela buya kuba yintsomi, imbubho nentshabalalo ziphele emideni yakho. Uya kubiyelwa ngosindiso, uvalwe ngendumiso.


text:
Emini awusayi kukhanyiselwa lilanga; ebusuku alisayi kubakho ilitha lenyanga; koko wokhanyiselwa bubungangamsha bam; mna Ndikhoyo ndokukhanyisela ngonaphakade.


text:
Awusayi kuphinda utshonelwe langa, nenyanga ayisayi kubuya iphele; uNdikhoyo wokukhanyisela nanini-nanini, ingaze ibuye ibekho imihla yesingqala.


text:
Abantu bakho boba ngabalungileyo, umhlaba bawume kude kube ngunaphakade. Bona basisithole esimiliselwe ndim; ewe, bangumsebenzi wezandla zam, ukuze babhengeze udumo lwam jikelele.


text:
Noyena ungathangani uya kuba njengomkhosi, kanti noyena ungazelwe nto woba sisizwe esomeleleyo. Lakufika ixesha le nto ndoyenza ngesiquphe, kuba kaloku mna ndinguNdikhoyo.”


text:
Ke mna ndonganyelwe nguMoya woMhlekazi *uNdikhoyo, kuba kaloku uNdikhoyo undithambisile. Undithume ukubhengeza iindaba ezimnandi kumahlwempu, ndibophe abantliziyo zingamahlwili, ndibhengeze ukukhululeka kwabathinjwa, ndazise inkululeko kumabanjwa.


text:
Undithume ukuba ndivakalise ndithi uthwasile unyaka wobabalo lukaNdikhoyo, umhla wempindezelo yoThixo wethu. Uthi mandithuthuzele abo banesingqala;


text:
ewe, abo banesingqala eZiyon mandibathi jize ngesithsaba endaweni yezimnyama, intambiso yolonwabo endaweni yokulila, ndibathi wambu ngengoma yochulumacho endaweni yomva-ndedwa. Kaloku bona kothiwa bayimithi yobulungisa, imithi etyalwe nguNdikhoyo ngokwakhe, ukuze baphuhlise isihomo sakhe.


text:
Bona baya kuzivusa izixeko zamandulo, bawavumbulule namabhodlo asel' adilizwa. Baya kuzakha izixeko esezingamabobosi, ezo zatshatyalaliswa kwizizukulwana ezadlulayo.


text:
Ke nina noba ngababingeleli bakaNdikhoyo; niya kuba zizicaka zikaThixo wethu; niya kubuxhamla ubutyebi bezizwe, nitsho nizingce niqhayise ngabo.


text:
Endaweni yokuhlazeka abantu bam bofumana isabelo esiphinda-phindiweyo, endaweni yokunyoshoza bofumana ilifa elonwabisayo; ewe, boba nenxaxheba yelifa eliphinda-phindiweyo kwelakowabo, bahlale ngolonwabo olungasoze luthini.


text:
Ke yena uNdikhoyo uthi: “Mna Ndikhoyo ndithanda impatho enolungelelwano; ndikuthiyile ukuphanga nobubhovu-bhovu. Ndingothembekileyo nje, abantu bam ndobanika umvuzo, ndibenzele umnqophiso ongasoz' uthini.


text:
Isizukulwana sabo soba ngoodumezweni, inzala yabo yaziwe naziintlanga. Bonke abababonayo baya kuvuma bathi: ‘Luhlanga oluthamsanqelweyo nguNdikhoyo.’ ”


text:
Nditsho ndanemihlali ngenxa kaNdikhoyo; umoya wam uyachulumacha ngoThixo wam. Kaloku undithe wambu ngomnweba wosindiso, ewe, yena undambathise isivatho sobulungisa, ndatsho ndanjengomyeni eqhoqhonye intloko yakhe njengombingeleli, ndanjengomtshakazi ozihombisa ngobuyoko-yoko bamaso.


text:
Kwanjengokuba umhlaba uyintshulisa imbewu, zitsho zikhule nezityalo ezisemyezweni, noMhlekazi uNdikhoyo wotyala ubulungisa nendumiso, zintshule zikhule kuzo zonke izizwe.


text:
Ngenxa yeZiyon andinakuthi cwaka, ngenxa yeJerusalem andinakuthi tu, bude ubulungisa bayo butshisele njengomsobomvu, lude usindiso lwayo lukhanye njengesibane.


text:
Izizwe zobubona ubulungisa bakhe, nabo bonke ookumkani baluqonde udumo lwakho. Ewe, uya kufumana igama elitsha oya kulinikwa *nguNdikhoyo ngokwakhe.


text:
Akusayi kuthiwa ungumshiywa, umhlaba wakho kuthiwe yinkangala. Kaloku kuya kuthiwa unguKholisile, umhlaba wakho kuthiwe nguManyiwe. Kaloku uNdikhoyo wanelisekile nguwe; wozimanya neli lizwe ngokomyeni.


text:
Kwanjengokuba umfana ethatha intombi noonyana bakho baya kukuthatha; njengokuba umyeni engaziva ngomtshakazi noThixo wakho akayi kuziva ngawe.


text:
Wena Jerusalem, ndokujikeleza ngabalindi; imini nobusuku bayo bona soze bathi cwaka. Nina ke, balindi, nina nimkhumbuzayo uNdikhoyo ngezithembiso zakhe, ze ningaphumli,


text:
noNdikhoyo ngokwakhe ningamphumzi, ade yena ayimisele iJerusalem ibe sisixeko esidunyiswa lihlabathi jikelele.


text:
UNdikhoyo ke yena wenze isifungo; ngamandla akhe uya kusifezekisa: “Ingqolowa yakho ayiyi kuphinda ibe sisisulu seentshaba zakho, iintlanga azisayi kuyisela iwayini yakho, yona leyo ubulaleke wedwa ngayo,


text:
kodwa abo bayihlwayeleyo boyivuna – baya kuyitya badumise uNdikhoyo ngayo; ewe, abo bayiqokelelayo idiliya bosela iwayini enkundleni yendlu kaThixo.”


text:
Nina maJerusalem, phumani esixekweni, niye kuhlahlela abantu indlela; gqalan' amatye nivule, nitsho ngohola, nimise imbasa, nezizwe zitsho ziqonde.


text:
UNdikhoyo ke wenze isihlokomiso kwihlabathi jikelele: “Yithi kwintombi enguZiyon: ‘Uyambona, nanko esiza uMsindisi wakho! Nanko ekuphathel' umvuzo; uza egushe imbuyekezo.’ ”


text:
Bantu abo kothiwa ngabakhethekileyo, uhlanga olukhululwe nguNdikhoyo; iJerusalem ke kuthiwe nguThandiwe, isixeko esingashiywanga sikhal' ibhungane.


text:
Ngubani na lo uthi gqi kwaEdom? Ngubani na lo uthi nyalulu ngaseBhozera, lo uvathileyo, utsho ngezimfusa, lo unyalasa ngesidima nondiliseko? “Ndim kanye mna ndisindisa ngegunya; ndiyavakalisa ndibhengeza uloyiso.”


text:
*UNdikhoyo ke yena uthi: “Izizwe mna ndizixovule njengeediliya, kungekho namnye weza kundincedisa; ndazixangxatha ngeenyawo ndinomsindo, latsaza igazi lazo, landitsho ndankone.


text:
Ndaba ngathalaza, akwabikho undisizayo; ndamangaliseka kwakungabikho uxhasayo. Ngoko ke ndazizuzela uloyiso ngokwam; ewe, ndaxhaswa yingqumbo yam.


text:
Emsindweni ke mna ndazinyhasha izizwe; ewe, mna ndazitsho zagxadazela, igazi lazo ndaligalela emhlabeni.”


text:
Ndiya kuthetha ngezibele *zikaNdikhoyo; ndiya kumncoma ndimbonge ngemisebenzi yakhe, ngenxa yeentsikelelo zakhe kuSirayeli, nangenxa yenceba amthululele yona – ezingako zona izibele zothando lwakhe.


text:
Ewe, uNdikhoyo suka wathi: “Bona ngabantu bam ncakasana; lusapho lwam, soze bandiqhathe.” Ngoko ke suka yena wabahlangula.


text:
Embandezelweni yabo akachasananga nabo, basindiswa bubukho besithunywa sakhe. Ngenxa yothando novelwano yena wabakhulula; ewe, yena wabaphakamisa wabalondoloza, wahamba nabo ngayo yonke loo mihla yamandulo.


text:
Phi ke, basuka bamvukela nje! Ewe, bangcungcuthekisa uMoya wakhe oyiNgcwele. Suka ke yena waba lutshaba lwabo, waza ke walwa nabo ngokwakhe.


text:
Bada ke bona bayikhumbula imihla yamandulo; leyo ke yimihla kaMosis nabantu bakhe. Bakhalaza ke ngoko bathi: “Uphi ke ngoku lowo wabawezayo elwandle, ekhokela umhlambi nomalusi wawo? Yaz'ba uphi na ke ngoku uNdikhoyo, yena wabambesa ngoMoya wakhe oyiNgcwele?


text:
Ngobungangamsha bakhe wamomeleza wamxhasa uMosis, wawahlula-hlula amanzi phambi kwabo, waza wazenzela igama elingasoze litshitshe.


text:
Yena wabakhokela bacanda inzonzobila, baqhathula njengehashe entlango, babetha kuhle, abaze bakhubeke.


text:
Baba njengeenkomo eziya kwisithabazi samadlelo, wenjenjalo uMoya kaNdikhoyo ukubaphumza. Wabakhokela ngaloo ndlela ke abantu bakho, ndlela leyo ke yakwenzela igama.”


text:
Usezulwini apho, *Ndikhoyo, khawuthob' amehlo; khawukrwaqule ukwelo khaya lesidima nobungcwele. Kodwa-kodwa ngani ukuba ungakhweleti? Khona ke aphi amandla akho? Iphi ke imfobe novelwano lwakho? Hayi kaloku, nceda sukusifulathela!


text:
Kaloku wena unguTata wethu, nakuba singaziwa nje nguAbraham; ukanti noSirayeli akasihoyi. Kambe ke wena, Ndikhoyo, unguBawo; wena waba nguMkhululi wethu kwamandulo.


text:
Usiyekelani kodwa, siphambuke endleleni yakho, Ndikhoyo? Ngani ukuba usiyeke sinkanize kangaka, side siphelelwe ziintloni nakukukoyika? Buyela kuthi, thina zicaka zakho; sincede, thina zizwe zililifa lakho.


text:
Ngoku thina sesifana nâbo bangaziwayo nguwe, abo ungazange wabalawula; ewe, sesifana nabangazange babizwe ngawe.


text:
kutsho kube ngathi ngumlilo weentsasa, kube ngathi ngumlilo ubilisa amanzi. Yiza, zitsho neentshaba zakho zikuqonde, nezizwe zitsho zingcangcazele kukoyika,


text:
uxelise ngokuyâ wakha wenza iziqwenga. Kaloku ngoko wasiqubula singalindele; ewe, wena wasiqubula warhiwula, zatsho neentaba zothuka zangcangcazela.


text:
Kwamandulo akukho bani wakha weva; kwakudala akakho owakha wambona nanini na uThixo onjengawe lo, obancedayo abantu abakholosa ngaye.


text:
Kaloku wena ubahlangabeza ngoncedo bonke abazinikezele ekwenzeni okulungileyo, abo ke bazikhumbulayo iindlela zakho. Sakuqhubela phambili sikuchasa wakhathazeka. Yaz'ba sohlangulwa kanjani na ke?


text:
Sonke sifana nalowo ungahlambulukanga; ewe, neyona misebenzi yethu yobulungisa: mh-mh-mh, ilizothe phambi kwakho! Sisuke sashwabana njengegqabi liphetshethwa ngumoya; ngokunjalo izono zethu zisiqweqwedisile.


text:
Kaloku akusekho mntu ukunqulayo; ewe, akasekho obalekela kuwe. Kaloku wena ngoku usifulathele; usishiye ukuze siqwengwe zizono zethu.


text:
Kambe ke, unguTata, wena Ndikhoyo. Ke thina siludongwe; wena ke ungumbumbi, thina singumsebenzi wezandla zakho.


text:
Ungàqumb' ud' uqalekise, Ndikhoyo; nceda ungasixhibi ngezono esizenzileyo. Siyakuthandaza, noko buya nganeno; kaloku sonke singabantu bakho.


text:
Kwizixeko zakho zegugu kusenkangala; nkqu neZiyon ikhal' ibhungane, neJerusalem ngokwayo ngamabhodlo.


text:
Loo nzwakazi yendlu entle kunene, apho babekudumisa khona oobawo, kunamhlanje nje itshe yaluthuthu, okwakuziindawo zebhongo sekungamabhodlo.


text:
Ngaba azikushukumisi na ezi ziganeko, Ndikhoyo? Ngaba uza kuhlala nje ungachukumiseki? Naxa sekunje usazimisel' ukudl' imu? Hleze senzakale xa usohlwaya ngaphezu koku!


text:
*UNdikhoyo uthi: “Ndaba ngazibonakalisa kwathi nya. Kanti ndilindele abangandifuni nganto. Ndandisithi bokhala kum; kwathi kanti bona abakhw' apho. Ndandikulungele ukuthi: ‘Yizani, ndim lo.’ Gxebe kanti sisizwe esingandinquliyo.


text:
Imini yonke ndahlala ndikhongozele. Phi ke, ingunkanishe wesizwe nje, esiphikelene neendlela ezigwenxa, silandelana neengcamango zaso;


text:
uhlanga olungandihoye nganto, olwasoloko luphikelene nokundicaphukisa ngokwenza amadini *ezithixo emiyezweni, lusenz' iziqhumiso kumaqonga ezitena;


text:
abantu ungafika behlel' emangcwabeni, ebusuku bejikelezana nabangasekhoyo; zizintw' ezity' inyam' ehagu, ezithebeni lizothe lodwa;


text:
baze ke bathi: ‘Bhekelani, sanukusondela kuthi; musan' ukusichukumisa; singcwele.’ Abantu abanjalo ke bayanditsarha; ngumlilo ondiqhumisela imini yonke.”


text:
UNdikhoyo uthi: “Uyabona ke, sendigqibe konke, ibe ke andiyi kuthi cwaka; isohlwayo sabo sesijinga phezu kwabo; ngoko ndiya kubabuyekeza


text:
ngenxa yezabo nezono zooyise. Kaloku bênza iziqhumiso ezindulini, baza ke mna bandingcikiva. Ngoko ke ndobabuyekeza kangangoko, ndibohlwaye ngezono zabo.”


text:
UNdikhoyo uyathetha, uthi: “Idiliya entle ayitshatyalaliswa kunye naleyo yonakeleyo, koko ngayo kwenziwa iwayini. Nam ke ngenxa yazo izicaka zam andiyi kubatshabalalisa bonke.


text:
Ndosuka ndimvelisele inzala uYakobi; abakwaJuda baya kuma kwilizwe lam, iintaba zalo zibe lilifa labanyulwa bam – ziya kuma kuzo izicaka zam.


text:
ISharon yoba lidlelo lempahla, iinkomo ziphumle kwintili yeAkore; ezo ke zezabantu abalangazelela intando yam.


text:
“Ke nina bamfulathelayo uNdikhoyo, abangayikhathaleleyo intaba yam eyodwa iZiyon – nina banqula uGadi noMeni, *izithixo zelaka nekamva –


text:
nina nimiselwe ikrele; ewe, xa ninonke niya kutshatyalaliswa. Kaloku anisabelanga ndakunibiza, aniphulaphulanga naxa ndithetha; suka nakhetha ukwenza ububi ndaweni yokwenza oko ndikuthandayo.”


text:
Ngoko ke uMhlekazi uNdikhoyo uthi: “Izicaka zam zona zothi zisitya zihlutha, nibe ke nina nithe nca yindlala. Izicaka zam aziyi kuswela manzi, nibe ke nina nikhothekile lunxano. Zothi zona zichulumacha yimincili, nibe nina ninyoshoza ngamahlazo.


text:
Izicaka zam zomemelela zinemihlali, ukanti nina nobhomboloza yintlungu, nincwine nikhwiniswa yinkxwaleko.


text:
Ke lona igama lenu loba sisigculelo kubantu bam; uMhlekazi uNdikhoyo uya kunitshabalalisa, zona izicaka zakhe azinike igama elitsha.


text:
Kweli lizwe ke othamsanqelayo uya kwenjenjalo ngegama likaThixo onguThembekile, nofungayo uya kubiza uThixo onguThembekile. Kaloku iinkathazo zamandulo zoba sezalityalwa; ngenene, zoba zifihlakele ndingasazikhumbuli.”


text:
*UNdikhoyo uthi: “Ewe, ndiza kudala amazulu amatsha, ngokunjalo nehlabathi elitsha. Ke yona indalo yamandulo iya kulityalwa ingabi sakhunjulwa.


text:
Ngoko ke vuyani niqakathe ngenxa yale ndalo yam intsha; iJerusalem ndoyitsho ibe liqhayiya, nabantu bayo bavelise uchulumacho.


text:
Nam ndoba nemincili ngenxa yeJerusalem, ndithatheke ndidlokove ngabantu bam. Khona soze sibe saviwa isijwili; ukufixiza nesilokozi ziya kuphela tu.


text:
“Nokufa kweentsana kuya kunqamka; abantu bokhula bade bakhokhobe. Umntu ofe enekhulu leminyaka uya kunconywa ngokuf' emncinci; kanti ke ongafikelelanga ekhulwini yena kothiwa wambethwe lishwangusha.


text:
Imizi abayakhayo ayiyi kumiwa ngabanye, nezinto abazilimileyo zingaxhatshazwa ngabanye. Kwanjengobude bobomi bemithi yoba njalo nemihla yabantu bam; ewe, abanyulwa bam baya kuwuxhamla ngenene umsebenzi wezandla zabo.


text:
Bona abasayi kusebenzela ilize, bengasayi kuzalela isithwakumbe; koko boba ngabantu abathamsanqelweyo nguNdikhoyo, ngokunjalo nezizukulwana zabo.


text:
Ingcuka netakane ziya kutya ndawonye, ingonyama igramze ingca njengenkomo, yona inyoka itye uthuli. Inene akusayi kubakho owonayo notshabalalisayo eZiyon intaba yam eyodwa.” Lowo ke ngumlomo kaNdikhoyo.


text:
*UNdikhoyo ke uthethe wenjenje: “Izulu lona likomkhulu lam; ihlabathi ke lona ngamathânga am. Ndluni ke leyo ningandakhela yona? Yiyiphi indawo endingade ndiphumle kuyo?


text:
Kaloku zidalwe ndim zonke ezi zinto; zikho nje ziphuma kwezi zandla.” Ewe, utsho uNdikhoyo. “Ke yena umntu ondikholisayo ngulo uzithobayo nozohlwayayo – nditsho ondihlonela ngentobeko.


text:
Kambe owenza intando yakhe, noba uxhel' inkomo yedini, nqwa nesibulala mntu; noba wenza umnikelo ngegusha, umatwa nowenz' idini ngenja; noba wenza umnikelo weenkozo, nqwa nobingelela ngegazi lehagu; ewe, noba undenzela isiqhumiso, ufana nonqula *umfanekiso. Izinto ezimanyumnyezi zizo azilangazelelayo.


text:
Ke abenjenjalo ndiza kubazisela ishwangusha, ndibathobele ezi zinto bazoyika gqitha, kuba ndibe ngakhwaza abasabela, ndaba ngathetha bona abaphulaphula, suka benza izinto ezingamanyondololo, bakhetha ezo zinto ndingazithandiyo.”


text:
Ke nina balihlonelayo ilizwi lakhe, uNdikhoyo uthethe ngolu hlobo: “Ngenxa yokunyaniseka kwenu kum abanye kumawenu banithiyile. Abasanifuni nganto; ungafika beningcikiva besithi: ‘UNdikhoyo makabonakalise ubukhulu bakhe; ewe, makanisindise sibone kaloku, nathi khe sinibukele nonwabile.’ Kambe ke ngabo abaza kungena ehlazweni.


text:
Niyayiva loo ngxokolo esixekweni phaya, loo ngxolo ivakala endlwini kaThixo? NguNdikhoyo ngenkqu ke lowo, iintshaba zakhe uziphakela impindezelo.


text:
“Suka isixeko sam safana nomfazi osuke wabeleka engekalunywa; ewe, engakhange eve nenimba le, suka yena watsho ngenkwenkwe.


text:
Wakha wayiva phi ke into enjalo? Sakhe sabonwa phi isimanga esinjalo? Sisizwe saphi esivela ngamini-nye? Sizwe sini esiqingqwa ngomzuzwana nje? Ewe, akuyi kuba kudala iZiyon ilunywa, ingasivelisanga isizwe, ingambelekanga lo mntwana.


text:
Vuyisanani nigcobe neJerusalem, nonke nina basithandayo esi sixeko. Qakathani nivuyisane naso kaloku, nonke nina bebekade besililela.


text:
Kaloku niza kuncanca nimfimfithe nanele; nozifikisela ngolonwabo kwindyebo yaso, nifane nosana luthuthuzelekile esifubeni sikanina.


text:
Kaloku yena uNdikhoyo uthi: “Mna ndiza kunithululela inkqubela nenzolo impompoze njengomlambo, ubutyebi bezizwe buphuphume njengentlambo. Noba njengosana luncanca lusingathiwe; ewe, niya kuthuthuzelwa ngemfobe.


text:
Njengonina embambazela usana lwakhe ndiya kwenjenjalo ukunithuthuzela, nitsho nithuthuzeleke eJerusalem.”


text:
Notsho nivuye xa isenzeka le nto; nosuka nihlume nihlaziyeke njengengca. Ngenene niya kutsho niqonde ukuba uNdikhoyo uyabanceda abamthobelayo, nokuba ingqumbo yakhe iphezu kweentshaba zakhe.


text:
Nanko uNdikhoyo esiza, edangazela njengomlilo; iinqwelo zakhe zilatyuza njengesaqhwithi. Umsindo wakhe uza kwenza iziqwenga, akhalime ngamalangatye omlilo.


text:
UNdikhoyo uza kugweba ngomlilo olenyayo, uluntu aluhlasele ngomkhonto wakhe; ewe, baninzi aya kubatshabalalisa.


text:
*UNdikhoyo uthi: “Abo bazikhethayo bazihlambulule, abo benze imingcelele emiyezweni, abatya oozinyama zeehagu, iimpuku, nazo zonke izidlo ezingàtyiwayo ngabantu bam, baya kufa kunye.


text:
Ndiyazazi iingcinga nezenzo zabo. Ngoko ke ndiyeza; ndiza kuziqokelela zonke izizwe. Zakufika ke ziya kuwabona amandla am.


text:
“Kambe ke ndomisa umqondiso phakathi kwazo, ndibasindise abanye bazo, ndibathumele kwiintlanga ezikude, ezo zingazange zive ngodumo lwam, zingawabonanga amandla nobungangamsha bam: eTashishe, eLibhiya, naseLidiya – kwezo ncutshe zeentolo – eTubhali, nakwelamaGrike. Phakathi kwezi ntlanga ke bobubhengeza ubungangamsha bam.


text:
Kwezi ntlanga ke bobuya nawo amawenu abe njengomnikelo kum. Bobuya nawo beze nawo entabeni yam eyodwa eJerusalem. Baya kuza behamba ngamahashe neemeyile neenkamela, bekhwele ezinqwelweni nasezikhotshini, oku kwamaSirayeli esizisa umnikelo weenkozo endlwini kaThixo, ewuphethe ngezitya ezifanelekileyo.


text:
“Kwanjengokuba amazulu amatsha nehlabathi elitsha – nditsho la ndiza kuwadala – aya kuhlala ehleli phambi kwam, koba njalo kwigama lakho nakwizizukulwana zakho.


text:
Ngayo yonke imibhiyozo yokuthwasa kwenyanga – nditsho nangaleyo *yoMhla woPhumlo – izizwe zonke ziya kuza zigxalathelana, zize kundinqula.” Lowo ke ngumlomo kaNdikhoyo.


text:
“Ke bona baya kuyibona imizimba yâbo bantu bafe ngenxa yokuvukelana nam. Ezo mpethu ziyimemethayo azisoze zife, kanti nomlilo obatshisayo soze ucime. Lowo ke yoba ngumbono omanyumnyezi kulo lonke uluntu.”


text:
Nalu udaba lukaJeremiya, unyana kaHilekiya, owayengomnye wababingeleli baseAnatoti kummandla wakwaBhenjamin.


text:
Lamfikela ilizwi *likaNdikhoyo uJeremiya kunyaka weshumi elinantathu uJosiya unyana ka-Amon engukumkani kwelakwaJuda,


text:
nangexesha likaJoyakim unyana kaJosiya ukumkani wakwaJuda, kwada kwangunyaka weshumi elinanye uZedekiya unyana kaJosiya elawula kwaJuda, bada abantu baseJerusalem bathinjwa ngenyanga yesihlanu.


text:
“Ndakwazi ndingekakubumbi esizalweni sonyoko; ndazahlulela wena ungekazalwa, ndakwalatha ukuba ube ngumshumayeli kwiintlanga.”


text:
Uthe yena kum uNdikhoyo: “Mus' ukuthi usengumntwana! Yiya kubo bonke abantu endikuthuma kubo, ubaxelele konke endikuyalela kona.


text:
Wasolula isandla sakhe uNdikhoyo, wachukumisa umlomo wam, watsho esithi kum: “Ngoku ndiwafaka emlonyeni wakho amazwi am.


text:
Namhla ndikumisela phezu kweentlanga nezikumkani ukuba uncothule, udilize, utshabalalise, ubhukuqe, wakhe, utyale.”


text:
Lavakala kum ilizwi likaNdikhoyo lisithi: “Jeremiya, ubona ntoni?” Ndithe ukuphendula: “Ndibona isebe lomthi wom-amangile.”


text:
Libuye lavakala kum ilizwi likaNdikhoyo lisithi: “Ubona ntoni?” Mna ndiphendule ndathi: “Phaya ngasentla ndibona imbiza ebilayo, ithambekele ngakweli cala.”


text:
Kaloku ndiza kubiza zonke izizwe zezikumkani zangasentla.” Lowo ngumlomo kaNdikhoyo. “Ziza kufika ngazinye zimise izihlalo zazo emasangweni aseJerusalem, nasezindongeni zayo, nakuzo zonke izixeko zakwaJuda.


text:
Ndiza kubawisela isigwebo abantu bam ngenxa yenkohlakalo yabo yonke, kuba bandifulathele, baza benzela *thixo bambi iziqhumiso, banqula izinto abazenze ngezandla zabo.


text:
“Ke wena qinisa umbhinqo, usuke uye kubaxelela konke endikuyalele kona. Uze ungoyiki ngokoyikiswa ngabo, hleze mna ndikwenze ugubhe phambi kwabo.


text:
Mna ke ndikwenze wanjengesixeko esinqatyisiweyo, waqina okwentsika yentsimbi nodonga lobhedu, ukuze umelane neli lizwe liphela: ookumkani neziphathamandla zakwaJuda, kunye nababingeleli nabantu balo.


text:
Baza kulwa nawe, kodwa abasayi kuze bakoyise, kuba mna ndiza kuba nawe ndikukhusele.” Lowo ngumlomo kaNdikhoyo.


text:
“Hamba uluvakalise olu daba ezindlebeni zeJerusalem, uthi uNdikhoyo uthi: “ ‘Ndikhumbula ukuzimisela kwakho ebutsheni bakho, ukundithanda kwakho usengumtshakazi, ukundilandela kwakho entlango, kumhlaba ongumqwebedu.


text:
Ewe, uSirayeli wayengokaNdikhoyo ncakasana, efana nolibo lwesivuno – abaludlayo badla ityala, intlekele ibafikele.’ ” Lowo ngumlomo kaNdikhoyo.


text:
Utsho uNdikhoyo ukuthi: “Bubi buni abâbubonáyo kum ooyihlo bade bandityeshele nje belandela *oothixo abangento, bade nabo babe zizinto ezingento?


text:
Abazange babuze bathi: ‘Uphi na lo Ndikhoyo owasikhupha kumhlaba waseJiputa, wasihambisa entlango kwilizwe elingumqwebedu lemiwewe; kwilizwe lembalela nesithokothoko sobumnyama, ilizwe ekungahambi bani kulo, kungekho namntu umiyo kulo?’


text:
Ndanisa kumhlaba wendyebo, ukuze nixhamle iziqhamo nentlutha yawo. Koko nina nithe nakufika nawuxabhela umhlaba wam, nalitsho lanezothe ilifa endininike lona.


text:
Ababingeleli ababuzanga bathi: ‘Uphi na uNdikhoyo?’ Abaphathiswa-mthetho abandazanga, abelusi bandivukela, nabashumayeli bashumayela benefuthe likaBhali, balandela *oothixo abangancedi lutho.”


text:
Khanikhe niwele niye kwiziqithi zamaKiti, okanye nithumele iintlola eKedare, ziye kuqinisekisa ukuba yakha yakho na into enjengale.


text:
Lwakha lwakho phi na uhlanga olwananisa ngoothixo balo, noba bengengoothixo ngenene? Kodwa bona abantu bam balananisile iqhayiya labo ngenxa yezinto ezingenaluncedo!


text:
“Kaloku lintlantlu mbini ityala labantu bam: bandishiyile mna, mthombo wamanzi ampompozayo, bazimbela awabo amaqula – amaqula avuzayo ziintanda.”


text:
Iingonyama ziyagquma, ziyamgragramela. Seziwuqwenga-qwengile umhlaba wakhe, zazitsho zaba ngamabhodlo angahlali bani izixeko zakwaSirayeli.


text:
Khawutsho ke, kungani ukuba uye kusela amanzi aseNayile eJiputa? Kungani uye kusela amanzi aseYifrate eAsiriya?


text:
Uza kuqeqeshwa bubugwenxa bakho; uza kululekwa kukukreqa kwakho; uza kubuqonda ubukrakra nobubi bokundifulathela nokungankwantyi phambi kwam, mna Ndikhoyo, Thixo wakho.” Lowo ngumlomo wengangalala uNdikhoyo onamandla onke.


text:
“Kudala, Sirayeli, wayaphulayo idyokhwe, waziqhawula izitrophu zakho, usithi: ‘Andiyi kukukhonza.’ Ewe, ubuhamba ulala ezinkalweni zonke nangaphantsi kwemithi yonke, uziqhekeza uxela ihenyukazi.


text:
Kanti ke mna ndakutyala; ungumdiliya omhle othenjiweyo. Kutheni ngoku sewajika waba ngumdiliya wasendle nje?


text:
Nditsho nokuba ungade uzihlambe ngesoda, uziguxe ngeyodwa isepha, awusayi kusuka wona umdintsi wesono sakho.” Lowo ngumlomo weNkosi *uNdikhoyo.


text:
“Ungathini ukuthi: ‘Andizenyelisanga; andikhange ndimlandele uBhali’? Khangela umkhondo wakho entilini, uzigqale izenzo zakho. Ubufana nqwa nethokazi lenkamela lirhaqaza entlango,


text:
nqwa nemazi yeqwarha lasentlango edumbileyo ehamba isezela umoya, ifuna inkunzi. Ngubani ongayithintelayo xa injalo? Akukho nkunzi izixhamla ngayo kuloo meko – isuka iyifumane lula ngelo xesha.


text:
Sirayeli, musa ukuzityabula iinyawo ude nomqala wakho utshe kukusukelana nezithixo. Kambe ke uthi: ‘Akusancedi nto; sendithandana noothixo basemzini; andinakungabalandeli.’ ”


text:
*UNdikhoyo uthi: “Kanye njengoko lidana linyoshoze xa libhaqiwe isela, koba njalo ukuhlazeka kukaSirayeli nookumkani bakhe, neziphathamandla, ababingeleli, kunye nabashumayeli.


text:
Bona bathi emthini: ‘Ungubawo wena.’ Elityeni bathi: ‘Nguwe ondizeleyo.’ Kaloku aba bantu beze ngenqentsu kum; abezanga ngabuso. Kodwa ngexesha leenkxwaleko ikwangabo abathi: ‘Phakama, usincede!’


text:
Baphi kakade abo thixo bakho uzenzeleyo? Mabavuke kaloku, bakuhlangule ngexesha lengxakeko. Baninzi kangangeedolophu zakho oothixo bakho, Juda!


text:
“Naxa ndabohlwayayo abantwana benu, abazanga baqeqesheke. Suka nababulala ngekrele *abashumayeli, banga baqwengwe ziingonyama.


text:
Phulaphulani izwi likaNdikhoyo, nina besi sizukulwana! Ndiyintlango na kuni, maSirayeli, umhlaba osithokothoko sobumnyama? Ke kutheni ukuba abantu bam bathi: ‘Siza kuhamba ngesiyibonayo. Siyabhadula; soze siphinde size kuwe!’


text:
Ikhe izilibale iintsimbi zayo intombi? Yena umtshakazi ukhe awulibale umbhinqo wakhe? Kodwa bona abantu bam sele kukade bandilibalayo.


text:
Hayi ke indlela orhaqaza ngayo uleqeka emva kwezithandwa zakho! Sele unako ukufundisa nabafazi abangoongantweni.


text:
Izambatho zakho zilijaja ligazi leendwayi nabantu abamsulwa, ingelilo kambe elezikrelemnqa ozibhaqe ziqhekeza.


text:
Naxa kunjalo usathi: ‘Ndimsulwa; uNdikhoyo akasenawo umsindo ngakum.’ Kodwa ke mna Ndikhoyo ndiza kukohlwaya naxa usithi akwenzanga sono.


text:
Yini na ukuba urhaqaze kangaka, uzijika-jike iindlela zakho? IJiputa iza kukuphoxa kanye ngalaa ndlela yaniphoxa ngayo neAsiriya.


text:
Uya kuyishiya iJiputa unyoshoza ludano. Mna Ndikhoyo ndibalahlile abo uthembele kubo; akukho nto baya kukuphumelelisa kuyo.


text:
“Xa indoda imalile umkayo, aze yena emke aye kwendela kwenye indoda, ngaba ingaphinda ibuyele kuye? Ngaba ilizwe lobe lingaxajelwanga ngokupheleleyo? Hayi bo! Ubhatyaze nezithandwa zakho ezininzi, Sirayeli, ukanti noko usafuna ukubuyela kum?” Lowo ngumlomo *kaNdikhoyo.


text:
“Phakamisela amehlo akho ezincotsheni zeenduli; kuphi apho ungazanga wambathwe khona? Ubufudula uhlala ecaleni lendlela, ulindele izithandwa zakho, oku komArabhu ohleli entlango. Hayi bo, eli lizwe ulixabhele ngobubi bokuhenyuza kwakho.


text:
Yiyo loo nto neemvula zanqanyulwayo nje; yiyo loo nto neyasentlakohlaza ingasaniyo nje. Akusenasazela oku kwehenyukazi; sewaphelelwa naziintloni.


text:
Akunako ukuhlala unomsindo; akuyi kundiqumbela kude kuye esiphelweni.’ Yintetho yakho ke leyo, kodwa wenza amanyundululu kangangoko!”


text:
Kwathi ngexesha uJosiya ukumkani wayesesihlalweni, ndafikelwa lilizwi *likaNdikhoyo lisithi: “Uyibonile into andenze yona umkreqikazi uSirayeli? Uhambe ehenyuza ezindulini eziphakamileyo nangaphantsi kwemithi eyokozelayo.


text:
Ndandiba uya kuthi emva kwayo yonke loo nto abuyele kum. Kodwa akabuyelanga kum, yaye nodade wabo ongathembekanga uJuda wayibona loo nto.


text:
UJuda wabona ukuba umkreqikazi uSirayeli ndamnika incwadi yoqhawulo-mtshato ngenxa yokukrexeza, kodwa yena akazange othuke, suka naye ngokwakhe wangena kolo krexezo.


text:
Ngenxa yokuba yaba yinto elula kumkreqikazi uSirayeli ukuhenyuza, walixabhela ilizwe, kuba wayekrexeza ngokunqula izinto ezingamatye nemithi.


text:
Kuyo yonke loo nto uJuda udade wabo ongathembekanga akazange abuyele kum ngentliziyo yonke, wasuka wandixokisa.” Lowo ngumlomo kaNdikhoyo.


text:
UNdikhoyo uqhube wathi kum: “Noko ityala lomkreqikazi uSirayeli linganeno kwelikaJuda ongathembekanga.


text:
Bhekisa emantla, ubhengeze olu daba, uthi: “ ‘Guquka, mkreqikazindini Sirayeli!’ Lowo ngumlomo kaNdikhoyo. ‘Andizi kuba sakukhangela ngobuso obusangeneyo, kuba ndinenceba.’ Lowo ngumlomo kaNdikhoyo. Úthi: ‘Andiyi kuhlala ndiniqumbele.


text:
Buvume nje kuphela wena ubugwenxa bakho, ngokuba umvukele uNdikhoyo uThixo wakho, wasuka wazandlalela abasemzini ngaphantsi kwemithi eyokozelayo, awalithobela ilizwi lam.’ Lowo ngumlomo kaNdikhoyo.


text:
“Buyela kum, lusaphondini olukreqayo!” Lowo ngumlomo kaNdikhoyo. “Ndim inkosi yenu. Ndiza kukhetha umntu abe mnye edolophini, babe babini kwisizwe ngasinye, ndinibuyisele kwaseZiyon,


text:
Niya kuthi ke nakuba nandile naba baninzi ngaloo mihla,” lowo ngumlomo kaNdikhoyo, “ningabi sathi: ‘Nantsi ityesi yomnqophiso.’ Ewe, ayiyi kuba sathi chapha nasezingcingeni zenu, ingakhunjulwa nokukhunjulwa oku, ingadingeki nokudingeka, ingaze ibuye yenziwe nokwenziwa.


text:
“Ngaloo mihla kuya kuthiwa iJerusalem isisihlalo sokulawula sikaNdikhoyo, zonke iintlanga zibuthelane khona, zize kunqula igama likaNdikhoyo, zingabuye zihambe ngokokuqaqadeka kweentliziyo zazo ezikhohlakeleyo.


text:
Ewe, ngaloo mihla indlu kaJuda iya kumanyana nendlu kaSirayeli, zisuke kunye ngasentla, ziye kutsho kumhlaba endawunika ooyihlo-mkhulu ukuze ube lilifa labo.”


text:
“Ndandiba ndiza kukwenza unyana wam, Sirayeli, ndikwabele umhlaba onqwenelekayo, ilifa eliyokozelayo ukudlula eleentlanga zonke. Ewe, ndandiba ùza kuthi kum: ‘Tata;’ ungaze ukutyeshele ukulandela ekhondweni lam.


text:
Wena, Sirayeli, akukhange uthembeke kum oku komfazi ongathembekanga kumyeni wakhe.” Lowo ngumlomo *kaNdikhoyo.


text:
Ewe, kuvakala ilizwi lihlokoma ezincotsheni zeenduli; sisililo nezitarhuziso zoonyana bakaSirayeli, kuba bâzenza gwenxa iindlela zabo, bamlibala uNdikhoyo uThixo wabo.


text:
“Buyelani kum, bantwanandini abakreqayo, ndininyange luphele ukreqo lwenu.” “Sesilapha; size kuwe. Kaloku nguwe, Ndikhoyo, uThixo wethu.


text:
Ngenene iingxokozelo ezindulini nasezintabeni bubuqhetseba; ngenene kuphela nguNdikhoyo uThixo wethu omhlangulayo uSirayeli.


text:
Ukususela ebutsheni bethu isithixo esilisikizi sizigqibile iziqhamo zokubulaleka koobawo, nditsho iinkomo zabo neegusha zabo, oonyana neentombi ngokunjalo.


text:
Masizikhahlele phantsi ngenxa yeentloni, lisigubungele ihlazo lethu, kuba sinesono phambi koNdikhoyo uThixo wethu, thina noobawo bethu. Ukususela kwasebuntwaneni bethu, kude kube ngoku, asizange siliphulaphule ilizwi likaNdikhoyo uThixo wethu.”


text:
“Ukuba ngaba uyaguquka, Sirayeli, guqukela kum, kutsho mna *Ndikhoyo. Ukuba uyazisusa emehlweni am izithixo zakho ezilizothe, ungabi sakreqa;


text:
ukuba ufunga usithi: ‘Ekho nje uNdikhoyo,’ ube ke ufunga ngenene nangenyaniso nangokuthembekileyo; ukuba wenjenjalo iintlanga ziya kuthi mandizisikelele, zindidumise.”


text:
Kaloku uthi uNdikhoyo kubantu bakwaJuda nakubemi baseJerusalem: “Wugelesheni lo mhlaba wenu ube yintsimi, ningatyali phakathi kweenkunzane.


text:
Ulwaluko lwenu malenzelwe uNdikhoyo, lungabi yinto yasenyameni nje, bantu bakwaJuda nani bemi baseJerusalem. Kungenjalo ingqumbo yam ngenxa yobubi bezenzo zenu iya kugqabhuka ixele umlilo olenya ungabi nakucinywa bani.”


text:
“Bhengezani kwelakwaJuda, nihlokomise eJerusalem, nithi: ‘Vuthelani isigodlo elizweni lonke.’ Dandulukani ngamandla nisithi: ‘Hlanganani, nisabele kwizixeko ezinqatyisiweyo!’


text:
Yenzani umqondiso okhomba eZiyon, nicele kwabasicatyana, ningabambezeli, kuba mna ndiza nentlekele ngasentla – ndinizisela intshabalalo enkulu.”


text:
Yintw' ekunyalasa inge yingonyama ishiy' isikhundla lo mtshabalalisi weentlanga uzayo. Selephumile kowabo ukuza kubharhisa umhlaba wakho ube yinkangala, azitsho izixeko zakho zibe ngamabhodlo, kungasali nempunde le.


text:
Nguwo lo umlomo kaNdikhoyo: “Ngaloo mini ukumkani neziphathamandla baya kungenwa yingevane. Ababingeleli bothi khumnqa, abashumayeli bona bathi makatha.”


text:
Ndithe ke mna: “Awu, Nkosi Ndikhoyo, ubakhohlise mpela abantu neJerusalem ngokuthi: ‘Niya kuba noxolo,’ ukanti ikrele selibekwe emqaleni!”


text:
Ngelo xesha abantu neJerusalem baya kuxelelwa kuthiwe: “Kuza kuvuthuza umoya onolophu, uvela ezincotsheni ezibharhileyo entlango, usinge ebantwini bam. Umoya ovela kum awuyi kuba yiyo impepho nje yokwela okanye yokucoca ingqolowa,


text:
Nalo lusiza utshaba, luziingqimba okwamafu, iinqwelo kuqhum' uthuli ngathi yinkanyamba. Asingomendu, amahashe adlul' ukhozi! Kunyembelekile; izwe lifile!


text:
Jerusalem, zihlambulule ububi obusentliziyweni, khon' ukuze usinde! Uya kuhlala ugaya ububi kude kube nini?


text:
Nguwo lo umlomo *kaNdikhoyo: “Zixeleleni iintlanga, nibike naseJerusalem, nithi: ‘Utshaba lugalelekile; lutsho ngentlaba-mkhosi yalo kwizixeko zakwaJuda.


text:
Lungqinge iJerusalem okwabalindi belinde amasimi.’ Ewe, kuthetheni oku, kuba kaloku iJerusalem indivukele.


text:
Yimisebenzi yakho neendlela zakho ezi zikuzisele le ntlekele. Sisohlwayo sakho eso. Sikrakra kambe, siye kuthi xhokro emxhelweni.”


text:
Hayi bo! Ndithe qhiphu umbilini; intliziyo yam iyabetha; ndingenwe luvalo! Andikwazi kuthi cwaka; ndiva isandi sokuvuthelwa kwesigodlo nokuhlokoma kwentlaba-mkhosi!


text:
Kuvakala le ntlekele, kuvakale le; ilizwe lonke lifile. Ngequbuliso iintente zakowethu zibhuqiwe, ngephanyazo imikhusane yethu ayisekho.


text:
Ke yena *uNdikhoyo uthi: “Baziziyatha kambe abantu bam; abade bandazi. Bazizityhakala zabantwana abangenangqiqo. Ngamachebesha okwenza okubi, kodwa ngamaqhitala kokulungileyo.”


text:
Ndathi ndakuwukhangela umhlaba, ndafika ubharhile, kusempengezini; ndakukhangela amazulu akwabikho kukhanya.


text:
Ndakhangela umhlaba otyebileyo, ndafika uyintlango, izixeko zonke zingamabhodlo. Oku kwenzeka emehlweni kaNdikhoyo ngenxa yomsindo wakhe ovuthayo.


text:
Kaloku utsho *uNdikhoyo ukuthi: “Kuya kuba senkangala kumhlaba wonke, kodwa ke ndingawubhangisi kuphele.


text:
Ngenxa yoko umhlaba uya kwenza isijwili, isibhakabhaka sisibekele kube mnyama, kuba kutsho mna. Ndigqibile, yaye andiyi kukuyekelela endikuthethileyo; andiyi kujika.”


text:
Kuya kuthi ukuvakala kwesandi sabakhwele amahashe nesandi sabatoli kusabe zonke izixeko. Abanye bobalekela ematyholweni, abanye banyukele emaweni. Zosala zilambatha iidolophu, kungabi sahlala bani kuzo.


text:
Wenza ntoni, Jerusalem, uselushwatyulelwe nje? Kutheni watsho ngezivatho ezibomvu? Yini, watsho ngamajikolo, waqaba amehlo? Ufane wahombela ilize! Zikulahlile izithandwa zakho; sezifuna ukukubulala.


text:
Kaloku ndive isikhalo ngathi sesomfazi esikwa yinimba, ngathi sisingqala sozibulayo. Sisikhalo seJerusalem iminxekile, iphelelwa ngumoya, ithe na izandla, ikhala isithi: “Ndafa! Bayandigwinta!”


text:
Uthi *uNdikhoyo: “Zityhutyheni izitalato zeJerusalem, nikhangele nigqale, nizigocagoce iindawo zembutho, nibone ukuba ngaba kukho mntu na olilungisa nonyanisekileyo. Ukuba ngaba ukho nokuba mnye ndoyixolela.


text:
Ngaba, Ndikhoyo, emntwini akukhangeli ntembeko na? Wabohlwaya, abeva noko. Wababetha kabuhlungu bayimangala ingqeqesho. Bayinyengane ngeenkani; abavumi kuguquka.


text:
Suka ndathi: “Ngamahlwempu adengekileyo la. Abayazi indlela kaNdikhoyo; abakuqondi okufunwa nguThixo wabo.


text:
Ndiza kuthetha nabakhulu. Ngabo abayaziyo indlela kaNdikhoyo; ngabo abakwaziyo okufunwa nguThixo wabo.” Kodwa nabo xa bebonke bayaphule idyokhwe, baziqhawula izitrophu.


text:
Ngoko ke bohlaselwa yingonyama, ingcuka ibatsho babe ngamaswili, kuzula-zule ihlosi libalalele ngasezidolophini zabo. Ukuba nje bakhe baphumela ngaphandle lobathi qwenge-qwenge. Kaloku benze uvukelo, baphikela ukumfulathela uThixo.


text:
“Ndingakuxolela njani kodwa, abantwana bakho bendibukule nje? Andithi bafunga bekhahlela oothixo abangento? Ndabondla, suka bona bakrexeza, baquqela emzini wehenyukazi.


text:
Mandingabohlwayi ke ngenxa yento enje; ndingaziphindezeli kwisizwe esinjengesi?” Lowo ngumlomo kaNdikhoyo.


text:
“Ngena usivuthulule isidiliya sakhe, kodwa ungasibhuqi sonke. Wasuse amasebe aso, kuba aba bantu abangabo abakaNdikhoyo.


text:
Kaloku aba bantu bayamxoka uNdikhoyo, bathi: “A, suka! Akazukwenza nto lowo, kungekho nanto iza kusihlela. Asiyi kuhlaselwa bani, kungazi kubakho ndlala apha.


text:
Ngako oko utsho uNdikhoyo uThixo onamandla onke ukuthi: “Ngenxa yentetho yabo enje, amazwi am ndiza kuwenza abe ngumlilo emlonyeni wakho, bona aba bantu batshiswe nguloo mlilo okweenkuni.


text:
“MaSirayeli, ndinizisela uhlanga oluvela kude.” Lowo ngumlomo kaNdikhoyo. “Luhlanga lwamandulo olomeleleyo, oluntetho ningayivayo, kuba ningayazi.


text:
“Hayi sona isivuno nokutya kwenu: baza kukugqiba! Koonyana neentombi zenu: ginyi qobo! Iinkomo neegusha zenu: ginyi qobo! Imidiliya namakhiwane: bimbilili! Izixeko zenu ezinqatyisiweyo, bozitshayela ngekrele; nditsho ezi kanye zilithemba lenu!


text:
“Xa besithi: ‘Kungani ukuba uNdikhoyo uThixo wethu asiphathe kanje?’ uze uthi kubo: ‘Njengoko nani benikreqile kuNdikhoyo, nanqula oothixo basemzini ezweni lakowenu, ngokukwanjalo ke niza kukhonza iintlanga kweleentlanga.’ ”


text:
“Phulaphulani, bantundini baziziyatha bangaqiqiyo! Ninamehlo kodwa aniboni, nineendlebe kodwa aniva!


text:
Ngani ningandoyiki nje?” Lowo ngumlomo kaNdikhoyo. “Ngani ningankwantyi nje bubukho bam? Indim nje owabeka intlabathi yangumda wolwandle, umqobo olungasoze luwudlule naphakade. Nditsho nokuba seledloba egquma amaza, akasoze awugqithe.


text:
Àbatsho ezintliziyweni zabo ukuthi: ‘Masimoyike uNdikhoyo uThixo wethu osinika imvula ngexesha ekwindla nasentwasa-hlobo, osipha amathuba okuvuna minyaka le.’


text:
“Kukho izikhohlakali phakathi kwabantu bam. Zizinto ezilalelayo okwabathiyeli-zintaka; zigcayisela abantu.


text:
Izindlu zabo bazizalisa ngobuqhophololo ngathi ziingobozi zizele ziintaka; yiyo loo nto bezizityebi neendwalutho.


text:
Ngamaqukunya agudileyo kukutyeba; inkohlakalo yabo ayinamda. Inkedama abayithetheleli ukuze ibe nempumelelo; amalungelo endwayi abawakhuseli.


text:
“Mandingabohlwayi ke ngenxa yezi zenzo zabo, ndingaziphindezeli kubantu abanjengaba?” Lowo ngumlomo kaNdikhoyo.


text:
Abashumayeli bashumayela ubuxoki; ababingeleli bona bakhokela ngokwentando yabo, kanti nabantu bam bayakholwa yiloo nto. Kodwa nothini ngomhla wokugqibela?”


text:
“Balekani nisabe, bantu bakwaBhenjamin, niyishiy' iJerusalem! Vuthelani isigodlo eTekowa, nenz' umqondiso phezu kweBhete-hakerem ngomlilo. Kub' intlekele evela ngasentla igalelekile, ngokunjalo nentshabalalo engathethekiyo.


text:
Yokhatshelwa kulo imihlambi ngabelusi, bafike bee thande, bagxumeke iintente, elowo adlise kweyakhe indawo.


text:
“Zigonyeni, niqulele imfazwe, sihlasele esi sixeko ilanga lisahlab' umhlaba. Hayi bo! Amathunz' awile, imini selisangene!


text:
Utsho uNdikhoyo onamandla onke ukuthi: “Gawulani imithi, nifumbe iingqumba zomhlaba kwiindonga zeJerusalem. Sisixeko esifanelwe kukohlwaywa, intw' ezele yingcinezelo yodwa.


text:
Njengoko ahlala empompoza amanz' omthombo, buhlala bunjalo ukumpompoza ububi baseJerusalem. Kuhlala kuvakala ugonyamelo nembuqe kuyo; iimbandezelo neentlungu zihlala ziphambi kwam njalo.


text:
Utsho uNdikhoyo onamandla onke ukuthi: “Khwahlaza loo masalela akwaSirayeli, uxele umntu okhwahlaza emdiliyeni, ebhikica loo minqandandana isele emasebeni.”


text:
Ndibhekise kubani? Ngubani owondiphulaphula, abamkele ubungqina bam? NingamaSirayeli alukileyo, ukanti iindlebe zenu zivalekile, aniva tu! Kubo ilizwi likaNdikhoyo lisisinyeliso; abalikhathalele nganto.


text:
Ndiyaphuphuma yingqumbo kaNdikhoyo ngenxa yabo. Kudala ndizibambile, ngoku ndidiniwe. “Yibhodlele kubantwana ezitalatweni, nakubafana ezimbuthweni. Kochatshazelwa bonke: amadoda nabafazi. Ewe, kochatshazelwa nabagugileyo, nditsho iinkothovu zamaxhego.


text:
Imizi yabo yothathwa bantu bambi, ngokunjalo amasimi nabafazi babo, xa ndibohlwaya abantu beli lizwe.” Lowo ngumlomo kaNdikhoyo.


text:
“Kususela koyena uphantsi umntu, kuse kwabona baphakamileyo, xa bebonke basemva kwenzuzo. Kwanabashumayeli, nababingeleli ngabakhohlisi xa bebonke.


text:
Zizinto ezingenazintloni naxa zenze amanyundululu; azibi nalo nonyungu olu! Ngoko ke baza kuwa nabawileyo; bokhubeka mhla ndabavelela.” Utsho uNdikhoyo.


text:
Utsho *uNdikhoyo ukuthi: “Yimani eziphambukeni nikhangele, nibuzise ngomendo wamandulo, niqonde ukuba yiyiphi na indlela eyiyona-yona, nihambe ngayo ke, ukuze nifumane inzolo emphefumlweni. Ke nina nathi: ‘Asiyi kuhamba ngayo!’


text:
Ndanimisela abalindi, ndathi: ‘Phulaphulani izwi lesigodlo!’ Kodwa nina nathi: ‘Asiyi kuphulaphula.’


text:
Phulaphula, mhlaba, ubone ishwangusha endiza kulithumela aba bantu. Sisiphumo samayelenqe abo, kuba kaloku abalinanzanga ilizwi lam – andisathethi ke ngomyalelo wam abawubukuleyo.


text:
Andiyihoyanga intlaka yesiqhumiso yaseSheba, ndingawakhathalele namakha avela kwelasemzini. Andinamdla kumadini enu; andikholiswa nangala atshiswayo.”


text:
Ngoko ke utsho uNdikhoyo ukuthi: “Aba bantu ndiza kubabekela imiqobo abaya kukhubeka kuyo, kuwe uyise nonyana kunye nabamelwana nezihlobo, batshabalale xa bebonke.”


text:
Utsho *uNdikhoyo ukuthi: “Nâlo uhlanga oluvela ngasentla, isizwe esinamandla esixhokonxwe lee emalandalahla.


text:
Baxhobe ngeentolo nemikhonto; izinto ezinolunya ezingenalusini. Batsho ngesandi esinga kugquma ulwandle, beza bekhwele amahashe bengamabutho okuhlasela wena, Ziyon.”


text:
Ewe, zifikile kuthi ezo ndaba, zangenwa ngumkhinkqi iingalo, lwangongoza uvalo oku komfazi olunywayo.


text:
Musa ukuphumela ngaphandle, ungakhe ubonwe ezindleleni, kuba utshaba luxhobile; lunxunguphalo macal' onke.


text:
Zithini wambu ngerhonya, bantu bam, nizibhuqa-bhuqe eluthuthwini, nibe ngathi nizilele unyana okuphela kwakhe ngesikrakra sona isililo, kuba uza kusifikela ngequbuliso yena umtshabalalisi.


text:
Bangabakreqi abanenkani; balukhuni okwesinyithi nentsimbi. Zizinto ezihamba zisasaza ulwimi; bonakele xa bebonke.


text:
Imfutho ivuthela umlilo wokunyibilikisa ilothe. Uyawenza umsebenzi wakhe umkhandi, kodwa yonke loo nto lilize, kuba zona izikhohlakali azipheli.


text:
“Yiya emasangweni endlu kaNdikhoyo, ufike udanduluke uthi: Nali ilizwi likaNdikhoyo; liveni nina bantu bakwaJuda abangena ngala masango ukuza kunqula uNdikhoyo.


text:
Utsho uNdikhoyo onamandla onke, onguThixo kaSirayeli, ukuthi: ‘Yilungiseni ihambo yenu, ngokunjalo nezenzo zenu, khon' ukuze ndinizinzise nime kule ndawo.


text:
Musani ukulahlekiswa ngamazwi obuxoki athi: “Yindlu kaNdikhoyo le; yindlu kaNdikhoyo le; ewe, yindlu kaNdikhoyo le, soze kwenzeke nto kuyo!” ’


text:
“Kodwa ukuba niyayilungisa ngenene ihambo yenu, ngokunjalo nezenzo zenu, naza nenza ubulungisa omnye komnye,


text:
ningabacinezeli abangeneleli, okanye iinkedama nabahlolokazi, ningaphalazi igazi elimsulwa apha, ningazenzakalisi ngokunqula izithixo,


text:
Kanti noko niza apha kule ndlu ibizwa ngegama lam, nifike nithi: ‘Sisindile!’ Nisinde ukuze nenze la manyundululu?


text:
Ngaba le ndlu ibizwa ngegama lam ingumqolomba wezihange na? Ndinijongile!” Lowo ngumlomo kaNdikhoyo.


text:
“Khanenjenjeya, niye eShilo apho lalinqulwa khona igama lam mandulo. Niya kuyibona into endayenza yona loo Shilo ngenxa yobugwenxa babantu bam amaSirayeli.


text:
Ngoko ke, ngenxa yezi zenzo zenu zonke, utsho uNdikhoyo, ndithethile nani amaxesha ngamaxesha, anaphulaphula, ndanibiza anasabela,


text:
ngako oko le ndlu ibizwa ngegama lam enithembele kuyo ndiza kuyihlisela isehlo esehla eShilo, naxa ndandiyinike nina nooyihlo-mkhulu.


text:
“Wena ke uze ungabathandazeli aba bantu, ungabathetheleli, ungabacengeli kum, ungabangxengxezeli kum konke, kuba andisobe ndikuphulaphule.


text:
Abantwana bayatheza, ooyise baphembe, abafazi bona baxove intlama yokwenzela ukumkanikazi wesibhakabhaka amaqebengwana. Bongezelele ukundidela ngokunikela ngeminikelo ethululwayo *koothixo basemzini. Ngayo yonke loo nto bayandixhokonxa.


text:
Ngaba ndim ngenene lowo bamphoxayo? Abaziphoxi bona ziqu? Bazenzakalisile!” Lowo ngumlomo kaNdikhoyo.


text:
Itsho ke ngoko iNkosi *uNdikhoyo ukuthi: “Ndiza kuwuthululela kule ndawo umsindo wam nengqumbo yam, phezu kwabantu nemfuyo, imithi yasendle nemveliso yomhlaba. Uza kuba ngumlilo ongacimiyo umsindo wam.”


text:
Utsho uNdikhoyo onamandla onke onguThixo kaSirayeli ukuthi: “Qhubani, nongeze amanye amadini kula atshiswayo, nitye inyama.


text:
Kaloku mhla ndabakhuphayo eJiputa ookhokho benu into endayithethayo kubo ayibanga yimimiselo ngokwenza amadini kunye namadini atshiswayo.


text:
Hayi, ndabayalela ndisithi: ‘Liphulaphuleni ilizwi lam, khon' ukuze ndibe nguThixo wenu, nina nibe ngabantu bam. Ewe, hambani ngendlela yonke endinimisele yona, nize nilungelwe.’


text:
Ke bona abandiphulaphulanga; abandihoyanga kwaphela. Basuka baba nenkani, benza amaqhinga beqhutywa yinkohlakalo yeentliziyo zabo, babuya umva endaweni yokuqhubela phambili.


text:
Kodwa ukususela mhla baphuma eJiputa, kude kube ngoku, ndisoloko ndithuma izicaka zam abashumayeli kuni imihla ngemihla.


text:
Kambe aba bantu abandiphula-phulanga, abandihoya nokundihoya; suka baqaqadeka, benza ububi nangaphezu kooyise-mkhulu.


text:
Uze uthi ke kubo: ‘Olu luhlanga olungaliphulaphuliyo ilizwi likaNdikhoyo uThixo walo.’ Abaqeqesheki. Ukuthembeka akukho kubo – akusakhankanywa phakathi kwabo.


text:
“Cheba intloko yakho, Jerusalem, ubonakalise ukuzila. Yenza isimbonono eluqayini, kuba uNdikhoyo usicekisile wasilahla esi sizukulwana simbange ingqumbo.”


text:
“Abantu bakwaJuda benze into embi.” Lowo ngumlomo kaNdikhoyo. “Bamise izithixo zabo ezinezothe endlwini yam, bayixabhela.


text:
Benze isibingelelo ekuthiwa yiTofeti kulaa ntili kaBhen-hinom, khon' ukuze apho benze amadini ngoonyana neentombi zabo, babatshise. Andizange ndibayalele njalo; andizange ndikucinge nokukucinga oku.


text:
Kodwa liyeza ixesha xa ingayi kuba sabizwa ngokuba yiTofeti okanye intili kaBhen-hinom, koko ibizwe ngokuba yiNtili yeNtshabalalo, kuba kongcwatywa kude kuphele umhlaba,


text:
Ndiya kuyiphelisa ezixekweni zakwaJuda nasezitalatweni zaseJerusalem intsholo yolonwabo kwanemigcobo yomyeni nomtshakazi. Elo lizwe lonke loba yinkangala.”


text:
Nanku umlomo kaNdikhoyo: “Ngelo xesha amathambo ookumkani bakwaJuda, naweendwalutho zalapho, awababingeleli kunye nabashumayeli kwakunye nabemi baseJerusalem, aya kukhutshwa emangcwabeni.


text:
Aya kubhencwa elangeni nasenyangeni nasezinkwenkwezini ababezithanda bezikhonza, bekhokelwa zizo, bebuzisa kuzo, benqula zona. Aya kuthi saa phezu komhlaba oku kwamalongwe, angafihlwa bani.


text:
Amasalela olu hlanga lukhohlakeleyo, endiya kuwathi saa elizweni, aya kukhetha ukufa endaweni yokudla ubomi kwezo ndawo akuzo.” Lowo ngumlomo kaNdikhoyo uSomandla-onke.


text:
“Yithi kubo: Utsho *uNdikhoyo ukuthi: Xa umntu ewile, kanene akabuyi avuke na? Xa ebephambukile, akabuyi ayilande indlela?


text:
Ke, ngabantu abatheni bona aba baseJerusalem bathe rhoqo ukukreqa kum? Ngabatheni aba banamathele kumampunge, besala ukubuyela kum?


text:
Ndikhe ndabaz' iindlebe, kodwa akwabakho uthetha nto ifanelekileyo, akwabakho namnye uyidaneleyo inkohlakalo yakhe, akwabakho bani uzohlwayayo athi: ‘Bendiyenzela ntoni le nto?’ Ulowo nalowo uhamba ngayibonayo, axel' ihashe lityhudisela edabini.


text:
Nditsho nengwamza le ibhabh' emafini iyalazi ixesha lokujika. Iinkonjane, amahlankomo, nkqu nendwe le, iyalazi ixesha lokufuduka, kodwa bona abantu bam abazani nezithethe zam.


text:
“Ningatsho njani ukuthi: ‘Sihlakaniphile; siyawazi umthetho kaNdikhoyo;’ ukanti inyaniso yawo seyigqwethiwe ngababhali-mthetho!


text:
Izilumko zenu zihlazekile, zibhidekile, kuba zibhaqiwe. Kaloku ilizwi lam zilibukule nje, zinabulumko buvela phi?


text:
Ngoko ke abafazi babo ndiza kubanikela kwamanye amadoda, ngokunjalo nemihlaba yabo ndiyinikele kwabanye abantu. Kaloku xa bebonke aba bantu, kususela koyena uphantsi kuse kophezulu, basemva kwenzuzo. Abashumayeli nababingeleli bangamamenemene athanda inzuzo ngondlela-mnyama.


text:
Zizinto ezingenazo neentloni! Naxa zenze amanyundululu azibi nalo nonyungu olu. Ngoko ke baza kuwa nabawileyo, bakhubeke mhla ndibohlwayayo.” Utsho uNdikhoyo.


text:
“Ndiya kubaqokelela abantu bam, ndixele umlimi ovunayo.” Nguwo lowo umlomo kaNdikhoyo. “Boba njengomdiliya ongenaziqhamo, nomthi ongenamakhiwane, oseluvuthuluke nkqu namagqabi la. Ewe, ndobanikezela kwabanye.”


text:
“Sisahlalele ntoni?” Kubuza abantu. “Masihlangane siye kufela kwizixeko ezinqatyisiweyo kube kanye. Kaloku uNdikhoyo uThixo wethu selesigwebele ukufa ngokusinika amanzi anetyhefu, kuba simonile.


text:
Amahashe eentshaba avakala ebetha ithatha phaya kwaDan. Iinkunzi zamahashe abo zikhonya kushukume umhlaba. Bayeza beze kuwutshabalalisa lo mhlaba nento yonke ekuwo, nditsho isixeko ngasinye sinabemi baso.”


text:
Phulaphula! Ndiva isikhalo samawethu sihlokoma kwelikude, sisithi: “Ngaba uNdikhoyo sele wemka na eZiyon? Ngaba usekho na apho uKumkani waseZiyon?” Uthi *uNdikoyo: “Nina, nindiqumbiseleni ngokunqula izithixo, niqubude kwizinto ezingento zasemzini?”


text:
Ngaba akusekho yeza na eGiliyadi? Akusekho gqirha na khona? Ngani banganyangwa nje abantu bakowethu?


text:
Akwaba intloko yam ibiliqula lamanzi, namehlo am engumthombo weenyembezi, bendiya kukhala imini nobusuku, ndililele amawethu abuleweyo.


text:
Akwaba bekukho indawo entlango yokulalisa abahambi, ngendiwashiya amawethu, ndimke, bengabakreqi nje, imbutho yabangathembekanga.


text:
“Iilwimi zabo zitsawula ubuxoki okwesaphetha. Ilizwe longanyelwe bubumenemene; ayikho intembeko. Basuka bongeze ububi phezu kobubi. Kodwa mna abandazi.” Lowo ngumlomo kaNdikhoyo.


text:
“Balumkele kwa-abahlobo, ungathembi nkqu nomntakwenu lo, kuba bonke abantakwenu ngamamenemene, abahlobo bayahleba xa bebonke.


text:
Ewe, abahlobo bayakhohlisana; akukho uthetha inyaniso. Baziqhelisa ukuthetha ubuxoki, bawaqobe amandla abo ngokona.


text:
Inene, umi phakathi kwabantu abakhohlisayo; ngenkohliso yabo abavumi ukundazi.” Lowo ngumlomo kaNdikhoyo.


text:
Ke ngoko utsho uNdikhoyo onamandla onke ukuthi: “Ngenxa yale nto abantu bam ndiza kubahluza, ndibavavanye. Akukho ndlela yimbi ngenxa yesono sabo.


text:
Lutolo oluhlabaniselayo ulwimi lwabo; luthetha inkohliso. Bayamqhatha ummelwane ngeentetho zabo, ukanti ezintliziyweni zabo bamcuphile.


text:
Mandingabohlwayi ke ngenxa yale nto? Mandingaziphindezeli kubantu abanje?” Lowo ngumlomo kaNdikhoyo.


text:
Mna ndiza kugixa, ndililele iintaba, ndizile, kuba amadlelo atshile, akusekho bani uhamba kuwo, akusanxakami nankomo. Iintaka zibalekile, neenyamakazi zimkile.


text:
“IJerusalem ndiza kuyitsho ibe ngamabhodlo nesikhundla soodyakalashe, ndizitshabalalise iidolophu zakwaJuda, kungahlali bani khona.” Utsho uNdikhoyo.


text:
Sisiphi na isilumko esinokuyiqonda le nto? Ngubani oyixelelweyo nguNdikhoyo onokuyichazela abanye? Kungani ukuba lo mhlaba utshatyalaliswe, ube ngumqwebedu wentlango engenakuhanjwa bani?


text:
UNdikhoyo uthi: “Bawutyeshele umyalelo wam endabanika wona, àbalithobela ilizwi lam ukuze bahambe ngalo,


text:
koko basuka bona balandela iintliziyo zabo ezinenkani, balandela iindlela zooBhali abazifunda kooyise.”


text:
Ke ngoko utsho uSomandla-onke uNdikhoyo onguThixo kaSirayeli ukuthi: “Aba bantu ndiza kubanika ukutya okunedliso, ndibaseze amanzi anetyhefu.


text:
Ndiza kubathi saa phakathi kweentlanga abangazaziyo, ezingaziwayo nangooyise, ndibasukele ngekrele ndide ndibatshabalalise.”


text:
Utsho *uNdikhoyo uSomandla-onke ukuthi: “Qiqani! Memani abafazi bokuzila, nditsho awona amacikokazi, bahlabele iingoma zesililo.


text:
Phulaphulani, isililo sivela eZiyon sisithi: ‘Awu! Safa saphela! Hayi, ihlazo esikulo! Salishiya ilizwe lakowethu; izindlu zethu zidiliziwe.’ ”


text:
Bafazindini, liveni ilizwi likaNdikhoyo. Wabekeleni iindlebe amazwi omlomo wakhe. Fundisani iintombi zenu isimbonono; fundisanani ingoma yesililo.


text:
Ukufa kuthubeleze ngeefestile kwatsho phakathi ezindlwini ezinqatyisiweyo; kubanqunqele phantsi abantwana besadlal' esitalatweni, kwabachitha-chitha abafana ezimbuthweni.


text:
Kanti ngaphezu koko uNdikhoyo uthi mandithi: “Izidumbu ziya kudunduluza emadlelweni okwamalongwe, njengengqolowa esikwe yashiywa ngumvuni ingenabani wakuyiqokelela.”


text:
Uthi uNdikhoyo: “Isilumko masingaqhayisi ngobulumko baso; igorha malingaqhayisi ngobugorha balo; nesihandiba masingazidli ngobutyebi baso.


text:
Ke lowo uqhayisayo makaqhayise ngokundazi nokundiqonda; kuba mna ndinguNdikhoyo owenza izibele emhlabeni, nokulungileyo, nobulungisa. Nazo ke izinto ezindikholisayo.” Lowo ngumlomo kaNdikhoyo.


text:
Nguwo lo umlomo kaNdikhoyo: “Niyabona, iyeza imihla endiya kubohlwaya ngayo kwanabo bolukileyo enyameni.


text:
Ndiza kuwohlwaya amaJiputa, namaJuda, namaEdom, nama-Amon, namaMowabhi, kwanâbo bangabemi basentlango abanwele zichetyiweyo ezintlafunweni. Kaloku zonke ezi ntlanga enyanisweni azalukanga. Nkqu indlu kaSirayeli iyonke ayalukanga entliziyweni.”


text:
Utsho uNdikhoyo ukuthi: “Musani ukulinganisa inkqubo yezinye iintlanga; musani ukothuswa yimiqondiso esesibhakabhakeni, naxa zona zisothuka iintlanga.


text:
*Oothixo abanjalo bafana nonomgogwana oxhonywe entsimini yentyabontyi: abakwazi kuthetha, bayathwalwa kuba abakwazi kuhamba. Musani ukuboyika: akukho nto imbi banganenza yona, kungekho nanto banokunceda ngayo.”


text:
Ngubani ongakuhloneliyo, wena Kumkani weentlanga? Ewe, ufanelwe yimbeko; akakho onjengawe, nditsho phakathi kwezilumko naphakathi kwezizwe nookumkani bazo.


text:
Baqingqwe ngesiliva yaseTashishe, nangegolide evela eUfazi. Okuxhonkxwe ziingcibi nabakhandi kwambeswa ngeengubo ezibomvu nezimfusa ezalukwe ngamagcisa.


text:
Kodwa nguNdikhoyo onguThixo ngenene; yena unguThixo ophilayo, uKumkani oya kuhlala ehleli. Akuqumba yena umhlaba uyankwantya; izizwe azinakumelana nengqumbo yakhe. (


text:
“Baxelele uthi: ‘Abo thixo bangalidalanga izulu nomhlaba, baza kubhanga emhlabeni naphantsi kwezulu.’ ”)


text:
Ke yena *uNdikhoyo ulidale ngamandla akhe ihlabathi, walizinzisa ngobulumko ilizwe, wasitwabulula ngengqondo isibhakabhaka.


text:
Uthi akuduma kuyaluzele amanzi asesibhakabhakeni, kufunquke amafu emaphethelweni omhlaba. Uthumela umbane kunye nemvula, athulule umoya koovimba bakhe.


text:
Bonke ziziyatha ezingenalwazi. Ababumbi *boothixo bayahlazeka ngezithixo zabo, kuba oothixo abababumbayo bayinkohliso, kuba abanawo umphefumlo.


text:
Akanjengabo yena uNxaxheba kaYakobi: nguye owabumba iinto zonke. AmaSirayeli ngabantu bakhe ncakasana. USomandla-onke nguNdikhoyo igama lakhe.


text:
Athi ke mna, ukwenzakala kwam! Amanxeba am akanakuphila. Ke mna bendisithi: “Sisifo sam esi; mandisinyamezele.”


text:
Intente yam ibhukuqiwe; sele kuqhawuke nezo ntambo zayo. Bemkile oonyana bam; akusekho namnye useleyo. Akukho nokuba abe mnye onokuvusa intente yam; akukho namnye wokuxhoma umkhusane.


text:
Abelusi baba bantu ziziyatha, ababuzi nto kuNdikhoyo. Yiyo loo nto bengenampumelelo nje, nemihlambi yabo ithe qhu saa.


text:
Phulaphulani, kufika udaba. Kuvakala intshukumo ivela ngasentla. Luza kutsho kube senkangala kwiidolophu zakwaJuda, zitsho zibe zizikhundla zoodyakalashe.


text:
Ingqumbo yakho yikhuphele kwiintlanga ezingakuvumiyo, naphezu kwezizwe ezingalinquliyo igama lakho, kuba zimdlile uYakobi zamgqiba, aza amadlelo akhe aba yinkangala.


text:
“Phulaphula le miqathango yomnqophiso, uyixelele abantu bakwaJuda kunye nabo bonke abemi baseJerusalem.


text:
Yithi kubo utsho uNdikhoyo uThixo kaSirayeli ukuthi: Uqalekisiwe lowo mntu ungayithobeliyo imiqathango yomnqophiso,


text:
leyo ndayiwisela ooyihlo-mkhulu mhla ndabakhupha eJiputa, ilizwe elalinjengeziko lokunyibilikisa isinyithi kubo. Ndathi kubo: ‘Ndiphulaphuleni, nenze konke endiniyalela kona, khon' ukuze nibe ngabantu bam, nam ndibe nguThixo wenu,


text:
nokuze isifungo endasenza kooyihlo-mkhulu sokubanika ilizwe lobusi nobisi ndisiphumeze.’ Ngulo mhlaba nimi kuwo namhlanje.” Ndaphendula ndathi: “Ewe, amen, Ndikhoyo.”


text:
Wathi kum uNdikhoyo: “Hamba ke uvakalise kwiidolophu zakwaJuda nasezitalatweni zaseJerusalem, uthi: ‘Yibekeleni iindlebe imiqathango yomnqophiso, nihambe ngayo.


text:
Okoko ndabakhupha eJiputa ookhokho benu ndasoloko ndigxininisa izihlandlo ngezihlandlo ndisithi kubo: “Ndithobeleni.”


text:
Basuka abaphulaphula bona, abandihoya, koko basuka balandela ububi beentliziyo zabo eziqaqadekileyo. Nam ke ndabahlisela zonke iziqalekiso zomnqophiso endathi mabawuthobele, abeva.’ ”


text:
Babuyele kwikakade looyise-mkhulu abalayo ukundiphulaphula. Bona bâlandela banqula *thixo bambi. Ewe, uSirayeli kunye noJuda bawaphule umnqophiso endawenza kunye nookhokho babo.


text:
Utsho ke ngoko uNdikhoyo ukuthi: ‘Ndiza kubahlisela ishwangusha abangayi kuphuncuka kulo. Nokuba sebendibongoza andiyi kubaphulaphula.


text:
Abantu bakwaJuda nabaseJerusalem baya kuya kwabo thixo bebekade bebenzela iziqhumiso, bakhale kubo becela kubo uncedo. Kodwa abayi kuzuza luncedo kwabo thixo ngomhla weshwangusha.


text:
Oothixo babantu bakwaJuda baninzi kangangezixeko zalapho, ukanti abantu baseJerusalem bamenzele amaqonga eziqhumiso lowa Bhali unezothe kuzo zonke izitalato zalapho.’


text:
“Wena ke uze ungabathandazeli aba bantu, ungabathetheleli, ungabacengeli kum, ungabangxengxezeli kum konke, kuba andisobe ndikuphulaphule.”


text:
Uthi uNdikhoyo: “Wena ntandane yam, ufuna ntoni endlwini yam xa undenzela iyelenqe kunye nabanye? Ngaba amadini owenzayo olinqanda ishwangusha? Xa bekunjalo ngewuchulumacha!


text:
Ndandidla ngokuthi ufana nomthi womnquma oyokozelayo uthwele iziqhamo ezihle ngembonakalo, kodwa ngoku ndiza kuvuthuza ndixele isaqhwithi, ndiwantumeke umlilo amagqabi aloo mthi, ndiwashiye amasebe eze.


text:
“UJuda noSirayeli bâtyalwa ndim, mna Ndikhoyo onamandla onke, ke ngoku ndibasongela ngeshwangusha. Sisiphumo sezenzo zabo ezigwenxa esi, kuba bandiqumbisile ngokwenzela uBhali amadini esiqhumiso.”


text:
Ndandifana nqwa nexhwane elimbuna lisiya kuxhelwa. Bekungekho nto ndiyaziyo. Bendingaqondi ukuba baceba amayelenqe ngam, besithi: “Masiwutshabalalise umthi uselula, simcime igama, angabi sakhunjulwa ngabaphilayo.”


text:
Ndibhenela kuwe, Ndikhoyo Somandla-onke, wena mgwebi olilungisa, wena mgocagoci weentliziyo neengqondo zabantu. Wonke lo mcimbi wam ndiwuxhoma kuwe; mandikubone ke ukundiphindezela kwakho kubo.


text:
Ngenxa yoko naku okuthethwa nguNdikhoyo malunga nabantu baseAnatoti abazungula ubomi bakho besithi: “Musa ukuba sashumayela ngegama likaNdikhoyo, hleze sikubulale ngezandla zethu.”


text:
Ngoko ke uNdikhoyo uthi: “Niyabona, ndiza kuqubisana nabo. Amadodana abo aza kufa ngekrele, oonyana neentombi zabo bona bafe yindlala.


text:
Akuyi kusinda nempunde le, kuba ndiwazisela ishwangusha amadoda aseAnatoti ngonyaka wokubohlwaya kwam.”


text:
Ulilungisa, wena *Ndikhoyo, xa ndixambulisana nawe, xa ndibhenela kuwe ngeendawo ezinxulumene nobulungisa. Ngaba ibangwa yintoni impumelelo yezibhoja? Kungani amaqhophololo ehleli ethe zava nje?


text:
Batyalwe nguwe, zendela iingcambu zabo; bahlumile, bavelisa iziqhamo. Usoloko usemilebeni yabo, kodwa ezintliziyweni zabo ukude lee.


text:
Ke wena, Ndikhoyo, uyandibona; uyazigocagoca iingcamango zam ngawe. Barhuqe abantu abagwenxa, baxele iigusha eziya kuxhelwa. Bakhethele bucala, ide ifike imini yokubulawa.


text:
Koda kube nini uzilile umhlaba? Koda kube nini itshile ingca emadlelweni? Izilwanyana neentaka ziyafa ngenxa yenkohlakalo yabantu bakowethu. Kanti bathi: “UThixo akasazi isiphelo sethu.”


text:
*UNdikhoyo wathi: “Xa ububaleka nabantu abahamba ngeenyawo, waza wadinwa, ungakhuphisana njani namahashe? Xa ukhubeka emhlabeni ophangaleleyo, uya kuthini kwiintshinyela zamatyholo aseJordan?


text:
Ujikelwe ngabantakwenu nendlu kayihlo, bazimisela ukukwenzakalisa. Uze ungaze ubathembe, nokuba bathetha kamnandi nawe.


text:
“Ndoyishiya indlu yam, ndisibukule isizwe esililifa lam, ndimnikele othandwe ndim ezandleni zeentshaba zakhe.


text:
Kofika abelusi abaninzi, bawuchithe umdiliya wam, basinyhashe isabelo sam esinqwenelekayo, basenze sibe ngumqwebedu.


text:
Isabelo sam senziwe inkangala, satsho sangumqwebedu phambi kwam. Umhlaba uphela ulil' ibhungane; akukho bani uwukhathaleleyo.


text:
Abatshabalalisi bavele eluqayini entlango. Ikrele likaNdikhoyo liyawutshabalalisa umhlaba macala onke. Akukho namnye uya kusinda.


text:
Baya kuhlwayela ingqolowa, bavune ameva. Baza kufumana babulaleke, kodwa bangazuzi lutho. Ngenxa yobushushu bengqumbo kaNdikhoyo niya kuba nesivuno esidanisayo.”


text:
Utsho uNdikhoyo ukuthi: “Malunga nabo bonke abamelwane abakhohlakeleyo abawuthathileyo umhlaba endawunika abantu bam amaSirayeli waba lilifa, ndithi: Ndiza kubagungxula ezweni labo, ngokungathi ndincothula umthi, ndiyinyothule indlu kaJuda kubo.


text:
Kambe ndobe ndibenzele inceba ndakuba ndibanyothule, ndibuyisele umntu ngamnye kwilifa lakhe nakumhlaba wakowabo.


text:
Kuya kuthi xa bazifundisisile iindlela zabantu bam, bafunge nangegama lam, bathi: ‘Ekho nje uNdikhoyo’ – nanjengoko bebebafundisa abantu bam ukufunga ngoBhali – nabo ndiya kubazinzisa phakathi kwabantu bam.


text:
Xa kukho uhlanga olungevayo ndolunyothula; ewe, ndolunyothula ndiluphanzise.” Lowo ngumlomo kaNdikhoyo.


text:
Watsho kum *uNdikhoyo ukuthi: “Yiya kuthenga ibhanti eyenziwe ngelinen, uyibhinqe esinqeni, kodwa ingaze idibane namanzi.”


text:
Emva kwexesha elide wabuya wathi kum uNdikhoyo: “Yiya e-Efrati, ufike uthathe laa bhanti ndandithe yifihle khona.”


text:
Ndaya ke, ndafika ndayivumbulula apho ndandiyifake khona. Ndafika sele yonakele, kungasenakwenziwa nto ngayo.


text:
“Utsho uNdikhoyo ukuthi: Ndiya kwenjenjalo ke ukonakalisa ikratshi lakwaJuda, ikratshi elikhulu laseJerusalem.


text:
Aba bantu bakhohlakeleyo, bangandivayo, balawulwa kukuqaqadeka kweentliziyo zabo, bathe phithi kukunqula nokukhonza oothixo basemzini, baza kuba njengale bhanti yelinen kungenakwenziwa nto konke ngayo.


text:
Kanye njengokuba ibhanti ithiwa ntshi esinqeni somntu, umzi kaSirayeli uphela kwakunye nokaJuda ndawubophelela kum,” lowo ngumlomo kaNdikhoyo, “khon' ukuze babe ngabantu bam, ndizenzele igama ngabo, nodumo neqhayiya, kodwa bona abevanga.”


text:
Wathi kum *uNdikhoyo: “Yithi kwaba bantu: ‘Utsho uNdikhoyo uThixo kaSirayeli ukuthi: Wonke umphanda wozaliswa ngewayini.’ Bona ke baya kuthi: ‘Uba asiyazi kakade into yokuba wonke umphanda wozaliswa ngewayini?’


text:
Uya kuthi ke wena: ‘Utsho uNdikhoyo ukuthi: Bonke abemi beli lizwe ndiza kubenza banxile, nditsho iikumkani zabo, ezo zisezihlangwini zikaDavide, ababingeleli, abashumayeli, nabo bonke abantu baseJerusalem.


text:
Ndiza kubakhandanisa omnye nomnye, ooyise noonyana, utsho uNdikhoyo. Usizi nenceba nemfesane ndiza kuziphosa ngasemva zingandinqandi ekubatshabalaliseni.’ ”


text:
Mzukiseni uNdikhoyo uThixo wenu engekaniziseli ubumnyama nikhubeke ezindulini ezinamathunzi; hleze ukukhanya enikulindeleyo kujike kube sisithokothoko sobumnyama.


text:
Ukuba aniva, ndiya kukhala ngasese, ndilile ngenxa yekratshi eninalo. Ndiya kutsho ezimathontsi ngenxa yomhlambi kaNdikhoyo othinjiweyo.


text:
Mxeleleni ukumkani kunye nonina ukumkanikazi, nithi: “Zithobeni; hlalani phantsi; kuba izithsaba zokuhlonipheka kwenu zithulwe ezintlokweni zenu.”


text:
Izixeko zelisezantsi zingqingiwe, akukho bani unako ukungena. Abantu bakwaJuda bathinjiwe, bafudusiwe xa bebonke.


text:
Vula amehlo ukhangele, Jerusalem, ubabone abavela ngasentla. Uphi umhlambi owawuwunikiwe? Iphi impahla emfutshane obukade uqhayisa ngayo?


text:
Uya kuthini xa abo ububafundisa bengabahlobo, sele benikwe amagunya phezu kwakho? Akuyi kufikelwa yintlungu na okomfazi osikwa yinimba?


text:
Wakuzibuza usithi: “Zindihlela ngani ezi zinto?” uzuqonde ukuba kungenxa yobugwenxa bakho sele umbhinqo wakho udlakaziwe, waza nawe wagonyamelwa.


text:
Angalijika na ibala lolusu lwakhe umKushe? Yona ingwe ingawajika amabala ayo? Nani eniqhele imikhwa emibi aninakujika nenze okulungileyo.


text:
Yinxaxheba yakho leyo, kwakunye nesabelo osahlulelwe ndim.” Lowo ngumlomo kaNdikhoyo. “Kaloku wandilibala wathembela kwizinto zobuxoki.


text:
nditsho ukukrexeza kwakho, nokuthabatheka kwakho yinkanuko, ukukhanuka kwakho ezindle, namanyala okuhenyuza kwakho. Ndiwabonile amanyundululu akho ezindulini endle. Mawoo, Jerusalem! Hayi ukungcola kwakho! Kuya kude kube nini na unje!”


text:
“Libalele kwaJuda; kunyembelekile kwizixeko zakhe. Abemi bathe fohlololo emhlabeni, bambethe ezokuzila. Kuvakala isikhalo eJerusalem.


text:
Iindwalutho zithuma iindwayi amanzi, zona zifike amaqula ome qoko. Zibuya zidanile, zityhafile, zithokombise intloko, zingaphethe nto ngezo ngqayi zazo.


text:
Sele waba ngumqwebedu umhlaba; kaloku imvula ayisani. Bafane bee makatha abalimi; bayanyoshoza ziintloni, bethokombise iintloko.


text:
Amaqwarha ema eluqayini, asezele umoya, axel' udyakalashe. Sele amehlo elusizi, kub' uhlaz' alubonwa.”


text:
Naxa izono zethu zisigweba sincede, Ndikhoyo, ngenxa yegama lakho. Ewe, kufuthi-futhi sikreqa, sakona amaxesha ngamaxesha.


text:
Wena Themba likaSirayeli, wena Mhlanguli wakhe ngamaxesha okubandezeleka, yini na ukuba ube njengomngeneleli kweli lizwe, ube njengomhambi othe vu ubusuku kuphela?


text:
Kutheni wafana nomntu odidekileyo, kanye njengegorha elingenamandla okuhlangula? Ngenene ukho phakathi kwethu, Ndikhoyo, singabantu ababizwa ngegama lakho, uze ungasilahli.


text:
Malunga naba bantu utsho uNdikhoyo ukuthi: “Bayakuthanda ukuzula-zula; iinyawo zabo abakwazi ukuzilawula. Abamkholisi konke uNdikhoyo. Uya kuhlala ebukhumbula ubungwenxa babo, abohlwaye ngenxa yesono sabo.”


text:
Nokuba bangade bazile ukutya, andiyi kubaphulaphula xa bekhala kum. Nokuba bangade benze amadini atshiswayo neminikelo, andisobe ndikholiseke. Ndosuka ndibatshabalalise ngekrele, ngendlala, nangesibetho sesifo.”


text:
Ndithe ke mna: “Awu, Nkosi Ndikhoyo, uyazi ukuba abashumayeli bathetha nabantu besithi: ‘Akuzi kubakho krele nandlala apha. Ngaphaya koko utsho uNdikhoyo ukuthi: Kuyo le ndawo ndininika uxolo olungasoze luphele.’ ”


text:
UNdikhoyo uthe ukundiphendula: “Abo bashumayeli bathetha ubuxoki ngegama lam. Abathunywanga ndim, ndingakhange ndibayalele oko, ndingazange ndithethe nokuthetha oku nabo. Bashumayela nje imibono ebubuxoki, nokuvumisa okungento, nenkohliso yeentliziyo zabo.”


text:
Ke ngoko malunga nabo bashumayeli bashumayela ngegama lakhe bengathunywanga nguye utsho uNdikhoyo ukuthi: “Bathi: ‘Abayi kufikelwa likrele kwakunye nendlala abantu beli lizwe.’ Kambe abo bashumayeli bona ngokwabo baya kutshabalala ngekrele nayindlala.


text:
Nabo bantu babashumayezayo baya kukhutshelwa ngaphandle ezitalatweni zaseJerusalem ngenxa yendlala nalikrele. Akuyi kubakho bani uya kubangcwaba, kungayi kubakho bani uya kungcwaba nkqu nabafazi, noonyana, neentombi zabo. Ndiya kubahlisela ishwangusha ngenxa yenkohlakalo yabo.


text:
“Wena ke thetha eli lizwi kubo uthi: “ ‘Antywizisa iinyembezi amehlo am imini nobusuku, ziqukuqele ngokungenasiphelo. Kaloku intombi engabantu bam yenzakele kakubi; yoselwe lelinzulu lona inxeba eli.


text:
Ndithi ndakuphumela ngaphandle, ndithane nqwakaqha nâbo bawe ngekrele; ndithi ndakungena esixekweni, ndithi mandla nâbo bawiswe liphango. Kaloku abashumayeli kwakunye nababingeleli bayayabula nje kwilizwe lonke.’ ”


text:
Ngaba, Ndikhoyo, umlahle kwaphela na uJuda? Ngaba ikucaphuzelisa intliziyo na iZiyon? Yini na ukuba usibethe singabi nakuphiliswa? Besilindele uxolo, suka kwavela ububi. Besijonge ukuphiliswa, nâko sifikelwa lunxunguphalo.


text:
Siyayivuma inkohlakalo yethu, Ndikhoyo, kwakunye nobugwenxa boobawo-mkhulu. Ewe, sikonile, Ndikhoyo!


text:
Ngenxa yegama lakho musa ukusibukula, ungayihlazi iJerusalem ibhotwe lakho elidumileyo. Wukhumbule umnqophiso owenze nathi, ungaze uwaphule nanini na.


text:
Ngaba oothixo abangento beentlanga bayakwazi ukunisa imvula? Ngaba sona ngokunokwaso isibhakabhaka singehlisa imikhwitsho? Hayi, nguwe, Ndikhoyo, Thixo wethu, esithembele kuye; nguwe ozenzayo zonke ezo zinto.


text:
*UNdikhoyo uthe kum: “Nokuba kungade kube kumi uMosis kunye noSamweli apha ngaphambi kwam, bendingasokuze ndibavele aba bantu konke. Bagxothe bemke phambi kwam!


text:
Xa bathi: ‘Usigxothela phi?’ uze uthi: ‘Utsho uNdikhoyo ukuthi: “ ‘Abokufa mabaye ekufeni, abekrele ekreleni, abendlala kwindlala, abokuthinjwa ekuthinjweni.’”


text:
Nguwo lo umlomo kaNdikhoyo: “Ndiza kubamisela iindidi zibe ne zezibetho. Ikrele liza kubatyakatya, izinja zibarhuqe, badliwe ziintaka, amarhamncwa wona abagqibezele.


text:
Baza kutsho bacekiseke kuzo zonke izikumkani zehlabathi ngenxa yento eyênziwa eJerusalem nguManase into kaHezekiya ukumkani wakwaJuda.


text:
Nguwe ondilahlileyo, waza wabuya umva.” Nguwo lowo umlomo kaNdikhoyo. “Ndidiniwe kukuba nosizi nguwe; ngoko ke ndiya kukusa isandla ndikutshabalalise.


text:
Ndobachitha-chitha kuzo zonke izixeko zeli lizwe, okomququ ophetshethwayo xa kubhulwa. Ndobahlutha inzala abantu bam, ndibatshabalalise, ngenxa yokuba bengafuni kwahlukana nemikhwa emibi.


text:
Abahlolokazi boba baninzi, badlule intlabathi engaselwandle. Emini emaqanda ndobazisela umtshabalalisi oonina bamadodana, ngequbuliso ndobafikela ngonxunguphalo nokunkwantya.


text:
Uya kurhoxoza unina wabasixhenxe, aphume umphefumlo, ilanga lakhe litshone kusesemini, ajwaqeke lihlazo naziintloni. Abo baseleyo ndiya kubayekela kwiintshaba zabo, zibagqibezele ngekrele.” Lowo ngumlomo kaNdikhoyo.


text:
Awu, mama, ubundizalela ni? Ngoku sendingumntu wempikiswano nengxabano ehlabathini lonke! Andibolekisanga nganto, kungekho nabani endiboleke kuye, kodwa akukho mntu ungandiqalekisiyo.


text:
*UNdikhoyo wathi kum: “Inene, ndokukhusela, kuba ndinenjongo elungileyo ngawe. Inene, iintshaba zakho ziya kubhenela kuwe ngexesha lentlekele nokubandezeleka.


text:
“Ubutyebi bakho nendyebo yakho, Sirayeli, ndobunikezela felefele bube lixhoba ngenxa yezono zakho ozenzileyo kulo lonke ilizwe.


text:
Ndiya kukunikela kwiintshaba zakho, zimke nawe, zikuse ezweni ongalaziyo, kuba ingqumbo yam ivutha okomlilo oya kukutshisa.”


text:
Ke mna ndithe: “Wazi konke, Ndikhoyo. Ndikhumbule, undivelele. Ndiphindezelele kwabo bandisukelayo, uze undinyamezele ndingade nditshabalale. Uyazi ukuba ndingohlaziswayo ngenxa yakho.


text:
Akuvakala kum amazwi akho ndiwetyisile, anditsho ndazala yimincili naluchulumanco entliziyweni yam. Kaloku ndibizwa ngokuthi ndingokaNdikhoyo uThixo onamandla onke.


text:
Andilibalanga kukuhlala ezimbuthweni zabagxeki, ndiziyolise kuzo. Ndahlala ndililolo, kuba isandla sakho siphezu kwam, kwaza ukukruquka kwakho kwandongamela.


text:
“Ngaba kutheni ke ndisahlupheka nje? Zingasapholi nje ezi zivubeko zam, yintoni zingeva kunyangwa nje? Kutheni ngathi ufuna ukungathembeki nje, ngathi ngumfula ongahlali unamanzi?”


text:
Ke ngoko utsho uNdikhoyo ukuthi: “Ukuba uyabuyela kum, ndobuya ndikubuyisele esikhundleni sakho, ube sisicaka sam. Ndobuya ndikwenze umlomo wam, ukuba nje uyayiyeka le mbudede uyithethayo. Baza kubuyela kuwe abantu, ingabi nguwe obuyela kubo.


text:
Ndiza kukwenza ube ludonga oluyinqaba yobhedu; bathi bekulwa, bangakoyisi noko. Ndiza kuba nawe, ndikuhlangule, ndikusindise.” Nguwo lowo umlomo kaNdikhoyo.


text:
‘Baza kufa zizifo ezibulalayo, bangazilelwa, bangangcwatywa nokungcwatywa. Izidumbu zabo ziya kudunduluza emadlelweni okwamalongwe. Baza kufa likrele okanye yindlala, baxholwe ziintaka, badliwe nangamarhamncwa.’ ”


text:
Ewe, utsho uNdikhoyo kum ukuthi: “Ungaze ungene kumzi apho kuqhutywa isiko lokuzila. Ungazileli okanye ukhuze namnye umntu. Kaloku ndilususile kwaba bantu uxolo lwam; andisayi kuba nanceba nabubele kubo.” Lowo ngumlomo kaNdikhoyo.


text:
“Abaphakamileyo nabaphantsi baza kufa ngokufanayo. Abayi kulilelwa, bengazi kungcwatywa nokungcwatywa. Akukho mntu uya kuziqaphula noya kucheba intloko ngenxa yabo.


text:
Akukho bani oya kumnika ukutya evelana naye oswelekelweyo, nditsho nokuba selebhujelwe ngunina okanye uyise. Ewe, akayi kusezwa nethontsi eli.


text:
Kaloku utsho uNdikhoyo onamandla onke, uThixo kaSirayeli, ukuthi: “Ndiza kuyiphelisa loo ntswahla yemigcobo neziyolo, nditsho ilizwi lomtshakazi nelomyeni. Oko nokubona ngawenu amehlo kule mihla yenu.


text:
“Wakuba uwavakalisile onke la mazwi, abantu baza kubhekisa kuwe besithi: ‘Kungani na ukuba uNdikhoyo asimisele intlekele engaka? Buyini na ubugwenxa bethu? Siyini na isono sethu esimone ngaso uNdikhoyo uThixo wethu?’


text:
Uze wena ubaphendule uthi: ‘Kungenxa yokuba ooyihlo-mkhulu bandishiya, balandela oothixo basemzini, babakhonza, baqubuda kubo. Mna bandifulathela, abawuthobela umyalelo wam.’ Lowo ngumlomo kaNdikhoyo.


text:
‘Kodwa nina niziphethe kakubi nabadlula ookhokho benu: nako elowo elandela ukuqaqadeka kwentliziyo yakhe ekhohlakeleyo endaweni yokuba andiphulaphule mna.


text:
Ndiza kunikhupha kulo mhlaba, ndinise kwilizwe eningalaziyo nina kunye nooyihlo. Apho nonqula *thixo bambi imini nobusuku, kuba andiyi kunisizela konke mna.’ ”


text:
Nguwo lo umlomo *kaNdikhoyo: “Inene, iyeza imihla ekungayi kuba safungwa kuthiwe: ‘Ekho nje uNdikhoyo owakhulula amaSirayeli eJiputa.’


text:
Koko baza kuthi: ‘Ekho nje uNdikhoyo owakhulula amaSirayeli kumhlaba wangasentla nakwamanye amazwe awayewagxothele kuwo.’ Ndiza kuwabuyisela kowawo umhlaba endawunika ooyise-mkhulu.”


text:
Nguwo lo umlomo *kaNdikhoyo: “Niyabona, ndiza kuthumela abalobi beentlanzi abaninzi, baze kubambisa aba bantu, emva koko ndithumele abazingeli abaninzi babazingele kuzo zonke iinduli nakuzo zonke iintaba, nasezimfanteni zamawa.


text:
Kuqala ndobabuyekeza ngokuphinda-phindiweyo ngenxa yobugwenxa babo nesono sabo, kuba baxabhele umhlaba olilifa lam ngoonomgogwana bezithixo zabo ezingamasikizi alizothe.”


text:
*Ndikhoyo, mandla am, nqaba yam, mkhuseli wam ngamaxesha eembandezelo, ziya kuza kuwe iintlanga, zivela eziphelweni zehlabathi, zifike zithi: “Inene, oobawo babebambelele kwizinto zobuxoki, bekhonza oothixo abangamampunge, abangancedi lutho.”


text:
Ke ngoko uNdikhoyo uthi: “Niyabona, ngesi sihlandlo ndiza kubafundisa, ndibazise amandla am nokomelela kwam, bandazi ukuba ndinguNdikhoyo igama lam.”


text:
*UNdikhoyo uthi: “Isono sakho, Juda, sikrolwe ngepensile yentsimbi, saqoqwa ngencam yelitye lenyengane ecwecweni lentliziyo yakho, nasezikoneni zamaqonga akho.


text:
Esi sono sisakhunjulwa ngoonyana bakho. Bayawakhumbula amaqonga esithixokazi uAshera nemifanekiso yakhe emiswe ngakwimithi enamagqabi ezindulini.


text:
Intaba yam phaya endle, kunye nobutyebi bakho nendyebo yakho, ndizinikele zibe lixhoba ngenxa yesono sakho osenze kulo lonke elakowenu, unqula kwizibingelelo ezingezizo.


text:
Uza kulahlekelwa lilifa lakho olinikwe ndim, ndikwenze ukhonze iintshaba zakho ezweni obukade ungalazi, kuba umsindo wam uvutha njengomlilo, waye awusobe ucinywe.”


text:
Utsho *uNdikhoyo ukuthi: “Hayi ilishwa lomntu obek' ithemba emntwini, akholose ngamandla ento eyinyama negazi, abe entliziyweni enxaxhile kuNdikhoyo.


text:
Loo mntu unjengetyholo lasentlango; akanakuze abe nempumelelo. Uya kuma ezinkqantosini, kumhlaba ongumqwebedu, umhlaba onetyuwa, apho kungahlali mntu.


text:
Unjengomthi otyalwe ngasemfuleni, ongcambu zinabela emanzini. Awoyiki naxa ilanga lishushu; amagqabi awo ahlala eluhlaza. Ngexesha lembalela awunaxhala; uhlala uvelisa iziqhamo.


text:
“Intliziyo yomntu inenkohliso ngaphezu kweento zonke. Akukho nto inokuyinyanga, kungekho bani uyiqondayo.


text:
Ndim, mna Ndikhoyo, umgocagoci weentliziyo zabantu, nomvavanyi weengcinga zabo. Ulowo ndimvuza ngokuziphatha kwakhe, ndimdlise iziqhamo zezenzo zakhe.”


text:
Lowo uzuza ubutyebi ngobuqhetseba ufana nesakhwatsha esiqandusela amaqanda angengawo awaso. Uya kulahlekwa bobo butyebi eselula ngeminyaka, ekugqibeleni abe sisityhamtyham, esingento.


text:
Nguwe, Ndikhoyo, ithemba lamaSirayeli. Bonke abo bakushiyayo bohlazeka. Bothi shwaka oku kwamagama abhalwe eluthulwini, xa beshiya wena, Ndikhoyo. Kaloku wena ungumthombo wamanzi obomi.


text:
Kanti ke, Ndikhoyo, andizange ndale ukuba ngumalusi phantsi kwakho, ndingazange abantu ndabanqwenelela umhla weshwangusha. Kaloku, Ndikhoyo, uyayazi into endayithethayo, kuba ndayithetha ebusweni bakho.


text:
Mabadane abo bandisukelayo, mna ndingadani. Mabankwantye luloyiko bona, mna ndingoyiki. Bazisele imini yentlekele, ubohlwaye ngesohlwayo esiphindiweyo.


text:
*UNdikhoyo wathi kum: “Hamba uye kuma ngakwiSango laBantu apho ookumkani bakwaJuda baphuma bengena khona esixekweni. Uze udlulele nakuwo onke amanye amasango aseJerusalem.


text:
Uze uthi kubo: ‘Liveni ilizwi likaNdikhoyo, nina kumkani bakwaJuda, nani bantu bakwaJuda xa ninonke, nabani na ongummi waseJerusalem ongenayo ngala masango.


text:
Utsho uNdikhoyo ukuthi: “Ze ningathwali mthwalo *ngoMhla wokuPhumla, ningangeni ngasango eJerusalem nithwele nto ngoMhla wokuPhumla. Ngokwenjenjalo noba nibeka ubomi benu esichengeni.


text:
Ewe, ze ningaphumi nokuphuma ezindlwini zenu nithwele umthwalo, ningasebenzi konke ngoMhla wokuPhumla, koko ze niwugcine ube ngumhla owodwa, njengoko ndanditshilo kooyihlo-mkhulu.


text:
Abazange bandive ooyihlo-mkhulu; abazange bafune kundihoya. Basuka baba neenkani, abafuna kufunda nto kum, abafuna nokundiphulaphula.”


text:
“ ‘Kambe ke nguwo lo umlomo kaNdikhoyo: “Ndiphulaphuleni ningangenisi mthwalo ngamasango esi sixeko ngoMhla wokuPhumla, koko niwuhlonele, ningenzi msebenzi ngawo konke.


text:
Xa kunjalo ke ookumkani benu abasesikhundleni sikakumkani uDavide, namaphakathi abo, bekunye nabantu bakwaJuda nabaseJerusalem, bongena eJerusalem bekhwele iinqwelo namahashe, basime eso sixeko ngokungenasiphelo.


text:
Abantu baya kuza bevela kwizixeko zakwaJuda, nakwiilali ezijikeleze iJerusalem, nakummandla wakwaBhenjamin, nakwelangaselwandle, nakweleentaba, nakumazantsi akwaJuda. Baya kuza endlwini kaNdikhoyo bephethe izinto zokwenza amadini atshiswayo, namanye amadini, neminikelo yeenkozo, nesiqhumiso, kunye namadini ombulelo.


text:
“ ‘ “Kodwa kufuneka nindithobele, niwuhlonele uMhla wokuPhumla, ube yimini eyodwa. Ngaloo mini ze ningangeni ngamasango aseJerusalem nithwele imithwalo. Ukuba aniwuthobeli lo myalelo, loo masango ndowantumeka umlilo – iinqaba zaseJerusalem ziya kuvutha ngumlilo, ungabi nakucinywa bani.” ’ ”


text:
Kwakuthi yakungabumbeki kakuhle imbiza yodongwe, abuye aluthathe olo dongwe, enze ngalo mbiza yimbi ngokubona kwakhe.


text:
“Ke, bantu bakwaSirayeli, niba mna andinako ukwenza kuni njengokuba umbumbi esenza njalo ngodongwe?” Lowo ngumlomo kaNdikhoyo. “Nani nisezandleni zam, njengodongwe olusezandleni zombumbi.


text:
Nanini na xa ndithe ubukumkani okanye uhlanga oluthile ndolunyothula, ndiludilize, ndilutshabalalise,


text:
ze lona olo hlanga luguquke, luyiyeke loo nkohlakalo ebendiluxelele yona, andiyi kukwenza oko bendithe ndokwenza.


text:
“Ngoku ke baxelele abantu bakwaJuda nabemi baseJerusalem, uthi: Utsho uNdikhoyo ukuthi: ‘Niyabona, ndiniqulunqele ububi, ndanicingela icebo. Guqukani elowo kwimikhwa yakhe emibi, nilungise ihambo yenu nezenzo zenu.’


text:
Bona ke baza kuthi: ‘Unotshe! Siza kuhamba ngokubona kwethu, elowo kuthi enze ngokuqaqadeka kwentliziyo yakhe ekhohlakeleyo.’ ”


text:
Ke ngoko utsho *uNdikhoyo ukuthi: “Khanibuzise kwezinye iintlanga ukuba yakha yehla phi na into enje ngaphambili. Intombi enguSirayeli yenze ihlazo elimanyumnyezi!


text:
Likhe linyibilike liphele ikhephu ezincotsheni zeLebhanon? Yona imisinga epholileyo evela kwimithombo yakude yakha yoma nini?


text:
Kodwa bona abantu bam bandilibele. Bênzela izinto ezingamampunge isiqhumiso, zabakhubekisa kwiindlela zabo, nditsho umendo wamandulo. Baphambukile kwindlela eyiyo, bahamba ngeendledlana ezingalungiswanga.


text:
Lo mhlaba bawutsho wayintw' ekhwankqisayo, intw' eya kuhlala ingumbono ongajongekiyo. Bonke abahamba ngendlela baya kothuka kakhulu, badlule behlunguzela iintloko bethe khumnqa.


text:
Njengomoya wasempumalanga ndokwenjenjalo ukubathi saa phambi kweentshaba zabo, ndibanike umhlana, ingabi bubuso, mhla bafikelwa lishwangusha.”


text:
Bathetha-thethana bathi ngam: “Masimbonele icebo uJeremiya lo. Soze siyiswele imfundiso yababingeleli, namacebo ezilumko, kunye namazwi abashumayeli. Ngoko ke masimgxibhe ngamazwi ethu, singakusi so konke akuthethayo.”


text:
Bakha babuyekezwa phi ubuhle ngobubi? Nâbo ke bendimbela umgodi. Khumbula mhla ndisiza kuwe, ndize kubacengela ukuba ungabi namsindo.


text:
Ngoku ke mabafe yindlala abantwana babo; bayeke baye kufa likrele. Mababe ngamadlolo nabahlolokazi abafazi babo; amadoda abo atshabalale, noonyana babo babulawe emfazweni.


text:
Makube sisijwili emizini yabo xa befike ngebhaqo abaphangi abathunywe nguwe. Bandembele umngxuma, ukuze ndeyele kuwo; bandibekele izabatha zokubambisa iinyawo zam.


text:
Uyawazi, wena Ndikhoyo, onke amayelenqe abo okundibulala. Uze ungabuxoleli ubugwenxa babo, nesono sabo ungasicimi sithi shwaka emehlweni akho. Mabakhubeke bawe phantsi phambi kwakho, ubohlwaye usesemsindweni.”


text:
Wathi *uNdikhoyo: “Yiya kuthenga ingqayi yodongwe kumbumbi. Hamba kunye neqela lamadoda amakhulu abantu, kunye neqela lamadoda amakhulu angababingeleli,


text:
uye kuphuma ngesango ekuthiwa nguNgceba zeeNgqayi, eli lijonge kwintili kaBhen-hinom. Apho uzufike uvakalise udaba endikunika lona,


text:
uthi: ‘Nina kumkani bakwaJuda, nani bantu baseJerusalem, lubekeleni iindlebe udaba lukaNdikhoyo. UNdikhoyo uSomandla-onke onguThixo kaSirayeli utsho ukuthi: Niyabona, le ndawo ndiza kuyihlisela intlekele eya kutsho zithi nzwii iindlebe zabantu bonke abaya kuyiva.


text:
Loo nto ndiza kuyenza ngenxa yokuba abantu basuke bandifulathela, bayenza eyasemzini le ndawo ngokwenzela oothixo basemzini iziqhumiso – ndithetha oothixo abangabaziyo, bengevanga ngabo nangamanyange nkqu nangookumkani bakwaJuda. Le ndawo bayitsho yaba lijaja ligazi labantu abamsulwa,


text:
yaye bakhele uBhali izibingelelo, khon' ukuze apho benze amadini ngabantwana babo. Andizange ndibayalele njalo, kwaye andiyithethanga loo nto; andizange ndiyicinge nokuyicinga oku.


text:
Ngoko ke liyeza ixesha xa le ndawo ingayi kuba sabizwa ngokuba yiTofeti okanye intili kaBhen-hinom, koko iya kubizwa ngokuba yiNtili yeNtshabalalo.


text:
“ ‘Ndiza kuliqhekezela kule ndawo icebo labantu bakwaJuda nabaseJerusalem, ndibawise ngekrele phambi kweentshaba zabo ezizungula ubomi babo. Izidumbu zabo ziza kuba kukudla kweentaka kunye namarhamncwa.


text:
Esi sixeko ndiya kusitsho sibe yinto ekhwankqisayo, into engumbono ongajongekiyo. Wonke ubani odlula kuso uya kothuka kakhulu, athi khumnqa ngenxa yezivubeko zaso.


text:
Ndiza kubenza badle inyama yoonyana babo kunye neyeentombi zabo, elowo atye inyama yomnye ngexesha lentlupheko yabo nokuxinwa kwabo ziintshaba ezizungula ubomi babo.’


text:
uthi kuwo: ‘UNdikhoyo onamandla onke utsho ukuthi: Abantu balapha ndiza kubantlekeza kunye neso sixeko sabo, baxele le ngqayi intleke-ntleke, iingceba zingasoze zidibane kwakhona. Baya kungcwabela eTofeti kude kungabikho ndawo iseleyo.’


text:
Ewe, nguwo lo umlomo kaNdikhoyo: ‘Nantsi into endiza kuyenza kule ndawo nabemi bayo: Esi sixeko ndiza kusitsho sifane neTofeti.


text:
Izindlu zaseJerusalem kunye nezookumkani bakwaJuda ziza kuxajelwa zifane neTofeti. Nditsho zonke izindlu ekwakutshiswa phezu kwazo isiqhumiso soothixo abaziinkwenkwezi, kunikelwa nangeminikelo ethululwayo koothixo basemzini.’ ”


text:
Wabuya ke uJeremiya evela eTofeti apho wayethunywe ukushumayela khona nguNdikhoyo. Waya kuma ngaphakathi kweyadi yendlu kaNdikhoyo, wathi ebantwini xa bebonke:


text:
“UNdikhoyo uSomandla-onke onguThixo kaSirayeli utsho ukuthi: ‘Niyabona, esi sixeko kunye neelali zaso ndiza kusihlisela yonke intlekele endakha ndathetha ngayo, kuba kaloku abantu balapha baneenkani, abafuni kuliphulaphula ilizwi lam.’ ”


text:
wathi umshumayeli uJeremiya makakatswe, akhonkxwe iinyawo ngezikhuni ngakwisango elingasentla lendlu kaNdikhoyo ekuthiwa lelikaBhenjamin.


text:
Ngengomso uthe uJeremiya akukhululwa nguPashure ekukhonkxweni, wabhekisa kumbingeleli lowo wathi: “Igama akunike lona wena uNdikhoyo asinguye uPashure, nguNxunguphele-jikelele.


text:
Kaloku utsho uNdikhoyo ukuthi: ‘Ndiza kukwenza unxunguphale wena siqu, unxunguphalise nabahlobo bakho. Uza kubabona ngala wakho amehlo besiwa likrele leentshaba. UJuda ephela ndiza kumnikela esandleni sokumkani waseBhabheli. Abanye yena uza kubasa eBhabheli, abanye ababulale ngekrele.


text:
Ubutyebi besi sixeko ndiza kubunika iintshaba zabo – nditsho nkqu nemveliso yabo, nezinto ezixabisekileyo zabo, nendyebo yookumkani bakwaJuda iphela. Ewe, konke oku ndokunikela ezandleni zeentshaba zabo, zikuthimbe, ziye nako eBhabheli.


text:
Wena ke, Pashure, kunye nentsapho yakho, uza kuba ngumthinjwa kwelaseBhabheli. Wena kunye nâbo bahlobo bakho ubukade ubashumayeza ubuxoki, niza kufela apho, ningcwatyelwe kwalapho.’ ”


text:
*Ndikhoyo, undicengile ndacengeka; ewe, undongamele, ndaza ndoyisakala. Ndiyintlekisa mihla le; ndisisigculelo sikawonke-wonke.


text:
Ndiba ngawuvula umlomo ndidanduluka ndithi: “Lugonyamelo! Yingcinezelo!” Ngoko ke ilizwi likaNdikhoyo lindizisela izithuko nezinyeliso yonk' imihla.


text:
Ndiba ngathi: “Andiyi kubuya ndilikhankanye, okanye ndithethe ngegama lakhe,” lisuka libe ngumlilo otshisayo, umlilo ovalelwe emathanjeni am. Ndoyisakele kukuwunqanda; ewe, ndiyanikezela.


text:
Ndive abaninzi besebeza besithi: “Lunxunguphalo jikelele! Makamangalelwe, simse ngaphambili!” Nditsho nezihlobo zilindele ukutyibilika kwam, zithi: “Mhlawumbi angarhintyeleka, size simfumane, siziphindezele kuye.”


text:
Kodwa yena uNdikhoyo ungakum; ligorha elomeleleyo. Abandisukelayo baza kukhubeka bangaphumeleli. Baza kudana, lingaze lilityalwe ihlazo labo.


text:
Ndikhoyo Somandla-onke, wena uwavavanyayo amalungisa, uzigocagoce iintliziyo neengqondo zawo, mandikubone ukuziphindezela kwakho kubo, kuba kaloku umcimbi wam ndiwuphose kuwe.


text:
Menzeleni ingoma uNdikhoyo, nimbonge, kuba nguye ohlangula ubomi babahlelelekileyo kwigunya labantw' abagwenxa.


text:
Loo mntu ubenga angafana neziya dolophu uNdikhoyo wazidiliza engenanceba. Ubenga angeva kusitsho umkhulungwana ngentsasa, kuvakale nentlaba-mkhosi ukuqina kwemini.


text:
Kaloku yena akazange andibulale ndisesesizalweni, khon' ukuze uma abe lingcwaba lam, sihlale isizalo sakhe sindimithi ngonaphakade.


text:
Ilizwi *likaNdikhoyo lavakala kuJeremiya mhla uPashure unyana kaMalkiya, kunye nombingeleli uZefaniya unyana kaMaseya, bathunywayo kuye ngukumkani uZedekiya, besithi:


text:
“Khawusibuzele kuNdikhoyo. Kaloku ukumkani uNebhukadenezare waseBhabheli uze kulwa nathi. Mhlawumbi angabuya enze imimangaliso uNdikhoyo njengangaphambili, simbone selegoduka nomkhosi wakhe uNebhukadenezare.”


text:
UNdikhoyo uThixo kaSirayeli utsho ukuthi: ‘Niyabona, ndozenza izikrweqe zenu ezisezandleni zenu zibe lilize, nditsho ezi nilwa ngazo ukumkani waseBhabheli namaKaledi aningqingayo. Ewe, wona asengaphandle kweendonga ngoku, kodwa ndiza kuwahlanganisela esazulwini sesi sixeko.


text:
Ndim oza kunihlasela ngesandla sam esinamandla nengalo yam eyomeleleyo ndiqhutywa ngumsindo nengqumbo noburhalarhume obukhulu.


text:
Bonke abemi besi sixeko ndiza kubahlisela isibetho sesifo esibulalayo – nditsho abantu kunye nemfuyo yabo.’


text:
“Nguwo lo umlomo kaNdikhoyo: ‘Emva koko amasalela asindileyo kubhubhani, nekrele, nendlala, ukumkani uZedekiya namaphakathi akhe kunye nabantu besi sixeko, ndiza kubanikela esandleni sokumkani uNebhukadenezare waseBhabheli nakwiintshaba ezifuna ukubabulala. Yena uza kubangena ngekrele, engenalusizi nanceba naluvelwano.’


text:
“Ngaphezu koko baxelele aba bantu uthi: Utsho uNdikhoyo ukuthi: ‘Khethani phakathi kokufa nokuphila.


text:
Lowo uhlala kwesi sixeko uya kufa likrele nayindlala nangubhubhani. Kodwa lowo uphumela ngaphandle azilahlele kumaKaledi aningqingileyo, uya kusinda ekufeni.


text:
Esi sixeko ndizimisele ukusizisela ububi, hayi ubuhle.’ Lowo ngumlomo kaNdikhoyo. ‘Ndosinikela esandleni sokumkani waseBhabheli, aze yena asitshabalalise ngomlilo.’


text:
kuni, nina bendlu kaDavide. Mbekeleni iindlebe uNdikhoyo, uthi: “ ‘Mihla le gwebani ngobulungisa, okhuthuzwayo nimsindise kubabandezeli, hleze ugqabhuke umsindo wam, uvuthe okomlilo, ndibe lugcwabevu, ndinganqandeki, ngenxa yenkohlakalo eniyenzileyo.


text:
“ ‘Ndichasene nawe, Jerusalem, wena othe gcobho kule ntili, wena liwa leli thafa. Lowo ngumlomo kaNdikhoyo. Kaloku uthi: “Ngubani onokusitshabalalisa? Ingubani ongagqobhozayo kwiinqaba zethu?”


text:
“ ‘Ndiza kunibuyekeza ngokwezenzo zenu. Lowo ngumlomo kaNdikhoyo. Uthi: “Ndiza kuphemba umlilo untumekeke kuloo mahlathi anirhawuleyo, kutshe yonke into kuthi bhuqe.” ’ ”


text:
‘Libekele indlebe ilizwi likaNdikhoyo, kumkani ohleli esihlalweni sikaDavide – nditsho wena, namaphakathi akho, kwakunye nabantu abangena ngala masango.


text:
Utsho uNdikhoyo ukuthi: Gwebani ngobulungisa, okhuthuzwayo nimsindise kubabandezeli. Abangeneleli neenkedama nabahlolokazi ze ningabaphathi kakubi okanye nibacinezele. Igazi elingenatyala malingaze liphalazwe kule ndawo.


text:
Xa ke nithe nayenza ngocoselelo loo nto ndiniyalela yona, kuya kuhlala kubakho ookumkani esihlalweni sikaDavide. Abayi kuyeka ukungena ngamasango eli bhotwe bekhwele iinqwelo zamahashe kunye namahashe, bephahlwe ngamaphakathi nabantu babo.


text:
Kodwa xa ningayithobeli le miyalelo, ndiyafunga, ndithi le ndawo niya kuyibona selingamanxiwa.’ ” Lowo ngumlomo kaNdikhoyo.


text:
Kaloku, xa athetha ngebhotwe lokumkani wakwaJuda, utsho uNdikhoyo ukuthi: “Nakuba nje kum unjengeGiliyadi nanjengencopho yeLebhanon, ndosuka ndikutsho ube ngumqwebedu wenkangala, ube ziidolophu ezingenabemi.


text:
Ndikuthumela abatshabalalisi abofika elowo ephethe izikhali zakhe, bayigecele phantsi loo misedare iligugu lenu, bayiphose emlilweni.


text:
“Abahambi abadlula kwesi sixeko bevela kwizizwe ngezizwe bobuzana, bathi: ‘Kwathini ukuze uNdikhoyo enze into enje kwesi sixeko singaka?’


text:
“Ke kothiwa: ‘Kaloku bawutyeshela umnqophiso noNdikhoyo uThixo wabo, baqubuda koothixo bambi aba bantu, babakhonza.’ ”


text:
Musani ukumlilela ukumkani ofileyo, ningazili kuba selengasekho, koko lilelani lowo uthinjwayo, nigixe, kuba kaloku yena akasobe abuye, engasobe abuye alibone ilizwe lokuzalwa kwakhe.


text:
Kaloku malunga noShalum unyana kaJosiya owaba ngukumkani endaweni kayise, noselemkile kule ndawo, uNdikhoyo utsho ukuthi: “Akayi kube abuye.


text:
“Mawoo kulowo uzakhela ibhotwe ngeendlela zobuqhophololo, namagumbi aphezulu ngobumenemene, esetyenzelwa simahla ngamawabo, engawaniki mvuzo ngokubulaleka kwawo.


text:
Uthi: ‘Ndozakhela ipomakazi lebhotwe elinoobhazabhaza bamagumbi aphezulu abethwa ngumoya.’ Ulakha lineefestile, aliqukumbele ngamaplanga omthi womsedare, alihombise ngembola.


text:
Ngaba ukumkani ngukumkani ngokugqitha abanye ngokuzakhela ngomsedare? Uyihlo wayesidla asele. Wayelilungisa engenamkhethe, waza waba nempumelelo kwinto yonke.


text:
Wayeyibonelela imeko yamahlwempu neembedlenge, waza kuyo yonke loo nto waba nempumelelo. Kunjalo ke ukwazana nam.” Lowo ngumlomo *kaNdikhoyo.


text:
“Kodwa wena into ojonge kuyo ngomxhelo wonke kukufumana inzuzo ngobuqhophololo, ngokugwinta abantu abangenatyala, nokucinezela abantu bakho ubacudisa.”


text:
Utsho ke ngoko uNdikhoyo ngoJoyakim unyana kaJosiya, ukumkani wakwaJuda, ukuthi: “Akayi kuzilelwa bani xa afileyo; akukho uya kuthi: ‘Yini, mntakwethu! Yini, dade wethu!’ kungekho noya kumlilela esithi: ‘Yini, nkosi yam! Yini, mhlekazi!’


text:
“Nyuka iLebhanon, ugxwale apho. Danduluka eBhashan, ukhale phezu kweentaba zaseAbharim, kuba boyisiwe bonke abathandana nawe.


text:
Ndakulumkisa usemi kakuhle, kodwa wena wathi: ‘Ngunotshe! Soze ndikuphulaphule!’ Yinto oqhel' ukuyenza leyo kwasebutsheni bakho; akuzange wavuma ukulithobela izwi lam.


text:
Onke amahlakani akho aya kuphetshethwa ngumoya, abathandana nawe basiwe ekuthinjweni, uphoxeke, uhlazeke, ngenxa yamanyundululu akho.


text:
Wena othe zava entabeni yaseLebhanon, ondlu yakho yakhelwe emisedareni, useza kugcuma wakufikelwa yinimba, utsho uzibhija-bhije okomfazi olunywayo.”


text:
Utsho umlomo *kaNdikhoyo ukuthi: “Ndiyafunga, ndithi kuwe, Koniya, nyana kakumkani Joyakim wakwaJuda, nokokuba ubungumsesane endiwunxibe emnweni wesandla sam sokunene, bendiya kukukhulula,


text:
ndikunikele esandleni sabo uboyikayo bazungula ubomi bakho, nditsho ukumkani uNebhukadenezare waseBhabheli nabantu bakhe amaKaledi.


text:
Kutheni uKoniya engodelekileyo, efana nengqayi etyumkileyo, into engafunwa bani? Kutheni selelahlwa ephoswa kwilizwe angalaziyo yena kunye nentsapho yakhe?


text:
Utsho uNdikhoyo ukuthi: “Lo mfo mbaleleni ekuthini ungongenanzala, into engayi kuba nankqubela lo gama isekhoyo. Nakwinzala yakhe akukho bani uya kuba nempumelelo, kungekho namnye oya kuhlala esihlalweni sikaDavide, alawule kwaJuda.”


text:
Utsho ke ngoko uNdikhoyo onguThixo kaSirayeli kwabo belusi ukuthi: “Ngenxa yokuba imihlambi yam niyichithe nayithi saa, anayikhathalela, ndiza kunohlwaya ngenxa yobubi enibenzileyo.” Lowo ngumlomo kaNdikhoyo.


text:
“Amasalela omhlambi wam ndiya kuwaqokelela emazweni onke endawachitha-chithela kuwo, ndiwabuyisele edlelweni lawo, aqhame ande.


text:
Abantu bam ndiza kubanika abelusi abaza kubalondoloza. Abayi kube babe naxhala nalunxunguphalo, kungayi kube sabakho bani ulahlekayo kwakhona.” Lowo ngumlomo kaNdikhoyo.


text:
“Iyeza imihla,” lowo ngumlomo kaNdikhoyo, “yokuba uDavide ndimvelisele kumnombo wakhe ihlumelo elililungisa: ukumkani oya kuphatha ngobulumko, enze okulungileyo nobulungisa kulo mhlaba.


text:
Ngemihla yakhe baya kuhlala bengabasindileyo abantu bakwaJuda, nakwaSirayeli bahlale bekhuselekile. Igama aya kubizwa ngalo lelithi: ‘UNdikhoyo ububulungisa bethu.’ ”


text:
Ngoko ke nguwo lo umlomo kaNdikhoyo: “Niyabona, kuza imihla apho abantu bangayi kubuya bathi xa befunga: ‘Ekho nje uNdikhoyo owakhulula amaSirayeli eJiputa.’


text:
Ngaloo mihla baya kuthi: ‘Ekho nje uNdikhoyo owakhulula inzala yamaSirayeli kwilizwe langasentla nakuwo onke amazwe awabachitha-chitha kuwo, ukuze ahlale kwelakowawo ilizwe.’ ”


text:
Nalu udaba malunga *nabashumayeli: Intliziyo yam ikhathazekile; amathambo am anengevane. Ngenxa *kaNdikhoyo namazwi akhe angcwele ndifana nomntu onxilileyo oyotywe butywala.


text:
Lizele ngabantu abakrexezayo ilizwe, libharhile ilizwe ngenxa yesiqalekiso sikaNdikhoyo, amadlelo asentlango axwebile. Bahamba iindlela ezigwenxa; bangamagorha okwenza okungalunganga.


text:
“Kwa-abashumayeli nababingeleli abamhloneli uThixo; nasendlwini yam ndibhaqa amanyundululu.” Lowo ngumlomo kaNdikhoyo.


text:
“Ngoko loo ndlela yabo iza kuba mtyibilizi, balahleke bawe emnyameni. Ndiza kubahlisela ishwangusha ngethuba lokohlwaywa kwabo.” Lowo ngumlomo kaNdikhoyo.


text:
“Kubashumayeli baseSamariya ndibone into emanyumnyezi: ndibone beshumayela ngoBhali, belahlekisa abantu bam amaSirayeli.


text:
Kubashumayeli baseJerusalem ndibone eligqithileyo isikizi; bona ngabakrexezi abaphila ngokuxoka. Bakhuthaza abantu ekwenzeni ububi, kungabikho namnye uguqukayo kwinkohlakalo yakhe. Xa bebonke kum bafana nabantu baseSodom; abemi balapho bafana nabaseGomora.”


text:
Ke naku akuthethayo uSomandla-onke uNdikhoyo ngokusingisele kubashumayeli baseJerusalem: “Ndiza kubanika ukutya okukrakrayo, ndibaseze amanzi anetyhefu, kuba abashumayeli baseJerusalem basasaze ukudela uThixo kulo lonke ilizwe.”


text:
Utsho uNdikhoyo uSomandla-onke ukuthi: “Ze ningayiphulaphuli into ethethwa kuni ngaba bashumayeli; banithembisa ilize. Banixelela ngemibono yeentliziyo zabo, benganazisi okuphuma emlonyeni kaNdikhoyo.


text:
Kwabalidelayo ilizwi lam basoloko besithi: ‘Makube luxolo kuni.’ Kwabo baqaqadekileyo bathi: ‘Anisoze nihlelwe bububi.’ ”


text:
Ngubani na kubo olilungu legqugula likaNdikhoyo? Ingubani oluvayo noluqondayo udaba lwakhe? Ngaba ukho owakha waluphulaphula waluthathela ingqalelo?


text:
Niyabona, kuphuma kuNdikhoyo ulophu, nditsho isaqhwithi esoyikekayo esivuthuza phezu kweentloko zabangendawo.


text:
Lo msindo kaNdikhoyo awuyi kujika ade abe ukufezekisile oko akucebileyo entliziyweni yakhe. Kwimihla ezayo niya kuyiqonda kakuhle le ndawo.


text:
Abathunywanga ndim aba bashumayeli, kodwa noko basuke bagijima. Zange ndithethe nabo, kodwa bona basuke bashumayela.


text:
Ukuba bebekho kwigqugula lam ngebewavakalisa amazwi am endiwabhekisa ebantwini bam. Ngebebajikile kwiindlela zabo ezimbi nakwizenzo zabo ezikhohlakeleyo.


text:
Ikhona na indawo efihlakeleyo apho umntu angazimela khona ukuze ndingamboni?” Lowo ngumlomo kaNdikhoyo. “Asindim na lowo ukho ngokupheleleyo ezulwini nasemhlabeni?” Lowo ngumlomo kaNdikhoyo.


text:
“Ndiyivile into ethethwa ngâbo bashumayeli bashumayela ubuxoki egameni lam. Bathi: ‘Ndiphuphe iphupha! Ndiphuphe iphupha!’


text:
Koda kube nini na iqhubeka le nto eyenziwa ngabashumayeli abashumayela ubuxoki, bevakalisa inkohliso yeengcinga zabo?


text:
Bacinga ukuba la maphupha bawachazayo aya kwenza ukuba bandilibale abantu bam, baxele ooyise-mkhulu abândilibalayo banqula uBhali.


text:
Umshumayeli ongumchazi-maphupha makatsho ukuba uchaza nje iphupha, kodwa lowo ushumayela evakalisa amazwi am makenjenjalo ngentembeko. Ufunani umququ engqoloweni?” Lowo ngumlomo kaNdikhoyo.


text:
“Alinjengomlilo na ilizwi lam, lingenjengehamile na eyaphula ilitye lenyengane?” Lowo ngumlomo kaNdikhoyo.


text:
Nguwo lo ke umlomo kaNdikhoyo: “Ndibachasile abo bashumayeli abeba omnye komnye amazwi angathi ngawam.


text:
Nguwo lo umlomo kaNdikhoyo: “Niyabona, ndibachasile abo bashumayela ubuxoki bamaphupha abo. Bayawachaza, baze balahlekise abantu bam ngokuzigwagwisa kwabo. Abathunywanga ndim, yaye bengagunyaziswanga ndim. Futhi akukho nto konke babanceda ngayo aba bantu.” Lowo ngumlomo kaNdikhoyo.


text:
“Xa aba bantu bekubuzayo, nokuba *ngumshumayeli nokuba ngumbingeleli, besithi: ‘Udaba olundilisekileyo *lukaNdikhoyo luthini?’ uze uthi: ‘Ungumthwalo wena kuNdikhoyo; ibe uza kukothula.’ ” Lowo ngumlomo kaNdikhoyo.


text:
“Xa kukho umntu, nokuba ngumshumayeli, nokuba ngumbingeleli, othi xa ethetha: ‘Nalu udaba lukaNdikhoyo,’ loo mntu uya kohlwaywa kunye nentsapho yakhe.


text:
Kambe maningabi sawasebenzisa amazwi athi: ‘Nalu udaba olundilisekileyo lukaNdikhoyo,’ kuba ilizwi lomntu ngamnye losuka libe ludaba olundilisekileyo lukaNdikhoyo kuye, abe ewagqwetha amazwi kaThixo onguThixo wethu ophilayo, uNdikhoyo uSomandla-onke.


text:
Ukuba nithi: ‘Nalu udaba olundilisekileyo lukaNdikhoyo,’ ndibe mna bendithe ze ningabi sawathetha amazwi athi: ‘Nalu udaba lukaNdikhoyo,’


text:
ngako oko, niyabona, ndiza kunithatha ndiniphose kude lee kunye neso sixeko senu ndasinika ookhokho benu.


text:
*UNdikhoyo wandibonisa iingobozi ezimbini zamakhiwane zibekwe ngaphambi kwendlu kaNdikhoyo. Le nto yehla emveni kokuba ukumkani uJekoniya unyana kaJoyakim, kunye neziphathamandla, namagcisa, nabasebenzi bentsimbi bakwaJuda, bathinjwayo ngukumkani uNebhukadenezare waseBhabheli, ebasusa eJerusalem, ebasa eBhabheli.


text:
Enye ingobozi yayinamakhiwane amahle kunene, la avuthwa kuqala; enye inamakhiwane amabi kakhulu, angenakutyiwa.


text:
*UNdikhoyo wathi kum: “Jeremiya, ubona ntoni na?” Mna ndithe: “Ndibona amakhiwane. Amahle mahle gqitha; amabi mabi mpela – zizinto ezingenako nokutyiwa oku.”


text:
“Utsho ke uNdikhoyo, uThixo kaSirayeli, ukuthi: Abathinjwa bakwaJuda endabasusa kweli lizwe ndabasa kwelamaKaledi ndibafanisa nala makhiwane mahle.


text:
Ndiya kuhlala ndibabonelela, ndibabuyisele kwalapha. Ndiya kubakha, ndingabachithi; ndiya kubamilisela, ndingabancothuli.


text:
Ndobafaka intliziyo endiqondayo, bazi ukuba uNdikhoyo ndim. Baya kwandula ke ukuba ngabantu bam, mna ndibe nguThixo wabo, kuba kaloku bobuyela kum ngomxhelo wabo wonke.


text:
“Kodwa yena ukumkani wakwaJuda uZedekiya neziphathamandla zakhe, namasalela eJerusalem, nokuba alapha okanye aseJiputa, bona ndibafanisa nala makhiwane mabi, angenako nokutyiwa oku.” Lowo ngumlomo kaNdikhoyo.


text:
“Ndiya kubatsho babe nomdintsi nezothe kulo lonke ilizwe. Baya kuba zizinto ezisisingcikivo, ezilihlazo nentlekisa, babe sisiqalekiso naphi na apho ndibachitha-chithela khona.


text:
Ndiza kubahlisela ikrele nendlala nobhubhani, bade baphele nya kweli lizwe ndalinika bona nooyise-mkhulu.”


text:
Kunyaka wesine ukumkani uJoyakim, unyana kaJosiya, elawula kwaJuda, lavakala ilizwi kuJeremiya, livela *kuNdikhoyo, limayela nabantu bakwaJuda xa bebonke. Lo yayingunyaka wokuqala uNebhukadenezare elawula eBhabheli.


text:
“Kwiminyaka engamashumi mabini anantathu ukuza kuthi ga ngoku, kususela kunyaka weshumi linantathu elawula ukumkani uJosiya unyana ka-Amon, ilizwi likaNdikhoyo lalisoloko lifika kum, ndibe nam ndiphindelela ukubhekisa kuni. Koko nina nisuke anahoya nto kwaphela.


text:
Naxa ephindelela uNdikhoyo ukunithumela zonke izicaka zakhe ezingabashumayeli, nisuke nina aneva, analibekela indlebe ilizwi lakhe.


text:
Abo bashumayeli babesithi: ‘Guqukani elowo kwimikhwa yakhe emibi, nakwizenzo zakhe ezimdaka, khon' ukuze niwuhlale ngonaphakade kanaphakade lo mhlaba wanikwa nina nooyihlo-mkhulu nguNdikhoyo.’


text:
Babesithi: ‘Ze ningalandeli thixo bambi, nibakhonze, niqubude kubo. Ze ningamcaphukisi uNdikhoyo ngezithixo enizenze ngezenu izandla, ukuze anganihliseli intlekele.’


text:
Nguwo lo umlomo kaNdikhoyo, uthi: ‘Nina anindiphulaphulanga, suka nandicaphukisa ngoothixo enibenze ngezandla zenu, naza nazibizela ububi.’


text:
ndinibizela izizwe zonke zangasentla, kunye nesicaka sam ukumkani uNebhukadenezare waseBhabheli.’ Lowo ngumlomo kaNdikhoyo. ‘Ndibathumela kweli lizwe nabemi balo nazo zonke iintlanga ezilingqongileyo. Ndiza kunitshabalalisa kuphele tu, ndinenze nibe ngumbono ombi, into enezothe, kube linxuwa kuni ngonaphakade.’


text:
“Ndoyiphelisa loo ntswahla yemigcobo nemincili yabo, lingabi savakala izwi lomyeni nelomtshakazi. Sophela isandi selitye lokuguba, izibane zabo zicime.


text:
Liya kutsho libe yinkangala ngamanxuwa lonke ilizwe, zize ezi zizwe zibe zizicaka zokumkani waseBhabheli iminyaka engamashumi asixhenxe.


text:
“Emva kwaloo minyaka imashumi asixhenxe ke ukumkani waseBhabheli ndomohlwaya kunye nesizwe sakhe ngenxa yobugwenxa babo.” Lowo ngumlomo kaNdikhoyo. “Nelizwe lamaKaledi ndolenza libe yinkangala ngonaphakade.


text:
Elo lizwe ndolihlisela zonke izinto endazithethayo – nditsho zonke ezibhaliweyo kuyo le ncwadi, ezo bezishunyayelwa nguJeremiya ngeentlanga zonke.


text:
Kwa-amaBhabheli oba ngamakhoboka ezizwe ezininzi neekumkani ezinamandla. Ndiza kuwabuyekeza ngokwezenzo zawo nemisebenzi yawo.”


text:
*UNdikhoyo, uThixo kaSirayeli, watsho kum ukuthi: “Ina, thatha le bhekile izele yiwayini eyingqumbo yam, uyiseze zonke iintlanga endiya kukuthuma kuzo.


text:
Ndayisa eJerusalem nakuzo zonke iidolophu zakwaJuda, neekumkani neziphathamandla zazo, basela, yatsho yayinkangala, into eyoyikekayo, intlekisa nesiqalekiso, njengoko isenjalo nanamhla.


text:
Abathe basela kuloo bhekile ngaba: Ukumkani waseJiputa kunye namagosa akhe neziphathamandla, nabo bonke abantu baseJiputa,


text:
kwakunye nabangeneleli; bonke ookumkani belaseUzi, nabo bonke ookumkani bezixeko zamaFilistiya: iAshkelon, iGaza, iEkron, namasalela aseAshdodi;


text:
nabo bonke ookumkani basemantla, abakude nabakufuphi ngokulandelelana. Zonke izizwe eziphezu komhlaba zimelwe kukusela kuloo bhekile yengqumbo kaThixo. Ekugqibeleni ke iya kuba ngukumkani waseSheshaki oya kusela.


text:
“Baxelele ke abantu uthi: ‘UNdikhoyo uSomandla-onke, uThixo kaSirayeli, utsho ukuthi: Selani ninxile nide nihlanze, niwe ningavuki ngenxa yekrele endinizisela lona.’


text:
Xa besala ukuyithatha basele loo bhekile isezandleni zakho, uze uthi: ‘Kutsho uNdikhoyo uSomandla-onke ukuthi: Selani! Nakanjani na, selani!


text:
Niyabona, ndiza kuqala apha kanye kwesi sixeko sibizwa ngegama lam, ndisihlisele intlekele. Niba nina niya kubhunca? Aningekhe ningohlwaywa, kuba ndibazisela ikrele bonke abemi behlabathi. Lowo ngumlomo kaNdikhoyo uSomandla-onke.’


text:
“Wena ke, bashumayeze ubaxelele olu daba, uthi: “ ‘UNdikhoyo uyazongoma esibhakabhakeni; izwi lakhe lihlokoma ekhayeni lakhe elilodwa. Ugragramela umhlaba wakhe ngamandla; utsho ngentswahla okwabaxovula iidiliya, ebhekisa kubemi behlabathi xa lilonke.


text:
Intlokoma yovakala naseziphelweni zehlabathi, kub' uNdikhoyo wob' esisa izizwe ematyaleni, lugwetywe lonke uluntu, amatshijolo awanikele kwikrele.’ Lowo ngumlomo kaNdikhoyo.


text:
Utsho uNdikhoyo uSomandla-onke ukuthi: ‘Yehl' intlekele! Isuka kwesi sizwe, iye kwesiya, oku kwenkanyamba evela kumaphethelo elizwe.’ ”


text:
Ngelo xesha ke bonke abo babulewe nguNdikhoyo boba bethe saa ngeenxa zonke – ukususela kweli cala lomhlaba, kuse kweliya. Abayi kuzilelwa; abayi kuqokelelwa; bengayi kungcwatywa. Baya kudunduluza okwamalongwe phezu komhlaba.


text:
Yitshoni ngesimbonono, nina belusi, niziqikaqike eluthulini, nina zikhwakhwamela zomhlambi. Ligalelekile kaloku ixesha lokuxhelwa kwenu; niza kuqikileka, niqhekeke, nixel' iingqayi zexabiso.


text:
Bayambomboloza abelusi; ziyangquleka izikhwakhwamela zomhlambi; kuba kaloku uNdikhoyo ulibharhisile idlelo.


text:
Wofulathela axel' ingonyama ishiy' isikhundla, kube yintshabalalo ezweni labo, ngenxa yoburhalarhume bomsindo wakhe, nangenxa yengqumbo erhwaqelisayo.


text:
Ndafikelwa lilizwi livela *kuNdikhoyo, esaqala ukulawula uJoyakim, ukumkani wakwaJuda, unyana kaJosiya, lisithi:


text:
“Utsho uNdikhoyo ukuthi: Yiya phaya eyadini yendlu kaNdikhoyo, ufike uthethe nabo bonke abantu beedolophu zakwaJuda abeze kunqulela endlwini kaNdikhoyo, ubaxelele konke endakuyalela kona, ungashiyi nento le.


text:
Mhlawumbi bangeva aba bantu, elowo aguquke ayiyeke imikhwa yakhe emibi. Nam ke ndorhoxa ekubahliseleni intlekele njengoko besendigqibe ukwenjenjalo ngenxa yezenzo zabo ezimdaka.


text:
“Yithi kubo: Utsho uNdikhoyo ukuthi: ‘Ukuba nineenkani, naza anawuthobela umyalelo endinimisele wona,


text:
ningawahoyi namazwi ezicaka zam abashumayeli endiphindelele ukubathumela kuni naxa beningaphulaphuli kakade,


text:
le ndlu ndoyenza ifane neShilo, nesi sixeko sitsho sibe yinto ekuqalekiswa ngayo phakathi kwezizwe zehlabathi.’ ”


text:
Ababingeleli, nabashumayeli, kwakunye nabantu xa bebonke, bamva uJeremiya ewathetha la mazwi endlwini kaNdikhoyo.


text:
Uthe nje akugqiba ukuthetha yonke loo nto kwakuthiwe aze ayithethe nguNdikhoyo, ababingeleli nabashumayeli, bekunye nabantu bonke, bamthi hlasi, bathi: “Uza kufa wena!


text:
Kutheni ukuba ushumayele ngegama likaNdikhoyo uthi le ndlu iza kufana neShilo, esi sixeko sitshabalale sibe yinkangala ngamanxuwa, singahlalwa mntu?” Bamvingcela kuloo ndlu kaNdikhoyo uJeremiya bonke abantu.


text:
Zithe ezi ndaba zakufika kwiziphathamandla zakwaJuda, zatsho zagxalathelana ukusuka ebhotwe, zisiya endlwini kaNdikhoyo, zafika zaya kutsho ezihlalweni zazo ngakwiSango eLitsha lendlu kaNdikhoyo.


text:
Ababingeleli nabashumayeli babhekisa kwiziphathamandla nabo bonke abantu, besithi: “Lo mntu ufanelwe kukugwetyelwa ukufa; niyive ngokwenu into ayishumayele ngesi sixeko!”


text:
UJeremiya ubhekise kwiziphathamandla nakubantu bonke, wenjenje: “NguNdikhoyo ondithume ukuba ndishumayele ezi zinto benindiva ndizithetha ngale ndlu nesi sixeko.


text:
Ngoko yahlukanani nale mikhwa mibi yenu nezenzo zenu ezimdaka, nimthobele uNdikhoyo uThixo wenu. Uya kwandula ke uNdikhoyo ukusirhoxisa isigqibo sokunihlisela intlekele.


text:
Kambe ke nize nazi kakuhle ukuba xa nindibulala noba netyala lokuphalaza igazi elimsulwa, nikunye nesi sixeko nabemi baso, kuba mna ngenene ndithunywe nguNdikhoyo ukuba ndize kuwathetha kuni la mazwi niwevileyo.”


text:
Iziphathamandla zikunye nabantu bonke, zathi kubabingeleli nabashumayeli: “Lo mntu akasifanelanga isigwebo sokufa! Uthetha nathi egameni likaNdikhoyo uThixo wethu.”


text:
“Ngemihla kakumkani uHezekiya wakwaJuda kwabakho umfo waseMoreshete, owayenguMika igama, owathetha nabantu bonke bakwaJuda esithi: ‘Utsho uNdikhoyo uSomandla-onke ukuthi: “ ‘Iya kuphethulwa ixel' intsim' ilinywa iZiyon, yona iJerusalem ibe yimfumba yamabhodlo, intaba yendlu kaThixo yona ibe ziinduli ezinamahlathi.’


text:
“Ingaba uMika wabulawa na ngukumkani uHezekiya kunye nabantu bakwaJuda? Akazange na uHezekiya amoyike uNdikhoyo azicelele isisa kuye? Akazange na yena uNdikhoyo ayirhoxise intlekele abeselegqibe ukubahlisela yona? Thina sisemngciphekweni wokuzihlisela ishwangusha!” (


text:
Kukwakho nomnye umfo owayengu-Uriya unyana kaShemaya waseKiriyati-yarim owayeshumayela naye egameni likaNdikhoyo, ethetha kwale nto ithethwe nguJeremiya ngesi sixeko neli lizwe.


text:
Ukumkani uJoyakim kunye namagorha akhe neziphathamandla zonke wafuna ukumbulala akuliva udaba lwakhe. Wathi akuyiva loo nto u-Uriya, wasabela eJiputa.


text:
Ukumkani uJoyakim wamthumela eJiputa apho uElinatan unyana ka-Akebhore, eneqela lamadoda, ukuba aye kumlanda u-Uriya.


text:
Babuye naye eJiputa, bamsa kukumkani Joyakim, owathi u-Uriya makaxatyelwe ngekrele, umzimba wakhe uye kulahlwa apho kungcwatyelwa khona abantu abaphantsi.)


text:
Esaqala ukulawula uZedekiya, unyana kaJosiya ukumkani wakwaJuda, lavakala ilizwi kuJeremiya, livela *kuNdikhoyo, lisithi:


text:
ezinye uzithumele kookumkani base-Edom, eMowabhi, eAmon, eTire, naseSidon, uzithumela ngezi zigidimi zize apha eJerusalem kuZedekiya ukumkani wakwaJuda.


text:
Ziyalele ukuba zixelele iinkosi zazo zithi: Utsho uNdikhoyo uSomandla-onke, uThixo kaSirayeli, ukuthi:


text:
‘Lenziwe ndim ngamandla am amakhulu nengalo yam eyomeleleyo ihlabathi, nabantu abakulo, nezilwanyana ezikulo; ndaye ndilinika nabani na endifuna ukumnika lona.


text:
Ke ngoko onke amazwe enikuwo ndiza kuwanikezela esandleni sikaNebhukadenezare, isicaka sam, ongukumkani waseBhabheli. Nditsho nezilwanyana ezi zasendle ziza kuba zezakhe.


text:
Zonke izizwe ziza kuba phantsi kwakhe, nonyana wakhe, nomzukulwana wakhe, lide lifike ixesha lokuwa kwelo lizwe lakhe. Emva koko ke kuya kufika izizwe ngezizwe, zinookumkani bazo abanamagama, zimoyise.


text:
“ ‘Xa kuthe kwabakho isizwe okanye ulawulo esingafuni ukuzithoba phantsi kukaNebhukadenezare ukumkani waseBhabheli, nditsho esingavumiyo ukuyithwala entanyeni idyokhwe yakhe, eso sizwe ndosohlwaya ngekrele, nendlala, nangobhubhani, side sinikezelwe ngokupheleleyo esandleni sikaNebhukadenezare.’ Lowo ngumlomo kaNdikhoyo.


text:
‘Ngoko ke musani ukubaphulaphula abashumayeli benu, noosiyazi benu, nabalawuli-maphupha benu, namatola enu, nezanuse zenu, abathi kuni: “Anisoze naba zizicaka zikakumkani waseBhabheli.”


text:
Banishumayeza ubuxoki abo; bona baya kunibangela ukuba nikhutshelwe kude kumhlaba wenu. Ndonichitha-chitha nitshabalale.


text:
Kanti sona isizwe esimthobelayo ukumkani waseBhabheli, sifake intamo edyokhweni yakhe, simthobele, sona ndosiyeka emhlabeni waso: sohlala kuwo, siwulime.’ ” Lowo ngumlomo kaNdikhoyo.


text:
NakuZedekiya ukumkani wakwaJuda, ndithethe kwaloo nto inye. Ndithe: “Mthobeleni ukumkani waseBhabheli, niyithwale idyokhwe yakhe, nimkhonze yena nabantu bakhe, khon' ukuze niphile.


text:
Ngani ukuba nizibulalise ngekrele, nendlala, nobhubhani, zinto ezo eziya kuthunyelwa nguNdikhoyo kwisizwe esingafuni ukuthobela ukumkani waseBhabheli?


text:
Ze ningawaphulaphuli amazwi abashumayeli abathi: ‘Anisokuze nibe phantsi kolawulo lukakumkani waseBhabheli,’ kuba bashumayela ubuxoki bodwa xa batshoyo.


text:
Abathunywanga ndim abo.” Lowo ngumlomo kaNdikhoyo. “Bathetha ubuxoki egameni lam. Ngoko ke ndonigxotha, nitshabalale kunye nâbo bashumayeli banishumayeze ubuxoki.”


text:
Ke ndithe kubabingeleli nakubantu bonke: “Utsho uNdikhoyo ukuthi: Ze ningawaphulaphuli amazwi abashumayeli abathi: ‘Iimpahla zendlu kaNdikhoyo ziza kubuya kwakamsinyane eBhabheli.’ Banishumayeza ubuxoki.


text:
Ze ningabaphulaphuli. Ze nithobele ukumkani waseBhabheli xa nifuna ukuphila. Ngani ukuba esi sixeko sibe ngamabhodlo?


text:
Ukuba bangabashumayeli – ukuba likho kubo ilizwi likaNdikhoyo – mabambongoze uNdikhoyo uSomandla-onke, khon' ukuze impahla eseleyo yendlu yakhe, neyasebhotwe lokumkani wakwaJuda, neyabantu baseJerusalem, ingathinjwa isiwe eBhabheli.” (


text:
Xa ukumkani uNebhukadenezare wayebamba ukumkani wakwaJuda uJekoniya, unyana kaJoyakim, kunye neziphathamandla zakwaJuda naseJerusalem, ebasa eBhabheli, wazishiya iintsika kunye netanki yobhedu, neenqwelwana, kunye nezinye izinto ezashiywayo endlwini kaThixo.)


text:
Ngokubhekisele kwimpahla eseleyo endlwini kaNdikhoyo, nasebhotwe lokumkani, naseJerusalem, utsho uNdikhoyo uSomandla-onke uThixo kaSirayeli ukuthi:


text:
“Iya kusiwa eBhabheli, ihlale apho ndide mna ndibuye ndiyilande ngokwam,” lowo ngumlomo kaNdikhoyo, “ndiyibuyisele kwakule ndawo.”


text:
Kwangaloo nyaka, ngenyanga yesihlanu, kunyaka wesine elawula uZedekiya ukumkani wakwaJuda, uHananiya unyana ka-Azure waseGibheyon wathi kum, sisendlwini *kaNdikhoyo, ngaphambi kwababingeleli nabantu bonke:


text:
“Utsho uNdikhoyo onguSomandla-onke, uThixo kaSirayeli, ukuthi: ‘Ndiyaphule idyokhwe kakumkani waseBhabheli ephezu kwenu.


text:
Ngeminyaka emibini ndiza kuyibuyisela kule ndawo yonke impahla yendlu kaNdikhoyo eyathathwa yasiwa eBhabheli ngukumkani waseBhabheli uNebhukadenezare.


text:
Ndiza kubabuyisela apha ooJekoniya unyana kaJoyakim ukumkani wakwaJuda, nabo bonke abathinjwa bakwaJuda abasiwa eBhabheli.’ Lowo ngumlomo kaNdikhoyo. Ewe, uthi: ‘Ndiyaphule idyokhwe yokumkani waseBhabheli ephezu kwenu.’ ”


text:
UJeremiya umshumayeli wamphendula umshumayeli uHananiya apho ngaphambi kwababingeleli nabantu bonke ababelapho endlwini kaNdikhoyo,


text:
wenjenje: “Amen! Akwaba ngenene uNdikhoyo la mazwi entshumayelo yakho ebeya kuwafezekisa, ayibuyisele kule ndawo impahla yendlu yakhe, kunye nabo bonke abathinjwa abaseBhabheli!


text:
Abashumayeli bamandulo, ababekho ngaphambi kwethu, babeshumayela ngemfazwe nendlala nobhubhani, bethetha ngezizwe ezikude nezikumkani ezinamandla.


text:
Umshumayeli ke obevakalisa uxolo ebecaca ukuba ungothunywe nguNdikhoyo ngenene xa izinto azishumayelayo zisenzeka.”


text:
wathetha apho ngaphambi kwabantu, wathi: “Utsho uNdikhoyo ukuthi yena uza kwenjenje ukuyaphula idyokhwe ukumkani uNebhukadenezare ayithwalise izizwe zonke. Iza kwenzeka kwiminyaka emibini loo nto.” Umshumayeli uJeremiya ke usuke wemka.


text:
Emva kokuba umshumayeli uHananiya eyaphule idyokhwe eyayisentanyeni yomshumayeli uJeremiya, lavakala ilizwi likaNdikhoyo kuJeremiya lisithi:


text:
“Hamba uye kuthi kuHananiya: Utsho uNdikhoyo ukuthi: ‘Ewe, uyaphule idyokhwe eyenziwe ngomthi, kodwa uza kufakwa eyentsimbi.’


text:
Utsho uNdikhoyo onguSomandla-onke, uThixo kaSirayeli, ukuthi: ‘Zonke ezi zizwe ndiza kuzithwalisa idyokhwe yentsimbi, zaye ziza kuba zizicaka zikakumkani uNebhukadenezare waseBhabheli. Ewe, uza kuthotyelwa nazizilwanyana zasendle uNebhukadenezare.’ ”


text:
Emva koko umshumayeli uJeremiya wathi kumshumayeli uHananiya: “Jong' apha, Hananiya, akuthunywanga nguNdikhoyo konke wena, yaye aba bantu ubenza babambelele ebuxokini.


text:
Utsho ke kuwe uNdikhoyo ukuthi: ‘Uyabona, ndiza kukususa wena phezu komhlaba. Ungekapheli lo nyaka, uza kufa wena, kuba ufundisa abantu ukukreqa kuNdikhoyo.’ ”


text:
Nantsi incwadi eyabhalwa ngumshumayeli uJeremiya eseJerusalem, ebhalela amasalela amadoda amakhulu afudusiweyo, nababingeleli, nabashumayeli, kunye nabantu bonke abathathwa ngukumkani uNebhukadenezare eJerusalem, baya kuba ngabathinjwa eBhabheli.


text:
Wayibhala emva kokuba ukumkani uJekoniya nonina, namaphakathi, kunye neziphathamandla zakwaJuda naseJerusalem, namagcisa nabasebenzi bentsimbi bakhona, basiwa ekuthinjweni.


text:
Wayinikela uElasa unyana kaShafan loo ncwadi, ekunye noGemariya unyana kaHilekiya, ababezizigidimi zikakumkani uZedekiya wakwaJuda awazithumayo eBhabheli kukumkani uNebhukadenezare. Wabhala wenjenje:


text:
*UNdikhoyo uSomandla-onke onguThixo kaSirayeli, utsho kubo bonke abathinjwa awabasa eBhabheli, besuka eJerusalem, ukuthi:


text:
Thathani abafazi, nizale oonyana neentombi; oonyana benu nibafunele abafazi, nizendise neentombi zenu, ukuze nabo bazale oonyana neentombi – qhamani nande, ninganciphi.


text:
Zamelani ucwangco kwezo zixeko ndinithumele kuzo, nizithandazele kuNdikhoyo, kuba xa ziba nenkqubela, nani noxhamla kuloo ntlala-kahle.”


text:
Ewe, utsho uNdikhoyo, uSomandla-onke, uThixo kaSirayeli ukuthi: “Sanukuvuma ukukhohliswa ngâbo bashumayeli noosiyazi abaphakathi kwenu, ningawathatheli ngqalelo naloo maphupha bawaphuphayo.


text:
Utsho uNdikhoyo ukuthi: “Yakuba izalisekile kwiBhabheli iminyaka emashumi asixhenxe ndonikhumbulela, ndisifezekise isithembiso sokunibuyisela kule ndawo.


text:
Kaloku zisekuhleni kum izicwangciso zam ngani zokuba ndininike intlala-kahle ingabi bububi, ndinidalele ikamva nethemba.” Lowo ngumlomo kaNdikhoyo.


text:
Ewe, ndithi ndofumaneka, ndize ke mna ndikuphelise kuni ukuthinjwa.” Lowo ngumlomo kaNdikhoyo. “Ndoniqokelela phakathi kwezo ntlanga ndanichitha-chithela kuzo, ndinibuyisele kule ndawo apho ndanisusa khona.” Lowo ngumlomo kaNdikhoyo.


text:
Kodwa ngokuphathelele kukumkani osesihlalweni sikaDavide kwakunye nakubantu bonke besi sixeko, amawenu angazanga asiwa ekuthinjweni kunye nani,


text:
utsho uNdikhoyo uSomandla-onke ukuthi: “Bona ndiza kubahlisela ikrele, nendlala, nobhubhani. Ndobatsho bafane namakhiwane angenakutyiwa ngenxa yokuba mabi kwawo.


text:
Ndobasukela ngekrele nendlala nobhubhani, ndibatsho babe nezothe kuzo zonke iintlanga ehlabathini. Boba sisiqalekiso, izinto ezinezothe ezisisigculelo nesingcikivo naphi na apho ndobagxothela khona.


text:
Kaloku abawahoyanga amazwi endaphindelela ukuwathetha ngabashumayeli izicaka zam.” Lowo ngumlomo kaNdikhoyo. “Kanti nina bathinjwa nani khange naphulaphula.


text:
“Nina ke endanifudusayo eJerusalem ndanenza naba ngabathinjwa eBhabheli, liveni ilizwi likaNdikhoyo.


text:
Ngokubhekiselele kuAhabhi unyana kaKolaya nakuZedekiya unyana kaMaseya abanishumayeza egameni lam bexoka utsho uNdikhoyo uSomandla-onke, uThixo kaSirayeli, ukuthi: Bona ndiza kubanikela esandleni sikakumkani uNebhukadenezare waseBhabheli, ababulale apha ngaphambi kwenu.


text:
Bonke abantu abasiwa ekuthinjweni eBhabheli, befuduswe eJerusalem, bothi xa befuna ukuqalekisa: ‘UNdikhoyo makakufanise noZedekiya noAhabhi abafakwa emlilweni behleli ngukumkani waseBhabheli.’


text:
Kaloku benze isikizi kwaSirayeli: bona bakrexeza nabafazi babamelwane, bathetha egameni lam bexoka, bengathunywangwa ndim. Ndiyayazi loo nto mna, yaye ndilingqina layo.” Nguwo lowo umlomo kaNdikhoyo.


text:
“Utsho uNdikhoyo uSomandla-onke, onguThixo kaSirayeli, ukuthi: Wena wathumela iincwadi egameni lakho kubo bonke abantu baseJerusalem, nakumbingeleli uZefaniya unyana kaMaseya, nakubo bonke abanye ababingeleli. Wabhalela uZefaniya wenjenje:


text:
‘UNdikhoyo ubeke wena waba ngumbingeleli esikhundleni sikaJoyada. Nguwe ke ngoku usomaqhuzu endlwini kaNdikhoyo. Ingumsebenzi wakho ke ukuba onke amageza azenza abashumayeli akhonkxwe iinyawo ngezikhuni, afakwe nentsimbi entanyeni.


text:
Usanda kusibhalela incwadi apha eBhabheli, esithi abathinjwa abalapha baza kuhlala ixesha elide apha, ngoko ke mabazakhele izindlu, bahlale kuzo, balime izitiya, batye iziqhamo zazo.’ ”


text:
“Thumela kubantu abangabathinjwa uthi: ‘Nkokusingisele kuShemaya umNehelam uNdikhoyo utsho ukuthi: Ndiza kumohlwaya uShemaya kunye nenzala yakhe, kuba unishumayeza noxa engathunywanga ndim, wanenza nathemba ubuxoki. Ngenxa yoko utsho uNdikhoyo ukuthi: Niyabona, akayi kuba nanzala konke. Akasobe azibone izinto ezintle endiza kuzenzela abantu bam, kuba kaloku yena ubebafundisa abantu ukukreqa kuNdikhoyo. Lowo ngumlomo kaNdikhoyo.’ ”


text:
Kuba kaloku lifikile ixesha lokupheliswa kokuthinjwa kwabantu bam amaSirayeli namaJuda. Ndiza kubabuyisela kumhlaba endawunika ooyise-mkhulu, babuye bawume kwakhona,’ utsho uNdikhoyo.”


text:
Khawuthi xha, ukhe ucinge: yakha yazala kanene indoda? Kutheni ke le nto ndibona amadoda ebambe izinqe ngathi ngumfazi osikwa yinimba? Kutheni ematshekile nje?


text:
Mawoo! Hayi ukuba nkulu kwaloo mini! Ayikho eyakha yafana nayo. Lixesha lembandezelo kwindlu kaYakobi, kodwa noko yosinda kuyo.’


text:
“Nguwo lo umlomo kaNdikhoyo uSomandla-onke: ‘Ngaloo mini ndoyaphula idyokhwe abaphantsi kwayo, ndiziqhawule izitrophu ababotshwe ngazo, bangabi saba ngamakhoboka abantu basemzini.


text:
Ndaweni yaloo nto baza kuba zizicaka zikaNdikhoyo uThixo wabo, nezicaka zokumkani wabo uDavide endiya kubavelisela yena.’


text:
“ ‘Musa ukoyika ke, sicaka sam Yakobi; nawe Sirayeli, mus' ukunkwantya.’ Lowo ngumlomo kaNdikhoyo. ‘Ndiza kukuhlangula kwelo lizwe likude, ndiyikhulule inzala yakho kumazwe engabathinjwa kuwo. Ewe, uYakobi woxhamla inzolo nolonwabo, kungabe kubekho bani umothusayo.


text:
Ndinawe ukuze ndikusindise.’ Lowo ngumlomo kaNdikhoyo. ‘Zona iintlanga endikuchitha-chithe phakathi kwazo ndozitshabalalisa mpela, kodwa wena andiyi kukucima tu igama. Nawe phofu uza kohlwaywa; ndiza kukuqeqesha, phofu ndingabi ngqongqo kuwe.’


text:
“Utsho uNdikhoyo ukuthi: ‘Inxeba lakho alinako nokubotshwa oku; wenzakele kangangokuba ungabi nakunyangwa.


text:
Izithandwa zakho zikulibele zonke; azisacingi nokucinga oku ngawe. Ndikubethe oku kotshaba, ndakuqeqesha ngqongqo ngenxa yezikreqo zakho ezikhulu, nezono zakho ezininzi.


text:
Yini ukuba ukhale ngenxa yenxeba lakho, nangenxa yeentlungu zakho ezingenakunyangeka? Ndikwenzele konke oku ngenxa yobukhulu bezikreqo zakho nobuninzi bezono zakho.


text:
“ ‘Kodwa ke bonke abaqwenga wena boqwengwa nabo; bonke abakuchasayo baya kusiwa ekuthinjweni. Bonke abakuphangayo nabo bophangwa; nabo bakwenza amaxhoba bokwenziwa amaxhoba nabo.


text:
Ke wena ndiza kukubuyisela empilweni, ndikupholise amanxeba, nakuba kusithiwa ungumlahlwa, iZiyon engafunwa bani.’ Lowo ngumlomo kaNdikhoyo.


text:
“Utsho uNdikhoyo ukuthi: ‘Izindlu zakwaYakobi ndiza kuzibuyisela kundalashe, zidle ngendebe endala, ndibe nemfesane kumzi ngamnye. Amanxuwa aseJerusalem aza kuvuswa, nebhotwe lime kwasendaweni yalo.


text:
Kovakala intsholo yemibongo apho, nentswahla yemigcobo. Ndobatsho bande, banganciphi; babaluleke, bangadeleki.


text:
Inkokheli yabo yovela kwakubo, umlawuli aphume phakathi kwabo. Uya kuvela ngokubizwa ndim, asondele kufuphi nam, kungekho bani nje ungade asondele kum ndingambizanga.’ Lowo ngumlomo kaNdikhoyo.


text:
Nguwo lo umlomo *kaNdikhoyo: “Ngelo xesha ndoba nguThixo wazo zonke izizwe zakwaSirayeli, zona zibe ngabantu bam.”


text:
Ewe, utsho uNdikhoyo ukuthi: “Abantu abasinde kulo ikrele ndobenzela inceba entlango, ndiwanike ukuphumla amaSirayeli.”


text:
UNdikhoyo wabonakala kwamandulo, wathi: “Sirayeli, ndikuthanda ngothando olungapheliyo; ndahlala ndikwenzela izibele.


text:
Ndiza kubuya ndikuvuse, utsho wakheke, ntombindini Sirayeli! Uza kubuya ugaxele amagubu, ungenelele kumxhentso wabavuyayo.


text:
Kuza imini abaya kuthi abalindi bamemeze bekwiinduli zakwaEfrayim, bathi: ‘Yizani sinyukele kwintaba iZiyon, siye kuNdikhoyo uThixo wethu.’ ”


text:
Utsho uNdikhoyo ukuthi: “Dandulukani nivuye ngenxa kaYakobi; memelelani ngenxa yenjinga yezizwe, nitsholoze nithi: ‘Basindise abantu bakho, Ndikhoyo, nditsho amasalela akwaSirayeli.’


text:
Nâbo ndibakhupha emantla, ndibaqokelela eziphelweni zehlabathi! Zilapho iimfama neziqhwala, abakhulelweyo nasebesindeka. Yoba nguMbo nomXesibe ukujong' ekhaya.


text:
Bobuya belila begixa, ndibakhokele betarhuzisa, bahambe ngakwimilambo empompozayo, kwiindlela ezithe tye, bangabi sakhubeka. Suka ndanguyise kuSirayeli; uEfrayim wayinkulu yam!


text:
“Liveni ilizwi likaNdikhoyo, nina zintlanga; libhengezeni nakwiziqithi ezikude, nithi: ‘Lowo wawachitha-chithayo amaSirayeli wobuya awaqokelele, awaluse oku komalusi elind' umhlambi.’


text:
Bobuya batsho ngentsholo ezindulini zeZiyon, bevuyiswa bububele bukaNdikhoyo; ewe, nditsho ingqolowa, newayini entsha, namafutha omnquma, neenkomo neegusha abaphe zona. Bochuma oku komhlaba onkcenkceshelwayo, bangabi saphinda baxhwaleke.


text:
Iintombi zongqungqa, zigcobe, benjenjalo abafana kwanamadoda. Usizi lwabo ndoluguqula lube luvuyo; ndobathuthuzela bagcobe, bangabuyi babe buhlungu.


text:
Ababingeleli bodikwa sisabelo sabo, abantu bam bahluthe yindyebo yezinto zam.” Lowo ngumlomo kaNdikhoyo.


text:
Utsho *uNdikhoyo ukuthi: “Kuvakala isikhalo esikrakra eRama. URakeli ulilela abantwana bakhe, engavumi ukuthuthuzeleka, kuba bengasekho.”


text:
Utsho ke uNdikhoyo ukuthi: “Ngxe, yeka ukulila! Musa ukuba nyembezana. Inkxamleko yakho iza kuvuzwa.” Lowo ngumlomo kaNdikhoyo. “Abantwana bakho bobuya kwilizwe lotshaba.


text:
Likho ithemba ngekamva lakho,” lowo ngumlomo kaNdikhoyo, “kuba abantwana bakho baza kubuyela kwelokuzalwa.


text:
Ewe, ndimvile encwina uEfrayim, esithi: ‘Undiqeqeshile ndatsho ndanjengethole eliqhelisiweyo. Ndibuyise, khon' ukuze ndibuyele kuwe, kuba nguwe, Ndikhoyo, uThixo wam.


text:
Ndakuba ndikreqile, ndibuye ndazohlwaya; ndakuba ndiziqondile, ndizive ndidanile. Ndineentloni, ndihlazekile ngenxa yokusindwa ngamahlazo obutsha bam.’


text:
Ngaba uEfrayim asingonyana wam oyintandane, umntwana endinebhongo ngaye? Okukhona ndimkhalimelayo kokukhona ndimkhumbulelayo. Ndisikwa yimfesane ngenxa yakhe; inene, ndomthi jize ngenceba.” Lowo ngumlomo kaNdikhoyo.


text:
“Misa izalatha-ndlela, ugxumeke izalathiso. Qwalasela indlela owohamba ngayo. Goduka, ntombindini Sirayeli; buyela kwiidolophu zakowenu.


text:
Koda kube nini uthingaza, ntombindini ingathembekanga? UNdikhoyo udale into entsha emhlabeni: umfazi ekhusela indoda.”


text:
Utsho uSomandla-onke, *uNdikhoyo, uThixo kaSirayeli, ukuthi: “Xa sele ndibahlangule ekuthinjweni, ndababuyisela kundalashe, baya kubuya bathethe la mazwi emhlabeni wakwaJuda nakwiidolophu zawo, bathi: ‘Mzindini wobulungisa, ntabandini engcwele, uNdikhoyo makakusikelele.’


text:
Baya kuma ndawonye abantu bakwaJuda needolophu zakhona, belapho abalimi nabafuyi ababesoloko bejikeleza nempahla.


text:
UNdikhoyo uthi: “Iyeza imihla yokuba isizwe sikaSirayeli nesikaJuda ndisitsho sinyakazele yinzala yabantu neyemfuyo.


text:
Kanye njengoko ndingaphazamanga ukubancothula nokubadiliza nokubabhuqa nokubatshabalalisa nokubahlisela ishwangusha, ewe, ndiya kwenjenjalo ukwakha nokutyala.” Lowo ngumlomo kaNdikhoyo.


text:
“Ngaloo mihla abakubuya bathi abantu: ‘Ooyise bâtya iidiliya ezikrwada, suka kwabuthelezi amazinyo abantwana.’


text:
Umntu ngamnye uya kufa ngenxa yobugwenxa bakhe. Kuya kuthi lowo utya iidiliya ezimuncu, kube buthelezi awakhe amazinyo.”


text:
Nguwo lo umlomo kaNdikhoyo: “Ewe, iyeza imihla yokuba ndenze umnqophiso omtsha nesizwe sakwaSirayeli nesakwaJuda.


text:
Lo wona umnqophiso awuyi kufana nalowa ndawenzayo nookhokho babo mhla ndabathi chu ngesandla ndibakhupha eJiputa, mnqophiso lowo bangawugcinanga naxa ndandiyinkosi yabo.” Lowo ngumlomo kaNdikhoyo.


text:
“Nguwo lo umnqophiso endiza kuwenza nesizwe sikaSirayeli kwimihla ezayo,” lowo ngumlomo kaNdikhoyo: “Imiyalelo yam ndiya kuyimilisela ngaphakathi kwabo, ndiyishicilele ezintliziyweni zabo, mna ndibe nguThixo wabo, babe ngabantu bam bona.


text:
Abayi kuba safundisana ngam elowo umntakwabo, elowo ummelwane wakhe, besithi: ‘Mazini uNdikhoyo;’ kuba bonke baya kundazi ukususela koyena mncinane kuse koyena mkhulu. Ndobuxolela ubugwenxa babo, ndingabuye ndikukhumbule ukona kwabo.” Lowo ngumlomo kaNdikhoyo.


text:
NguNdikhoyo omisele ilanga ukuba likhanyise emini, ngokunjalo inyanga neenkwenkwezi ukuba zikhanyise ebusuku; ulozamazamisa ulwandle, agqume amaza; kuthiwa nguNdikhoyo uSomandla-onke igama lakhe.


text:
Nguwo lo umlomo kaNdikhoyo: “Xa ingatshitshayo le mimiselo ndingabi sayibona, nesizukulwana sikaSirayeli singanqamka singabi saba ngabantu bam.”


text:
Ewe, utsho uNdikhoyo ukuthi: “Mhla isibhakabhaka phezulu saba nokulinyaziswa, neziseko zomhlaba ngaphantsi zaba nokugocagocwa, kungelo thuba kuphela endingathi ndisibukule isizukulwana sikaSirayeli xa sisonke.”


text:
Lo ngumlomo kaNdikhoyo: “Iyeza imihla yokuba esi sixeko sakhelwe uNdikhoyo ukusuka kwinqaba kaHananeli kuse kwiSango leKona.


text:
Yonke loo ntili kulahlwa kuyo izinto ezifileyo namabibi, nawo onke amasimi angasentla kwentlambo iKedron, kuye kutsho kwikona yeSango lamaHashe ngasempuma, iya kuba yekhethelwe uNdikhoyo. Esi sixeko asiyi kubuye sidilizwe, sibhukuqwe.”


text:
Kunyaka weshumi ukumkani uZedekiya elawula kwaJuda, owawungunyaka weshumi elinesibhozo kulawula ukumkani uNebhukadenezare eBhabheli, lavakala kuJeremiya ilizwi *likaNdikhoyo.


text:
Ngelo xesha umkhosi wokumkani waseBhabheli wawuyingqingile iJerusalem, yena uJeremiya evalelwe eyadini yabalindi ebhotwe lakwaJuda.


text:
Wayevalelwe entolongweni apho ngukumkani wakwaJuda uZedekiya, esithi: “Kutheni le nto ushumayela ngolu hlobo? Kaloku uthi: ‘Utsho uNdikhoyo ukuthi: Esi sixeko ndiza kusinikezela esandleni sokumkani waseBhabheli, ndimvumele asithimbe.


text:
Ke yena uZedekiya ukumkani wakwaJuda naye akayi kusinda esandleni samaKaledi, koko wonikezelwa esandleni sokumkani waseBhabheli, babonane ngamehlo, bathethe ubuso ngobuso.


text:
Ukumkani waseBhabheli womthatha uZedekiya, amse eBhabheli, apho aya kuhlala khona kude kufike ithuba lokuba ndimvele, lowo ngumlomo kaNdikhoyo. Nokuba ningade nilwe nomkhosi wamaKaledi anisayi kuphumelela.’ ”


text:
UHanameli, unyana kayihlokazi uShalum, uza kuza kuwe, athi: ‘Wuthenge umhlaba wam oseAnatoti. Kaloku nguwe isizalwana segazi esinelungelo lokukhulula loo mhlaba.’


text:
“Eneneni ke, weza kum apho kuloo yadi yasebhotwe uHanameli unyana kabawokazi, wathi: ‘Khawuwuthenge umhlaba wam oseAnatoti kummandla wakwaBhenjamin. Kaloku nguwe isizalwana segazi esinelungelo lokuwukhulula loo mhlaba uwuthenge.’ “Ndaqonda ke ukuba ngenene nguNdikhoyo lo ubethetha nam.


text:
Ndawuthenga loo mhlaba kuHanameli, ndayibala imali ngokuyibeka esikalini, ndamnika isiliva ebunzima buziigram ezimakhulu mabini.


text:
Ndayibhala incwadi yentengiso, ndayisayina, ndayitywina, yangqinwa, ndaza imali ndayikhangela ubunzima bayo esikalini.


text:
Ndazithatha iincwadi zentengiso, nditsho incwadi etywiniweyo equlethe imiqathango yentengiso kunye nekopi yayo engatywinwanga,


text:
ndaza ndazinika uBharuki unyana kaNeriya unyana kaMaseya. Ndamnika kukho uHanameli unyana kabawokazi kunye namangqina awayisayinayo incwadi yentengiso, kwakunye namaJuda onke awayekho apho kuloo yadi.


text:
‘Utsho uNdikhoyo onguSomandla-onke, uThixo kaSirayeli, ukuthi: Thatha ezi ncwadi zentengiso zombini, nditsho etywiniweyo nengatywinwanga, uzifake engqayini, ukuze zigcinakale ixesha elide.


text:
Kaloku utsho uNdikhoyo uSomandla-onke onguThixo kaSirayeli ukuthi: Ziza kubuya zithengwe izindlu, nemihlaba, kunye nezidiliya kweli lizwe.’ ”


text:
“Ndathi ndakuba ndimnikile uBharuki incwadi yentengiso yomhlaba, ndathandaza ndibhekisa *kuNdikhoyo, ndisithi:


text:
‘Aa, Mhlekazi Ndikhoyo, wena wasolula isandla sakho, wawenza umhlaba nesibhakabhaka ngamandla akho amakhulu! Akukho nanye into ekunqabelayo wena!


text:
Wena uwenzela ububele amawaka-waka, uphinde ubuyekeze ubugwenxa booyise kwizizukulwana, wena Thixo omkhulu onamandla, ogama linguNdikhoyo uSomandla-onke.


text:
Hayi ukuphakama kwezicwangciso zakho nokumangalisa kwemisebenzi yakho, omehlo aqwalasele zonke iindlela zabantu, ukuze ubuyekeze ulowo nalowo ngokwesimo nezenzo zakhe!


text:
Wênza imiqondiso eJiputa. Uthe rhoqo ukwenjenjalo unanamhla nalapha kwaSirayeli naseluntwini luphela, wazenzela igama njengokuba kusenjalo.


text:
Wabakhupha eJiputa abantu bakho amaSirayeli ngemiqondiso nemimangaliso ngesandla sakho esomeleleyo nangengalo yakho enamandla, eyabarhwaqelisayo abantu.


text:
Bakuba bengenile bema kumhlaba owabanika wona, suka bayityeshela imiyalelo yakho, abakuthobela, abazenza tu izinto owathi maze bazenze. Yiyo ke loo nto behlelwe leli shwangusha nje.


text:
“ ‘Khangela, asingqingile esi sixeko amaKaledi, enza iingqumba zokusihlasela. Siza kunikezelwa esi sixeko ngenxa yekrele, nendlala, nobhubhani. Ilizwi lakho liyazaliseka njengokuba nawe ubona.


text:
Kuyo yonke loo nto, wena Mhlekazi Ndikhoyo, uthe kum: “Zithengele umhlaba ngemali phambi kwala mangqina,” kanye ngoku esi sixeko siza kunikezelwa esandleni samaKaledi.’ ”


text:
Nditsho ke ngoko mna Ndikhoyo ukuthi: Esi sixeko ndiza kusinikela esandleni samaKaledi nakukumkani waseBhabheli uNebhukadenezare, yena oya kusithimba.


text:
Aza kusihlasela amaKaledi, asintumeke ngomlilo, sitshe pam kunye nezo zindlu zabantu abandixhokonxa ngokwenzela kuzo isiqhumiso sesithixo uBhali neminikelo ethululwayo isenzelwa thixo bambi.


text:
AmaSirayeli namaJuda ayesenza ubugwenxa bodwa ukusukela kwasekusekweni kwawo; âhlala endixhokonxa ngemisebenzi yezandla zawo. Lowo ngumlomo kaNdikhoyo.


text:
Kwasekusekweni kwaso, kude kube ngoku, esi sixeko sandixhokonxa, sandivusela umsindo nengqumbo, kangangokuba kungokunje ndifuna sitshatyalaliswe siphele emehlweni am.


text:
Ewe, amaSirayeli namaJuda andixhokonxile ngobugwenxa bawo; nditsho wona, ookumkani bawo, iziphathamandla, ababingeleli, abashumayeli, abantu bakwaJuda, nabemi baseJerusalem.


text:
Bandifulathela nangona ndandiphindelela ukubafundisa; abavumanga ukuphulaphula nokuyamkela ingqeqesho.


text:
UBhali bamakhele amaqonga kulaa ntili iHinom, apho benzela khona uMoleki amadini ngoonyana neentombi zabo. Andizange ndithi mabenze amanyumnyezi anje; ayizange ifike nokufika kum ingcinga yokuba bangade benze isikizi elinje ukulukuhlela uJuda esonweni.”


text:
“Nina nithi abantu besi sixeko baza kunikezelwa esandleni sokumkani waseBhabheli ngekrele nendlala nobhubhani. Ukanti nantsi into ethethwa nguNdikhoyo uThixo kaSirayeli ngabo:


text:
‘Ngenene, ndiza kubaqokelela kuzo zonke iindawo endabasarhaza kuzo ndinomsindo omkhulu nengqumbo engathethekiyo, ndibabuyisele kwakule ndawo, bahlale bekhuselekile,


text:
Ndiya kubenza babe mxhelo mnye ekucingeni nasekwenzeni, bandihlonele maxa onke, ukuze balungelwe bona kunye nezizukulwana.


text:
Umnqophiso endiza kuwenza nabo ngongasoze utshitshe. Ndohlala ndibenzela ububele; ndibafake ifuthe lokundihlonela, bangaze babuye bandishiye.


text:
“Utsho uNdikhoyo ukuthi: ‘Njengoko ndibahlisele esi sihelegu nje aba bantu, ndiza kubuya ndibanike konke okuhle endabathembisa ngako.


text:
Iza kubuya ithengwe imihlaba kweli lizwe nithi nina liyinkangala engenakuhlalwa mntu nasilwanyana kuba linikelwe esandleni samaKaledi.


text:
Baza kuyithenga ngesiliva abantu imihlaba; iincwadi zentengiso baza kuzisayina, bazitywine emehlweni amangqina, nditsho kwaBhenjamin, nakwiilali ezingqonge iJerusalem, nakwiidolophu zeleentaba zakwaJuda, nakumazantsi eentaba, nakumzantsi-Juda, kuba kaloku baza kubuyela kundalashe, badle ngendebe endala.’ Lowo ngumlomo kaNdikhoyo.”


text:
UJeremiya esavalelwe eyadini yabalindi labuya lavakala okwesibini kuye ilizwi *likaNdikhoyo, lisithi:


text:
nditsho izinto ezimalunga nezindlu zesi sixeko nebhotwe lookumkani bakwaJuda ezadilizwayo, nezimalunga neengqumba zokulwa, namakrele amaKaledi anihlasele ngawo, aza azalisa ezi zindlu ngezidumbu zabantu endandizimisele ukubatshabalalisa ngenxa yomsindo wam ovuthayo xa ndandisifulathele esi sixeko ngenxa yobugwenxa baso obungaka. Ngokubhekiselele kwezi zinto utsho uNdikhoyo uThixo kaSirayeli ukuthi:


text:
Ndobahlambulula ebugwenxeni babo bonke abandone ngabo, ndibaxolele amatyala abo nokundivukela kwabo.


text:
Esi sixeko siya kuba ngumthombo wovuyo kum, ibhongo neqhayiya lam emehlweni eentlanga zonke zehlabathi xa zisiva ngezinto ezintle endizenzela sona, zitsho zothuke zinkwantye zakubona uxolo nentlala-kahle exhanyulwayo.’


text:
“Utsho uNdikhoyo ukuthi: ‘Aba bantu bathi le ndawo yinkangala engamiwa mntu nasilwanyana. Ewe, kunjalo: iidolophu zakwaJuda nezitalato zaseJerusalem azinabantu, akukho nazilwanyana. Kanti iza kubuya ivakale


text:
intswahla yemigcobo nemincili, kuvakale izwi lomyeni nelomtshakazi, kuvakale ingoma yâbo bazisa umnikelo wombulelo endlwini kaNdikhoyo, besithi: “ ‘ “Makabongwe uSomandla-onke uNdikhoyo ngokuba elungile, obubele bakhe buhlala buhleli!” “ ‘Eli lizwe ndiza kulibuyisela kundalashe, lichume njengangaphambili.’ Utsho uNdikhoyo.


text:
“Utsho uNdikhoyo uSomandla-onke ukuthi: ‘Kanye kule ndawo iyinkangala, ingamiwa mntu nasilwanyana, kuza kuvela amadlelo apho abelusi baya kwalusela khona impahla, kuvuswe needolophu zayo.


text:
Ezidolophini kweleentaba, nezakumazantsi eentaba, nakumzantsi-Juda, kummandla wakwaBhenjamin, nakwiilali ezingqonge iJerusalem, nakwiidolophu zakwaJuda, kobuya kubalwe imfuyo ngabelusi,’ utsho uNdikhoyo.


text:
“Nguwo lo umlomo kaNdikhoyo: ‘Iyeza imihla yokuba ndisifezekise isithembiso sam kwisizwe sakwaSirayeli nesakwaJuda.


text:
“ ‘Ngaloo mihla, kanye ngelo thuba, ndovelisela uDavide ihlumelo elinobulungisa. Uya kuliphatha ngokuthe tye nangobulungisa ilizwe lonke.


text:
Ngaloo mihla abantu bakwaJuda bohlala bengabasindileyo, nabemi baseJerusalem bohlala bekhuselekile. Igama eya kubizwa ngalo lelithi: “UNdikhoyo ubulungisa bethu.”’


text:
“Utsho uNdikhoyo ukuthi: ‘Xa ungatshitshayo umnqophiso wam wemini nobusuku, kungabikho mini nabusuku ngexesha elimisiweyo,


text:
ungaphela nomnqophiso wam nesicaka sam uDavide, angabi naye umzukulwana oya kulawula esikhundleni sakhe, kwangokunjalo nomnqophiso wam nabaLevi wokuba bahlale bendikhonza.


text:
Njengokuba zingenakubalwa iinkwenkwezi esibhakabhakeni, ingenakulinganiswa nentlabathi elunxwemeni lolwandle, ndiya kwenjenjalo ukusandisa isizukulwana sesicaka sam uDavide nesabaLevi abandikhonzayo.’ ”


text:
“Ukuvile na okuthethwa ngaba bantu besithi: ‘Izizwe ezibini awazinyulayo uNdikhoyo uzibukule’? Ngokwenjenjalo banyelisa abantu bam ngokungathi abaselulo uhlanga emehlweni am.


text:
Utsho uNdikhoyo ukuthi: ‘Xa ungatshitshayo umnqophiso wam wemini nobusuku, khon' ukuze kuphele nemimiselo yam yolungelelwano esibhakabhakeni nasehlabathini,


text:
xa kunjalo ndingasibukula isizukulwana sikaYakobi nesikaDavide, isicaka sam, kungabi sanyulwa mlawuli koonyana bakhe alawule inzala ka-Abraham noIsake noYakobi. Unakanye! Ndiza kubakhulula ekuthinjweni, ndibabuyisele kundalashe, ndibathi jize ngemfesane.’ ”


text:
Ngexesha ukumkani uNebhukadenezare waseBhabheli wayehlasela iJerusalem kunye needolophu eziyingqongileyo ngomkhosi wakhe wonke, encediswa zizikumkani zonke ezazingaphantsi kwakhe zezizwe ngezizwe awayezilawula, wafikelwa ludaba luvela *kuNdikhoyo uJeremiya. Lwafika lusithi:


text:
“Utsho uNdikhoyo onguThixo kaSirayeli ukuthi: Yiya kuZedekiya ukumkani wakwaJuda, uthi kuye: ‘Utsho uNdikhoyo ukuthi: Esi sixeko ndiza kusinikela esandleni sokumkani waseBhabheli, yaye uza kusitshisa sibe luthuthu.


text:
Nawe akuyi kuphuncula: uza kubanjwa unikezelwe kuye. Uza kumbona ngamehlo ukumkani waseBhabheli, nithethe ubuso ngobuso, uhambe uye eBhabheli.’


text:
“Kambe ke, mhlekazi Zedekiya, kumkani wakwaJuda, live neli lizwi likaNdikhoyo. Utsho kuwe uNdikhoyo ukuthi: ‘Wena Zedekiya akuyi kufa ngekrele;


text:
uza kufa ngoxolo. Nanjengoko abantu babesenza isiqhumiso xa babengcwaba ooyihlo, nditsho ookumkani bamandulo, ngokunjalo naxa bangcwaba wena baza kwenza isiqhumiso. Nawe baza kukuzilela, bathi: “Mawoo, nkosi!” Uthethile uNdikhoyo. Lowo ngumlomo kaNdikhoyo.’ ”


text:
xa kanye umkhosi wokumkani waseBhabheli wawuhlasela eso sixeko kunye nezinye iidolophu ezazisaxhathisile, iLakishe neAzeka, kuphela kwezixeko zakwaJuda ezazinqatyisiwe ezasalayo.


text:
Lavakala kuJeremiya ilizwi *likaNdikhoyo emva kokuba ukumkani uZedekiya wayenze umnqophiso nabantu baseJerusalem wokuba baza kwenza isibhengezo sokuwakhulula


text:
amakhoboka angamaHebhere angamadoda nabafazi, khon' ukuze kungabikho mntu ungumJuda unekhoboka lomJuda.


text:
Bavuma bonke abantu kunye neziphathamandla ukuwakhulula onke amakhoboka, bangabi sawakhoboza abo bantu. Bawakhulula ke,


text:
“Utsho uNdikhoyo onguThixo kaSirayeli ukuthi: ‘Ndênza umnqophiso kunye nookhokho benu mhla ndabakhupha eJiputa, ndabakhulula ebukhobokeni. Ndathi kubo:


text:
“Qho ekupheleni kweminyaka esixhenxe kufuneka nikhulule wonke umwenu ongumHebhere ozithengise kuwe ithuba leminyaka emithandathu ekusebenzela.” Kodwa ookhokho benu abazanga bayihoye nokuyihoya loo nto ndayithethayo.


text:
Kambe nina nizohlwayile, nandikholisa ngokuthi nonke nivume ukuwakhulula ebukhobokeni amawenu, nenza umnqophiso phambi kwam endlwini ebizwa ngegama lam.


text:
Kodwa ngoku nibuye nasityeshela eso sigqibo, nalinyelisa igama lam ngokubuya nibanyanzele nibenze amakhoboka abantu ebenisele nabakhulula baye apho bathanda ukuya khona.’


text:
“Ngoko ke utsho uNdikhoyo ukuthi: ‘Anindithobelanga ngokungawakhululi amawenu. Niyabona ke, ndinivakalisela isibhengezo senkululeko: inkululeko yokufa ngekrele nendlala nobhubhani. Ndiza kunenza nibe ngumbono orhwaqelisayo kuzo zonke izizwe zehlabathi. Lowo ngumlomo kaNdikhoyo.


text:
Amadoda awaphuleyo umnqophiso wam, akayifezekisa imiqathango yomnqophiso awawenza phambi kwam, ndowafanisa nethole awalahlula kubini, aza acanda phakathi kwaloo macala alo.


text:
Iziphathamandla zakwaJuda naseJerusalem kunye namaphakathi, ababingeleli kunye nabo bonke abantu beli lizwe abacande phakathi kwamacala ethole elahlulwe kubini,


text:
ndiza kubanikezela esandleni seentshaba zabo ezizungula ubomi babo, izidumbu zabo zibe kukutya kweentaka namarhamncwa.


text:
“ ‘Naye ukumkani uZedekiya wakwaJuda, kunye neziphathamandla zakhe, ndiza kubanikela esandleni seentshaba zabo ezizungula ubomi babo, nditsho umkhosi wokumkani waseBhabheli orhoxileyo ekumhlaseleni.


text:
Ndiza kunika umyalelo ndiwubuyisele kwesi sixeko, usihlasele, usithimbe, usitshise. Ezi dolophu zakwaJuda ndiza kuzitsho zibe yinkangala apho kungekho bani unokuhlala.’ Lowo ngumlomo kaNdikhoyo.”


text:
Ngexesha ukumkani uJoyakim unyana kaYosiya wayengukumkani kwaJuda lavakala ilizwi *likaNdikhoyo kuJeremiya,


text:
lisithi: “Yiya kumaRekabhi, uthethe nawo, uwamemele kwigumbi elibucala endlwini kaNdikhoyo, uwanike iwayini asele.”


text:
Ndaya kubiza uYazaniya unyana kaJeremiya unyana kaHabhaziniya, nabantakwabo noonyana bakhe bonke. Ndawumema wonke umzi wamaRekabhi.


text:
Ndabangenisa endlwini kaNdikhoyo, kwigumbi leento zikaHanam owayezalwa ngumfo wakwaThixo uIgedaliya. Elo gumbi lalimelene negumbi leziphathamandla, lona eli lingasentla kwelikaMaseya unyana kaShalum owayengumgcini-masango.


text:
Athi loo madoda: “Hayi, asiyiseli iwayini! Kaloku ubawo omkhulu uYonadabhi, unyana kaRekabhi, wathi: ‘Ze ningaze niyisele iwayini, nina nezizukulwana, nditsho nanini na.


text:
Ngaphezu koko ze ningaze nakhe izindlu, nihlwayele imbewu, nityale izidiliya. Ze ningabi nazo konke-konke ezi zinto, koko nihlale ezintenteni bonke ubomi benu. Ukuba nithe nenjenjalo niya kuma ithuba elide kulo mhlaba eniphambukele kuwo.’


text:
Siwuthobele ke wonke umyalelo kabawo omkhulu uYonadabhi unyana kaRekabhi. Thina, nabafazi bethu, noonyana neentombi zethu, asizanga sayisela iwayini ebomini,


text:
Kuthe ke xa ukumkani uNabhukadenezare ehlasela eli lizwe, thina sathi: ‘Masiye kungena eJerusalem, sisabe imikhosi yamaKaledi nama-Aram.’ Yiyo loo nto sisahleli apha eJerusalem.”


text:
“Utsho uSomandla-onke onguThixo kaSirayeli ukuthi: Yiya kubantu bakwaJuda nabemi baseJerusalem uthi: ‘UNdikhoyo uthi: Yini na ukuba ningavumi ukuqeqeshwa niwathobele amazwi am? Lowo ngumlomo kaNdikhoyo.


text:
UYonadabhi unyana kaRekabhi wayalela oonyana bakhe ukuba bangaseli iwayini, myalelo lowo bawugcinileyo. Unanamhla ke abayiseli iwayini, kuba bethobela umyalelo wookhokho babo. Kodwa mna ndiphindelele ukuthetha nani, kodwa anandithobela.


text:
Ndithe rhoqo ukunithumela zonke izicaka zam *abashumayeli. Babesithi: “Guqukani ezindleleni zenu ezigwenxa, nilungise ihambo yenu. Musani ukulandela abanye oothixo nibanqule. Xa nisenjenjalo niya kuma kulo mhlaba ndawunika ookhokho benu.” Kodwa nina nisuke anahoya, anandithobela.


text:
Isizukulwana sikaYonadabhi unyana kaRekabhi sona sawuthobela umyalelo wokhokho waso, kodwa nina, luhlangandini, anivumi ukundithobela!


text:
“ ‘Ngoko ke mna Ndikhoyo, uThixo onamandla onke, uThixo kaSirayeli, nditsho ukuthi: “Niyabona, uJuda nabo bonke abemi baseJerusalem ndibazisela yonke intlekele endabasongela ngayo. Ndabathethisa, kodwa àbandiphulaphula; ndabakhalimela, kodwa abasabela.” ’ ”


text:
UJeremiya ke wabhekisa kumaRekabhi, wathi: “Utsho uNdikhoyo uSomandla-onke, onguThixo kaSirayeli, ukuthi: Nina namthobela uyihlo-mkhulu uYonadabhi, nawugcina umthetho wakhe, nayenza yonke imiyalelo yakhe.


text:
Ngoko ke mna Ndikhoyo onguSomandla-onke uThixo kaSirayeli ndithi: ‘UYonadabhi unyana kaRekabhi akayi kuze aswele ndoda yakundikhonza.’ ”


text:
Ngonyaka wesine uJoyakim unyana kaYosiya engukumkani wakwaJuda lavakala ilizwi *likaNdikhoyo kuJeremiya


text:
lisithi: “Thatha incwadi esongwayo, ubhale onke amazwi endawathethayo kuwe ngokubhekiselele kuSirayeli noJuda kunye nezinye iintlanga, ukususela mhla ndaqala ukuthetha nawe kusalawula uYosiya, kude kuze kuthi gaa ngoku.


text:
Mhlawumbi bangaguquka kule mikhwa mibi yabo abantu bakwaJuda xa besiva ngentlekele endizimisele ukubazisela yona, nam ke ndibaxolele izikreqo nezono zabo.”


text:
UJeremiya wabiza uBharuki unyana kaNeriya, wambizela onke amazwi kaNdikhoyo awathethe kuye, yena uBharuki wawabhala encwadini apho.


text:
Ke mayibe nguwe oyayo endlwini kaNdikhoyo ngomhla wenzila, ufike ufundele abantu amazwi kaNdikhoyo lawo uwabhale ubizelwa ndim. Fundela bonke abantu bakwaJuda abafika bevela kwiidolophu ngeedolophu.


text:
Mhlawumbi ukubongoza kwaba bantu kungavakala kuNdikhoyo, baguquke nakwimikhwa yabo emibi, kuba ubasongele enengqumbo nomsindo omkhulu aba bantu uNdikhoyo.”


text:
UBharuki unyana kaNeriya wenze njengoko wayalelwa ngumshumayeli uJeremiya, wabafundela abantu apho endlwini kaNdikhoyo loo mazwi ayebhalwe kuloo ncwadi.


text:
Ngenyanga yethoba, kunyaka wesihlanu uJoyakim engukumkani wakwaJuda, kwabhengezwa umhla wenzila kubo bonke abantu baseJerusalem kwanâbo babevela kwiidolophu zakwaJuda. Injongo yayiyeyokuba bazisole phambi koNdikhoyo.


text:
UBharuki esendlwini kaNdikhoyo, emi egumbini likaGemariya unyana kanobhala uShafan elalikwiyadi engentla kwiSango eLitsha lendlu kaNdikhoyo, wabafundela encwadini abantu amazwi kaJeremiya.


text:
waya kwigumbi likanobhala ebhotwe apho kwakuhleli khona ezi ziphathamandla: unobhala uElishama, uDelaya unyana kaShemaya, noElinatan unyana ka-Akebhore, kunye noGemariya unyana kaShafan, noZedekiya unyana kaHananiya, nezinye iindwalutho zonke.


text:
ezo ziphathamandla zathuma uYehudi, unyana kaNetaniya ozalwa nguShelemiya unyana kaKushi, ukuba axelele uBharuki athi: “Yiza apha naloo ncwadi uyifundela abantu!” Waya kubo ke uBharuki unyana kaNeriya, eyiphethe loo ncwadi.


text:
Akuba loo madoda ewavile onke loo mazwi, othuka, aza abhekisa kuBharuki athi: “Ngenene, la mazwi makaxelwe kukumkani.”


text:
Babuza ke kuBharuki bathi: “Khawutsho, uyithatha phi yonke le ntu uyibhalileyo? Ngaba uyibhale uyibizelwa nguJeremiya?”


text:
Wathi kubo uBharuki: “Ewe, aphuma emlonyeni kaJeremiya onke la mazwi, ndaza ke mna ndawabhala encwadini ngeinki.”


text:
Ezo ziphathamandla zathi kuBharuki: “Wena noJeremiya sabani niye kuzifihla, kungabikho bani waziyo apho nikhona.”


text:
Ezo ziphathamandla zayithatha loo ncwadi, zayibeka egumbini likaElishama unobhala, zaya kukumkani enkundleni, zamxelela konke.


text:
Wathi ukumkani uYehudi makaye kuyilanda loo ncwadi. Waya kuyilanda ke egumbini likaElishama unobhala, wafika wayifundela ukumkani kunye neziphathamandla ezo ezazimngqongile.


text:
Wayethi akuba efunde imihlathi emithathu okanye emine uYehudi, ayikrazule ngemela yombhali ukumkani loo mihlathi, ayiphose emlilweni. Wenza loo nto yada yaphela yonke loo ncwadi.


text:
Nakuba wayebongozwa ngooElinatan noDelaya noGemariya ukuba angayitshisi loo ncwadi ukumkani, akabaphulaphulanga.


text:
Wasuka wathi ukumkani kuJerameli unyana wakhe, noSeriya unyana ka-Azeriyeli, kunye noShelemiya unyana ka-Abhedeli, mabababambe ooJeremiya umshumayeli noBharuki unobhala wakhe. Suka yena uNdikhoyo wabafihla.


text:
Akuba ukumkani eyitshisile incwadi eyabhalwa nguBharuki ebizelwa nguJeremiya, libuye lavakala ilizwi *likaNdikhoyo kuJeremiya, lisithi:


text:
“Thatha enye incwadi, ubhale kuyo onke loo mazwi awayekulaa ncwadi yokuqala itshiswe nguJoyakim ukumkani wakwaJuda.


text:
Uze uthi kuJoyakim ukumkani wakwaJuda: ‘Utsho uNdikhoyo ukuthi: Wena uyitshisile laa ncwadi, usithi: “Kutheni ukuba ubhale usithi ngenene ukumkani waseBhabheli uza kulitshabalalisa eli lizwe, atshitshise konke abantu nempahla?”


text:
Ke ngoko utsho uNdikhoyo malunga noJoyakim ukumkani wakwaJuda ukuthi: “Yena akayi kuba namzukulwana uya kulawula esikhundleni sikaDavide. Isidumbu sakhe siya kulahlwa, sitshe lilanga emini, silale iqabaka ebusuku.


text:
Ndiza kumohlwaya, yena nenzala yakhe, namaphakathi akhe, ngenxa yobugwenxa ababenzileyo. Bona kunye nabemi baseJerusalem nabakwaJuda abandiphulaphulanga; ngoko ke ndiza kubahlisela intlekele ekukade ndibasongela ngayo.” ’ ”


text:
Wathatha enye incwadi uJeremiya, wayinika unobhala uBharaki unyana kaNeriya. UBharuki wabhala onke loo mazwi wawabizelwa nguJeremiya ayekulaa ncwadi yatshiswa ngukumkani. Kongezwa namanye amazwi amaninzi anjengawo.


text:
UZedekiya unyana kaYosiya wabekwa waba ngukumkani wakwaJuda, emiselwa ngukumkani uNebhukadenezare waseBhabheli. Wangena ezihlangwini zikaKoniya unyana kaJoyakim


text:
owayengazange awahoye, yena namaphakathi akhe, nabantu belizwe, amazwi *kaNdikhoyo awayeshunyayelwa ngumshumayeli uJeremiya.


text:
Ke yena uZedekiya wathumela uYukali unyana kaShelemiya, ekunye nombingeleli uZefaniya unyana kaMaseya, ukuba baye kumshumayeli uJeremiya, bafike bathi: “Khawusithandazele kuNdikhoyo uThixo wethu.”


text:
Ngelo xesha wayesakhululekile uJeremiya, esenokuhamba-hamba phakathi kwabantu, kuba wayengekavalelwa entolongweni.


text:
Umkhosi wokumkani waseJiputa wawuselundulukile, aza amaKaledi awayengqinge iJerusalem, akuziva ezo ndaba, arhoxa.


text:
“Utsho uNdikhoyo uThixo kaSirayeli ukuthi: ‘Mxeleleni ukumkani wakwaJuda obenithume kum nithi ndithi: Nanko umkhosi wokumkani waseJiputa obuze kuncedisana nani ubuyela kwakwelakowawo eJiputa.


text:
“Utsho ke uNdikhoyo ukuthi: ‘Nize ningazikhohlisi nibe amaKaledi aza kuniyeka. Unakanye ukuba aniyeke!


text:
Ndithi nokuba beningade niwubhuqe wonke umkhosi wamaKaledi onihlaselayo, kusale nje iingxwelerha ezintenteni, zona kanye beziya kuvuka zisitshabalalise ngomlilo esi sixeko.’ ”


text:
uJeremiya wanduluka kweso sixeko, esinga kummandla wakwaBhenjamin, esiya kuthatha isabelo sakhe kubantu balapho.


text:
Uthe akufika kwisango leJerusalem ekuthiwa lelakwaBhenjamin, umshumayeli uJeremiya wabanjwa nguIriya, unyana kaShelemiya owayezalwa nguHananiya, owayeyintloko yabalindi, wathi: “Ubhacela kumaKaledi!”


text:
UJeremiya uthe: “Hayi, uyaxoka! Andibhaceli kumaKaledi.” UIriya akazange afune nokuva oku, usuke wambamba, wamsa kwiziphathamandla.


text:
Zona zacaphuka, zathi makakatswe, avalelwe entolongweni endlwini kaJonatan unobhala, eyayenziwe intolongo.


text:
Emva koko ukumkani uZedekiya wathi makasiwe kuye ebhotwe, apho wambuza khona ngasese esithi: “Ngaba unalizwi livela kuNdikhoyo?” Waphendula wathi uJeremiya: “Ewe, ndinalo. Wena uza kunikezelwa esandleni sokumkani waseBhabheli.”


text:
Uqokele wathi uJeremiya, ebhekisa kukumkani uZedekiya: “Ndone ngantoni na kuwe, okanye kumaphakathi nakubantu bakho, sendibona ndifakwe entolongweni nje?


text:
Baphi ngoku abo bashumayeli benu babesithi: ‘Ukumkani waseBhabheli akayi kunihlasela nina neli lizwe’?


text:
Ndinesicelo, mhlekazi omhle! Ndicela ukuba ndingabuye ndisiwe kulaa ndlu kanobhala uJonatan, hleze ndifele khona!”


text:
Wayalela ke ukumkani uZedekiya ukuba uJeremiya makagcinwe enkundleni yabalindi, anikwe iqhekeza lesonka kude kuphele ukutya esixekweni. Kwaba njalo ke ukuhlala kukaJeremiya kwinkundla yabalindi.


text:
UJeremiya waviwa nguShefatiya unyana kaMatan, noGedaliya unyana kaPashure, noYukali unyana kaShelemiya, bekunye noPashure kaMalkiya, xa wayebhekisa kubantu jikelele esithi:


text:
“Utsho *uNdikhoyo ukuthi: ‘Umntu oya kusala kwesi sixeko uza kufa ngekrele, yindlala, nangubhubhani, kanti ke lowo uzinikezelayo kumaKaledi uya kusinda, aphile.’


text:
Kaloku utsho uNdikhoyo ukuthi: ‘Esi sixeko siza kunikezelwa esandleni somkhosi wokumkani waseBhabheli oza kusithimba.’ ”


text:
Emva koko iziphathamandla ezo zathi kukumkani: “Lo mfo makafe, kuba utyhafisa amajoni ashiyekileyo apha esixekweni, kwakunye nabantu bonke, ngezi zinto azithethayo. Akabanqweneleli buhle abantu; ubanqwenelela ububi.”


text:
Bamthatha ke uJeremiya, baya kumfaka emhadini owawusenkundleni yabalindi kwaMalekiya unyana kakumkani. Bamthoba ngentambo ukumsa ezantsi kuloo mhadi owawungenamanzi, iludaka lodwa. Watshona kwelo daka ke uJeremiya.


text:
Zaya kufika kwigosa lasebhotwe uEbhedi-meleki, owayengumKushe, ezo ndaba zokuba uJeremiya weyehliselwe emhadini. Kwathi ukumkani esahleli ngakwiSango lakwaBhenjamin,


text:
“Noko, mhlekazi, imbi yonke le nto yenziwe ngala madoda kumshumayeli uJeremiya, ukweyelisela umntu emhadini apho aya kulamba afele khona xa kungasekho kutya esixekweni.”


text:
Ukumkani wathi kumKushe uEbhedi-meleki: “Thatha amashumi amathathu amadoda, uye kunyula umshumayeli uJeremiya kuloo mhadi, engekafeli apho.”


text:
Wanduluka ke naloo madoda uEbhedi-meleki, waya nawo kwigumbi elalisebhotwe ngaphantsi kwendlu enguvimba wasebhotwe. Wathatha amadlavu apho, wawathobela emhadini kuJeremiya, ebotshwe ngentambo.


text:
Ke uEbhedi-meleki umKushe wathi kuJeremiya: “Faka la madlavu emakhwapheni, ukuze ungatyatyulwa ziintambo.” enjenjalo ke uJeremiya,


text:
Emva koko ukumkani uZedekiya wathi makaye kubizwa umshumayeli uJeremiya, asiwe kumnyango wesithathu wendlu *kaNdikhoyo. Uthe akufika uJeremiya, ukumkani wathi: “Ndifuna ukukubuza into; uze ungandifihleli.”


text:
UJeremiya yena uthe kuZedekiya: “Ukuba ndikuxelele akuyi kundibulala kodwa? Ukanti nokuba ndingakucebisa, soze undiphulaphule.”


text:
Ukumkani uZedekiya wafunga ngasese enoJeremiya, wenjenje: “Ekho nje uNdikhoyo, kanye lo usinika ubomi, andiyi kukubulala, ndingayi kukunikela esandleni sâbo bazungula ubomi bakho.”


text:
UJeremiya ke ubhekise kukumkani uZedekiya wenjenje: “Utsho uNdikhoyo uThixo onamandla onke onguThixo kaSirayeli ukuthi: ‘Ukuba uyaphuma ngoku uzinikezele kubaphathi-mkhosi bokumkani waseBhabheli, ubomi bakho buya kusinda, nesi sixeko singàtshatyalaliswa ngomlilo, usinde kunye nentsapho yakho.


text:
Kodwa ukuba uyala ukunizikezela kubaphathi-mkhosi bokumkani waseBhabheli, esi sixeko siya kunikezelwa esandleni samaKaledi, asitshise siphele, nawe ungasindi kuwo.’ ”


text:
Uphendule ngelithi ukumkani uZedekiya: “Ndoyika amaJuda aselezinikezele kumaKaledi, hleze nam ndinikezelwe kuwo ngamaKaledi, aze wona andiphathe gadalala.”


text:
Uthe uJeremiya: “Akayi kukunikezela. Thobela uNdikhoyo wena ngokwenza le nto ndikuxelela yona, xa ufuna ukulungelwa, usindise nobomi bakho.


text:
bonke abafazi abasesebhotwe lokumkani wakwaJuda baya kusiwa kumaphakathi okumkani waseBhabheli. Abo bafazi bothi kuwe: “ ‘Bakulukuhle weyela abo gxa bakho bebhongo. Ngoku inkal' ixing' etyeni – bakushiye kwesinomhlwa.’


text:
“Bonke abafazi bakho nabantwana bakho baya kusiwa kumaKaledi. Wena akuyi kuphuncula esandleni sawo: uya kubanjwa ngukumkani waseBhabheli, nesi sixeko sitshatyalaliswe ngomlilo.”


text:
Emva koko uthe ukumkani uZedekiya kuJeremiya: “Uze ungayithethi mntwini le ncoko yethu, ukuba akufuni kufa.


text:
Kodwa ke xa zithe iziphathamandla zeva ukuba bekhe sadibana, zize ke zithi kuwe: ‘Sixelele, ubusithini kukumkani, waza yena wathini kuwe? Ukuba uthethe konke, asiyi kukubulala,’


text:
uze uthi: ‘Bendiye kucenga ukumkani ukuba angandibuyiseli kulaa ndlu kaJonatan, kuba ndoyika ukufela khona.’ ”


text:
Zaya kuJeremiya zonke iziphathamandla, zafika zambuza ngencoko yakhe nokumkani. Wazixelela konke athe ukumkani aze azixelele kona. Azibanga nakumphikisa kuba yayingavelwanga bani incoko yakhe nokumkani.


text:
Wahlala apho uJeremiya kuloo nkundla yabalindi kwada kwafika umhla wokuthinjwa kweJerusalem. Ukuthinjwa kweJerusalem kwahamba ngolu hlobo:


text:
Ngenyanga yeshumi kunyaka wethoba ukumkani uZedekiya elawula kwaJuda, ukumkani uNebhukadenezare waseBhabheli nomkhosi wakhe uphela, waya kungqinga isixeko saseJerusalem.


text:
Kwathi ngomhla wethoba ngenyanga yesine kunyaka weshumi linanye uZedekiya engukumkani agqobhoza angena kweso sixeko amaKaledi.


text:
Zesuka zonke iziphathamandla zekumkani yaseBhabheli zaya kutsho ngakwiSango eliseMbindini, zafika zee nqwadalala ezihlalweni apho; yayingooNerigale-sharezere, noSamagare-nebho, noSarsekim umphathi oyintloko, nomnye uNerigale-sharezere owayeyingqwayi-ngqwayi yomkhosi, kunye nezinye iindwalutho zokumkani waseBhabheli.


text:
Bathe bakuzibona ezi ziphathamandla ooZedekiya ukumkani wakwaJuda ekunye nomkhosi wakhe wonke, basaba; bemka ngobusuku esixekweni ngendlela edlula ngasesitiyeni sikakumkani, baphuma ngesango eliphahlwe ziindonga, babalekela entilini yeJordan.


text:
Umkhosi wamaKaledi wabasukela wamfumana uZedekiya kuloo mathafa aseJeriko. Amthatha amsa kukumkani uNebhukadenezare waseBhabheli owayeseRibhela ezweni laseHamati. Lathethwa apho ityala likaZedekiya, waza wagwetywa.


text:
Ukumkani waseBhabheli wababulala apho eRibhela oonyana bakaZedekiya ejongile, ngokunjalo wazibulala neendwalutho zonke zakwaJuda.


text:
Umphathi wabalindi bekumkani, uNebhuzaradan, wabaqhubela eBhabheli ekuthinjweni abantu abasala esixekweni, bekunye nabo babezinikezele, nabanye abantu abaseleyo.


text:
Kodwa inxalenye yabantu ababengamahlwempu angenanto tu, wabashiya ezweni lakwaJuda umphathi uNebhuzaradan, wababela amasimi nezidiliya.


text:
Mayela noJeremiya ukumkani uNebhukadenezare wayalela umphathi-balindi bakomkhulu uNebhuzaradan wathi:


text:
Ngoko ke umphathi-balindi uNebhuzaradan ekunye noNebhushazibhan umphathi oyintloko, nengqwayi-ngqwayi yomkhosi uNerigale-sharezere, bekunye nezinye iindwalutho zokumkani waseBhabheli,


text:
bathi makuye kukhutshwa uJeremiya kulaa nkundla yabalindi wayehlala kuyo. Bamnikezela kuGedaliya unyana ka-Ahikam unyana kaShafan ukuba amgoduse. Wasala wahlala phakathi kwabantu bakowabo ke uJeremiya.


text:
“Yiya kuxelela uEbhedi-meleki umKushe uthi: ‘Utsho *uNdikhoyo uSomandla-onke, uThixo kaSirayeli, ukuthi: Amazwi am mayela nesi sixeko ndiya kuwazalisekisa ngokusihlisela intlekele, ingabi kokulungileyo. Loo nto iza kuhla uyijongile, lakufika ixesha.


text:
Kodwa wena ndokuhlangula ngaloo mini. Lowo ngumlomo kaNdikhoyo. Wena akuyi kunikezelwa esandleni saloo madoda uwaxhaleleyo.


text:
Inene, ndiza kukuhlangula, ungawi likrele, businde ubomi bakho, kuba ubuthembele ngam wena. Lowo ngumlomo kaNdikhoyo.’ ”


text:
Lavakala ilizwi *likaNdikhoyo kuJeremiya, akuba ekhululwe nguNebhuzaradan umphathi-balindi bakomkhulu, eRama. UNebhuzaradan wafika uJeremiya ekhonkxiwe ephakathi kwabathinjwa baseJerusalem nakwaJuda, ababesisiwa ekuthinjweni eBhabheli.


text:
Akufika kuJeremiya umphathi-balindi wathi: “*NguNdikhoyo uThixo wenu ocwangcise le ntlekele inihleleyo kule ndawo.


text:
Uyenzile ke uNdikhoyo loo nto njengokuba wayetshilo. Nifikelwe yile nto ngenxa yokuba nimonile uNdikhoyo anamphulaphula.


text:
Uyabona, namhlanje ndiza kukukhulula kula matyathanga ubotshwe izandla ngawo. Ungaya nam eBhabhehli ukuba uyafuna; ndokulungiselela. Phofu ungasala uhlale apha ukuba akufuni, okanye ungaya naphi na apho uthanda khona kweli lizwe.”


text:
Kambe ke engekahambi uJeremiya uNebhuzaradan uqokele wenjenje: “Ungabuyela kuGedaliya unyana ka-Ahikam ozalwa nguShafan, omiselwe ukuba alawule iidolophu zakwaJuda ngukumkani waseBhabheli. Ungahlala naye phakathi kwamawenu, okanye uye naphi na apho uthanda khona.” Watsho emnika umphako loo mphathi-balindi kwakunye nesipho, wamndulula uJeremiya.


text:
Wesuka apho uJeremiya, waya kuGedaliya unyana ka-Ahikam owayeseMizpa, wafika wahlala naye phakathi kwabantu ababesele kwelo lizwe.


text:
Ukumkani waseBhabheli wamisela uGedaliya unyana ka-Ahikam ukuba abe ngumphathiswa welizwe elo, abe phantsi kwakhe loo madoda nabafazi nabantwana kwabo bahlelelekileyo ababengafuduswanga basiwa eBhabheli. Ke abaphathi bamabutho ababesemaphandleni benamadoda awo, bakukuva oku,


text:
basuka baya eMizpa apho kuGedaliya. Babekhokelwe ngooIshmayeli unyana kaNetaniya, uYohanan noJonatan oonyana bakaKareya, kunye noSeraya unyana kaTanumeti, bekunye noonyana bakaEfayi wakwaNetofa, kunye noYaziya umfo waseMahaka, nabalandeli babo.


text:
Wafunga uGedaliya, unyana ka-Ahikam, umzukulwana kaShafan, wathi kubo nabalandeli babo: “Ze ningoyiki ukuwakhonza amaKaledi. Hlalani apha kweli lizwe, nithobele ukumkani waseBhabheli. Xa nenjenjalo niya kulungelwa.


text:
Mna ke ndiza kuhlala eMizpa, ndibe ngummeli wenu kumaKaledi asihambelayo. Yiyani kuqokelela iwayini, neziqhamo zasehlotyeni, neoyile yeminquma, nifake koovimba, nihlale kwezo dolophu nizithathileyo.”


text:
Athi amaJuda awayekwaMowabhi, nawayekwa-Amon, nakwaEdom, nakuwo onke amanye amazwe, akuva ukuba ukumkani waseBhabheli washiya igcudwana kwaJuda, waza wamisa uGedaliya unyana ka-Ahikam ozalwa nguShafan ukuba abe ngumphathiswa,


text:
asuka onke, abuyela kwelakwaJuda, aya kuGedaliya eMizpa. Ayesuka kumazwe ngamazwe awayethe saa kuwo. Aqokelela intaphane yewayini neziqhamo zasehlotyeni.


text:
Kwafika uYohanan unyana kaKareya kuGedaliya eMizpa, ehamba nabanye abaphathi bamabutho awayesemaphandleni,


text:
bathi kuye: “Akuvanga na ukuba uBhahalisi ukumkani wama-Amon uthumele uIshmayeli unyana kaNetaniya ukuba akugwinte?” UGedaliya yena unyana ka-Ahikam akazange abakholelwe.


text:
Emva koko uYohanan unyana kaKareya waya kuGedaliya ngasese apho eMizpa, wathi: “Ndivumele ndiye kubulala uIshamyeli unyana kaNetaniya; akukho mntu uya kuyazi loo nto. Makangayekwa akubulale, aze la maJuda aqokeleleke apha phantsi kwakho athi saa, atshabalale amasalela akwaJuda.”


text:
UGedaliya waphendula uYohanan ngelithi: “Uze ungakhe uyenze into enjalo! Bubuxoki le nto wena uyithethayo ngoIshmayeli.”


text:
Kwathi ngenyanga yesixhenxe uIshmayeli unyana kaNetaniya unyana kaElishama, owayengumntwana wegazi ekwayingqwayi-ngqwayi kakumkani, waya eMizpa kuGedaliya unyana ka-Ahikam, ehamba neshumi lamadoda, baza batya kunye. Kwathi ke besahleli etafileni apho


text:
suka uIshmayeli unyana kaNetaniya kunye nelo shumi lamadoda ayehamba naye baphakama bamxabela ngekrele uGedaliya, unyana ka-Ahikam ongumzukulwana kaShafan. Ngeso senzo bamgwinta owayengumphathiswa welo lizwe omiselwe ngukumkani waseBhabheli.


text:
Bawabulala namanye amaJuda onke awayeseMizpa kunye noGedaliya, kwakunye namajoni angamaKaledi awayelapho.


text:
kwafika amashumi asibhozo amadoda, evela eShekem naseShilo naseSamariya. Ayezichebile iindevu, ezikrazule izambatho, imizimba eyicentile. Ayephethe iminikelo yeenkozo kunye nentlaka yesiqhumiso, ezizisa endlwini *kaNdikhoyo.


text:
UIshmayeli unyana kaNetaniya wasuka eMizpa, wawahlangabeza ehamba elila. Ufikile kubo, wathi: “Yizani kuGedaliya unyana ka-Ahikam.”


text:
Kodwa athi nje akuthi cakatha phakathi esixekweni, uIshmayeli nabo babehamba naye bawatyakatya loo madoda, bawaphosa emhadini.


text:
Ishumi laloo madoda lona lathi kuIshamayeli: “Musa ukusibulala thina; sinokutya esikufihlileyo endle: ingqolowa, neoyile yomnquma, nobusi.” Wawayeka ke lawo amadoda akawabulala njengamanye.


text:
Umhadi okwaphoswa kuwo izidumbu zamadoda abulawa nguIshmayeli kwakunye nesikaGedaliya wenziwa ngukumkani uAsa xa wayehlaselwa ngukumkani uBhasha wakwaSirayeli. Ke uIshmayeli unyana kaNetaniya wawuzalisa loo mhadi zizidumbu zabagwintiweyo.


text:
UIshmayeli wathimba bonke abantu abâsaláyo eMizpa, iintombi zokumkani nabanye bonke abasala ngexesha uNebhuzaradan umphathi-balindi bakomkhulu waphathisa uGedaliya unyana ka-Ahikam. Wahamba nabo wawelela kwelaseAmon.


text:
Kwathi bakuvakala kuYohanan unyana kaKareya kunye nabaphathi-mabutho bonke ububi obenziwe nguIshmayeli unyana kaNetaniya,


text:
banduluka nawo onke amadoda amabutho abo, baya kuhlasela uIshmayeli. Bamfumana emise ngakwelaa chibi likhulu laseGibheyon.


text:
UJohanan unyana kaKareya, ekunye nabaphathi-mabutho, bajika namasalela abantu abaqweqwediswa nguIshmayeli unyana kaNetaniya owagwinta uGedaliya unyana ka-Ahikam esuka nabo eMizpa. Yayingamadoda axhobileyo, abafazi nabantwana, namagosa asebhotwe awayevela nawo eGibheyon.


text:
bephepha amaKaledi. Babesoyika kuba uIshmayeli unyana kaNetaniya wagwinta uGedaliya unyana ka-Ahikam owemiswa ngukumkani waseBhabheli ukuba abe ngumphathiswa welo lizwe.


text:
Emva koko bonke abaphathi-mabutho kunye noYohanan unyana kaKareya bekunye noYazaniya unyana kaHoshaya nabantu bonke, abancinane nabakhulu, baya


text:
kumshumayeli uJeremiya, bafika bathi kuye: “Nceda usamkele isicelo sethu kuwe: Sithandazele *kuNdikhoyo uThixo wakho, ucelele onke la masalela, kuba nawe ngokwakho uyabona ukuba naxa sasibaninzi ngoku sesisele siliqaqobana.


text:
Umshumayeli uJeremiya usuke wenjenje ukuthetha nabo: “Ndivile. Ndiza kunithandazela kuNdikhoyo uThixo wenu, ndaye ndiya kunazisa yonke into uNdikhoyo aniphendula ngayo; andiyi kunifihlela nto konke.”


text:
Bathi bona kuJeremiya: “UNdikhoyo aze abe lingqina elithembekileyo nelinyanisekileyo, achasane nathi xa singayenziyo yonke into uNdikhoyo uThixo wakho akuthumayo ukuba usixelele.


text:
Nokuba limnandi, nokuba libi ilizwi likaNdikhoyo uThixo wethu lo sikuthuma kuye, siya kulithobela, khon' ukuze silungelwe. Ewe, inene, siya kumthobela uNdikhoyo uThixo wethu.”


text:
Wabiza uYohanan unyana kaKareya kunye nabo bonke abaphathi-mabutho ababenaye, nabantu bonke, abancinci nabakhulu,


text:
wathi kubo: “UNdikhoyo uThixo kaSirayeli enindithume ukuze ndisigqithisele kuye isicelo senu, utsho ukuthi:


text:
‘Ukuba nithe nahlala kulo mhlaba, ndiya kunakha ndinganidilizi; ndonityala ndinganincothuli, kuba ndiyazisola ngeshwangusha endinihlisele lona!


text:
Ngoko ke musan' ukuba noloyiko ngukumkani waseBhabheli lo nimoyikayo ngoku. Musan' ukumoyika,’ lowo ngumlomo kaNdikhoyo, ‘kuba ndinani, ndiza kunihlangula, nisinde esandleni sakhe.


text:
“Kusenokwenzeka kambe ningamthobeli uNdikhoyo uThixo wenu, nithi: ‘Asizi kuhlala apha kweli lizwe thina.


text:
Siza kuhamba siye kuhlala eJiputa, apho kungekho zimfazwe, kungakhali zintlaba-mkhosi, kungalanjwayo khona.’


text:
Ke ngoko nali ilizwi likaNdikhoyo, nina masalela akwaJuda, utsho uNdikhoyo uThixo onamandla onke kaSirayeli ukuthi: ‘Xa nizimisele ukuya eJiputa, nifike nime apho,


text:
ewe, ikrele eli niloyikayo lonifikela apho, naloo ndlala niyisabayo iya kuthana mbende kunye nani naseJiputa – niya kufela apho.


text:
Bonke abo bazimisele ukuya kuhlala eJiputa baya kufa ngekrele, yindlala, nangubhubhani; akuyi kusala nokuba mnye usindayo kwelo shwangusha ndonihlisela lona.’


text:
Utsho uNdikhoyo onamandla onke, uThixo kaSirayeli, ukuthi: ‘Nanjengoko umsindo wam nengqumbo yam zathululwa phezu kwabemi baseJerusalem, yokwenjenjalo nani ukunifikela ingqumbo yam xa nixhinele ukuya eJiputa. Noba zizinto ezisisiqalekiso nezikhwankqisayo, izinto ezisisigculelo nesingcikivo. Anisobe nibuye niyibone le ndawo kwakhona.’


text:
“Uthi ke ngoko kuni uNdikhoyo, nina masalela akwaJuda: ‘Musani ukuya eJiputa.’ Ke ngoko yiqondeni kakuhle le ndawo; ndiyaniyala namhlanje.


text:
Nizikhohlisile nabubeka ubomi benu esichengeni ngokuya benisithi: ‘Sithandazele kuNdikhoyo uThixo wethu, usixelele konke athi masikwenze, kuba sokwenza.’


text:
Ndinixelele konke ke namhla, kodwa nina animthobeli uNdikhoyo uThixo wenu kwizinto athe maze ndinixelele zona.


text:
Ngoko ke yazini ngokuphandle le nto: niza kufa ngekrele, nayindlala, nangubhubhani, kanye kuloo ndawo nizimisele ukuphambukela kuyo.”


text:
Akugqiba uJeremiya ukuwathetha ebantwini bonke amazwi onke *kaNdikhoyo uThixo wabo awamthuma wona uNdikhoyo kubo,


text:
uAzariya unyana kaHoshaya ekunye noYohanan kaKareya, kunye nawo onke amanye amadoda anekratshi, bathi kuJeremiya: “Uyaxoka! UNdikhoyo uThixo wethu akazange akuthume kuthi ukuba uthi: ‘Ze ningayi kuya kuhlala eJiputa.’


text:
NguBharuki unyana kaNeriya lo ukuhlohle lo moya mbi, efuna ukuba sinikezelwe esandleni samaKaledi, aze asibulale, okanye asenze abathinjwa kwelaseBhabheli.”


text:
Ke ngoko uYohanan unyana kaKareya, ekunye nabaphathi-mabutho kunye nabantu bonke bala ukumthobela uNdikhoyo ngokuthi bahlale kwelakwaJuda.


text:
Suka yena uYohanan enabaphathi-mabutho waqokelela onke amasalela akwaJuda, bonke abo babebuyele kwaJuda bevela kumazwe ababethe saa kuwo,


text:
ingamadoda nabafazi nabantwana kwakunye neentombi zokumkani, bonke abaya bantu babeshiywe nguNebhuzaradan umphathi wabalindi bakomkhulu elugcinweni lukaGedaliya unyana ka-Ahikam umzukulwana kaShafan. Wayelapho nomshumayeli uJeremiya, ekunye noBharuki unyana kaNeriya.


text:
“Thatha amatye amakhulu, uwombele, uwadibanise ngodaka emgangathweni wezitena osesangweni lakomkhulu eTapanesi. Oku kufuneka ukwenze emehlweni amaJuda.


text:
Uze ke uthi kuwo: ‘Utsho uNdikhoyo, uThixo onamandla onke kaSirayeli, ukuthi: Ndiza kubiza isicaka sam ukumkani uNebhukadenezare waseBhabheli, aze afike asimise isihlalo sakhe phezu kwalo mgangatho wamatye uwombeleyo, awagqume ngesigqubuthelo sakhe sobukumkani.


text:
Uza kuyibetha iJiputa, abulale abo bamelwe kukufa, athimbe abo bafanelwe kukuthinjwa, abatyakatye ngekrele abo bamelwe kukufa ngekrele.


text:
Izindlu zoothixo bamaJiputa uza kuzintumeka ngomlilo, atshise izindlu zoothixo balapho, amaJiputa awase ekuthinjweni. Wowuphendla umhlaba waseJiputa, aphume apho exolile, njengomalusi ephendla iintwala engubeni yakhe.


text:
Uya kuzintlekeza iintsika zaseBhete-shemeshe eJiputa, azitshise ngomlilo izindlu zoothixo baseJiputa.’ ”


text:
Lavakala ilizwi kuJeremiya, libhekiswa kuwo amaJuda akwelaseJiputa emi kwimimandla yaseMigidoli, eTapanesi, eNofu, nasezweni lasePatrosi, lisithi:


text:
“Utsho *uNdikhoyo, uThixo onamandla onke kaSirayeli, ukuthi: ‘Niyibonile intlekele endayihlisela iJerusalem kunye needolophu zakwaJuda ziphela. Kunamhlanje-nje zingamabhodlo angahlalwa bani.


text:
Yonke loo nto yehla ngenxa yenkohlakalo abayenzileyo. Bandixhokonxa ndade ndanomsindo ngokunqula thixo bambi abangabaziyo, bebenzela iziqhumiso. Nini ke kunye nooyihlo abo benjenjalo.


text:
Ndaphindelela ukunithumela bonke abakhonzi bam abashumayeli, ukuze banibongoze bathi: “Musani ukulenza isikizi endilicekisa kakhulu!”


text:
Koko abazange bahoye, àbafuna kuphulaphula. Bala ukwahlukana nemikhwa yabo emibi nokuyeka ukwenzela izithixo iziqhumiso.


text:
Suka ke mna ndayiphalaza ingqumbo yam nomsindo wam phezu kweedolophu zakwaJuda nasezitalatweni zaseJerusalem, zaba ngalaa mabhodlo oyikekayo zingawo namhla oku.’


text:
“Utsho ke ngoko uNdikhoyo, uThixo onamandla onke kaSirayeli, ukuthi: ‘Kutheni nizizisele esi sihelegu kwaJuda sokutshabalalisa amadoda, abafazi, nabantwana, neemveku, kungasali nampunde?


text:
Nantso into eza kunihlela nindixhokonxa nje ngokwenzela izithixo iziqhumiso kweli laseJiputa eningabangeneleli kulo. Niza kuzitshabalalisa nina ziqu, nibe sisiqalekiso nesigculelo sezizwe ehlabathini.


text:
Ngaba seniyilibele na inkohlakalo yooyihlo, neyookumkani bakwaJuda, nabafazi babo, neyenu kunye nabafazi benu, enayenzayo ngokuya nanisezidolophini zakwaJuda naseJerusalem?


text:
Unanamhla oku anikabonakalisi kuzisola nokundihlonela. Anikawuthobeli umthetho nommiselo endawunika nina kunye nooyihlo-mkhulu.’


text:
“Utsho ke ngoko uNdikhoyo, uThixo onamandla onke kaSirayeli, ukuthi: ‘Niyabona, ndizimisele ukunihlisela ishwangusha, ndiwatshabalalise onke amaJuda.


text:
Ndiza kuwasusa la masalela akwaJuda azimisele ukuphambukela eJiputa. Aza kutshabalala apho kuloo Jiputa. Amanye aza kufa ngekrele, amanye yindlala, nditsho omncinci nomkhulu ngokufanayo. Aza kuba sisiqalekiso, nesothuso, nezigculelo, nesingcikivo.


text:
AmaJuda aseJiputa ndiza kuwohlwaya ngesohlwayo esifana nesabaseJerusalem: indlala, ikrele, nobhubhani.


text:
Akuyi kubakho usindayo noya kusala kula masalela akwaJuda aphambukele kwelaseJiputa enethemba lokuba obuyela kwelakwaJuda esaphila. Inene, akukho uya kubuya konke, ngaphandle kwembinana eya kuphuncula.’ ”


text:
Emva koko onke amadoda awayesazi ukuba abafazi bawo benzela izithixo iziqhumiso nehlokondiba labafazi elalilapho nababehlala eJiputa nasePatrosi bathi kuJeremiya:


text:
Thina siza kuthi rhoqo ukuzalisa amadinga ethu, senzele uKumkanikazi weZulu iziqhumiso, simphe neminikelo ethululwayo njengoko sasikade sisenza thina nookhokho bethu nookumkani neziphathamandla zethu sisahlala kwiidolophu zakwaJuda naseJerusalem. Ngoko sasidla ngokuba nokutya kakhulu, sisanela, kungazange kwabakho shwangusha lakha lasithi cha.


text:
Kodwa oko sathi sahlukana nokwenzela uKumkanikazi weZulu iziqhumiso, sayeka nokumpha iziselo, sathiwa nca yindlala, sada sagqibela ngokufa ngekrele naliphango.”


text:
Baqokela bathi abafazi: “Ngokuya sasidla ngokwenza amaqebengwana anomfanekiso woKumkanikazi weZulu, uba amadoda ethu ayengayazi loo nto? Ayesazi naxa simenzela iminikelo ethululwayo.”


text:
“Xa ooyihlo-mkhulu nookumkani neziphathamandla zenu, kunye nomndilili wabantu, babethe rhoqo ukwenza iziqhumiso ezidolophini zakwaJuda naseJerusalem, akazange na uNdikhoyo ayikhumbule loo nto, ayigcine entliziyweni yakhe?


text:
UNdikhoyo akabanga nako tu ukukunyamezela ukungcola kwezenzo zenu kunye namasikizi eniwenzileyo. Andithi kanene ilizwe lenu laba ngumqwebedu nento eyoyikekayo esisiqalekiso kangangokuba kungahlali bani kulo unanamhla oku?


text:
Nahlelwa leli shwangusha likhoyo namhlanje ngenxa yokuba nenzela izithixo iziqhumiso, namona uNdikhoyo ngokungamthobeli nokungahambi ngokwemithetho nemimiselo nemigaqo yakhe.”


text:
Uqokele wathi uJeremiya kubo bonke abantu nâbo bafazi: “Nina maJuda ahlala eJiputa, nali ilizwi likaNdikhoyo.


text:
Utsho kuni uNdikhoyo uThixo onamandla onke kaSirayeli ukuthi: ‘Nina nabafazi benu nithetha into niyenze. Nithi niza kuthi rhoqo nizalise amadinga enu, nenzele uKumkanikazi weZulu iziqhumiso neminikelo ethululwayo. Qhubani ke niwafezekise loo madinga enu!


text:
Kodwa ke, nonke nina bantu bakwaJuda abemi apha eJiputa, wuveni umlomo kaNdikhoyo; uthi: Niyabona, ndifunga igama lam elidumileyo, ndithi: Inene, aliyi kuba sabizwa igama lam nangubani na wakwaJuda naphi na apha kwelaseJiputa, esithi: “Ikho nje iNkosi uNdikhoyo!”


text:
Niyabona, ndithe qwa, ndizimisele ukunizisela ububi, hayi ubuhle. Yaye onke amadoda akwaJuda alapha eJiputa aza kufa ngekrele nayindlala, ade atshabalale onke.


text:
Ewe, baya kuba mbalwa abasindayo bangafi ngekrele eJiputa, baze babuyele ezweni lakwaJuda. Baya kwandula ke ukuqonda abantu abaseleyo kwabo babeze kuma apha eJiputa ukuba ngaba lelikabani na ilizwi elingayi kuwa phantsi, lelam nokuba lelabo.’


text:
“Nguwo lo umlomo kaNdikhoyo: ‘Umqondiso endininika wona nguwo lo: Ndiza kunohlwaya apha kule ndawo, ukuze niqonde ukuba aza kwenzeka amazwi endiwathethileyo kuni ndisithi ndonizisela ububi.’


text:
Utsho uNdikhoyo ukuthi: ‘Ukumkani uHofra waseJiputa ndiza kumnikela esandleni seentshaba zakhe ezizungula ubomi bakhe, kanye njengoko ndenjenjalo kuZedekiya ukumkani wakwaJuda, xa ndamnikela esandleni sikakumkani uNebhukadenezare waseBhabheli, utshaba olwaluzungula ubomi bakhe.’ ”


text:
La ngamazwi *omshumayeli uJeremiya awawabhekisa kuBharuki unyana kaNeriya ngonyaka wesine ukumkani uJoyakim unyana kaYosiya elawula kwaJuda, xa uJeremiya wayewabizela uBharuki amazwi akhe, yena ewabhala encwadini. Athi:


text:
Wena wakhala usithi: ‘Hayi umntu endinguye! UNdikhoyo usuke wongezelela isingqala kwintlungu yam. Ndiqobekile zizincwino; andifumani kuphumla.’


text:
“Utsho ke uNdikhoyo kuwe, Bharuki, ukuthi: ‘Oko ndikwakhileyo ndobuya ndikudilize, ndibuye ndikuncothule noko ndikutyalileyo. Kuya kuba njalo ke emhlabeni wonke.


text:
Wena uzifunela izinto ezinkulu; ziyeke, ungabi sazifuna, kuba mna ndiza kubahlisela ishwangusha bonke abantu.’ Lowo ngumlomo kaNdikhoyo, yena othi: ‘Nokuba kwenzeka ntoni apho uya khona, akuyi kulahlekelwa bubomi bakho.’ ”


text:
Udaba oluya eJiputa luphathelele kumkhosi kakumkani uNeko waseJiputa owemisa eKarkemishe ngakumlambo iEfrati, wona waswantsuliswa ngukumkani uNebhukadenezare waseBhabheli ngonyaka wesine ukumkani uJoyakim unyana kaYosiya elawula kwaJuda:


text:
Bophani amahashe, nitsho phezulu. Yimani xhonkxosholo, nithwele izigcina-ntloko. Zikhazimliseni iintshuntshe, nifake isinxibo sentsimbi.


text:
Nibona ntoni ngoku? Bayankwantya; nâbo behlehla. Ayaswantsuliswa amagorha abo; acela kwabasicatyana; akabheki nangasemva. Lunxunguphalo macala onke, utsho uNdikhoyo.


text:
Nonamendu akanakuphuncula; negorha alinakusinda. Bafadalele phaya emantla; bawile ngakumlambokazi iEfrati.


text:
Tyhini, yiJiputa le ivumbulukayo ngathi yiNayile! Yiyo engathi ngamanzi emilambo adlokovayo. Ithi: ‘Ndiya kuvumbuluka, ndiwuthi gqume umhlaba, ndikhukhulise izixeko nabemi bazo.’


text:
Iwuu, maqela amahashe! Phuthumani, madod' akhwel' iinqwelo; phambili, magorhandini! Nditsho nina, maKushe namaPuti, nina baphethe amakhaka; nani, maLudi, nina bafohlele iintolo!


text:
Lo ngumhla kaNdikhoyo, uThixo onamandla onke. Ngumhla wokuziphindezela kwiintshaba zakhe lo. Liza kudla lihluthe ikrele, lisele lide lidikwe ligazi. Ewe kaloku, iNkosi uNdikhoyo onamandla onke wenzelwa idini kwelasentla ngakumlambo iEfrati.


text:
“Ntombindini iyiJiputa, yiya eGiliyadi, uye kufuna khona amayeza okubopha. Kudala uwafuna amachiza; alikho eliya kuwanyanga loo manxeba unawo.


text:
Ihlazo lakho livakele ezizweni; ukukhala kwakho kuligqibile ihlabathi. Igorha likhubeka kwelinye; omabini awa ndawonye.”


text:
Nali ilizwi likaNdikhoyo awalithetha kumshumayeli uJeremiya malunga nokuhlaselwa kweJiputa nguNebhukadenezare ukumkani waseBhabheli:


text:
“Bikelani iJiputa, nivakalise eMigidoli, nixele eNofu naseTapanesi. Yithini: ‘Lungela imfazwe uxhobe, kuba ikrele liza kudla kuwe macala onke.’


text:
Yini na ukuba amakhalipha akho akhahlelwe phantsi? Akanakuma, kuba uNdikhoyo uwathe ntlithi, aya kuwa.


text:
Kukhubeka abaninzi; ewe, omnye uwa phezu komnye, baze bathi: ‘Masiphakame, siye kowethu kwelokuzalwa, simke kwikrele eligwazayo.’


text:
“Ndikho nje ndiyafunga,” nguwo lowo umlomo kaKumkani ogama linguNdikhoyo onamandla onke. Uthi: “Ukho ozayo, enjengeTabhore phakathi kweentaba, enjengeKarmele engaselwandle.


text:
Yilungiseleleni ukuya ekuthinjweni imithwalo yenu, nina bemi baseJiputa, kuba kaloku iNofu iza kudilizwa, ibe ngamabhodlo angahlalwa bani.


text:
Amajoni angabaqeshwa aseJiputa afana neenkunzana ezityebileyo, suka nawo ajika abaleka, akwema nalinye. Afikelwe yimini yentlekele, ixesha lokohlwaywa kwawo.


text:
IJiputa ifutha oku kwenyoka erhubuluzayo, kuba utshaba olunamandla alufikanga lugalelekile! Luya kunifikela ngamazembe okwamadoda agawula imithi.


text:
Luya kuligeca liphele elo hlathi lakho lishinyeneyo.” Lowo ngumlomo kaNdikhoyo. “Akamaninzi – yinyambalala engenakubalwa oku kweenkumbi.


text:
UNdikhoyo onamandla onke, uThixo kaSirayeli, uthethile wathi: “Ndiza kumohlwaya *uthixo waseNo uAmoni, kunye namaJiputa noothixo bawo, namatshawe, nokumkani waseJiputa, nabo bonke abathembele kuye.


text:
Ndiza kubanikezela esandleni salowo uzungula ubomi babo, uNebhukadenezare ukumkani waseBhabheli namaphakathi akhe. Phofu eli lizwe laseJiputa lobuya limiwe njengakwimihla yamandulo.” Lowo ngumlomo kaNdikhoyo.


text:
“Uze ungoyiki, wena sicaka sam Yakobi; ungaxhalabi, wena Sirayeli. Uyabona, ndiya kukuhlangula, ndikuphuthume kuloo ndawo ikude apho ungumthinjwa khona, wena nenzala yakho, abuye uYakobi azole, onwabe, angoyikiswa mntu.


text:
Uze ungoyiki, wena sicaka sam Yakobi.” Lowo ngumlomo *kaNdikhoyo. “Kaloku mna ndinawe. Ndiza kuziphanzisa zonke iintlanga endikuchitha-chithele kuzo, kodwa andiyi kukuphanzisa wena. Nawe phofu uya kohlwaywa; ndiza kukuqeqesha, phofu ndingabi ngqongqo kuwe.”


